
1 Sĕh Amongraga kapundhut mantu Ki Bayi Panurta angsal Kĕn Tambangraras, 
pinahargya dening para sanak kulawarga 

Sĕh Amongraga nyuwun pahargyanipun sampun ngantos mawi cara 
maksiyatan. Lampahing upacara paningkah kawiwitan pĕngantĕn ĕstri 
kapingit. Salajĕngipun sasaji jangkĕp. Tĕtiyang ingkang sami ambiyantu 
sadaya kaparingan pangangge enggal. Tangga-tĕpalih sadhusun lan sakiwa- 
tĕngĕnipun Wanamarta nyumbang, lajĕng jagong mangangge sarwi sae, 
langkung-langkung para mudhanipun. Sumbangan tumpuk-tumpuk, wontĕn 
ingkang nyumbang maesa, lĕmbu, banyak, bĕbĕk tuwin ayam. Kangjĕng 
bupati ugi paring sumbangan kathah arupi uwos sarta maesa, lĕmbu, menda, 
iwĕn, tuwin arta. Tiyang nyambut damĕl sakalangkung rame, binarung 
swantĕnipun para tĕtiyang ĕstri sami ucal-ucal rĕratĕng. 

Kaca 01-17 


Jilid 6 - Kaca : 1 


SĔRAT CĔNTHINI VI 

357 Mijil 

1. Sigra kang garwa Nikĕn Malarsih | 
lampahira alon | 

praptĕng ngarsa amipit silane | 
jatmikane sĕmune awingit | 
tingkah ngati-ati | 
ketange yĕn luput || 

2. Tekad tinawajuhkĕn ing ati | 
lumampah sapakon | 

tan purun ngrumiyini karsane | 
pan kumambang wisesaning laki | 
tan watak nisani | 
ing wuwus myang catur || 

3. Solah-bawa angganya sadĕrmi | 
narah tan rumaos | 

andarbĕni ing tyas sĕndhĕt sĕdhĕng | 
mung sumangga sakarsaning laki | 
jrih durakĕng akir | 
apanggih papa gung || 

4. Pan mangkono wong wadon prĕmati | 
gĕng bĕgjaning wuwoh | 

yekang kaya Malarsih anggĕpe | 
anut runtut nora mĕmalangi | 

muwuhi kamuktin | 
marang kakungipun |] 

5. Aningali mring garwa kiyai | 
angandika alon | 

sutanira Ni Tambangraras-e | 
paningkahe iya mĕngko wanci | 

Ngasar sangatnĕki | 

Amad-e kang luhung || 

6. Sutanira rĕsikana nuli | 
pĕsajan kang munggoh | 
paesana lĕlorodan bae | 

mung busana patutĕn kang bĕcik | 
wiwida ywa mawi | 
cicithak kĕncĕnthung || 

7. Myang lĕlatha pĕpĕtha thi-athi | 
iku aja nganggo | 

aywa kaya maksiyat carane | 
apan cĕgah ngĕlmu tan pakolih | 
kapindho manawi | 
dudu parĕngipun || 

8. Kang kinarsan Ki Sĕh Amongragi | 
krana Lah kemawon | 

malah kaya mung samene kiye | 
kaya-kaya nora amarĕngi | 
bĕcik anjurungi | 
ing sakarsanipun || 

9. Pan panggawe ing sadina iki | 
kabĕh abon-abon | 
rampungana apa ing adate | 
parabote wong amunggah haji | 
aja kongsi sisip | 
kĕkuranganamu || 

10. Nikĕn Malarsih umatur inggih | 
sandika ing pakon | 

bĕrkah tuwan tan wontĕn kang kĕthĕr | 
sampun mirantos sadaya sami | 
mung kantun kĕndhuri | 
ingkang dĕrĕng rampung || 

11. Ya wis mangsa bodhowa sirĕki | 
saliring pakĕwoh | 

aywa nganti kakurangan kabĕh | 
amung kari ing sadina iki | 
tan mĕmĕkas malih | 
hiya mumpung esuk || 

12. Mundur saking ngarsa Ni Malarsih | 
ingiring pra wadon | 

pan anjujug ĕnggonne putrane | 

Nikĕn Tambangraras kang piningit | 
apan wus tri ratri | 
catur dhahar turu || 

13. Lir pradapa sinĕmpal ngawĕngi | 
lorod wĕnĕs ijo | 
angga-angga citra anglĕlĕntrĕh | 
trah turase kang ngĕlmu mawingit | 
rĕpiting pangarsi | 
angganthĕng nganguwung || 

14. Sarwi sĕdhĕng pangadĕg rĕspati | 
tan ana winaon | 

antĕng adi wuwuh jatmikane | 
rema kĕbĕs mĕntas dĕn-jamasi | 
jamusing waja lir | 
laring kumbang gĕmpung || 

15. Tasik wawalĕran bae nipis | 
pasaja yĕn tinon | 

sinjang seta limar sĕmĕkane | 
rasukan takwa sĕmbagi kuning | 
pangangge tan pati | 
wus masĕm asĕmu || 

16. Ingkang ibu prapta ing gyannĕki | 
Tambangraras anon | 

gupuh mingsĕr mudhun saking (ng)gonne 
wus pinarak wau Ni Malarsih | 
angandika aris | 
adhuh atmajĕngsun || 

17. Timbalane pan ramanirĕki | 
dhawuhe maring ngong | 

kinĕn angrĕsiki mring sira (ng)gĕr | 
tan linilan trap paĕs pipidih | 
lĕlatha thi-athi | 
cicithak cĕcĕnthung || 

18. Panjaluke Ki Sĕh Amongragi | 
karsane mangkono | 

aja kaya maksiyat carane | 
mung krana Lah bae dĕnkarsani | 
kapindhone lagi | 
kawingitan kalbu || 

19. Dadya ramanira angrojongi | 
sakarsane winong | 

pan angrasa bĕgja mring sira (ng)gĕr | 
krama antuk ngulama trang ngĕlmi | 
sru sukur ing Widi | 
ing pandonganipun || 

20. Sumpĕg dhĕdhĕl tyas dening sirĕki | 
mĕngko wus cumĕplong | 

lir punagi ya saking bungahe | 
yĕn ta aja kĕpagol ing kingkin | 

-nira Sĕh Mongragi | 
kaya numbuk bĕntus || 

21. Pasthi ngaturi para priyayi | 
anggĕdhĕkkĕn dhayoh | 

nganggo bubak kawah tumpak-ponjĕn 
mung pinupus utamaning ngĕlmi | 
sunat maksiyati | 
ngundhakkĕn tĕkabur || 

22. Tambangraras sangsaya awĕning | 
tyasira sumorot | 

pan sumrowong mindhak mĕntĕr antĕr 
tar pĕpĕka tyas mring maksiyati | 
raosing tyas kadi | 
kacondhongan jumbuh || 

23. Matur mring ibunira aririh | 
kawula sayĕktos | 
paminipun cinara pangantĕn | 

ing ngadesa kang limrah nglimrahi | 
mawi klĕnak-klĕnik | 
kula botĕn sukur || 

24. Dados rubĕd rubeda ing budi | 
badankula mopo | 
katujunipun wontĕn ingkang rĕh | 
kalĕrĕsan botĕn mawi-mawi | 
yĕn mawiya pĕsthi | 

tan wande (m)bĕguguk || 

25. Ni Malarsih gumujĕng ngling aris | 
dhuh sutĕngsun babo | 

nora nyana yĕn kabĕnĕrane | 
manira sĕngguh tyasira mutik | 
ing mĕngko wus nunggil | 
dhenok sukur-sukur || 

26. Mugi sira jinurung ing Widi | 
santosamu wuwoh | 
pira-pira nugrahan tibane | 
maring sira ilhame Hyang Widi | 
manawa nyaloni | 

lukitaning luhung || 

27. Ingkang putra matur nuwun mugi | 
amanggiha yĕktos | 

sabda ibu nastijaba mangke | 
pandongane ramĕbu kapundhi | 
pan kawula dĕrmi | 

anglampahi tuduh || 

28. Tambangraras ingaras (m)bunnĕki | 
surya (m)barĕbĕl loh | 

dhuh sutĕngsun woding tyasku anggĕr | 
iya-iya muga-muga nini | 
sinihana Gusti | 

Pangeran kang Agung || 

29. Nulya ngandika nuduh ing cĕthi | 

Sumbaling sunkongkon | 
undangĕn si bibi Daya kae | 

nĕng pajangan kang tunggu pĕtani | 
wong tuwa (m)bĕrkahi | 
ingkang kang wus tau || 

30. Amaĕsi pangantĕn priyayi | 
ya ninĕkmu dhenok | 

pan sĕlire dipati swargine | 

Wirasaba mulane si bibi | 
nĕng kene nut kyai | 
dadi kadang katut || 

31. Tambangraras aturira inggih | 
kang tinuding gupoh | 

tan adangu ni Daya praptane | 
mungging ngarsane Nikĕn Malarsih | 
angling mila bibi | 
wayahe puniku || 

32. Ngalap bĕrkah andika pahyasi | 
lorodan kemawon | 

datan mawi pĕtha lalathine | 
cĕthak cĕnthung trap pidih tan mawi | 
mung angimpun alis | 
wulu puhunipun |( 

33. Ngĕnca kĕncĕnging kĕtĕp malipit | 
ngilang wulu kalong | 

ingkang ana ing ngarsa wurine | 
pinrih maya-maya kulit rimpi | 
rampinging pangaksi | 
supaya sumunu || 

34. Tuwin sadadosipun ing mangkin | 
bibi mangsa borong | 

kula sampun pitaya pĕnĕde | 
kang sumurup mring karsane kyai | 
krana Lah kang pinrih | 
ingkang mara sĕmu || 

35. Ni mbok Daya pamuwuse inggih ] 
sampun walangatos | 

kula angkah-angkah prayogine | 

Ni Malarsih nuduh mring Sumbaling | 
enggalna tumuli | 
sajĕn-sajĕnipun || 

36. Panggang tumpĕng cara jĕnang abrit | 
lan kalapa uwos | 

gĕdhang ayu suruh ayu jambe | 
gambir bako mĕnyan sarwa bĕcik | 
lan (n)jupuka dhuwit | 
tindhihe nĕm suku || 

37. Warnan pasar iya kang mĕpĕki | 
ayam urip babon | 

klasa bangka anyar lan palĕmĕk | 
jarik kĕkĕmbangan bathik lurik | 
kang pĕpak swarnaning | 
among aja kantun || 

38. Lan godhong kluwih ginawe linggih | 
myang rujak carobo | 

dupa diyan sumĕtĕn kang mĕntĕr | 
yĕn ana kĕlalĕnku Sumbaling | 
takona si bibi | 
ladĕnana gupuh || 

39. Ni Sumbaling aturira inggih | 
ngomĕl sarwi jomblong | 
akĕh tĕmĕn klĕnak-klĕnike | 
kinumpulna kĕh pĕngajinĕki | 
ana rolas anggris | 
kalamun dĕnetung || 

40. Ingsun mujur plemĕk bae yĕn wis | 
dene mumah-mumoh | 

gitik trohi nyai Daya kuwe | 
agumujĕng duka Ni Malarsih | 
ora tĕka gĕlis | 
pijĕr akumrusuk || 

41. Ni Sumbaling pan kaya tĕmbaling | 
prentah maring wong-wong | 
kinĕn mundhut pĕpaking sĕsajĕn | 
tan adangu wus samĕktĕng sami | 
katuran ing ngarsi | 

kang bĕkta andulur || 

42. Campur-bawur myang sĕkar tulyasri | 
sĕtaman nĕng bokor | 

Ni Malarsih arum andikane | 
kula-tilar mangsa-borong bibi | 
kula angrumati | 
karya liyanipun || 

43. Ni-bok Daya turnya (ng)gih prayogi | 
mugi kang pitados | 

dan lumampah ingiring rencange | 
anjĕnĕngi kĕh kang nambutkardi | 
kang dĕrĕng ginĕlis | 
kang uwus tinunggu || 

44. Maring wisma mundhut jarit-jarit | 
sinungkĕn pra wadon | 

wiyar ciyut wradin sĕdayane | 
kang santana miwah magĕrsari | 
kinaot pĕparing | 
undha usukipun || 

45. Jalu ĕstri pan samya pinaring | 
pĕsalin sabobot | 

tĕlas sinjang nĕm kodhi kathahe | 
wiyar ciyut wus dinum jalwĕstri | 
mangkana kalaning | 
wontĕn wong martamu || 

46. Anak putu ing Wanamartĕki | 
sadaya punang wong | 

jalu ĕstri pan padha ĕmbyake | 
sumawana pĕtinggi jalwĕstri | 
samya nadar bĕkti | 
ngaturkĕn pamunjung || 

47. Mring (n)Jĕng Kyai Bayi Panurtĕki | 
dĕnnira mĕmanton | 
panggraitanira sĕdayane | 
pupungkasan dĕnya nambut kardi | 
putrĕstri sawiji | 

dinama ingugung || 

48. Kusung-kusung sami niyatnĕki | 
tangkĕbe babyanton | 

samya amrih katon dhewe-dhewe | 
jalu ĕstri anymbang pribadi | 
katrima-a dening | 
sakaliyanipun || 

49. Ing (n)Jĕng Kyai tuwin mring (n)Jĕng Nyai 
kabĕh pan mĕngkono | 

tur tan ana pinardi sumbange | 
samya thukul nadare pribadi | 
kang sugih myang miskin | 
pan sami dĕnipun || 

50. Ingkang nyumbang wiwit byar anggili | 
samya jodhon-jodhon | 

amĕrabot sabobot pĕngangge | 
kang tan duwe sakadarirĕki | 
wong kang sugih-sugih | 

sĕmuwa dinulu 


51. Jor-jinoran busana di-adi | 
rare pinarabot | 

pan rinukmi rummi pĕnganggone | 
samya bĕkta panganan mawarni | 
nĕng dhulang tup saji | 
bobokoran munjung || 

52. Miwah jodhang sinarĕbĕt putih | 
myang jodhang ginodhong | 

ancak kodhok angkring lawan jolĕn | 
samya inginthilan bĕbĕk pitik | 
kang banyak kĕbiri | 
wĕnĕh ingkang wĕdhus || 

53. Ingkang kidang mĕnjangan myang sapi | 
gudĕl pĕdhĕt kĕbo | 

sabĕn wong kang numbang bĕbĕktane | 
pangiring sĕmbĕlĕhanĕki | 
rekanira kadi | 
sĕmayan sadarum || 

54. Kang panganan pangiringing ĕstri | 
ngarsa bĕktĕng bokor | 
sinamiran antakusumane | 
ingkang nampa rare busanadi | 
kinarya di asri | 

pangiriding laku || 

55. Wĕnĕh patadhahan kang sinamir | 
kang garwa pinrabot | 

pra rarĕstri kang anampa kabĕh | 
kang anyumbang samya ngangge kĕling | 
jarijya li-ali | 
mirah intĕn tajuk || 

56. Kang maksih nĕm sĕngkangan tulyasri | 
pĕnunggul rinoyok | 

intĕn byur myang sĕkar sĕtamane | 
abra markata awarni-warni | 
jalu lawan ĕstri | 
mompyor mubra-mubru 1 1 

57. Palawija kinarya pangiring | 
ing wong lanang mĕngko | 
kabĕh samya kinalungan lawe | 
anyatukĕl nadyan pitik siji | 
sinarimpung dening | 

ing lawe sagĕmuh || 

58. Ingkang ngirid lare jalĕr sami | 
jĕjaka mĕrabot | 

prajuritan kotang baludrune | 

< Serat Centhini Jilid 06 - Halaman : 8 > 


abangkol mas sabuk cindhe abrit | 
bĕbĕt limar-wilis | 
sinerong cinancut || 

59. Akris landheyan prasu pinodhi | 
pĕndhok ngunir bosok | 

sruwal sangklat brit panji-panjine | 
ikĕt rendan jĕplakan brĕh kuning | 
anggagas mrĕjurit | 
sarwi nuntun wĕdhus || 

60. Miwah kang rapĕkan golang-galing | 
udhĕng-gilig jarot | 

kotang sangklat ijo renda jĕne | 
kris cara Balĕn cara pangrukmi | 
ukiran kĕndhit tri | 
brĕngos wulu lutung || 

61. Borĕh kuning-garut tan mĕdĕni | 
jadhug nuntun kĕbo | 

wĕnĕh jaka kulambi balĕnggĕn | 
asikĕpan baludru lilincis | 
sabuk cindhe wilis | 
brĕngos lĕmĕt angus || 

62. Bĕbĕd polos ikĕt jingga manis | 
adu-mancung pĕnyon | 
singsĕtane githok mawi koncĕr | 
pĕndhok bunton kris landhĕyan miling | 
bĕsus ngĕrik alis | 

sarwi nuntun lĕmbu || 

63. Pan sadaya jĕjaka kadyĕki | 
samya marong-marong | 

sarwi kĕling sarwa rukmi kabĕh | 
ing anake sudagar wong grami | 
wontĕn bĕktĕng pitik | 
anĕng wurinipun || 

64. Bapakira pribadi pan sami | 
tan pae mĕrabot | 
warna-warna saduwĕk-duwĕke | 
kang prajuritan kang cara santri | 
ingkang cara Bugis | 

cara Madurĕku || 

65. Ĕndi kang wus dĕnambah agrami | 
carane ing kono | 

pan tiniru-tiru panganggone | 
pra sudagar samya anutugi | 
panganggenirĕki | 
ancung rĕbut unggul || 

66. Datan carub sapangkatirĕki | 
bĕbrayatan golong | 

kang sudagar sami sudagare | 
ingkang kriya sami kriyanĕki | 
dhalang lawan gĕndhing | 
niyaga akumpul || 

67. Kang blantikan pan sami bĕlantik | 
tan ana uwor soh | 
sabangsane maju barĕng gĕntĕn | 
kĕrig-lampit wong sadesa prapti | 
kang miskin tan isin | 

ing sakuwatipun || 

68. Datan etang mung godhong salĕmpit | 
myang bĕras satompo | 

kayu satikĕl ingaturake | 
sami cipta marang (n)Jĕng Kiyai | 
putrĕstri sawiji | 
wĕwakasan mĕmantu || 

69. Mila samya darbe nadar sami | 
sakadare kang wong | 

wus mangkono sadaya kajade | 
datan ana kang tumambuh siji | 
wong kang sugih-sugih | 
lumampah andulur || 

70. Dupi prapta palataranĕki | 
jalu ĕstri nyero | 

ingkang ĕstri lajĕng mring dalĕme | 
dene para jalĕr mring pĕndhapi | 
samya bĕkta anggris | 
sadaya kinandhut || 

71. Ambrĕngangang nĕng pandhapa asri | 
busanane mompyor | 

samya akris cra pangudhal mele | 
kĕh ukiran sagolĕk gĕngnĕki | 
krahing rukmi wus lir | 
buta prang anggrĕgud || 

72. Ki Murtala Ki Gopa Ki Pĕthi | 

Ki Gandhang Ki Lundhong | 

Kyai Dĕrmayuda kyai Gobĕs | 

Kyai Kĕrta Lamba Jagapati | 

Ki Bĕnthang Ki Kĕcil | 

Ki Bapang Ki Kuwu || 

73. Ki Jumĕna Jĕmpina Sĕmbagi | 

Ki Dhoplang Ki Polong | 

Kyai Jamblang Ki Bopong Ki Kĕnthĕng | 
Ki Balĕndhang Ki Mĕdhang Ki Canthing 
Ki Brarĕm Ki Brahim I 

Ki Kulur Ki Lĕngur || 

74. Kyai Padhangbulan Ki Sĕntagi | 

Kyai Singabarong | 

Kyai Mĕnthak Ki Kĕblak Ki Cothĕk | 
Kyai Pandhak Ki Galak Ki Klithik | 
Ki Kathik Ki Pathi | 

Ki Bathok Ki Bathuk || 

75. Kyai Jambang Ki Jumbĕr Ki Kadir | 
Ki Sĕmbong-dhungaron | 

Ki Trĕnggunĕng Ki Gulĕng Ki Sole | 
Kyai Mĕrdi Ki Kolih Ki Wakil | 

Ki Pĕnggik Ki Sidik | 

Ki Gugut Ki Kĕtul || 

76. Ki Jakrĕndha lawan Ki Sumĕndhi | 

Ki Gondrong si Sĕndrong | 

Kyai Imayuda Kyai Gombrĕng | 

Kyai Tajĕm Ki Jĕnjĕm Ki Mubin | 
Kyai Andhamohi | 

Kyai Jagasatru || 

77. Pak Rajiyah pak Rumiyah tuwin | 
pak Kijah pak Barong | 

pak Budiyah pak Klimah pak Mĕdĕng 
pak Salbiyah pak Mirah pak Rajin | 
pak Imran pak Yasin | 
pak Garĕm pak Rĕmu || 

78. Pak Banikĕm pak Trikĕm pak Kĕmis | 
pak Tĕmas pak Dĕrbos | 

Ki Sampura Ki Jalipurna-ne | 

Ki Jĕpara Ki Sapura tuwin | 

Ki Taman Ki Amin | 

Ki Panjangjiwĕku || 

79. Ki Lawatan Ki Jugah Ki Tikyik | 
lan Kyai Malambong | 

Ki Pangirat Ki Noja Ki Jaĕt | 

Ki Budiman lan Kyai Baudin | 

Ki Bandha Ki Kabir | 

Ki Bandhung Ki Canthur || 

80. Kyai Sukadana Ki Wardadi | 

Ki Bengkong Ki Bonong | 

Ki Pandaya Ki Baga Ki Kurnĕn | 

Kyai Malangjiwa Malangsari | 

Kyai Purasari | 

Ki Putu Ki Mantu || 

81. Ki Sĕkarpĕthak Ki Kĕmbangkuning | 
Ki Sawo Ki Suro | 

Ki Dhadhapan Ki Warga Ki Tompe | 
Ki Rubiya Ki Candra Ki Widhig | 

Ki Garuta tuwin | 

Kyai Sapugarut || 

82. Kyai Jĕbad lan Kyai Kasturi | 
myang Kyai Salobok | 

Kyai Pusparana Ki Sĕntagĕn | 

Kyai Pusparaga Puspanjali | 

Kyai Talipranti | 

Kyai Tali-datu || 

83. Kyai Puspajiwa Puspandhali | 

Kyai Tali-wangkong | 

Tali-kapa kyai Tali-rante | 

Kyai Tali-monce Tali-kambil | 

Kyai Tali-sutri | 

Kyai Tali-tĕmbung || 

84. Kyai Rĕmbĕt Kyai Pĕt Ki Pĕrti | 
myang Kyai Balongsong | 

Ki Pramada Ki Jadrĕma-gumbrĕng | 
Ki Purwaka Purwanggan Wira Ki | 
Kyai Wiragati | 

Kyai Margaewuh || 

85. Prabadrana Prabajaya Kyai | 

Pratima Ki Gĕdhong | 

Ki Jumiyah Kyai Basiahe | 
Kĕrtisĕdana Ki Sokanandi | 

Jumilah Ki Rubi | 

Ki Jamur Ki Ganjur || 

86. Kyai Galang Ki Kalang Ki Kalim | 
Ki Jongkang Ki Gonjong | 

Kyai Sutajiwa Kyai Pĕrĕs | 

Ki Calura Ki Gombak Ki Mĕtri | 

Ki Jungkung Ki Kunthing | 

Ki Dhapur Ki Dhampu || 

87. Kyai Banjayuda Ki Panjari | 

Kyai Rĕngga-ganggong | 

Kyai Hanggadipa Hangga-thithe | 
Kyai Mara Kyai More-Mori | 
Limaran Ki Guling | 

Kyai Condhongcampur || 

88. Kyai Rĕban Ki Rĕmbĕn Ki Rĕndhik 
Ki Sĕmbong Ki Songsong | 

Ki Mangkurah kalawan Ki Gĕbĕl | 
Ki Panjala lawan Ki Panjalin | 
myang Kyai Walulin | 

Kyai Cakra-wĕdhuk || 

89. Samya majĕng matur gĕnti-gĕnti | 
nĕmbah matur alon I 

kang punika kawula wiyose | 
sumapala angaturi bĕkti | 
kunjuka (n)Jĕng Kyai | 
patumbasing apu || 

90. Pan mangkana aturira sami | 

(n)Jĕng Kyai nglingnya lon | 
iya bangĕt tarimĕngsun kabĕh | 
muga-muga brĕkata kang kari | 
salamĕting urip | 

kang padha rahayu || 

91. Tinampanan pasumbangirĕki | 
sadaya punang wong | 

kang rong reyal tĕlung reyal wĕnĕh | 
matang reyal limang reyal nĕnggih | 
sakĕdhike sanggris | 
pra sudagaripun || 

92. Magĕrsari myang para pĕtinggi | 
kang nyagak pat recon | 
samya ngaturakĕn pasumbange | 
ingkang nyuku ingkang jampĕl tuwin | 
tigang sĕka sanggris | 

kĕdhike nyatangsul || 

93. Nulya sinugatan sadayeki | 
para numbang kang wong | 
sarta brĕkatane nĕng teboke | 
sadangunya kang numbang nis prapti | 
tan beda turnĕki | 

lan wangsulanipun || 

Jilid 6 - Kaca : 10 

94. Kang parĕstri malbĕng dalĕm sami | 
mĕrabot dikaot | 

sakadare wong desa pamĕre | 
samyambĕkta rare jalu ĕstri | 
mabusana rukmi | 
anak-putu buyut || 

95. Ingkang sugih nganggo jamang sumping | 
kalung sungsun badhong | 

kalung dirham kokodhokan slĕpĕn | 
kuku sima pinodhi rinukmi | 
myang kalung li-ali | 
lang-alang sakapung || 

96. Kinanthĕt tĕpung samya li-ali | 
myang mirah sabĕton | 

kalung picis mas kang anggris cĕnthĕl | 
binggĕl kĕlatbau anting-anting | 
cundhuk-suri rukmi | 
miwah srumbung kuncung || 

97. Samya apipinggang apĕpĕnding | 
slĕpe cathok kroncong | 

sarwa kĕling kabĕh panganggone | 
sinjang kĕmbĕn salendhang kulambi | 
sasĕnĕngirĕki | 
kewala pinatut || 

98. Kang kumbaya ĕncit myang sĕmbagi | 
putih kuning ijo | 

pandhan surat samboja limare | 
lurik rambutan lawan cĕlari | 
dĕraga walulin | 
palangi myang pĕlung || 

99. Bĕrĕm daragĕm paniti tluki | 
solok kang balongsong | 

mur baludru kĕsting kĕstop cindhe | 
myang kang ngangge sĕngkang warni-warni | 
mas samya angunir | 

-bosok sĕpuh-sĕpuh || 

100. Sĕngkang seta myang panunggul siji | 
kang sĕngkang tĕronyok | 
sĕngkang sĕtaman sĕling mirahe | 
kang cĕplok kĕmbang rinajawĕrdi | 
kang sumbulan adi | 

srumbung gĕdhah biru || 

101. Apanunggul pipinggir pinodhi | 
myang kalpika kaot | 

intĕn mirah pan kathah dhapure | 
ngangge raja-kaputrĕn rarĕstri | 
jalu panganggya di | 
raja-kaputrĕn nung || 

102. Thĕsĕl pinarjuritan rarywa lit | 
sarwalit anganggo | 

kris pĕndhok mas cĕrapang kirane | 
kraĕng prasu miling dĕn-netrani | 
intĕn mirah abrit | 
kinotang baludru || 

103. Cĕmĕng ijĕm biru wungu abrit | 
ĕpĕk abĕbangkol | 

sruwal panji-panji kĕh warnine | 
jamang gĕgarudan asusumping | 
samya bĕbĕd kĕling | 
wida jĕnar arum || 

Jilid 6 - Kaca : 11 

104. Samya jĕjĕr lir wayang kalithik | 
muwuhi sri tinon | 

sudagar kang prapta sadayane | 

Nyai Dhoplang Nyai Jomblang tuwin | 

Ni Bĕnthang Ni Canthing | 

Nyai Jagasatru || 

105. Ni Drĕmayuda Ni Jagapati | 

Ni Gandhok Ni Bathok | 

Ni Jumĕna lan Jĕmpinane | 

Ni Sĕmbagi Ni Kinjĕng Ni Tik-yik | 

Ni Blĕndhang Ni Bĕning | 

Ni Tala Ni Bungsu || 

106. Bok Rajiyah Bok Tajĕm bok Yasin | 

Bok Imran Bok Bobot | 

Bok Trikĕm Bok Sĕmangka bok Sundhĕr 
pĕpak sadaya para pawĕstri | 
randha somah prapti | 
sugih miskin tan wun || 

107. Lan bojone kamisĕpuh santri | 
kabĕh samya rawoh | 

matur gĕnti-gĕnti dhewe-dhewe | 
samya ngaturkĕn pasumbangnĕki | 
mring Nikĕn Malarsih | 
patumbasing apu || 

108. Kang sareyal rong reyal patanggris | 
myang sinjang kemawon | 

wiyar ciyut samya kĕling kabĕh | 
miwah bojoning para pĕtinggi | 
tuwin magĕrsari | 
ngaturkĕn pisungsung || 

109. Wus tinanggapan pasumbangnĕki | 
tinarima kang wong | 

Ni Malarsih alon andikane | 
muga barĕkata ingkang kari | 
kapindhone malih | 
ywa susah sadarum || 

110. Dene ngong tan mawi angulĕmi | 
kabĕh saking ngong | 

samya matur sadaya parĕstrĕn | 
botĕn susah pan kawula drĕmi | 
bĕrkah paduka wit | 
sagĕd atur-atur || 

111. Sarta barkahipun (n)Jĕng Kiyai | 
sawabipun kaot | 

Nikĕn Malarsih arum dĕlinge | 
Alkamdulilah kajade sami | 
nulya ingkang prapti | 
sira Nyai Jambul || 

112. Ngirid jodhang pat sinĕrbĕt putih | 
linapis ing godhong | 

kang sajodhang woh-wohan isine | 
lah-olahan kang sajodhang malih | 

sajodhang kĕrambil | 
kang sajodhang bumbu || 

113. Sarwi ngiringakĕn rare alit | 
rolas amĕrabot | 
kinĕmbar sadaya busanane | 
gĕlang kĕlatbau jamang sumping | 
kĕroncong pĕpĕnding | 

kalung srumbung kuncung || 

114. Samyambĕkta bokor salaka lit | 
sinamir bludrijo | 

pan gumrudug kang ngiring wurine | 
samya mrabot kĕling warni-warni | 
pan randhaning ĕncik | 
wasta ĕncik Jambul || 

Jilid 6 - Kaca : 12 

115. Tĕngah tuwuh wancinipun nyai | 
sajak masih dĕn-(ng)go | 

cara bojoning ĕncik prabote | 
sakalangkung rahabing agami | 
asring mulang ngaji | 
rare sabĕn esuk || 

116. Langkung sugih piyambak nyaincik | 

Jambul amĕrabot | 

sinjang sarung sobanlah ngalĕmbrĕh | 
apan rasukan kabayak sĕtin | 
biru pinalĕtik | 
ing kĕmbang mas murub || 

117. Kotang putih kancing rus mirah brit | 
kancing tangan karo | 

bĕrleyan hĕrlaut sanga sisĕh | 
li-ali tahota lawan lantring^ | 
mirah tulĕn tuwin | 
sarakit gĕng tajug || 

118. Akĕrabu rus barleyan adi | 
gĕlunge anyonthong | 
cundhuk suri tumanggal tinrĕtĕs | 
intĕn kinĕmalan mirah abrit | 
kaca kumbaya brit | 

kusta dhasar alus || 

119. Praptĕng tarub Kiyai ngudhuni | 
malbĕng wisma wong ro | 
parĕstri sadaya samya mire | 

Nikĕn Malarsih mingsĕt saryangling | 
lah ingriki bibi | 
lan kula alungguh || 

120. Wus pinarak lan Kiyai Bayi | 
tata dĕnnya lunggoh | 

Nyai Jambul nĕmbah tur salame | 
sĕmbah kapadha Allah (n)Jĕng Kyai | 

Ki Panurta gipih | 
rahab salamipun || 

121. Sinauran ngalekum salami | 
nulya ngalih gupoh | 

marang Nikĕn Malarsih salame | 
sĕmbah kapadha Allah (n)Jĕng Nyai | 

Malarsih nauri | 
ngalekum salamu || 

122. Wusnya prĕnata ngumpulkĕn samir | 
ingkang rolas bokor | 

sarwi matur lan punika nikĕn | 
kula ngaturi patumbas sirih | 
lan malih nyaosi | 
tape kang sawungkus || 

123. Kyai Bayi lan kang garwa sarwi | 
gumujĕng wiraos | 

sampun susah-susah dados tyase | 
lintang namung donganipun bibi | 
lan tan mawi-mawi | 
ngulĕmi sadarum || 

124. Jambul matur he susah punapi | 
bĕrkah pandukandon | 
sinung rijĕki kamurahane | 
dening Allohu Tangala paring | 
sawabe (n)Jĕng Kyai | 

tan kirang wus cukup || 

125. Wawrat kula dhusun tiyang alit | 
tan awalangatos | 

inggih saking (n)Jĕng Kyai dongane | 
mangsa sabĕn wulan darbe kardi | 
mung kantun puniki | 

(n)Jĕng Kyai mĕmantu || 

126. Ni Malarsih gumujĕng nampĕni | 
ingkang rolas bokor | 

binuka isi ngrong reyal kabĕh | 
gunggung kabĕh salawe prah anggris | 

Ki Baywa ngling inggih | 
sangĕt tarimĕngsun || 

127. Tuwin nuwun narimĕng Malarsih | 
langkung suka karo | 

Kyai Bayi andonga amine | 
wa barakalahu palalihi | 
inggih mugi bibi | 
bĕrkata kang kantun || 

128. Kinĕn nulya Malarsih anuding | 
mring Sumbaling gupoh | 
mĕdalakĕn ambĕng sugatane | 
sigra nuduh marang kang ngladĕni | 
lan kinĕn nampani | 

jodhange Ni Jambul || 

129. Rumat ingkang ngladĕni nampĕni | 
tinata kang sugoh | 

Kyai Bayi alon andikane | 
bibi jĕngandika kantun bukti | 
kula amanggihi | 
yĕn wontĕn tĕtamu || 

130. Matur inggih gya (n)Jĕng Kyai mijil | 
Ni Malarsih alon | 

lan wantinga bibi miwah kabĕh | 
nulya sadaya sami awijik | 
adan lĕkas bukti | 
royom apikantuk || 

131. Wus antara nutug dĕnnya bukti | 
gya kinĕn anglorod | 
ingundurkĕn ambĕng rampadane | 
nulya cinarik marang pamburi | 
wrata sadayĕki | 

rarywalit myang batur || 

132. Lan brĕkatan tampah tedhok tampir | 
sampun pinirantos | 

Nikĕn Malarsih alon dĕlinge | 
sadayanya ingkang sami prapti | 
yĕn wus sami bukti | 
mugi ingkang mujud || 

133. Atugura banjur aywa mulih | 
jroning gawe kono | 

padha bumĕnana dhewe-dhewe | 
myang rarywalit kang manganggo sami 
dimĕne nĕng riki | 
aywa na kang mantuk || 

134. Krĕbĕn dolan padha rare alit | 
samuha tinonton | 
amuwuhi srine jroning gawe | 
kang liningan tan sawalĕng kapti | 
dhasar tyas kadyĕki | 

nĕdyĕng sami tugur || 

135. Wus pinatah patah sadayĕki | 
karyane pra-wadon | 

pan binagĕn cukup sadayane | 
wusnya nutug aluwaran bukti | 
barĕkat pinaring | 

-ngakĕn marang batur || 

136. Kinĕn ngulihakĕn rencangnĕki | 
rumat sadaya wong | 

nulya sami bubar andum gawe | 
rare dolan sapurugirĕki | 
ting sariwĕd asri | 
srining kang pandulu || 

137. Gĕdrah gumĕdĕr pating jalĕrit | 
miwah kang dĕnĕmong | 
ingaringan sindhĕn mrih lulute | 
rare kang rada gĕdhe abĕnthik | 
tujon cirak ubris | 
gangsingan arubung || 

138. Kang tamburan kĕndhangan (n)dharindhil 
tut-ĕntutan konthol | 

myang plĕmbungan pitik pinidak thĕt | 
mĕksih samya ngangge-angge rukmi | 
ting pancorong kadi | 
brana sinĕbar byur || 

139. Kĕh kang nangga sĕga anĕng takir | 
sinambi guguyon | 

langkung suka tanpa rungyan rame | 
tan wus ucapĕn sakĕh rarywalit | 
kang sami (n)dhatĕngi | 
nunumbang andulur || 

140. Tiyang jalĕr dhatĕng Kyai Bayi | 
pra jalĕr kemawon | 

ingkang ĕstri samyĕstri kature | 
tan kaliru sumbang ingkang praph | 
yata Kyai Bayi | 
nĕng pĕndhapanipun || 

141. wontĕn tiyang titiga kang prapti | 
sami ambĕlowos | 

nanging mathis kabĕh tapsilane | 

Kyai Bayi tanya sira ing (n)di | 
matur kang sinung ling | 
kawula ingutus || 

142. Putranta (n)Jĕng Kiyai Dipati | 
maringakĕn uwos | 

kawan atus pitrah ing kathahe | 
mesa pitu lĕmbu wolu nĕnggih | 
lan sĕdasa kambing | 
bĕbĕk ayam nyatus || 

143. Kang punika katura (n)Jĕng Kyai | 
pisungsung supados | 

dadosa lothung kemawon mangke | 
kagyat Bayi Panurta nglingnya ris | 

sun narima inggih | 
mungguh ing Hyang Agung || 

144. Nulya sinugata kinĕn bukti | 
wus tutug linorod | 

cinarik mring rencangira kabĕh | 
pan warata tuwuk sadayĕki | 
nulya caraka tri | 
pamit nyuwun mantuk || 

145. Tan linilan kĕdah adrĕng pamit | 
wusana rinojong | 

nulya nĕmbah lĕngsĕr sing ngarsane | 
yata kang nĕng dalĕm Ni Malarsih | 
mangkana kalaning | 
wontĕn kang martamu || 

146. Ni Malarsih ambagĕkkĕn nuli | 
kang tamu tinakĕn | 
karyanira kang liningan ture | 
utusane (n)Jĕng Kyai Dipati | 

Wirasaba nĕnggih | 

paring arta satus || 

147. Dhawuhipun dhĕdhĕmitan paring | 
putukoning lombok | 

sabab nora wĕh wĕruh marene | 
yĕn aweha wĕruh marang mami | 

(ng)gonne duwe kardi | 
sadaya sun-sangkul || 

148. Ni Malarsih (n)jĕtung aningali | 
ing reyal sakanthong | 

nora nyana kadhatĕngan gandhĕk | 
narima mring rijĕkining Widdhi | 
saĕstu Ki Bayi | 
ing mangunahipun || 

149. Wus tinampan arta mring Malarsih | 
anulya sinugoh | 

wusnya nutug nadhah sugatane | 
tan antara caraka nulya mit | 
ingandhĕg tan kenging | 
sigra lĕngsĕr laju || 

150. Kyai Bayi Panurta nimbali | 
mring kang garwa gupoh | 
praptĕng ngarsa alon andikane | 
tampanana lagya na rĕjĕki | 
paringe dipati | 

bĕras patangatus || 

151. Kĕbo sapi suwap lan kĕbiri | 
bumbu lan bon-abon I 

Kangjĕng Kyai Dipati paringe | 
calĕngĕpan bae apĕparing | 
miwah kang tinuding | 
ngangge sarwa kluwuk || 

152. Nora kĕna sunandhĕg (n)dang mulih | 
mung mangan sunsugoh | 

sapi wolu kĕbo pitu kĕhe | 
lawan bĕbĕk ayam myang kĕbiri | 
kang garwa mĕsĕmi | 
mring raka umatur || 

153. Kawula mĕh marĕg nuntun Kyai | 
animbali mring ngong | 

kula inggih makatĕn tan pae | 
wontĕn utusan ĕstri satunggil | 

Kangjĕng Ki Dipati | 
paring arta satus || 

154. Ingaturkĕn arta satus ringgit | 

Ki Bayi anjomblong | 
gĕdhĕg-gĕdhĕg muwus uwe-uwe | 
dene akĕh tĕmĕn paparingsih | 
desun tan ngaturi | 

uninga malĕbu || 

155. Kang santosa lulusing kamuktin | 
kasuding Hyang Manon | 
ananjĕhkĕn ing panarimane | 
muga-muga Kangjĕng Ki Dipati | 
winalĕs ing Widi | 
kabukaning ngĕlmu || 

156. Kang santosa lulusing kamuktin | 
ing donya praptĕng (n)don | 
wusing dodonga sukuring tasbĕh | 
subkan Allah ngala palalihi | 
rijĕku apihi | 

wa bil ngibadarum || 

157. Wus mangkana nulya animbali | 
ingkang rayi karo | 

Ki Panukma lawan Panamar-e | 
praptĕng ngarsanira kang raka ngling | 
pasumbang kang prapti | 
kĕbo lawan lĕmbu || 

158. Banyak bĕbĕk ayam swap kĕbiri | 
pĕragatĕn gupoh | 

sarupane ya olahĕn kabĕh | 
iku sidhĕkahe (n)Jĕng Kiyai | 

Dipati pĕparing | 
ingong kaum-kaum || 

159. Ki Panukma bibisik kang rayi | 
wus rĕmbug wong roro | 

alon matur kang rayi kalihe | 
lamun parĕng karsane (n)Jĕng Kyai | 
pinragat sapalih | 
sapalih kang kantun || 

160. Yĕn sadaya kathahĕn ngubadir | 
pinragat kĕsompok | 

ingkang kantun kangge sapasare | 
putradalĕm Mongraga manawi | 
wontĕn nĕring wingit | 
adhikiran Mulud || 

161. Ki Bayi wus parĕng turirĕki | 
umundur ari ro | 

rinampungan parentah nĕmbĕlĕh | 
wus pinurak sakathahing pri santri | 
mring pawon (n)dalidir | 
kang samya sung-usung || 

162. Tangi malih kang anambut-kardi | 
gumĕrah ing pawon | 

ubrĕs umrĕs myang sinĕngkakake | 
carub santri kaum nyai-nyai | 
lah-olah ngramĕni | 
kabĕh bantu-bantu || 

163. Banyu kayu kayu-kayu tuwin | 
ingkang ambĕlandhong | 

ting grathok blag-blug prak-prĕk sruk srĕng | 
srang-srĕng krĕcĕp ting krĕcĕp karĕncip | 
mambu anyir gurih | 
lir gĕreh gumuruh || 

164. Kathah solahe kang ngrĕratĕngi | 
gĕgĕlakan kang wong | 

para santri tan ana wangĕne | 
amĕmangan angganda cip-icip | 
angiras nyĕnyangking | 
ambuntĕl kĕkĕmul || 

165. Akĕh kĕmlĕkarĕn para santri | 
kuwarĕgĕn (ng)gado | 

(ng)gadho kalak sa-ĕnggon-ĕnggone | 
kalak daging tungtut lawan ati | 
ginjĕl myang kikisi | 
pĕnthul sandhung-lamur || 

Jilid 6 - Kaca : 17 

166. Pondhok kĕbak kalak ting salĕmpit | 
anĕng rĕnggang-rĕnggong | 

mĕntah matĕng akĕh meme dhĕndhĕng | 
lir punagi agahan tan wigih | 
gagah wĕgah ngaji | 

amung ngaji pupung || 

167. Ana santri sawiji kang sakit | 
andheprok nĕng pawon | 

sĕndhĕn tumpang alĕmpĕng lĕmpĕnge | 
pan andomble (n)dalole mandĕlik | 
mlĕmbung wĕtĕngnĕki | 
mutah-mutah wurung || 

168. Binabayang mring kancane santri | 
ginawa mring pondhok | 

pan wus siyang ing wanci tĕngange | 
Kyai Bayi nuduh santri Luci | 
kon ingon-ingoni | 
mring wong-wong sadarum || 

169. Wus warata dĕnnira ngingoni ] 
jalwĕstri kumroyok | 

wusnya nutug dĕnnya nadhah kabĕh | 
kongsi bĕdhug andhĕrĕndhĕng muni | 
nulya dĕnkĕnthongi | 
salat wĕktu Luhur |( 

170. Kyai Bayi salat maring masjid | 
angimami Lohor | 

wusnya bakda bubar santri kabĕh | 

Kyai Bayi kondur mring pandhapi | 
pĕpak kang para ri | 

Jayĕngraga ngayun || 

171. Miwah para lurah santri-santri | 
nĕng ngarsa tuwa nom | 
angandika Ki Bayi dhawuhe | 
padha adandana kang prayogi | 
sarĕrĕhanĕki | 

ingkang mungguh-mungguh || 

172. Iya saduwĕk-duwĕkirĕki | 
samya nganggo-anggo | 
tuwin padha muliha dĕnage | 
matur sandika sadaya sami | 
mundur saking ngarsi | 
para pinisĕpuh || 

173. Tan wun sakenjing kang sami prapti | 
nyumbang lanang wadon | 

yĕn wus nyumbang ing jro saulihe | 
lajĕng nyumbang marang Jayĕngwĕsthi 
sakadarirĕki | 
mangkana sadarum || 

174. Yata ingkang anĕng dalĕm wingking | 
kang lagya binonyo | 

Tambangraras badhe pinangantĕn | 
pinahyasan marang ingkang nini | 

sarira kinisik | 
pan lagya linulur || 

175. Ing bras tĕmu lan kĕningar tuwin 
asĕm pupus laos | 

sinalusur lalar pĕnglulure | 
cĕthinira Cĕnthini tan tĕbih | 
pan sakesuk uthi | 
ngladĕni abikut || 

176. Wusnya tutug panglalarirĕki | 
kinĕn sira gupoh | 

siram marang ing patirtan age ( 
Ni Cĕnthini ingkang nglĕladĕni | 
ngosoki barĕsih | 
sawusira adus II 


2 Pĕngantĕn putri Kĕn Tambangraras dipundandosi, wiwit dipunlulur dening 
abdinipun nama Cĕnthini, lajĕng dipunpaĕsi engga dipundandosi 
sakalangkung ĕdi. Abdi Cĕnthini dipundandosi minangka patah. Ki Bayi 
Panurta lĕnggah ing pĕndhapi ngagĕm sinjang kĕling, sabuk sindur ngagĕm 
jubah pĕthak jangkĕp dalah tasbĕh tuwin golokipun, kulukan bathokan. 
Garwanipun Ni Malarsih ngagĕm pantĕs, sinjang sĕmbagi ijĕm, kasĕmĕkan 
sindur. Para kulawarga sami mangangge sarwi endah. Para tamunipun kalĕbĕt 
para dĕmang, lurah lsp. tuwin pangulu sarta para santri sami mangangge 
sarwi mirunggan ing sagadhahipun. Busana manekawarna damĕl asrining 
pasamuwan. Pangantĕn kakung Sĕh Amongraga mangagĕm sarwi pĕthak, 
kulukipun ugi pĕthak, ngasta tasbĕh manik toya, tanpa golok. Pangantĕn 
kakung saking griyanipun Jayĕngwĕsthi, kairing para sadhĕrĕk kulawarga 
sarta para santri kathah, kanthi tĕrbangan. Para pangiringipun mangangge 
mawarni-warni anambahi asrining pahargyan. Sadaya agĕman manut 
jamanipun lan tatacaranipun. 

Kaca 17-33 


Jilid 6 - Kaca : 18 

357 Mijil 

177. Apasatan sinjang seta nuli | 
wangsul prapta ing (ng)gon | 
gya ingulik kinirab rikmane | 
pan winiwir jinĕbadan amrik | 
rema mĕmak wilis | 
apanjang ambakung || 

178. Wus ingĕjum kang ura sinuri | 
ingimpun sinerong | 

pan kinĕlun sinĕkaran oncĕn | 

-oncĕn anggitan gambir mĕlati | 
minangka pĕmilih | 
bĕbalunging gĕlung || 

179. Wĕni tinrap tinata dĕnapti | 
pangulahira lon | 

wus ingangkah katĕmu sĕdhĕnge | 
nora mudhĕng linus ing susuri | 
ing ukĕl tan apik | 

gĕlung sĕntĕg kukuh || 

180. Padha bote lulungsĕn nĕngahi | 
pan mungsĕr anggandhok | 
kinĕlaban jinum pinalĕthĕk | 
surat-surat ing puspita kengis | 
lir sudama mingip | 
amĕmiyak mĕndhung || 

181. Nulya Cĕnthini kinĕn maĕsi | 
sarwa-di kinaot | 

nĕnggih badhe kinarya patahe | 
pinahyasan lir pangantĕn yĕkti | 
amawi pipidih | 
cicithak cĕcĕnthung || 

182. Lagya gĕlungira ingkang uwis | 
sinarĕhkĕn aso | 

yata Kyai Bayi Panurta-ne | 
pan pinarak anĕng ing pandhapi | 
nyampingira kĕling | 
sarung tabur-tabur || 

183. Apaningsĕt sindur amantĕsi | 
apipinggang cathok | 

golok suwasa mĕrjan tasbĕhe | 
arasukan jubah leja abrit | 
kotang kipĕr putih | 
kancing mirah mancur || 

184. Kuluk bathokan bĕludru langking | 
ancĕpe dhinoyong | 

kanigara rinĕngga balĕnggĕn | 
acĕripu samak unta abrit | 
rinenda ing pinggir | 
pan pinaku jamur || 

185. Ingkang anĕng ngarsa Ni Malarsih 
sinjang sĕmbagi jo | 

asĕmĕkan sindur wĕlakane | 
arasukan galĕr konus putih | 
supe tajug siji | 
wuri karo mantu || 

186. Ni Turida alungguh rĕspati | 
sinjang limar ijo | 
asĕmĕkan udaraga adĕn | 
rasukanira sĕmbagi putih | 
kacu gumbaya brit | 
kĕnarĕn mas luru || 

187. Gĕlung sĕdhĕng lulungsĕn tinitih | 
ing sĕkar argulo | 

asusupe mirah intĕn sĕlĕn | 
kananira Nikĕn Larasati I 

sinjang cindhe wilis 
kasĕmĕkanipun || 


Jilid 6 - Kaca : 19 

188. Plangi tumpal podhang ngingsĕp sari | 
pan rinenda mompyor | 

Harja rasukan sĕmbagi jĕne | 
corakira kayu anyang rĕmit | 
talĕkĕman adi | 
supe intĕn tajug || 

189. Atĕtasik sumilak arĕsik | 
agĕlung kĕkĕndhon | 

pan atitih cĕpaka lan ronne | 
wingking tarap sakulawargĕstri | 
pangangge mawarni | 
samya mubra-mubru || 

190. Ni Sumbaling tapihe sĕmbagi | 
mindho-ibang pĕlong | 
kĕmbĕn sindur sĕsĕr li-aline | 
lang-alang sakampung kalih sisih | 
ngampil tas tan tĕbih | 

lan buntĕlan rukuh || 

191. Ki santri Luci dĕnbusanani | 
amubru amarong | 

wuwuh cĕkĕh abĕsus mĕnjete | 
pan abĕbĕt kĕling golang-galing | 
kopyah baludru brit | 
ikĕt adu mancung || 

192. Mencong prandene dĕnkuwuk mlirit | 
jĕplakan lir anthok | 

bathik bang ngarab tĕpĕn pinggire | 
mĕrĕt ngarĕp wae urut alis | 
klambi krĕstin abrit | 
singsĕtan asaguh || 

193. Binalĕnggi ing renda sanyari | 
linincis amompyor | 

bĕnik malunthungan gĕdhe-gĕdhe | 
sabuk cindhe wilis renda kuning | 
rangkĕp kotang putih | 
bĕnike karĕpu || 

194. Anyothe golok balongsong rukmi | 
tĕsbĕh mote ijo | 

sinampirkĕn ing golok amoncĕr | 
sruwal panji-panji kancing dhasi | 
tĕkĕn cis cinĕt brit | 
ngadhĕp anĕng pungkur || 

195. Nulya Ki Pangulu Basarudin | 
prapta anjĕmperok | 

pan ingiring modin mĕrabote | 

Talabodin Nur Sukidin Jali | 

Pranaita tuwin | 
sarĕrĕhanipun || 

196. Ing Pakauman sadaya ngiring | 
samya amĕrabot | 
saduwĕke angĕtog pangangge | 
bathik lurik ingkang sugih kĕling | 
golok kris rinukmi | 

angiring gumrudug || 

197. Ingkang (m)bĕkta epok lante ĕcis | 
cĕripu paidon | 

Kyai Amad Diman Amad Jubĕr | 

Mad Dullah Amad Kahar Mad Tahir | 

Amad Jaelani | 

Mad Badir Madĕnur || 

198. Amad Kora Mad Kapas Mad Kupi | 

Mad Lubi Madanom | 

Amad Sraya Mad Duryat Mad Bae | 

Amad Isan Mad Rawi Mad Supi | 

Mad Kabir Mad Sahir | 

Mad Unus Mad Suyup || 

199. Sami anggĕrĕbĕg anĕng wuri | 
wong salawe golong | 

Kyai Kampuh kawung kĕtunggĕnge | 
sabuk wĕwiron putih tinĕpi | 
akris pĕndhok putih | 
landhĕyan ambĕthut || 

200. Arasukan sĕmbagya lus abrit | 
lorog blorong-blorong | 
tĕsbĕh gĕnitri sĕwu kathahe | 
dĕnubĕtkĕn ing golok sumampir | 
binalongsong rukmi | 

pan minangka wĕdhung || 

201. Kotang putih kancing mirah abrit | 
srĕbĕt krĕstin ijo | 

ngawĕng ngiwa-nĕngĕn ing pungkure | 
amung sĕla gandar Mĕkah adi | 
nĕng pundhak sumampir | 
kĕthune ngĕndhukur || 

202. Pandhan binĕthok agĕng angĕndhil | 
lir cangkoking keyong | 
lĕmungsire pinuntir ngaloncĕr | 
mungsĕr anjĕprak nglĕwĕr nĕng wingking | 
jĕmbraking pipinggir | 

pan kinayu-apu || 

203. Andhap agĕng Kyai Basarodin | 
lĕmu angĕlombroh | 

jenggod panjang wus sumambĕl wijĕn | 
pan amĕwok aberok nglĕnggirik | 
nglĕmbĕrĕg mĕdĕni | 
anglir bara-budhur || 

204. Talabodin Nur Sukidi (n)jagi | 

Pranaita kĕthon | 

modin mĕrbot sami pĕnganggone | 
dodod kawung kĕmplang sabuk putih | 
kulambi sĕmbagi | 
abrit kĕthu biru || 

205. Wong Kauman tan ana mĕnĕhi | 
samya akĕkĕthon | 

Ki Pangulu prapta pandhapa ge | 
atur salam mring (n)Jĕng Kyai Bayi | 
wus tata alinggih | 
nulya ingkang rawoh || 

206. Ki Suharja wau ingkang prapti | 
kampuh genjong ijo | 

sabuk renda kuning byur gombyoke | 
dhuwung alandhĕyan miling gadhing | 
ajubah sĕmbagi | 
dhasar coraking lung || 

207. Kotang putih kancing crĕmĕn rukmi | 
asĕbe mur biron | 

kuluk kĕstup srĕbanipun jĕne | 
acĕripu tĕkĕn jolang abrit | 
tĕsbĕh candhana gi | 
lĕlawĕdan arum || 

208. Pan ingiring sarĕrĕhanĕki | 
kriya sadaya wong | 

samya ngĕtog busana pamĕre | 
anut basahan sarĕban sami | 
pan awarni-warni | 
ing saundha-usuk || 

209. Ki Supara Ki Noja Ki Amin | 

Nong-nong Banda-bonong | 

Ki Budiman Taman Wrĕga-jahĕt | 

Ki Wĕrdadi Candra-tumpe Kabir | 

Baudin Pasari | 

Malangsari putu || 

210. Malangjiwa mantu Kĕmbang-kuning | 

Sĕkar-pĕthak Bĕkong | 

Ki Garuta Sura Sawo Kurnĕn | 

Ki Baidin Canthur Baga-widik | 
gumrudug angiring | 

kĕhe tĕlungpuluh || 

211. Prapta sadaya anĕng pandhapi | 
nĕmbah tata lunggoh | 

pan atarap wong kriya wurine | 

Kyai Bayi mĕsĕm aningali | 
sajake kang rayi | 
nulya ingkang rawuh || 

212. Wiradhusta kampuhira bathik | 
parang-rusak barong | 

sabuk renda putih klĕngkam jĕne | 
dhuwung landheyan gadhing sinĕmi | 
wrangka ladrang kĕndhit | 
pĕndhok swasa mancur || 

213. Arasukan kudhĕdhar nĕlahi | 
sĕbĕnira kĕstop | 

baludru brit linincis kotange | 
kuluk cĕmĕng srĕban krĕstin abrit | 
binara mas ngrawit | 
tĕsbĕh akik wungu || 

214. Acĕripu lapis bĕludru brit | 
rinenda wĕwĕngkon | 

pan ingiring sakĕh rĕhrĕhane | 
wong kang bukak warung sadayĕki | 

Kyai Jagapati | 

Ki Mĕndhang Ki Gugut || 

215. Drĕmayuda Gopa Polong Kĕcil | 

Pathi Singabarong | 

Lambakrĕta Gandhang Canthing Konthĕng | 

Ki Trĕnggunĕng Jabar Jubir Kadir | 

Gulĕng Kulah Mĕrdi | 

Gathik Sole Gathuk || 

216. Tiyang tigangdasa sadayĕki | 
gumarudug golong | 

Wiradhustha prapta pandhapa ge | 
nĕmbah ing raka tata alinggih | 

Kyai mĕsĕm mĕksi | 

mring ari kang rawuh || 

217. Ki Panukma prapta kampuh kĕling | 
pĕlong bangun teplok | 

arasukan kĕlenthang binĕsĕt | 
sabuk renda kris landhĕyan gigi | 
pĕndhok suwasa di | 
tĕsbĕh balung dhuyung || 

Jilid 6 - Kaca : 22 

218. Akotang kancing magori kĕndhit | 
sebe brit mantlas top | 

kuluk bĕludru wilis balĕnggĕn | 

srĕban jĕnar pan binara putih | 
cripu sĕngklat langking | 
pan rinenda wĕngku || 

219. Sarta ingiring rĕrĕhanĕki | 
wong jagal ngon-ingon | 
sawarnaning blantik sato-iwĕn | 

Kyai Rĕban Jĕbad lan Kasturi | 

Kyai Pusparagi | 

Rĕmbĕn Tali-datu || 

220. Pusparana Kyai Puspajali | 
lawan Taliwangkong | 

Puspajiwa Kyai Talimonce | 

Taliambĕn Tali-kĕmbang Tali | 

-gundha Talisutri | 

miwah Talitĕmbung || 

221. Kyai Talibancak Talipranti | 
lawan Talibandhong | 

Talisĕntagĕn lan Taligodhĕg | 

Talirante Kyai Pĕt Ki Pĕtri | 

Balongsong Prĕmadi | 

Jadrĕma Ki Gĕmbung || 

222. Tigangdasa karĕrĕhanĕki | 
samya amĕrabot | 

prantĕng pandhapa nĕmbah wus linggĕh 
Kyai Bayi ningali mring ari | 
suka tyasirĕki | 
anuntĕn kang rawuh || 

223. Ki Panamar kampuh limar abrit | 
tumpal ijon-ijon | 
apaningsĕt ĕpĕk renda jĕne | 
dhuwung alandhĕyan cula miling | 
pĕndhok bunton ngunir | 

tĕsbĕh kincang mancur || 

224. Arasukan sĕmbagya lus kuning | 
corak woh sadhompol | 

kotang putih kancing mas sĕrunĕn | 
sĕbe gambar Arab latar putih | 
kuluk ĕmur kuning | 
sarĕban gadhung byur || 

225. Acĕripu gĕgĕmukan kuning | 
pasaja inganggo | 
sarĕh-rĕhanira ngiring kabĕh | 
samya ngangge kĕling warni-warni | 
wong atandho sami | 

sadaya tripuluh || 

226. Imayuda Sampura Cĕlari | 

Wiragati Drĕbos | 

Mĕrtigala Kalang Guling Pĕrĕs | 

Gombak Kĕmbak Murah Mandra Dhimpil | 

Pĕnjalin Walulin | 

Rĕmbĕt Condhong Sampur || 

227. Anggadipa Rĕmbĕn Mara Rindhik | 

Guntang Ganggong Boyo | 

Sombong Songsong Mure Mori Gĕbĕl | 

Rĕnggang Muncar Angga Pura Kĕling | 

Grago Rĕnggong Sĕling | 

Ki Galĕndhĕng Dhampu || 

228. Nulya prapta ing pandhapa nĕnggih | 
nĕmbah tata lunggoh | 

tarap anĕng wuri jĕjĕr linggeh | 

Kyai Bayi suka myat ing ari | 
samya amriyayi | 
nulya ingkang rawuh || 

229. Kulawirya kampuhe mĕnĕhi | 
jingga pinaraos | 

pan rinenda mubĕng myang barane | 
pan sagĕblog ĕpĕk renda putih | 
kris landhĕyan rukmi | 
kraĕng ngunggut-unggut || 

230. Kodhok kasingsal cancut ancangcing | 
cĕkĕh-cĕkĕh cekoh | 

ngumbar kunca ngĕdhĕdhĕr ambancĕr | 
akulambi jobah limar wilis | 
baludru bangun jing | 
bordhir kotangipun || 

231. Alancingan cindhe panji-panji | 
pinarada porong | 

tĕsbĕh sĕwu jĕnangan sĕlinge | 
ingubĕtkĕn tinon amĕnthalit | 
kĕthu putih ngĕndhil | 
ambawang sabungkul || 

232. Lumungsir lir uwĕring bĕkiking | 
anjĕprak wiwiron | 

ngoncĕr panjang ngalĕwĕr wurine | 
pan dĕn-kayang mĕnganggo mrih mĕncil | 
tan mambu ngulami | 
larasing bakikuk || 

233. Pan dĕniring sarĕhrĕhanĕki | 
wong Kĕtandhan golong | 
samya kĕmbangan kabĕh dodode | 
akĕkĕthon kadya lurahnĕki | 
jor-joran mawarni | 

kabĕh tĕlungpuluh || 

234. Ki Sĕntana Witana Wira Ki | 

Wiaga Ki Winong | 

Purwaka Purwangga Angga-thethe | 

Prabadrana Prabajaya Rubil | 

Mangundrana Paris | 

Kĕblak lawan Dhapur || 

235. Ki Pandhu Tarumpaka Wirangi | 

Ki Dhĕmĕs Sĕlobog | 

Ki Pandĕlĕm Sumbrĕng Kĕbak Jolĕn | 

Bamban Eka bawĕn Moga-pĕnggik | 

Bancang Wora-wari | 

Dhĕmpĕl Kuwĕl Mandhul || 

236. Prapta anĕng pandhapa anuli | 
nĕmbah nulya lunggoh | 

Kyai Bayi angguguk guyune | 
langkung suka dĕnnira ningali | 
mring kang rayi-rayi | 

sukur ing Hyang Agung || 

237. Nulya ingkang pra santana prapti | 
samya amĕrabot | 

Ki Sĕmbagi jumĕnĕng lurahe | 
kulawarganira Kyai Bayi | 
misan mindho sami | 
prĕnah anak putu || 

238. Kawandasa ingkang kulit-daging | 
kang tunggil bĕndhoyot | 

Ki Sĕmbagi praptĕng pĕnyampinge | 
sarung lurik alus Bugis abrit | 
jubah ginggang lurik | 
kotang bĕnik biru || 

239. Kuluk bĕludru bang binalĕnggi | 
udhĕng-udhĕng ijo | 

tĕsbĕh jĕnangan nyampir goloke | 

Ki Jumĕna nyamping sutra gringsing | 
sabuke walulin | 
klambi krĕstin wulung || 

240. Kuluk bĕludru wungu tinĕpi | 
udhĕnge kamanyon | 

tĕsbĕh bathok nyampir ing goloke | 
cripu linapis sangkĕlat abrit | 
pra santana wuri | 
ngangge rĕbat unggul || 

241. Kyai Panjangjiwa Ki Kalithik | 

Ki Cothak Malangbong | 

Ki Lawatan Ki Andhamohine | 

Ki Jĕmpina Pandaya Panjari | 

Ki Jakrĕndha Ki Cĕk-yik | 

Kyai Kinjĕng-Kupu || 

242. Kyai Dhoplang Jamblang Bĕnthang Bĕnthik | 

Ki Bapang Bĕlongsong | 

Ki Pangirat Krĕti-sĕdaya-ne | 

Kyai Sukadana Sukanandi | 

Ki Gĕmblak Cĕlari | 

Ki Kutur Ki Lĕngkur || 

243. Kyai Jalipura Surantani | 

Ki Dhadhapan-gonjong | 

Unggantake Unggadua Sĕlĕn | 

Kyai Jongkang Padhang-bulan Bĕning | 

Ki Mangkurah Kunci | 

Kyai Jagasatru || 

244. Cakrawĕdhug Ki Panjalin Mubin | 

Jalasutra Bobot | 

Ki Rumbaya Rumbaka Ki Bangĕn | 

Ki Dhokerok Jĕmbangan Wĕrdati | 

Ki Tawĕng Cĕraki | 

Kyai Dhampu Banung || 

245. sarĕng prapta kĕtĕping pĕndhapi | 
samya lĕnggah lunggoh | 

Kyai Bayi suka sokur tyase | 
aningali santana mĕpĕki | 
karaos ing galih | 

(m)bĕrĕbĕl ingkang luh || 

246. Ketangsih kamurahaning Widi | 
rahmating Hyang Manon | 
rinĕjĕkĕn sakulawargane | 
sawĕngkoning ing Wanamartĕki | 
sadaya pinaring | 

rĕjĕki Hyang Agung || 

247. Anor driya anggrus ingkang galih | 
kumĕmbĕng waspa non | 
pira-pira sokur pandongane | 
nulya para sudagar kang prapti | 
karĕhing Jĕngwĕsthi | 

asarat malĕbu || 

248. Kyai Tajĕm Ki Jĕngjĕm Sumĕndhi | 

Ki Partima Sendrong | 

Pak Rajiyah Pak Tijah Pak Mĕdĕng | 

Pak Mujiyah Pak Rumiyah Rajin | 

Salbiyah Pak Widi | 

Ki Cĕnthing Pak Canthur || 

249. Ki Samirah Pak Murah Pak Kitri | 

Pak Basiyah Gombong | 

Pak Jumilah Jumiyah Pak Pĕrĕs | 

Pak Kabirah Pak Nakirah Kobis | 

Pak Wijah Pak Siti | 

Pak Kunthing Pak Jungkung || 

250. Pak Borerah Sajiyah Pak Suci | 

Pak Parah samĕngko | 

Pak Sariyah Pak Tomas Pak Bĕsĕr | 
Pak Banikĕm Pak Trikĕm Pak Kĕmis | 
Pak Surĕm Pak Rimbi | 

Pak Garĕm Pak Rĕmu || 

251. Samya ngangge sasĕnĕngirĕki | 
ting prĕngangah mompyor | 

mung Pak Rajiyah tan pati ngangge | 
sarwa lungsĕt kewala tur rĕsik | 
sabuk wlulang langking | 
cathoke pĕrunggu || 

252. Praptĕng pandhapa samya ngabĕkti | 
tata samya lunggoh | 

nulya pra lurah santri praptane | 
sarĕh-rĕhanira santri-santri | 
pangangge mawarni | 
ing sadarbĕkipun || 

253. Ingkang srĕban dhĕng-udhĕngan tuwin 
ikĕt myang kĕkĕthon | 

sacaraning ngulama bĕsuse | 
saduwĕk-duwĕk kang dĕnsimpĕni | 
samya dĕnanggĕni | 
wĕnĕh kang nĕnambut || 

254. Ting bilulung pan silih-sinilih | 
myang kang liron anggon | 
ana santri tan olĕh nyĕnyilĕh | 

(n)jajah omah kawanuhanĕki | 
mĕksa datan olih | 

mupus nulya masuh || 

255. Wĕnĕh santri kaboyung nĕnilih | 
kabutoh mimisoh | 

wingi mula ninilĕh tan-olĕh | 
kawanuhan kang wus luwih bĕcik | 
myang sanak pribadi | 
cumpĕt nora antuk || 

256. Ih ya talah wong wus tĕpung bĕcik | 
tan ngandĕl maring ngong | 
dene-dene tan katon aduwe | 

lir tumingal bangsat maring mami | 
panĕdhaku nuli | 
gegera kang rusuh || 

257. Krĕbĕn modar susah olĕh ngili | 
kĕjaba mangkono | 

iku kĕlingan mring si mĕngkene | 
padha dene mungguh Allah iki | 
jare murah asih | 
dene ki wakingsun || 

258. Tan pinaring kamurahan mami | 
de tan beda ingong | 

nĕmbah muji ing rina wĕngine | 
ĕndi ganjarane murah-asih | 
adil tlĕnong-tlĕning | 
adile (m)barĕnjul || 

Jilid 6 - Kaca : 26 

259. Kĕdumĕlan muring-muring sami | 
nangis anggĕlolo | 

pan mĕndhokol sabithi atine | 
nulya wontĕn kang santri nyilihi | 
lungsĕd dĕntampani | 
agupuh winasuh || 

260. Pan kumĕrab para santri-santri | 
sarĕh-rĕhan golong | 

para lurah dadya pangarĕpe | 

Ki Murtala Ki Murtaja Murjaki | 

Bagus Jaelani | 

Gus Suleman Yusup || 

261. Gus Jamjani Arpani Tabrani | 

Bĕlawi Gus Unoh | 

Gus Yahya Gus Suhada Gus Juhĕr | 

Gus Ngaripin Masin Mukin Yasin | 

Janodin Ngabidin | 

Sarapdin Gus Jadhug |] 

262. Gus Juakir Ngajujir Gus Kanjir | 

Wajir Tamin Naot | 

Gus Tapyani Johari Gus Jahĕr | 

Bahri Bahwi Kanawi Tukrani | 

Gus Tayib Gus Brahim | 

Gus Yunus Gus Tamsur || 

263. Gus Dawud Dulsungur Dulmudangi | 

Dulkabir Dulkaop | 

Dulkahar Duljalal Duljalalĕn | 

Dulkami Dulkamid Ngabdulgani | 

Dulkamil Dulmuhyi | 

Dul Subur Dulgapur || 

264. Dulsukur Dulkulur lan Dulbasir | 

Dultaksir Dulsura | 

Dulmansur Duljabur Ngabuljaĕt | 

Nurjani Nurngali Nurkamali | 

Nurani Nurbani | 

Nuriman Nursuhud II 

265. sarĕng prapta para santri-santri | 
nĕmbah tata lunggoh | 

apan ora jĕjĕr jĕjĕl bae | 

Kyai Bayi mulat ing pra santri | 
arahab tyasnĕki | 
nulya ingkang rawuh || 

266. Jayĕngraga kampuh cindhe abrit | 
pinarada mompyor | 

pan baludru burdiran ĕpĕke | 
curaking lung sinungkĕt ing lung brĕji | 

Klengkam banyu manggis | 
ginombyok borliyun || 

267. Acĕlana putih pinrada-sri | 
kĕpoh tundha mĕdhok | 
mungsĕr ngayu-apu talibane | 
wĕwalikan sindhĕtan mĕlipit | 
pirid lambung wingking | 
turut adu-mancung || 

268. Tĕpung mathis lan panĕngĕnĕki | 
muwĕr nyangkok keyong | 
buntaring pasingsĕtan lungsene | 
jĕrĕng lir laring walang walĕri | 
acangcutan inggil | 
sanginggiling dhĕngkul || 

Jilid 6 - Kaca : 27 

269. Kodhok kabĕsĕt anyatriyani | 
sacĕngkang angongkang | 
wiron sĕmbulihan pangasihe | 
sipat polok sandhungan amiwir | 
anggubah winingkis | 
sĕseronganipun || 

270. Wĕwalĕran tan ana ngalĕngkin | 
mĕkar ambĕdhodhok | 
ngumbar kunca winiru tan tĕpĕn | 
ambĕlarak nĕrampat ing siti | 
panjanging kunca sri | 

tigang asta landhung || 

271. Kris landheyan tayuman sinĕmi | 
kandĕlan mas bunton | 
wrangka timaha pĕlĕt sĕmbure | 
tan rasukan akokonyoh kuning | 
abadhong sungsun tri | 

tinatur mas tatur || 

272. Binggĕl kilat bau anting-anting | 
pamĕkak bĕbangkol | 

uncal rante udawalane | 
agĕgongsor cĕrapang pinodhi | 
atĕkĕs mawingit | 

ajajamang sungsung || 

273. Kinarang-mĕlok mĕntul hĕrthathit | 
sinalon kĕkupon | 

garudha ngrĕmpa mĕkak wurine | 

Harja sumping puspa krĕna rukmi | 

inguncĕn mĕlathi | 

myang gĕgombyok dhuwung || 

274. Apĕpaĕs imbane pinirid | 
alungit mucuk dom | 
sugih liring kĕsit iribane | 
brĕngos kĕtug tĕpĕn lir minangsi | 
pasĕmon maringgit | 

abagus lir Wirun || 

275. Pan dĕniring sarĕh-rĕhanĕki | 
kabĕh para bagor | 

samya tĕkĕs kabĕh sĕsumpinge | 
gĕlang kilat bau anting-anting | 
rapĕk kunca kalih | 
bangkol akĕkalung || 

276. Borĕh kuning sruwal panji-panji | 
kris pĕndhok mas bunton | 
patra ĕmas mengkol ukirane | 
oncĕn tibĕng dhadha sĕkargambir | 
anggĕrĕbĕg asri | 

tiyang pitulikur || 

277. Crĕmasana Widiguna Widi | 

-lĕksana Bintaro | 

Gandasana Gandataruna-ne | 

Gandabaya lawan Gandasanggit | 
miwah Gandasasi | 

Gandamara arum || 

278. Gandatĕnaya lan Gandawangi | 
miwah Gandamirong | 

Gandapurwa lan Gandarĕsmi-ne | 

Gandapuspita myang Gandasari | 

Gandaparwa dĕwi | 

miwah Gandalayu || 

Jilid 6 - Kaca : 28 

279. Gandarĕtna miwah Gandalatri | 

Gandakriya kang wong | 

Crĕmalaya Crĕmawiraga-ne | 

Crĕmajiwa Crĕmasuta tuwin | 

Crĕmayasa kawi | 

Tunjangkara badhut || 

280. Ki Nuripin kinarsan ingkang sih | 
kinampuhan jonggrong | 

akris ukiran patra mĕngkole | 

sabuk sindur cĕlanane kuning | 
binorĕhan kuning | 
sumping oncĕh landhung || 

281. Kopyah mathak rambute jumiwit | 
wangunne apego | 

santri lugu cinara-priyayĕn | 
nora santri nora amriyayi | 
gundhul ambalindhis | 
dhapure anyĕpuk |] 

282. Rada sugih wulu Ki Nuripin | 
jenggote abrewok | 
kinanthilan cĕpaka lan ronne | 
lawan kinanthilan jangkrik gangsir | 
orong-orong bibis | 

kowangan kuwangwung || 

283. Myang wulu cangklakan dĕnkanthili | 
yuyu walang gamboh | 

dhadha kinanthilan sambĕrlilĕn | 
gĕdhĕg-gĕdhĕg sukĕr ting salĕnthik | 
bau malangkĕrik | 
tan bisa mĕringkus || 

284. Yĕn sinapit ing yuyu anjĕlih | 
ginuyu pra bagor | 

prapta ing pandhapa nĕmbah kabĕh | 

Kyai Bayi gumujĕng ningali | 
mring putra Jĕngragi | 
ing busananipun || 

285. Cara duk jamaning Kabulĕngkir | 
prabote mĕngkono | 

cingak ingkang nĕng pĕndhapa kabĕh | 
eram ningali mring Jayĕngragi | 
sarwa angalami | 

Jawa-Arab-ipun || 

286. Yata wontĕn tamu ingkang prapti | 
kĕkapalan rawoh | 

rencang rolas kĕkapalan kabĕh | 
nama Kyai Dĕmang Purasani | 
ing Pagĕrwajĕki | 
wus nĕcĕp (ng)gĕguru || 

287. Marang Kyai Bayi Panurtĕki | 
praptane agupoh | 
cinancangan sadaya kapale | 
kĕndĕl anĕng paregolanĕki | 
wus kinĕn tur uning | 
tinimbalan laju || 

288. Ngangge prajuritan amanthinthing | 
marabot ajarot | 

sĕdhĕng tĕngah-tuwuh ing umure | 
cĕkĕh cikat rikat amantĕsi | 
bĕbĕd nagasari | 
sinerong cinancut || 

289. Sabuk gĕdhog biru bara kuning | 
apĕthat bĕbangkol | 

arasukan sikĕpan lurike | 
kancing ĕmas nanasan angunir | 
kotang bĕludru brit | 
blĕnggi lincip mungguh || 

Jilid 6 - Kaca : 29 

290. Saruwalira sangkĕlat abrit | 
panji-panji kaos | 

nyuriga kris sinampiran kace | 
tali bandhang tas Cina nĕng kering | 
ikĕt modang putih | 
basunanda tudhung || 

291. Sigrak lir jaka nĕdhĕng birai | 
anulya praptĕng (ng)gon | 

kang linggihan mungsĕr samya mire | 
wusnya lĕnggah Dĕmang Purasani | 
nulya majĕng ngarsi | 
sumĕmbah angujung || 

292. Angandika aris Kyai Bayi | 
lah wus (n)dika lunggoh | 
dene kula tan wĕh uningane | 
niyat ringkĕs kĕndhuri sabithi | 

Dĕmang Purasani | 

nĕmbah nuwun-nuwun || 

293. Inggih mirĕng wĕrti kala wingi | 
mila kula guroh | 

apan sarwi nguculi ĕtase | 
mĕndhĕt arta tigawĕlas ringgit | 
kawula nyaosi | 
patumbasan apu || 

294. Nulya tinanggapan sarwi angling | 
bangĕt tarimĕngong | 

tiyang pintĕn rencang (n)dika kabĕh | 

Dĕmang Purasani matur naming | 
kalihwĕlas nĕnggih | 
lancaran agupuh || 

295. Ki Baywa ngling Alkamdulilahi | 
narimĕng Hyang Manon | 
nulya sinugata sarencange | 

arta sinungkĕn ing santri Luci | 
kĕn maringkĕn aglis | 
mring Malarsih wau || 

296. Para Kyai miwah santri-santri | 
tumingal agawok | 

Kyai Bayi agung mangunahe | 
samya pĕpuji sukuring Widi | 
miwah ajrih asih | 
yata kang cinatur || 

297. wontĕn tiyang wus sĕpuh satunggil | 
kaki-kaki reto | 

pan minantĕn ing sadesa kabĕh | 
dhukuh Pucangan wisamanirĕki | 
wong Wanamartĕki | 
jalu ĕstri takut || 

298. Myang pĕrapat dhusun kanan kering | 
punjunge mĕrono | 

marang pundhĕn dhukuh Pucangane | 
lĕluhure ing Wanamartĕki | 
samya punjung bĕkti | 
ngalap sawabipun || 

299. Kyai Wanahita wastanĕki | 
wus pikun adheyog | 
kaprĕnah pan kaki ing awune | 
eyang uwa ibune Ki Bayi | 
mila tan ngaturi | 

saking maklumipun || 

300. Wong wus tuwa mung tinuwi-tuwi | 
ing mangkya Ki Jĕmpo | 

yun uninga ing canggah ningkahe | 
kĕjumutan sarwi dĕn-jagani | 
lumampah wus wigih | 
kĕthuyuk-kĕthuyuk || 

Jilid 6 - Kaca : 30 

301. Limar biru wus lungsĕt kang nyamping | 
rasukan kĕmanyon | 

kuluk kropak wus lawas sĕmune | 
udhĕng ubĕd pisan putih lami | 
tĕsbĕhe gĕnitri | 
sabuk tali datu || 

302. Prapta jroning paregolanĕki | 

Ki Bayi duk anon | 

mudhun gupuh Ki Bayi ge-age | 
nyandhak astanira ririh sarwi | 

Ki Buyut ngarasi | 
mring Ki Bayi wau || 

303. Mudhun sadaya ingkang alinggih | 
sami angrĕroyom | 

wus pinrĕnah Ki Buyut lĕnggahe | 
nulya sadaya sami ngujungi | 

Ki Bayi ngling aris | 

sampeyan puniku || 

304. Susah-susah pinarak mariki | 
wong wis sĕpuh repot | 

Kyai Buyut Wanahita linge | 
mumpung aku iya mĕksih urip | 
arsa wruha mangkin | 
ningkahe canggahku || 

305. Ki Bayi matur inggih utami | 
sawabipun kaot | 

angling malih srawungan ing akĕh | 
langkung sangĕt sĕpuhe Kiyai | 
papantaran tapis | 
wus ngajal sĕdarum || 

306. Jaman awal ing Pajang mĕningi | 
wĕruh duk patogog | 
cĕr-ancĕr pagĕr kutha kojore | 
iba lamine wus kawak uwi | 
mulane pinundhi | 

ing tiyang sadhusun || 

307. Langkung rahmad sampeyan puniki | 
sarwi atanya lon | 

pintĕn yuswa ing paduka mangke | 

Kyai Buyut angling umurmami | 

taune sapriki | 

wus satus nĕmlikur || 

308. Samyandhĕku tumungkul kang myarsi | 
pitutur kinaot | 

ngungun tyase ngalap bĕrkah kabĕh | 
ya wus andungkap ing Ngasar wanci | 
santri magĕrsari | 
tan ana kang kantun || 

309. Pĕpak sadaya kang dĕnanti | 

Ki Bayi lingnya lon | 

apa uwus prapta sakabĕhe | 
samya matur tĕlas tan na kari | 

(n)Jĕng Kyai ngling malih | 

Jĕngraga sirĕku || 

310. Angirida kabĕh para santri | 
banjura mĕrono | 

marang kakangira Jĕngwĕsthi-ne | 
manira laju marang ing masjid | 
lan pamanirĕki | 
tuwin Ki Pangulu || 

Jilid 6 - Kaca : 31 

311. Ingkang putra sandika turnĕki | 

Ki Bayi nabda lon | 

hĕh Luci sira rumatĕn age | 

sĕsanggan praboting munggah kaji | 
Luci matur inggih | 
pan sampun sĕdarum || 

312. Kyai Bayi Panurta ngling malih | 
mring pangulu alon | 

iki pa wus andungkap sangate | 
mĕngko bakda Ngasar sĕdhĕng akir | 
pĕngantĕne prapti | 
ing paningkahipun || 

313. Ki Pangulu matur aprayogi | 
luhung nuntĕn bodhol | 

wusnya parĕng bodhol nulya lĕngsĕr | 
Kyai Buyut Wanahita ngarsi | 

Ki Bayi angiring | 

ing wingking gumrudug || 

314. Jayĕngraga animpang ing margi | 
sadaya punang wong | 

praptĕng pandhapaning Jĕngwĕsthi-ne 
tan kaliru saurutirĕki | 
jĕjĕr jĕjĕl pipit | 
dĕnnira alungguh || 

315. Kang lumampah ing masjid wus prapti 
sadaya agupoh | 

ngambil toya wulu sawarnine | 
binĕndungan wĕktu Ngasar manjing | 
Ki Bayi ngimami | 
anutug bakda wus || 

316. Yata kang wontĕn kidul winarni | 
Amongraga dandos | 
sinaosan busana saking lĕr | 

kalih pĕtadhahan kĕbak nyamping | 
clana kampuh tuwin | 
kulambi myang kĕthu || 

317. Wus arĕsik sinaratan mawi | 
nyukur wulu-kalong | 

Nyai Daya juru pamarase | 
imba ingimba tanggal alungit | 
sĕsajĕnnya sami | 

Nyai Daya untung || 

318. Sira Ki Sĕh jamhur Amongragi | 
dĕnnira adandos | 

ngagĕm sarwa seta sauyune | 
nyamping brĕtis apaningsĕt mori | 
rasukan cawĕni | 
galĕr galar konus || 

319. Kuluk pĕthak sarĕbannya putih | 
srĕbĕt seta mawar I 


< Serat Centhini Jilid 06 - Halaman : 42 > 


tĕsbĕh maniking toya aputĕh | 
caripunya sinangkĕlat putih | 
tan karsa nyanyangking | 
golok miwah dhuwung || 

320. Pan solahe auliya wingit | 
tan karĕm mĕnganggo | 
pasaja karana tulĕn | 
wutuh auliyanya awĕning | 
samono prandening | 
sokur mubra-mubru || 

Jilid 6 - Kaca : 32 

321. Amongraga cahyanya nĕlahi | 
amanon yĕn tinon | 
sabatira Jamal lan Jamile | 

pan kinĕmbar karo sarwa langking | 

sapĕngadĕgnĕki | 

pan sarwa wulung byur || 

322. Jayĕngwĕsthi pan akampuh bathik | 
latar cĕmĕng ganggong | 

sabuk renda putih pan amĕpĕt | 
ngumbar kunca cancut mrak kasimpir | 
kampuh tundha apik | 
bagus mara sĕmu || 

323. Arasukan ginggang sutra putih | 
srĕbĕt kastup ijo | 

kotang akancing mirah sĕlane | 
dhuwung landheyan cula sinĕmi | 
kandĕlan mas adi | 
balewahan sĕpuh || 

324. Kuluk ĕmur jĕnar sĕbe wilis | 
sinĕkar argulo | 

pan magĕri Suleman tĕsbĕhe | 
cĕripunira rinenda kuning | 
kacu gumbaya brit | 
lĕnggah anĕng ngayun || 

325. Tuwin para lurah santri-santri | 
kang samya adandos | 

wus samĕkta ngangge sakadare | 
pĕpak sadaya uwus miranti | 
nulya ingkang prapti | 

Panukma Panamur || 

326. Pan ingiring para lurah santri | 
wus tata alunggoh | 

nabda aris mring Jayĕngwĕsthine | 
kula ingutus ramanta kyai | 
kinĕn angaturi | 
rakanta sang bagus || 

327. Jayĕngwĕsthi aturira aris | 
mring kang raka alon | 

pan punika wontĕn utusane | 
rama jĕngandika angaturi | 
mring paduka mangkin | 

Mongraga lon muwus || 

328. Inggih sumangga karsane yayi | 
adan nulya bodhol | 
sinongsongan ijĕm sorot jĕne | 
santri tata ngurung-urung ngarsi | 
miwah kang ngĕtĕbi | 

garĕbĕg ing pungkur [| 

329. Ingkang anĕng ngarsa Jamal Jamil | 
lan santri nĕm golong | 

Jamal Jamil anabuh trĕbange | 
ukur ngĕbĕm imbal kĕmpyangnĕki | 
kanĕm bawa singir | 
lagune alandhung || 

330. Singirira mung kalimah kalih | 
ngalik-alik alon | 

sinauran lirihan wong akĕh | 

pan gumrĕmĕng rĕmpĕg pawĕh wingit | 

ngarsane kang singir | 

Jayĕngraga bagus || 

Jilid 6 - Kaca : 33 

331. Jĕjĕl uyĕl wong kang niningali | 
jalwĕstri rĕbut (ng)gon | 

pan sakesuk mula panontonne | 
tumplak lawan wong sadesa kĕrig | 
pĕrapate prapti | 
manca-limanipun || 

332. Kurang ombĕr ing paran apipit | 
kĕh bĕthĕk abojod | 

tan adangu wus prapta lampahe | 
anĕng masjid agĕng wus miranti | 
ing panggenan mungging | 
pangimanan ngayun || 

333. Wus tinata jĕjĕr ing alinggih | 
urutan tuwa nom | 

tan balĕjat apapak dhĕngkule | 
ingkang lĕnggah kilĕn lĕr kiyai | 

Wanahita nĕnggih | 
nulya Ki Pangulu |[ 

334. Nulya Talabodin Nursukidin | 

Pranahita mrĕbot | 

murit Jaki lan santri Luci-ne | 
ingkang lĕnggah lĕr wetan kiyai | 

Bayi Panurtĕki | 

nulya Ki Sĕh Jamhur || 

335. Amongraga lĕnggah anĕng ngarsi | 
kinubĕng tuwa nom | 

lajĕng kiwa tĕngĕn ing burine | 
sila bata apĕpĕt apipit | 
dalah ing surambi | 
ajĕjĕl supĕnuh || 

336. Sawusira rĕrĕh ingkang linggih | 
sadaya sakĕh wong | 

dhĕdhĕp mĕnĕng tan ana banĕnne | 
nulya Kyai Bayi Panurtĕki | 
pamuwuse aris | 
mring Kyai Pangulu || 

337. Hĕh Kyai Pangulu Basarodin | 
angrĕsaya ingong | 
ningkahĕna putraningsun Nikĕn | 
Tambangraras lan Ki Amongragi | 
maskawinirĕki | 

Kur'an kang aplalu || 

338. Nulya Ki Pangulu angijabi | 
tangawudira lon | 

Bismillahi rahman nirakim-e | 
ngusikum ngibadallah wanapsi | 
wabi takwalahi | 

ankahtu wangidun || 

339. Binta pulanin mintabi mahri | 
kada pan mangkono | 

ingsun ningkahakĕn maring Nikĕn 
Tambangraras lan Ki Amongragi | 
kalawan mas-kawin | 

Kur'an ingkang agung || 

340. Pakĕnira ngucap angabuli | 
Mongraga miraos | 

anrima kula ing paningkahe | 
Nikĕn Tambangraras lawan mami 
mas-kawin Kur'an-i | 
ngalim ingkang agung || 

341. Sarta amuruk ing awal akir | 
ahline kĕtĕmpoh | 

dadosa utang kawula mangke | 
ing dalĕm donya rawuh ing akir | 
pangulu nulya ngling | 
wa barakallahu II 


3 Ijab paningkahipun Sĕh Amongraga, rombongan bidhal mĕthuk pĕngantĕn 
kakung. Ki Bayi sapandhĕrĕkipun laju dhatĕng mĕsjid badhe papaning 
paningkah. Sasampunipun pangantĕn kakung dumugi ing mĕsjid sarta 
lĕnggah sawatawis, Ki Pangulu majĕng aningkahakĕn pangantĕn sinĕksenan 

para saksi, wĕkasan maos donga. Sasampunipun paripurna, Sĕh Amongraga 
salaman kalihan Ki Bayi sarta sujud ing pangkonipun pinisĕpuh Buyut Kyai 
Wanahita, lajĕng salaman kalihan Ki Pangulu. 

Kaca 33-34 


Jilid 6 - Kaca : 34 

357 Mijil 

342. Ngala kahĕr wa bi palalihi | 
wise pan mangkono | 

Allahuma alipbinahume | 
kama alapta baenalmaki | 
walbardi wasalji | 

watin jangkĕpipun || 

343. Gya sĕksi Tabalodin jangjĕni | 
sarwi nyĕpĕng jĕmpol | 

(n)dika tampi jangji-dalĕm dene | 
samangsane pakĕnira mangkin | 
aningal mring rabi | 

tri taun ing laut || 

344. Pitung sasi ing dharatan benjing | 
liya karyĕng katong | 

tan trimane rabinira mangke | 
pĕsthi pĕgat tanpa talak sarwi | 
tinagih sri-kawin | 

Mongraga wus saguh || 

345. Sĕksi kalih satunggale kyai | 

Nursukidin gupoh | 

maca donga Ngumur sabanjure | 
sinauran Amin gĕr pra sami | 
wus paragat suci | 
ing paningkahipun || 

346. Nulya Bayi Panurtĕku wiwit | 
sĕsalaman gupoh | 

Amongraga ngabĕkti salame | 
kinĕn majĕng sarwi wus ajarwi | 
marĕk ing Kiyai | 

Wanahita sĕpuh || 

347. Amongraga umarĕk ing kaki | 
angujung ing pangkon | 

Kyai Buyut Wanahita age | 
andonga rabana-rabana wi | 

-donnya kasanatin | 

wal bil arli ratu || 

348. Kasanatan wangadabanar-i | 
nulya ngrangkul gupoh | 
sarwi angaras-aras ulune | 
wus andonga tejaning aluwih | 
sawusira nuli I 

salam mring pangulu || 

349. Tuwin dhatĕng paman sadayĕki | 
pra tuwa kang munggoh | 

wus mangkana anyampar ĕnggonne | 
pan Ki Buyut tansah nyandhing linggih 
mangkana Ki Bayi | 

Panurta amuwus || 

350. Aparentah marang santri Luci | 
lah mara dĕn gupoh | 
ajokĕna sarah sĕsanggane | 
nulya santri Luci angabani | 
kang sĕsanggan nuli | 
sinaoskĕn ngayun || 

351. Kawan bokor gĕng sinrĕbĕt putih | 
pan sampun sumaos | 
tinampanan mring Nursukidin-e | 
Talabodin Pranahita Jaki | 
abikut authi | 

(m)bukak srĕbĕtipun || 


4 Ki Bayi dhawuh ambikak sĕsanggan sĕkawan bokor, isi pisang, jambe, 
sĕdhah, salawat 25 reyal sasisih. Kangge pangulu 25 reyal, ingkang 17 reyal 
kabagi kangge saksi tiyang kalih, ingkang 8 reyal kangge santri kalih ingkang 
sami nata ubarampening ningkahan. 

Nusul wĕdaling ambĕng agĕng-agĕng, lajĕng dipun-dongani, sinauran amin 
mawurahan. Ambĕng kabagi waradin. Para tamu dumugi santri alit-alit sami 
nĕdha bĕrkat, mawarni-warni solahipun. Para santri alit-alit rĕbatan tĕdha, 
sawur-sinawur lsp. Adamĕl rĕgĕnging pasamuwan. 

Kaca 34-35 


Jilid 6 - Kaca : 35 

357 Mijil 

352. Ingkang kalih bokor gĕdhang kuning | 
kang ro jambe suroh | 

sĕlawat sĕlawe reyal sisĕh | 
dadya sĕkĕt kang sĕlawe maring | 
pangulu pribadi | 
kang sĕlawe didum || 

353. Kang pitulas mring Ki Talabodin | 

Nursukidin wong ro | 

molung reyal sajampĕl parone | 
kantun wolu Pranahita jati | 
sami pandumnĕki | 
ngawan reyal rampung || 

354. Tuwin jambe suruh gĕdhang kuning | 
pandume mangkono | 

Kyai nuduh mring santri Luci-ne | 
kinĕn mundhut ambĕngan kĕndhuri | 
sigra santri Luci | 

mundhut ambĕngipun || 

355. Ingusungan mring wong magĕrsari | 
slawe ambĕng abot | 

pan gotong pat ambĕng sawijine | 
sigra tinata ingkang kĕndhuri | 
ing saetangnĕki | 
tan ana kaliru || 

356. Nulya dinonganan majĕmuki | 
gumĕr Amin kang wong | 
ambata-rĕbah Amin Amine | 

wus mangkana angĕpung kĕndhuri | 
anĕlung-puluhi | 
ngrong-puluh nyapuluh || 

357. Amoloni ingkang angĕnĕmi | 
samya nadhah dhokoh | 
santri cilik rusuh pamangane | 
rĕrĕbutan iwak nguwak-nguwik | 
duduh pindhang takir | 

pan kapyuk-kinapyuk || 

358. Dĕnwut-awut sĕga sakĕndhuri | 
kinarya (m)balang wor | 
samya kĕlaprut sĕga-jangane | 
rare sĕkĕt tukar ting jarĕlih | 
liyan anyirati | 

kulambi myang kĕthu || 

359. Comot-comot pĕnganggone sami | 
santri ting galĕmbor | 

wuwuh rame kabĕh santri akĕh | 
sami misuh wĕnĕh anggitiki | 
jarit olih nyilih | 
kasiratan duduh || 

360. Lagya ngangge pamĕr sarwi bĕcik | 
bagus mrih tinonton | 
tĕmahane abangĕt isinne | 
ingkang rada sugih mulih salin | 
wĕnĕh ngunguconi | 

ana morod mantuk || 

361. Guyu-ginuyu myang muring-muring 
kathah solahing wong | 

tan cinatur yata wau Nikĕn | 
Tambangraras kang ingapti-apti | 
kinusuma adi | 
busana pinatut || 

362. Runtutipun ingkang mara suci | 
ngulama kinaot | 
binusanan seta sauyune | 

pan asinjang alus gĕnis putih | 

sandhungan pangasih 
sumĕrĕt ing pungkur | 


5 Pangantĕn panggih: Pĕngantĕn putri mangangge miturut tatacaranipun tiyang 
kacĕkapan: sinjang alus gĕnis pĕthak bathikan sĕmĕn parangtritis, sabuk 
singsĕt, ngajĕng pinalipit rĕmit, sĕsupe jamrut mirah, sĕngkang panunggul 
intĕn bumi lan sadayanipun sarwi ĕdi endah anambahi sulistyaning warni 
sumorot mawa cahya. Ni Cĕnthini dipundandosi ugi sarwi endah tambah 
katingal ayunipun. 

Pangantĕn kakung dipunarak sarta dipuniring mawi tĕtabuhan salawatan 
singir, rame ginarubyug dening sanak sadhĕrĕk. Sĕh Amongraga tansah 
dhikir, katingal sakalangkung wingit. Samargi-margi kathah sangĕt tiyang 
ingkang ningali, jĕjĕl uyĕl-uyĕlan. Dumugi sangajĕnging pandhapa kĕndĕl, 
ngĕntosi iringan pĕngantĕn putri mĕdal saking griya wingking. Nikĕn 
Tambangraras kaapit dening ingkang ibu tuwin Cĕnthini. Ing wingkingipun, 
Ni Turida lan Ni Rarasati. 

Sĕh Amongraga kaapit dening Ki Bayi Panurta ing kiwa lan ing tĕngĕnipun 
Jayĕngraga tuwin Jayĕngwĕsthi. Panggihipun pĕngantĕn ing tĕngahing 
kontĕn, pĕngantĕn kakung lan putri balang-balangan gantal. Tigan kaĕkum 
ing bokor toya sĕtaman, tigan kapĕcah, toya kasiramakĕn saha katĕtĕsakĕn 
ing ĕmbun-ĕmbunipun pĕngantĕn sakalihan kaping tiga. 

Pengantĕn putri lajĕng mĕndhak nyĕmbah pĕngantĕn kakung. Wasana 
pĕngantĕn sakalihan dipunkanthi lumampah tumuju palĕnggahan 
sangajĕnging krobongan. 

Ki Bayi Panurta lĕnggah ing tĕngah. Ni Cĕnthini botĕn tĕbih saking 
lĕnggahipun pĕngantĕn putri saengga kathah ingkang rĕraosan prasasat 
Cĕnthini ugi dados pĕngantĕn. 

Kaca 35 - 40 


Jilid 6 - Kaca : 36 

357 Mijil 

363. Sinĕmbongan seta pinĕrmasi | 
adining paraos | 

sawat jalĕngut sibak cawine | 
citraning sĕmĕn parang taritis | 
dinrĕnjĕman rĕmit | 
gigiyon winĕngku || 

364. Pipiyakan sarong ing pĕngasih | 
caconthoking wangkong | 
talibane ing ngarsa amĕpĕt | 
ngawĕng ing walikat pan pinirit | 
aturut maripit | 

tĕpung adu mancung || 

365. Pasingsĕtan pamĕkak ing ngarsi | 
sinumpĕt anyonthong | 

udhĕt seta pinarada adĕn | 
pan rineka sorot tutumpaling | 
kang mandhala giri | 
pan kinayu-apu || 

366. Sungsun katri tinata rininggit | 
taptaping wiwiron | 

lĕre mĕpĕt pan winiru tĕpĕn | 

< Serat Centhini Jilid 06 - Halaman : 49 > 



inyĕpuh kur-ukur mĕdhok kĕdhik | 
angĕmbang undha sri | 
alandhung linuhung || 

367. Buntal seta argulo inganggit | 
puspa mara dalon | 

anggrĕk wulan samboja mĕnure | 
mayang wingitan lan mandhakaki | 
sikatan saruni | 
sĕmbulihanipun || 

368. Muwĕr pinasang ngawĕng ing wuri 
anangga cĕcanthok | 

buntaring buntal kanan keringe | 
dadya uncal gumantung arakit | 
wida jĕnar aming | 
tungtung rĕmu-rĕmu || 

369. Kalpika jumĕrut mirah abrit | 
hĕrlaut sumorot | 

sĕngkang panunggul intĕn bumine ] 
cundhuk mĕntul hĕrthathit nĕlahi | 
tasik ngima nipis | 
sumilak sumunu || 

370. Wusira binusanan rĕspati | 
tan ana winaon | 

Ni Malarsih tyas sangĕt ngungune | 
myating putra tanpa samĕng jalmi | 
ya talah si bibi | 
bisa gawe rungrum || 

371. Nulya Cĕnthini dĕnbusanani | 
sinjang cindhe ijo | 
sinĕmbongan gadhung mĕlathine | 
pinarada kinumudawati | 
las-alasan asri | 

buntal sĕtaman rum || 

372. Ingudhĕtan ing mĕndhala giri | 
tumpal pinaraos | 

winidan jĕnar gĕbĕgan adĕn | 
kalpika tajug mirah lilintring | 
sĕngkangira adi | 
sĕkar sĕtaman byur || 

373. Langkung pelag Cĕnthini yu luwih 
lir pangantyan yĕktos | 

wusnya binusanan Cĕnthini nĕng | 
wurinira Tambangraras sang lir | 
wintang anyĕlaki | 
ing wulan sumunu || 


Jilid 6 - Kaca : 37 

374. Tunggil teja kaot agĕng alit | 

Cĕnthini katongton | 

pan angĕpak wong sadesa yune | 
sawusira sang ro busana di | 
yata Ni Malarsih | 
malih rum amuwus || 

375. Lamun sampun wayah (n)dika bibi | 
kula bĕkta mring (ng)gon | 

anĕng dalĕm wis akir sangate | 

Nyai Daya wuwusira inggih | 
sumanggĕng karsĕki | 
pan punika sampun || 

376. Nulya binĕkta mring dalĕm ngarsi | 
Tambangraras tinon | 

pan asukup tuwa nom myang rare | 
miwah kang anĕng pawon ningali | 
samya tilar kardi | 
lumayu andulu || 

377. Sami praptĕng dalĕm amiranti | 
nĕng jrambahing kobong | 
kalasa lus sungsun tri sinrĕbĕt | 
mamrih sinĕbaran sarwa sari | 
nulya Luci prapti | 

tanya sampunipun || 

378. Ni Malarsih anauri aris | 
iya wus mirantos | 

santri Luci wangsul age-age | 
atur marang ing Kiyai Bayi | 

Panurta ngling aris | 
mring Mongraga wau || 

379. Tuwin mring kang sĕpuh-sĕpuh sami | 
sadaya rumojong | 

nulya nuduh mring santri Luci-ne | 
kinĕn (m)budhalĕna para santri | 
ingundhangan aglis | 
umangkat sadarum || 

380. Tinata jĕjĕr saurutnĕki | 
sadaya wus bodhol | 
aprayoga ing lampah tatane | 

ulur ngurung-ngurung kanan kering | 
miwah kang ngĕtĕbi | 

(ng)garĕbĕg ing pungkur || 

381. Miwah ingkang jalma niningali | 
gumĕrah punang wong | 

jalu ĕstri mĕpĕt arĕbat (ng)gĕn | 
ingkang (ng)gendhong anak ting jalĕrit 
yĕl-uyĕlan sami | 

tan na rowang umung 


382. Jĕjĕl nunjĕl jujul papan pipit | 
kang jongkong-jinongkong | 
sawĕrnine pagĕr (n)jĕro bĕthĕk | 
rubuh ingabyak wong niningali | 
lĕbur katrinĕki | 

dĕnilĕs lir rumput || 

383. Miwah wisma kang cĕlaking margi | 
akĕh omah dhoyong | 

kang ringkih rubuh ĕmpyak ĕmpere | 
nora kĕna wong akĕh sinapih | 
wong dodol ting jĕrlih | 
wutah mawut-mawut || 

Jilid 6 - Kaca : 38 

384. Yata ingkang lumampah ingiring | 
sinaroja ing wong | 

ingkang anĕng ngarsane pangantĕn | 

Jamal Jamil wong ro anrĕbangi | 
pong pĕg tong ting tong grung | 
dhung dhung bĕng pung pung brung || 

385. Santri nĕnĕm ngĕlik ngalik-alik | 
arum aruntut wor | 

sinauran ing wong sadayane | 
pan arĕmpĕg satitahe muni | 
mung kalimah kalih | 
lon lĕlah alandhung || 

386. Amongraga lampahe awingit | 
cahyane mancorong | 
anĕlahi pasamuwan kabĕh ] 
amiyarsa lĕlagone singir | 
suhuling tyas dhikir | 
sangsaya anganyut || 

387. Tan rumangsa nĕng jaman donyĕki | 
mung akerat manggon | 

apan wus nora kabere-bere | 
anumusi tyas kang niningali | 
kathah (m)brĕbĕsmili | 
kapĕnĕdĕn (n)dulu || 

388. Myat miyarsa solah-bawanĕki | 
tyase kang mĕrongkol | 
ngarak pangantĕn kaya kĕpatĕn | 
ting salĕnggruk wong kari ningali | 
saking tyas kapengin | 

sangĕt (m)barĕbĕl luh || 

389. Saking bungah-bungahe ningali | 
bĕcik kang tinonton | 

Amongraga kinanthi astane | 

mring Ki Buyut Wanahita nĕnggih | 
lampahira ririh | 
kĕthuyuk-kĕthuyuk || 

390. Jayĕngraga ambancĕr nĕng ngarsi | 
baguse katongton | 

kang tan wruh dĕnarani pĕngantĕn | 
anĕh dhewe sigit anjĕlanthir | 
wong kang nom-nom ĕstri | 
kathah kang kĕpoyuh || 

391. Samya ngucap sru pating kalikik | 
darapon kadulon | 

kang liniring runtuh ting garĕgĕl | 
salendhange wudhar gĕlungnĕki | 
kĕmbĕn tan ngopĕni | 
kĕndho tapihipun || 

392. Datan ana mingkĕm lathinĕki | 
kĕh nyĕngoh mĕngongoh | 
ana ngathungi kinang iribe ] 
raracikan kinang suruh ĕmprit | 
ngĕgar-gar dariji | 
ngĕblongkĕn gumuyu || 

393. Amung Jayĕngraga kang pinindir | 
rinĕbut panonton | 

sabab bagus dhewe sigit dhewe | 
kanthĕt dhewe (n)bancĕr andhĕwĕki | 
wokaning pawĕstri | 

(n)dhĕrudhus angilu || 

394. Kulawirya solahe kinardi | 
lumaku tinonton | 
ginaguyu dene lir pĕnamĕng | 
malah nosot thithik jroning ati | 
tan madhani ĕnthik | 

thik ana wong bagus || 

Jilid 6 - Kaca : 39 

395. Tan wus ucapkĕn kang niningali | 
tan adangu rawoh | 

santri pangarsa kĕndĕl praptane | 
jibĕg ngadĕg ngĕpung angubĕngi | 
tĕpung gĕlang pipit | 
nganti ingkang rawuh || 

396. Pĕngantyannya lagya praptĕng kori | 
singir salin lagon | 

asrakal badrun ngala enane | 
pan gumuruh swaraning asingir | 
mĕksih ngandhĕg sami | 
asrakal anutug || 

397. Prapta kĕndĕl satĕngah pĕndhapi | 
pan amangu ngantos | 

ing jro wisma nulya mapagake | 

Bok Cĕnthini kinanthi nĕng kori | 

nora kĕna tĕbih | 

lan Nikĕn Tambangrum || 

398. Kanan ingkang ibu Ni Malarsih | 
wuri mantu karo | 

Nikĕn Turida Rarasati-ne | 
namung nĕnĕmipun Bok Sumbaling | 
kang tumut njĕnĕngi | 
kang sadaya lungguh || 

399. Sĕh Mongraga kang kering Ki Bayi | 
kananira munggoh | 

muri Jayĕngraga Jĕngwĕsthi-ne | 
kanan Ki Pangulu Basarodin | 
kang sadaya maksih | 
ngadĕg soring tarub || 

400. Langkung tata tetela kaĕksi | 
kang nonton tan rusoh | 

plalah mĕndhĕt andha angadĕmpĕl | 
andha tĕpung parik turut pinggir | 
mung katon rĕrai | 
cukup andĕdulu || 

401. Sangsaya sru gumĕrah swaraning | 
asrakal dĕn-ĕtog | 

samya erak pinĕksa swarane | 
miwah kang nonton cilik jalwĕstri | 
sami tumut singir | 
sangsayĕmbuh umung || 

402. Samya majĕng lampahira ririh | 
gathuking patĕmon | 
satĕngahing kori gĕng panggihe | 
antarane anĕng jro lan jawi | 
gĕgantalan gĕnti | 
ila-ilanipun || 

403. Toyĕng bokor sĕkar-sĕtaman sri | 
pan kinuman ĕndhog | 
tinibakkĕn kumĕprug pĕcahe | 
wus siniram toyĕng bokor nuli | 
tinĕtĕs toya tis | 

ing ĕmbun ping tĕlu || 

404. Nulya kinĕn nĕmbah padĕng laki | 
Tambangraras gupoh | 

mĕndhak nĕmbah sumungkĕm sukune 
sarwi ngaras dalamakan iring | 
tuwin kanan kering | 

sawusnya alungguh 


Jilid 6 - Kaca : 40 

405. Nulya tinarik astanirĕki | 
mring kang ibu alon | 
sigra kinanthi wau astane | 

wus praptĕng (ng)gon tata sami linggih | 

Ki Buyut nĕngahi | 
kang sadaya mĕtu || 

406. Ingkang kantun amung Jayĕngragi | 
kinĕn lungguh kulon | 

cĕlak mring kang raka pinangangtĕn | 
jajar lĕnggah kilĕn Jayĕngragi | 
nuntĕn Amongragi | 
nuntĕn Kyai Buyut || 

407. Nuntĕn Nikĕn Tambangraras nuli | 

Cĕnthini tan adoh | 

jĕjĕr wayang mangkana patute | 
ingkang ibu nĕng ngarsa kapering | 

Turida Rasati | 
ro samya nĕng ayun || 

408. Miwah pra bibi uwa lan nini | 
anĕng wetan kulon | 

samya rĕrasan pating kathuwil | 
iya talah bĕgja Bok Cĕnthini | 
tinunggil alinggih | 
binusanan murub || 

409. Dadi pĕngantĕne Bok Cĕnthini | 
pamaesan kaot | 

gĕlung gambyong thinĕrĕkan jĕne | 
apĕpĕtha lĕlatha pipidih | 
caconthok acĕnthing | 
cicithak cĕcĕnthung || 

410. Durung ngĕrti ngong pangantĕn iki | 
iku apa mĕngko | 

tĕmu marang Jĕngraga bakale | 

Jayĕngraga dene anjĕkithit | 
samya (ng)guyu ririh | 
dhuh mokal yĕn tĕmu || 

411. Ukur dĕn-gawe ngasrĕn-asrĕni | 
patah lanang wadon | 

pan mangkana pangucape kabĕh | 
nuli lĕladĕn wedang nĕng ngarsi | 
pra santri kang singir | 
asrakal wus suwuk || 

412. Kantun santri nĕnĕm Jamal Jamil | 
lilirihan lagon | 

arang bĕme ngapinjal kĕmpyange | 

panĕrbange myang singire ririh | 
kataman nabiyi | 
ya Rasullulahu || 

413. Katam Muhammadun ngajan Ngarbi 
sauran mangkono | 

nulya bawane pakam lahumĕn | 
ayatin mashuratin nasili | 
tabu biha gadin | 
mashura puniku || 

414. Swaranira pan angasih-asih | 
ĕmpuk mĕntul alon | 
ngombak-ombak arampak sajake | 
panrĕbangira ngapipir ririh | 
pong ping ping pĕk ping ping | 
tong ting tong brĕng pong brung |] 


6 II. Sabibaripun upacara panggihing pĕngantĕn 

Sawatawis santri sami tĕrbangan ririh. Sasampunipun kasĕgah unjukan lan 
dhaharan, lajĕng bibaran pĕrlu solat maghrib. Bakda solat wangsul malih 
pĕrlu ngrakit kĕnduri wujud dhaharan kanthi ulam-ulaman pĕpak tuwin 
gudhangan kuluban, sadaya wontĕn 50 ancak. 

Bakda Ngisa Ki Bayi Panurta rawuh saking mĕsjid kairing para santri, tĕrus 
dhatĕng ing griya wingking. Sasampunipun lĕnggah, Sĕh Amongraga majĕng 
angabĕkti dhatĕng Ki Bayi sarta sĕsalaman kalihan para pandhĕrĕkipun. 
Wĕkasan kasusul Nikĕn Tambangraras mujung dhatĕng Sĕh Amongraga, 
lajĕng dhatĕng rama ibu dalah para pinisĕpuh. Kasambĕt ing donga. 

Kaca 40 - 47 


Jilid 6 - Kaca : 41 

357 Mijil 

415. Wus dumugi sarukuk kang singir | 
samya kĕndĕl aso | 

sadaya sinungan wedang ĕtĕh | 
gula batu cĕngkuwĕh ti kucing | 
manisan mĕpĕki | 
ting-ting satru arum || 

416. Wusnya tutug nginum wedang sami | 
tan ana kalĕson | 

nulya Kyai Bayi Panurta-ne | 
angandika marang ingkang rayi | 
dĕn kĕparĕng ngarsi | 
sun-tuding gawemu || 

417. Si Suharja lan Wiradhusthĕki | 

Panukma Panamor | 

Kulawirya myang santri Lucine | 
gupuh majĕng ngarsane Ki Bayi | 
angandika aris | 

mĕngko lamun wĕktu || 

418. Mung parluwa bae salat Mahrib | 
nulya balya ing (ng)gon | 

pan rakitĕn kĕndhurine kabĕh | 
mangsa bodhoa kanĕm si Luci | 
nulya bĕdhug muni | 

Mahrib dhĕng ping tĕlu || 

419. Nulya Ki Bayi salat mring mĕsjid | 
bubar sadaya wong | 

samya salat santri sadayane | 
wong nonton wus mulih wĕnĕh kĕri 
santri jalu ĕstri | 
sanggon-ĕnggon wĕktu || 

420. Ingkang salat ngiras busanĕki | 
mung Jĕngraga karo | 

Kulawirya samya cucul mulĕh | 
yata Suharja Wiradhusthĕki | 
Panukma Panamir | 

kang arĕbut pĕrlu || 

421. Kulawirya lawan santri Luci | 
sigra marang pawon | 
angundhangi mring magĕrsarine | 
kang sinomanira wus tinuding | 
pan rinakit-rakit | 

lan ulamanipun || 

422. Jĕjĕr rata kĕndhuri pinarik | 
ambĕngan bot-abot | 
tĕpung-gĕlang pinggir pĕndhapane | 
tigangdasa ambĕng kathahnĕki | 
ancak gĕng dĕnbaki | 

gotong pat (m)barĕngkut || 

423. Lam-ulaman tinata sinĕling | 
ulam matĕng wutoh | 
bĕkakak wĕdhus limalas kĕhe | 
banyak bĕbĕk ayam lan kĕbiri | 
wuwutuhan sami | 

kĕhe tigangatus || 

424. Kajawi kang sinujĕn sinapit | 
rinĕmpah kinĕndho | 

kang rinatĕng binakar ginorĕng | 
kang linĕmbut ingagal sinuwir | 
ginodhog rinoti | 
kinukus sinayur || 

425. Lam-ulaman pĕpak sawarnining | 
pĕksi kewan ĕloh | 

samya ingolah kathah carane | 
cara koja lawan cara kaji | 
cara Jawa bumi | 
mawarna kang sĕkul || 


Jilid 6 - Kaca : 42 

426. Tumpĕng wajar mĕgana kĕbuli | 
anggi sĕkul golong | 

sĕkul punar kĕpyur ura angĕn | 
sĕkul biru kĕndhit lawan abrit | 
cĕmĕng gorĕng gurih | 
loyang pulĕn wuduk || 

427. Jangan mĕnir dhakowan lan tomis | 
asĕm bobor loncom | 

cupang kala muncang bĕnce bĕcĕk | 
mlĕpah kuwah kare gule gurih | 
ladha dublĕg tuwin | 
windu bubus mungut || 

428. Padhamara jangan pindhang putih | 
bĕlkothok myang lotho | 

pindhang tangkar banyak pindhang gĕrĕh 
pindhang antĕp kikil pindhang pipik | 
pindhang keyong kijing | 
ece yoding sungsum || 

429. Dene ulam ingkang dhĕndhĕng-ragi | 
dhĕndhĕng kripik abon | 

abon rĕmus lan abon wayange | 
dhĕndhĕng panjĕn pĕru miwah ati | 
abulusan sami | 
dhĕndhĕng gĕpukipun || 

430. Dhĕndhĕng age daging age ati | 
age gĕndhon tawon | 

age lidhah lan age umbute | 
age gĕbung age oyod linjik | 
ĕmpal ĕmpuk kisi | 
lan pal ĕmpuk duduh || 

431. Ĕmpal tungtut limpa lawan ati | 
tak kapur kalĕpon | 

ginjĕl babad galĕng lan sumpinge | 
babad tala lawan babad jarit | 
iso srĕgan tuwin | 
glĕpah ing bol pĕndhul || 

432. Gurung widhungan lan sarĕn dhidhih | 
bluthok pĕnthul pusoh | 

ĕmpal sakĕndhi-kĕndhi gĕdhene | 
sawarnine kalak amĕpĕki | 
koyar lidhah gitik | 
rambak krupuk tĕrung || 

433. Srundĕng sĕmaradana lan gĕbing | 
sarundĕng mariyos | 

srundĕng botor srundĕng gundhil dhĕle | 
ĕndhog kĕkamal (n)dhog pindhang abrit | 
cĕplok kamal tuwin | 

cĕplok dadar sawut || 

434. Dadar lĕmpit dadar wolak-walik | 
lawan dadar lajon | 

dadar kobis lawan dadar ledre | 
cĕplok madon lawan cĕplok jĕngking | 
cĕplok gimbal blĕnyik | 
cĕplok untup-untup || 

Jilid 6 - Kaca : 43 

435. Ĕndhog banyak brati lan maliwis | 
pasiran (n)dhog menthok | 
crubuk groto gorĕngan laronne | 
gana tawon ĕnthung gana gundhik | 
olan-olan gangsir | 

ĕbi lawan lur juk || 

436. Bĕsngĕk wadĕr bĕsngĕk tempe pitik | 
lan bĕsĕngĕk tawon | 

trinil turlĕk bontot miwah burcĕt | 
opor bĕbĕk banyak menthog brati | 
por landhak trĕnggiling | 
opor bajing gĕndhu || 

437. Bĕkakak gimbal bĕkakak kancil | 
kidang lawan bĕlo | 

pĕdhĕt gudĕl lan mĕnjangan kumprĕng | 
kang ginorĕng myang kang dĕnbakari | 
wĕwĕtahan sami | 
lan balĕbĕt kĕnthus || 

438. Gogorĕngan kathik lan gulathik | 
pĕking ĕmprit bondhol | 
manyar jowan lawan gudhawane | 
sribombok myang cuwiyun tĕrinil | 
lan kuthilang tuwin | 

dĕruk lan drĕkuku || 

439. Ayĕm ati mĕnjangan lan masin | 
lan lĕmĕngan egol | 

gĕthik dara drĕkuku lan burcĕt | 
gĕthik drigul gĕmak bontot trinil | 
turlĕk kathik glathik | 
myang bang-bangan bubut || 

440. Gorĕngan badhĕr mrĕmas lan lĕntri | 
wira soca lĕnthong | 

tambra mĕlĕm arĕng-arĕng bancĕr | 
gramĕh bĕkĕk bĕncolĕng lan kĕthing | 
kĕpĕk wagal gilig | 
tawĕs cakul kutuk || 

441. Sambĕl-gorĕng utak jroan ati | 
brongkos sambĕl lethok | 
sambĕl urang sambĕl jengkol pĕte | 


< Serat Centhini Jilid 06 - Halaman : 59 > 


[. . ] I 

bĕkothok bĕlĕnyik | 
urip-urip kutuk || 

442. Sambĕl jintĕn wijĕn lan kĕnari | 
sambĕl bawang laos | 

sambĕl santĕn kacang lan kadhĕle | 
sambĕl kĕluwak lĕmpuyang tuwin | 
cabe mrica cai | 
dhĕndhĕng sambĕl balur || 

443. Sambĕl trancam congor pĕcĕl pitik | 
lele umbut tawon | 

laron ĕndhog wadĕr plĕlĕk gĕpĕng | 
rĕmpah gorĕng gotong sidhat sili | 
rĕmpah ĕnthung jangkrik | 
grigit pĕlus wĕlut || 

444. Gĕcok bĕnĕm bothok bĕthik sanggring | 
kĕndho lawan gadhon | 

ĕtum jamur wuku lan polone | 
barat kĕtos ĕndhog lot cĕpagi | 
druju watu kuping | 
kukuluban gambuh || 

Jilid 6 - Kaca : 44 

358 Gambuh 

1. Thokolan kacang-wuku | 

kara kĕcipir kangkung lĕmbayung | 
gundha gondhang adhĕm ati kĕndhal bandhil | 
mĕnjawun rajun rĕmakjun | 
kakas banci lan kalĕpoh || 

2. Combrang srunĕn kĕciput | 
rang-urangan ranggitan kilayu | 
luntas kapas papasan rĕmpĕlas pakis | 
kasĕmbukan nalam katu | 

topĕng patikan kĕrokot || 

3. Carĕme kĕpĕl pohung | 

aha gayam panĕgowang rahu | 
sambĕng pacing cokol cangkring lan cĕmpurit | 
pancasuda cungcungbĕlud | 
godhong lolobak jĕlegor || 

4. Brangbrangan boros bĕstru | 
kĕndhal kĕmladheyan blĕgkĕtĕpuk | 
kahwa wangon bĕlimbing prĕkosa sĕnting | 
dhadhap sobrang kudhu wĕdhung | 
cĕmbirit katisĕn kĕtos || 

5. Krangĕhan put wahung | 
jalumampang latĕng lan kĕmadhuh | 
soyar yah-uyahan pradapĕng kusambi | 
tikĕlan cĕplukan bruhun | 

myang (ng)gon pradapĕng karangkong || 

6. Kucila lan srigunggu | 

dhĕdhĕtan myang tungkul puyung sĕntul 
ron giyanti kĕmiri ranti sĕmanggi | 
suru tunjung walikukun | 
popokan lirih brus posor || 

7. Itĕm biri lan so-un | 
sarang-burung otot datan kantun | 
ĕtim dara tim bandĕng bĕbĕk tim mĕri | 
tim gramĕh tambra tim bulus | 

tim gibas tim landhak mopol || 

8. Miwah lalaban agung | 

dhung-dhungan kacang kacipir timun | 
terong buncis kĕcambah gudhe kĕmangi 
ranti bodhĕh parewĕlut | 

pĕte jengkol terong aor || 

9. Rawisan kulit jĕruk | 

cokol bung gĕlagah pupus kĕncur | 
lokak sĕlat kobis kucai sĕlĕdri | 
patrasĕli brambang suru | 
ramĕnas sawi rawĕtol II 


10. Kĕceme kĕmbang bĕku | 
sĕlĕdĕre salantara ĕbrut | 

kĕwik singkĕl lara gĕrĕng walang sangit | 
acar kecap lan tahucu | 
pĕtis lombok abang ijo || 

11. Pĕpak lawuhanipun | 

gudhang kuluban lalaban sampun | 
myang panganan lah-olahan amĕpĕki | 
tuwin woh-wohan sadarum | 
tinata nora kaledhon || 

12. Jajuwadahanipun | 

tĕtĕl sasĕnik-sĕnik gĕngipun | 
wajik kĕtan salak mili lĕnga gurih | 
tĕtĕl bang putih lan biru | 
tĕtĕl gĕdhang jĕnang dodol || 

13. Tĕtĕl j agung j ĕ wawut | 
sabun gada gĕng sapupu-pupu | 
gĕmblong lĕmpĕng lĕn-ulĕn pan abang putih 
tĕtĕl onggok gadhung walur | 

puli blĕng sagembol-gembol || 

14. Wingka pudhak nug-anuk | 

jumunak gĕthuk sagĕnuk-gĕnuk | 
kĕrasikan gĕplak madu sirat inthil | 
tawonan lan jĕnang jagung | 


Jilid 6 - Kaca : 45 

gĕrontol karag bĕrondong || 

15. Nuntĕn sarabi kumbu | 
ĕmbĕl-ĕmbĕl lopis lan cĕngkaruk | 
kĕtan ragĕn iwĕl-iwĕl wulak-walik | 
lĕgandha lĕpĕt lu-ulu | 

ampyang gablog ĕlog-ĕlog || 

16. Lĕlonthong unthuk-banyu | 

kupat tape brĕm ledre lan satru | 
obat-angĕt opak jaritan gulali | 
sarabikang gĕti kabul | 

jipang ondhe-ondhe gandhos || 

17. Cĕlorot roti-bolu | 

cĕthot ĕmplĕk kĕpĕl limpang-limpung | 
rĕngginang bang tumpi cĕriping gĕrubi | 
calabiya carangmadu | 
rambutan ĕbrĕm kalĕpon || 

18. Widaran apĕm cucur | 

loncis gĕblĕg lĕr-ulĕran puthu | 
mayang dhulak bathok cangkir lawan utri | 
lĕmpĕr lĕmĕt lawan pasung | 
mĕniran bantalan jongkong || 

19. Myang orog-orog garu | 
sagon kĕmbangpala satru arum | 
kupapula rakkĕling tĕn-ĕntĕn rangin | 
kĕci randhakĕli mĕndut | 

tĕbon sumping plĕrĕd gĕmpol || 

Jilid 6 - Kaca : 46 

20. Pradapan ganggĕng kanyut | 
kĕmplang walangan sĕmar tinandhu | 
sĕmar-mĕndĕm sĕmpora srikaya pipis | 
kopyortuban sagu jagung | 

kicak kolak loco mĕnto || 

21. Kang jĕnang bubur-lĕmu | 
jĕnang-abang kalong jĕnang manggul | 
lahang caca-caca bĕndha jĕnang candhil | 
grĕndul kĕnul kukus jagung | 
karangrang galonjor lĕmpog || 

22. Karangrang kĕmbang cĕmplung | 

apĕm kocor urat sĕga susu | 

rondhe dhawĕt tape-kambang rujak-kawis | 
kolak kluwa waluh sukun | 
kinĕndha-kĕndha lan cao || 

23. Woh pisangraja talun | 

jĕruk kĕprok ranjam butun gulung | 
pĕlĕm nangka srikaya mulwa kuwĕni | 
rambutan jirak kĕpundhung | 

manggis duryan pakĕl gowok || 

24. Langsĕp pijĕtan dhuku | 

dhuwĕt bĕndha sĕmak maja mundhu | 
sarangan sawo kĕleca lan kĕcapi | 
siwalan wunglon kĕlayu | 
jambu wĕr kluthuk kĕlampok || 

25. Sĕmangka krai timun | 
wrĕsah salak dhĕle tĕbu awu | 
kacangcina kĕtela uwi gĕmbili | 
kĕnthang linjik talĕs kimpul | 
suwĕg gacĕng lan gĕmbolo || 

26. Nyĕnyamikanipun wus | 
lah-olahan lan palagumantung | 
palakasimpar palakapĕndhĕm dening | 
sangkĕp warnan pasaripun | 
kĕmbang borĕh lawan ampo || 

27. Sĕkĕt ancak ginunggung | 
kĕjawi panjang rampadanipun | 
lan kĕjawi ancak ibĕr sĕkĕt supit | 
sadaya tinata rampung | 
rampadan sangkĕp jabĕng-jro || 

28. Mangkono wusnya ramput | 

bakda Ngisa akir wancinipun | 

Kyai Bayi kang mĕntas salat mring masjid | 
ingiring pra santri agung | 
ing pandhapa wus mirantos || 

29. Samya tata alungguh | 
sadaya santri saurutipun | 
tĕpung-gĕlang jĕng-ajĕngan dĕnnya linggih | 
tĕpung kĕndhuri anglanjur | 

santri nom-anom nĕng ngisor |] 

30. Soring tĕtarub tĕpung | 

kadya kang nginggil pangĕpungipun | 
anĕng kasah santri nom lan santri cilik | 
pandam ting kalĕncar agung | 
padhang lir raina katon || 

31. Wusnya sami alungguh | 

Kyai Bayi angling mring pangulu | 
miwah marang Sĕmbagi Jumĕna tuwin | 
para ri myang dĕmangipun | 

Purasari Pagĕrwaos || 

32. Samya ingirid mangsuk | 

marang wisma kang liningan gupuh | 
praptĕng wisma parĕstri samya sumingkir | 
wus tata dĕnnira lungguh | 

Ki Sĕh Amongraga alon || 

33. Ngabĕkti mring Ki Buyut | 
nulya ngabĕkti salamanipun | 
marang ingkang marasĕpuhira kalih | 
nulya salam mring pĕngulu | 
marang Sĕmbagi Jumĕna lon || 

34. Nulya mring pamanipun | 

Ki Suharja lan Wiradhusthĕku | 

Ki Panukma Panamar Kulawiryĕki | 
myang mring dĕmang datan kantun | 
Purasari langkung anor || 

35. Sĕh Amongraga sampun | 

nulya Nikĕn Tambangraras ngujung | 
nguswa suku mring kang raka Amongragi 
nulya ngujung mring yangipun | 
angujung mring sudarmĕng ro || 

36. Warata sadaya wus | 

wangsul marang ing panggĕnannipun | 
nulya ingkang rayi kalih majĕng ngarsi | 
tur bĕkti mring raka ngujung | 
kalihira gĕntos-gĕntos || 

37. Wusnya mangkono wau | 
samya (n)donga wabarakalahu | 
ngala palalihi warahmanurakim | 
sawusira donga Sukur | 

Kyai Bayi matur alon || 

38. Marang Ki Bayi buyut | 
suwawi mijil prayoginipun | 
majĕmukan lawan pra wayah nĕng jawi | 
samya ngalap bĕrkahipun | 

ing sampeyan kang tinuhon || 

39. Angandika Ki Buyut | 

iya bĕnĕr mumpung aku wĕruh | 
nulya tindak alon sarwi dĕn-jagani | 
Mongraga kurmat tut pungkur | 
wusnya kinĕn wangsul ing (ng)gon || 

40. Tata dĕnnira lungguh | 

nĕng pandhapa Kyai Bayi muwus | 
mring pangulu kĕndhuri kinĕn (n)dongani 
sung dhahar mule majĕmuk | 
pangulu sandika gupoh || 


7 Ki Bayi mĕdal majĕmukan ing pandhapi. Kĕndhuri dipun dongani kyai 
pĕngulu, lajĕng sami dhahar. Para sĕpuh sami dipun ladosi. Sinambi dhahar 
Kyai Wanahita dhawuh bab kasiyatipun ulam kewan slira, landhak, lsp. 
Salĕbĕtipun dhahar sami gĕgujĕngan sarwi pakantuk. 

Ing griya wingking Sĕh Amongraga nyuwun dhatĕng ingkang ibu marasĕpuh, 

supados pasrĕn Lara-bonyo lan sajĕn-sajĕn dipunbucali, amargi punika 
kalĕbĕt brahala dados alanganing ngĕlmu. Wĕkasan lajĕng dhahar sĕsarĕngan. 
Sĕh Amongraga dhaharipun sakĕdhik sangĕt, makatĕn ugi Nikĕn 
Tambangraras. 

Kaca 47 - 55 


Jilid 6 - Kaca : 48 

358 Gambuh 

41. Angadĕg ing (ng)gyannipun | 

marĕp mangetan dĕnnya (n)donga sru | 
donga Rasul mumule majĕmuk tuwin | 

Tulak Slamĕt nulyĕng Ngumur | 
nulya mingĕr sru swarĕng wong || 

42. Amin rĕmpĕg gumuruh | 

ambal-ambalan ambata-rubuh | 

Ki Pangulu anutug dĕnnya (n)dongani | 
amin sadaya tumungkul | 
asusuhun nuli lungguh || 

43. Ki Bayi lingira mm | 

marang Luci ki apa wus rampung | 

Luci matur inggih sampun gĕnah sami | 
ingkang (ng)gangsali angĕpung | 
ingkang nyĕdasani golong || 

44. Ngalihdasani ngĕpung | 
nigangdasani saambĕngipun | 

inggih botĕn wontĕn kang sumĕlang kapti | 

Ki Bayi nyarakkĕn wisuh | 
payo (n)duduk sĕkul wuloh || 

359 Mĕgatruh 

1. Nulya sarĕng yata samya awiwisuh | 

Kyai Buyut dĕnturuhi | 

Ki Bayi nulya kukucur | 

Ki Pangulu awĕwanting | 
bilas tangan wĕnĕh kobok || 

2. Samyambanyu masuk tangan ting karucuk | 
santri lit rĕbut kĕndhuri | 

tangan tur tĕlĕs kasusu | 
sarĕngan tangan rarywa lit | 
cinĕlupakĕn mring gĕnthong || 

3. Garĕjĕgan rĕbut dening sami wisuh | 
pinisuhan ting jarĕlih | 

pipitan sikut-sinikut | 
rĕrĕjĕngan lumuh kari | 
bak tangan gĕnthonge ambrol || 

4. Pĕcah mak brol krĕwĕng wingka mĕsat sumyur | 
liyan bathuk irung santri | 

toya (m)blabar ing wong lungguh | 
santri tuwa kĕh misuhi I 

durung tutug didhĕdhĕplok || 

5. Sanggon-gone kana kene gawe rusuh | 
nora patut dĕncĕdhaki | 
ambutuhake wong lungguh | 

yĕn linggih nĕlĕsi jarik | 
tĕmah andhodhok mĕthongkrong || 

6. Santri cilik kĕmrĕcĕk nauri asru | 
prandene ngaruh-aruhi | 

bocah dĕn-aranni rusuh | 

dhĕwĕke nora rĕspati | 

mangan mathongkrong lir bangkong || 

7. Santri tuwa ana srĕngĕn wĕnĕh (ng)guyu | 
tan wusĕn rusuhing cilik | 

(n)dan anadhah kabĕh cakut | 
bĕsĕngĕk pitik ngijĕnni | 
miwah bĕtutu lan opor || 

8. Landhak banyak myang manuk kang wutuh-wutuh 
rangkĕp-marangkĕp mawarni | 

myang jangan masungsun-sungsun | 
rongpuluh wadhah ngijĕnni | 
mangan kokoh dhokoh-dhokoh || 

9. Kyai Buyut linadĕn kang ĕmpuk-ĕmpuk | 

Kyai Bayi matur aris | 

mring Ki Wanahita Buyut | 
punapa kang dĕnsaptani | 
wontĕn sadaya sumaos || 

10. Ulam kewan miwah pĕksi myang ulam luh | 
kang dĕnolah adi-adi | 

sumangga sampeyan mundhut | 
kula ingkang angladosi | 
ngling ya bangĕt tarimĕng-ngong || 

11. Sarwi nadhah Ki Bayi tansah umatur | 
dene tan pati ngulami | 

namung tim nyuwil kur-ukur | 
tan liya kang dĕnkarsani | 
mung dhadha-mĕnthok lan susoh || 

12. Ingkang eca kyai kulit swiwi pupu | 
abodho tĕmĕn si kyai | 

ĕndhog kang ĕmpuk tan mundhut | 
myang liyane anyir-anyir | 
kabĕh tan ana ginĕpok || 

13. Kyai Buyut nauri wacana arum | 
ngong wus tuwa nora pati | 
mangan ngarah-arah ayu | 
wong tuwa cĕrbaka bukti | 

dadi paraboting repot || 

14. Lah tutura wong tuwa kang mau-mau | 
iwak ĕndhog kinĕn nyirik | 

suwiwi pupu bĕrutu | 
myang iwak jĕrowan sami | 
iku pakolĕhe awon || 

15. Kayata wong wus sĕpta kulinanipun | 
ĕndhog jrowan dĕndoyani | 

besuk tuwanya glis lampus | 
gujih kaya bocah bayi | 
kĕh repot lara kuwayon || 

16. Aku kiye suwe-suwe dadi tutur | 
mring sira ya Buyut Bayi | 
eyangmu canggah rumuhun | 
kasiyate marang mami | 

tutur bisik-bisik alon || 

17. Kinĕn mangan iwake sĕlira pĕrlu | 
lan iwak landhak dĕnasring | 
tuture paedahipun | 

iwak sĕlira binukti | 
tuwin ngumure tan repot || 

18. Dene iwak landhak iku pedahipun | 
sugih anak jalu ĕstri | 

lan santosa purusipun | 
miwah balung kulit daging | 
yĕn waras oto tan repot || 

19. Kyai Bayi manthuk matur nuwun-nuwun | 
hĕng hĕng mĕkatĕn kyai | 

ulam sĕlira puniku | 
punapa tan karam ngĕlmi | 
yĕn landhak kalal kemawon || 

20. Kyai Buyut Wanahita lingira rum | 
ĕmbuh kalal karamnĕki | 

lagi tuture puniku | 
wong tuwa amĕsiati | 
tĕgĕg ora anggon-anggon || 

21. Kyai Bayi kaluhuran sabda sĕpuh | 
andhĕku kalangkung ajrih | 
kojah paedah ginugu | 

Kyai Bayi Panurtĕki | 
matur mring Ki Buyut alon || 

22. Kula nuwun apuntĕn sampeyan maklum | 
kula sarat angecani | 

ingkang pra wayah sadarum | 
supaya rahab abukti | 

dumugi kang raos-raos || 

23. Ngling Ki Buyut yĕku pĕrlu tur aplalu | 
mring sukane ing sĕsami | 

mupung kĕndhurĕn akumpul | 

Ki Buyut gya ngancarani | 
payo putu-putuningong || 

24. Kang atutug sasukanira akĕmbul | 
aja ering wigih-wigih | 

sun mupung misih andulu | 
sira mangsa sabĕn ari | 
mĕmangan kang raos-raos || 

25. Kang liningan sĕdaya umatur nuwun | 
bĕrkah sampeyan kiyai | 

Ki Buyut maca Alkamdu | 

-lilahi rabilngalamin | 

Ki Bayi nundha wiraos || 

26. Lah (ng)gih dawĕg sawarnining kang nĕm sĕpuh 
kang dumugi kĕmbul bukti | 

satĕngah sun kaya kaul | 

akĕh pakolĕhing ati | 

mring anak myang sanak royom || 

27. Kang kĕndhurĕn samya lĕga manahipun | 
tan ana tinaĕng galih | 

mangan samya thĕkul-thĕkul | 
sabab ulam nandhing milih | 
kang kokoh jangan aserop || 

28. Ki Pangulu pĕmangane dudu-dudu | 
puluke sabithi-bithi | 

angĕpĕl rada kĕsusu | 
tan tĕlatĕn angĕpĕli | 
tangane ukur nyakodhong || 

29. Sakĕh ulam jangan cinarup winorsuh | 
sĕrap-sĕrop kĕsusu glis | 
kĕsĕrĕtĕn lĕngguk-lĕngguk | 
ambĕgĕgĕg ngĕpĕl bithi | 

hak-huk lir anantang mungsoh || 

30. Dhĕlĕg-dhĕlĕg clĕguk plĕlĕng lĕd-lĕd mrĕngut | 
gupuh kang samya ningali | 

kiwa tĕngĕne atulung | 

Suharja wruh adatnĕki | 
pĕngulu gulu dhinodhog || 

31. Mak talĕthok cocor opor banyak mĕtu | 
lĕgĕndĕr byar (m)brĕbĕs-mili | 

wus ludhang nĕbut (n)dharudhut | 
astagpirollah halngalim | 

nulya tanduk mĕksih kokoh || 

32. Ki Pangulu singa kang nawani ayun | 
tan ana ingkang tinampik | 

sabĕn dĕntawani manthuk | 
tampi lajĕng dĕnwadhahi | 
dalah lalaban anggĕmos || 

33. Para santri akĕh samya cucul sabuk | 
suka nutug dĕnnya bukti | 

sadaya angaji pupung | 
ana ngegoh lĕmpĕngnĕki | 
enak wĕtĕng pinrih kothong || 

34. Kulawirya arosa pamanganipun | 
kuwarĕgĕn anjĕngginik | 
karingĕtira akumyus | 

mĕwĕk ngunjal mĕgap wahing | 
mak jĕthut cathoke pĕdhot || 

35. Talĕthik bĕnik dhadha nĕm ingkang runtuh | 
kotang mrĕbĕnyĕng rong nyari | 
manthĕlĕt kulite mĕtu | 

ginaguyu para santri | 
wĕnĕh mangan sarwa ngonjod || 

36. Lunga ngising yĕn wus nulya wangsul muluk 
anĕmĕn lir wong angĕlih | 

kĕh mĕngkono tingkahipun | 
ana kang kĕsusu ngising | 
mlayu moncrot medang-medong || 

37. Andĕlĕwĕr turut cingklok tungkakipun | 
kasusu dĕnnya bĕbrĕsih | 

kang niprat ing jaritipun | 
nora kongsi dĕnkuconi | 
ge-age wangsul ing ĕnggon || 

38. Thang-thĕng mambu rowange pating barĕkus 
dĕnsingkang-singkang alinggih | 

mĕksa ngungsĕl-ungsĕl muluk | 
kuwatir yĕn tan dĕndumi | 
barĕkat mila (n)drĕwolo || 

39. Wĕnĕh santri kasĕlak-sĕlak sru watuk | 
ting salĕmprot upa mijil | 
mamahane ting kalĕpyur | 

kancane samya nyrĕngĕni | 
wĕnĕh kuwarĕgĕn mukok || 

40. Apa ingkang kĕmlĕkĕrĕn lĕngur-lĕngur | 
wĕtĕngipun dĕnirusi | 

kabĕh dhĕnĕh lĕhe lungguh | 
wĕnĕh kĕlĕlĕgĕn kikil | 

mĕcoco mata mĕndĕlo 


41. Niba bĕlĕng pandĕlikan hak-huk hak-huk | 
kancane nora praduli | 

pan wus akĕh kang kadyĕku | 
bĕgja-bĕgjane pribadi | 
ana atĕtawa gĕntos || 

42. Lah puniku ulam kang eca bĕtutu | 
myang ulam kang adi-adi | 
lung-linungkĕn samya rukun | 
ĕnting sukane abukti | 

angĕpah mung ngĕsĕp dudoh || 

43. Kulawirya amangan sarwi amuwus | 
lah mareneya Nuripin | 

sun angganjar pĕmalĕsku | 
sih pamule mring sirĕki | 
margane padha aroyom || 

44. Saking sira jalare Mongraga rawuh | 
nĕng ngriki sasat sirĕki | 

ing gawe dadi mĕmantu | 
amarĕgi para santri | 
kiye ombĕnĕn duduh thok || 

45. Dĕnaranni duduh jangan campur bawur | 
miwah iwak sawarnining | 

kabĕh ngong pĕrĕs mrih duduh | 
wus campur dadi sawiji | 
sakĕda ombĕnĕn kono || 

46. Saking gĕdhe-gĕdhening pasihanaku | 
ukur sakĕda mĕlĕp thil | 

ĕntĕkna kabĕh dĕnatus | 
aja kongsi nora ĕnting | 

Nuripin mulat mĕlongo || 

47. Kadipundi karsa sampeyan puniku | 
wus mĕnthĕng-mĕnthĕng puniki | 
paduka kĕn nguyup duduh | 
wĕtĕng sampun mincip-mincip | 
pinĕksa manawi ambrol || 

48. Kulawirya amĕksa sarwi gumuyu | 
nora ilok anampik sih | 
cinangarkĕn kinĕn nguyup | 
panggĕngĕn napasmu thithik | 
mithĕsa irung dĕnalon || 

49. Wus pinaksa Nuripin duduh dĕnuyup | 
lagya limang cĕgok nuli | 

Kulawirya nĕkĕm gulu | 

tan kĕna ngampah Nuripin | 

kagyat huwĕk mutah sak-sok || 

50. Ting salĕmprot macothot mamahan mĕtu | 
lir nĕmbur nyiprat rĕrai | 

Ki Kulawirya kĕlamut | 
kithĕr-kithĕr maratani | 
klambi kĕthu ting dalĕmok || 

51. Angĕlĕprĕt nĕng klasa angalur-alur | 
cĕcĕk-bĕcĕk gĕcok mijil | 

kang mangan kĕh samya kagug | 
kagugu gigu kawigih | 
mungkag-mungkug milu umor || 

52. Cungir-cungir ngucap priye iku mau | 
lagi samyeca abukti | 

(n)dadak bulaeran rusuh | 
nulya wetanipun pinggir | 
samya alok santri ngĕbrok || 

53. Jinaguran mring kancane ting garĕblug | 
ambĕng tan kongsi binagi | 
cok-cinocok rĕbut dhucung | 

santri cilik nulya bĕngkrik | 
rĕrusuhan rĕbut kokoh || 

54. Kalih ĕnggĕn kang rusuh jagur-jinagur | 
tĕndhangan bithi-binithi | 

gumuruh pisuh-pinisuh | 
rare nangis ting jarĕlih | 
tabokan popok-pinopok || 

55. Kang sadaya kĕndhuri dinum kĕsusu | 
prandene rusuh sakĕdhik | 

rĕbut kacĕk samya njumput | 
ibut bikut bali linggih | 
brĕkat talĕning talĕnong || 

56. Ana kurang wĕnĕh sĕdhĕng kang (m)barĕngkut 
tan nganti dĕnkĕbayani | 

kasusu santri kang rusuh | 
agĕdrah rĕbut kĕndhuri | 
kĕh brĕkat wutah ambrobol || 

57. Sami udrĕg lĕdrug sĕkul ulam ajur | 
anggadibĕli kang sikil | 

akĕh wong caripu sĕkul | 
tan winuwus solahnĕki | 
luwaran nadhah sakĕh wong || 

58. Nulya winĕdalan tap-sirih lan udud | 
watara kang santri-santri | 
panjang-ilang myang winungkus [ 
samya nginang sadayĕki | 

wĕnĕh udud anyĕroto || 

59. Udud nipah myang kang wangĕn rokok wiru | 
kang sĕpta kĕlobot linting | 

sata lĕnyĕt mĕnyan arum | 
kĕlukuk myang anglantari | 
papahing katela gamblok || 

60. Ting pramomong lir ampak-ampak kang kukus | 
ngĕmpor-ĕmpor mĕmĕlĕki | 

ting karĕrĕs ngakĕp udud | 
nutug raosing kamuktin | 
warĕg mangsĕg mĕndĕm rokok || 

61. Kyai Bayi Panurta ngandika amm | 
kabĕh nora sunwangĕni | 
sawuse suka akĕmbul | 

padha bubaran kariyin | 
kabĕh nak putu tuwa nom || 

62. Ingkang banjur mulih lan kang sĕdya wangsul | 
sasukanira pribadi | 

kajaba ingkang katĕmpuh | 
aja tan ora abali | 
lĕk-lĕkan dhewe samĕngko || 

63. Kang liningan sadaya wus samya mundur | 
ingkang maksih anĕng ngarsi | 

kang rayi sadayanipun | 
lan Ki Dĕmang Purasani | 
salong lurah santri golong || 

64. Santri Luci angirid sinomanipun | 
ngrĕsiki kalasa lampit | 
ngundur panjang piringipun | 
kang ical pĕcah tinitik | 

myang bokor tap sirih gembol || 

65. Wus mangkana barĕsih dĕnnya kĕkĕbut | 
yata kang anĕng wisma di | 

kang lagya ingendah luhung | 

Sĕh Amongraga kang wingit | 
lĕnggah ingayap pra wadon || 

66. Ingkang ibu lĕnggahnya kapara ngayun | 

Turida lan Rarasati | 

lan pra nini pinisĕpuh | 
kulawarga parĕng ĕstri | 
samya karĕnan pandulon || 

67. Ni Malarsih nuduh mundhut dhahar gupuh | 
kang liningan Bok Sumbaling | 

sigra sinaoskĕn ngayun | 

Sumbaling lawan Cĕnthini | 

samya nglaladĕni karo || 

68. Sĕkul ulam mawarni pĕpak sadarum | 
ingolah kang adi-adi | 

tinata atap nĕng ngayun | 
tan ana piring kang alit | 
sadaya lancaran jĕgong || 

69. Wus sumaos lĕladĕn dhahar nĕng ngayun | 
Sĕh Mongraga matur aris | 

yĕn parĕng punika ibu | 
prayogi dipunbucali | 
loro bonyo botĕn ilok || 

70. Pan brahala puniku cĕgahing ngĕlmu | 
Malarsih mĕsĕm ĕsmu jrih | 

inggih anak sang abagus | 
saking pikir kirang ngĕlmi | 
mung ilok-ilok kemawon || 

71. Sigra kinĕn ambucali sadaya wus | 
nulya ngling angancarani | 
suwawi wanting sang bagus | 
sigra Tambangraras aglis | 
anuruhi mring raka lon || 

72. Ki Sĕh Amongraga lon matur mring ibu | 
punika ibu manawi | 

utami sadayanipun | 
sami akĕmbulan bukti | 
kĕrana Allah kemawon || 

73. Nulya samya amapan kĕpang nĕng ngayun 
Tambangraras kinĕn bukti | 

tan arsa ature nuhun | 
adan lĕkas samya bukti | 
ana cicik ana dhokoh || 

74. Sĕh Mongraga ngecani sarwi sidhĕku | 
puluke mung sakĕmiri | 

ginalintir tos lir watu | 
tan dhahar ulam sacuwil | 
namung sarĕm lan tĕmu poh || 

75. Dadya wigih sadaya pupulukipun | 
wus nutug sadaya sami | 
linorodkĕn maring ngayun | 

-nira Tambangraras bukti | 
tapak asta ukur dhĕsok || 

76. Tambangraras pamuluke mung satunjung | 
tigang pulukan nulya wis | 

sadaya wus samya turuh | 
cinarikan mring pamburi | 

tuwuk sadaya punang wong || 

77. Wus linorod rampadan luwaran sampun | 
nulya dhadharan sumaji | 

kang dadi palagumantung | 
palakasimpar mĕpĕki | 
lah-olahan ingkang raos || 

78. Gugurihan manis-manis sadaya wus | 
sumaos anĕng ing ngarsi | 

yata ing wanci wus dalu | 

Sĕh Mongraga matur aris | 
mring sang ibu sarwi anor || 

79. Lamun parĕng kawula nunuwun maklum 
iktikap tangat ing masjid | 

punika mĕh wĕktu sakur | 
sĕdhĕng toyastuti trĕtip | 
kuwatos kalamun ĕpot || 

80. Ni Malarsih nauri wuwusira rum | 
inggih sumangga ing kapti | 
munajad maring Hyang Agung | 
kula ajrih anggondhĕli | 

yĕn wus mung bakda kemawon || 


8 III. Sĕh Amongraga mĕjang ngĕlmu agami 

Sĕh Amongraga nyuwun pamit badhe solat ing mĕsjid. Sasampunipun wudlu, 
lajĕng dhatĕng ing tajug solat sunat sukril wudlu, sunat tahiyatul masjid, sunat 
kiparat 12 rakangat sadaya kathi tartib, wĕkasan maos slawat, nindakakĕn 
wirid, sadaya kanthi khusus bĕblĕs dumugi ing raosipun, jumbuhipun sĕmbah 
lan puji, nalangsa nyuwun pangapura dhatĕng Pangeran. Lajĕng andĕdonga 
sukur dhatĕng Allah tuwin Rasul. Wĕkdal lingsir, kondur. 

Kaca 56 - 58 

359 Mĕgatruh 

81. Mugi nuntĕn kundur sareya tilam-rum | 
awajib ing garwanĕki | 

parluning pangantĕn pangguh | 
kĕdah ing ratri mor guling | 
matur inggih Mongraga nor || 

82. Wus linilan Mongraga lumampah mĕtu | 
sarwi gampare cinangking | 

kang ibu suka angungun | 
mulat bĕgjane kang siwi | 
gĕr sukure mring Hyang Manon || 

83. Ki Sĕh Amongraga mring patirtan adus | 
wusnya suci nulya ngambil | 
busananira rinasuk | 

turuh kadas toyastuti | 
ambanjĕd agama kaot || 

360 Dhandhanggula 

1. Wusnya ngambil kadas toyastuti | 
niyatira angilangkĕn kadas | 
kang cilik nir susukĕre | 

nulya umanjing tajug | 
sigra sunat Sukril-wului | 
wus rong rĕkangat salam | 
gya sunat Tahyatul | 

-masjidi kalih rĕkangat | 

wusing salam ngangkat salat kiparati 

rolas rĕkangat salam || 

2. Tan kĕsĕlan-sĕlan salatnĕki | 
wusing Patekah mung surat Eklas | 
kang kinarya wĕwacane | 

akasut sujud rukuk | 

tan kalĕmpit dununging trĕtip | 

myang mukaranahira | 

tan cĕwĕt sarambut | 

anuntung rolas rĕkangat | 

ikram mikrat munajat lawan tubadil | 

coplok wus ngalih titah || 

3. Wusing rolas rĕkangat kang akir | 
rukuk iktidal sujud alĕnggah | 
antara sujud karone | 

sarta lan trĕtibipun | 

asta kalih tumumpang wĕntis | 

tahyat akir iptitah | 

-ira trĕtibipun | 

sunat hakekat amaca | 

sĕlawat kang atasing kulawarganing | 

Nabi kita Muhammad || 

4. Salalahu ngalahi salami | 
nulya salam bakda wus paragat | 
tyas byar nĕng jaman tĕngahe | 
jaman tĕngahan iku | 

ananira iya saiki | 

iki-iki balaka | 

tan mĕngko tan wau | 

mangkana sĕh Amongraga | 

nulya tatrap barjah jalalah suhuling | 

sataryah isbandiyah || 

5. Napas anpas tanapas nuwusi | 

patang prakara kang manjing mĕdal | 

liniling-laling raose | 

ingarah bĕnĕripun | 

ing parĕnge tibane uni | 

lamojuda ilalah | 

mot sanapas landhung | 

nulya dhikir napi isbat | 

wus angingkut ing cipta tingalirĕki | 

satus klimah sanapas || 

6. Lapat lailaha ilalahi | 
linampahkĕn ilalah ilalah | 
nulya Allah Allah bae | 
lan hu-Allah Allah-hu | 
hu hu hu lan i i i i | 

ila ilalah lah | 
o o e e u u | 
miwah la la a a a a | 

pan wus jomblah tan beda wijiling uni | 
muni tan munasika || 

7. Saliyane wuwuse kang uwis | 

tyas wus kawas kawawas tan uwas | 

ing kĕjĕp liyĕp layape | 

babahanira buntu | 

ningkup tan miyat ing bumi langit | 

lan nir nora na apa | 

pan wus suwung gĕmplung | 

cĕngĕng plĕng mung pĕpĕlĕngan | 

mulyaning dad salat daim ismungalim | 

mancad panaul pana || 

8. Moring tingal pinancĕr wus ĕning | 
ĕnĕnging karsa tan ana nglumba | 
akasut pancadriyane | 

pinĕlĕng ing pandulu | 
dadalan kang ilang mring sĕpi | 
tihs grana pusika | 
pusakaning kayun | 
kayungyun kaananing dad | 
datan osik ngulisik ĕnĕnge ĕning | 
badan budi tan obah || 

9. Pan mĕngkana sĕnĕte wong urip | 
ingkang suning uning ing Pangeran | 
tan samar napi isbate | 

ait nganasir pagut | 
arambatan tanajul tarki | 
tan kĕna ngilangana | 
tatakramanipun | 
yĕn wus munggah budi mulya | 

Sang Hyang Maha Mulya lan mulyaning budi 
abeda nora beda || 

10. Pan wus jumbuh sĕmbah lawan puji | 
puji amuji ing dhawakira | 

iya dhewe nora dhewe | 

tanpa dhewe wus pupus | 

purna tan jali abadi | 

kae Sĕh Amongraga | 

sawisira junun | 

tawakup marang Pangeran | 

analangsa apuranira Hyang Widdhi | 

wedaning kaluputan || 

11. Andĕdonga rila mring Hyang Widdhi | 
kapindho sukur mring Nabi Duta | 
sakĕh rahmat jalarane | 

(n)Jĕng Nabi kang mulya nung | 
wus paragat dĕnnya amupit | 
kang dhingin marang Allah | 
pindho mring (n)Jĕng Rasul | 
wus sampurna tangatira | 

Ki Sĕh Amongraga kondur saking masjid | 
alit panĕpĕnira || 

360 Dhandhanggula 

12. Bakda wĕktu palilah wus lingsir | 
wĕngi wancinira bakda tangat | 

Amongraga kondur mangke | 
kang ibu maksih lungguh | 
lawan para sĕpuh kang mĕksih | 
sami andarus Kur'an | 

kathah kang wus turu | 

Tambangraras maksih lĕnggah | 
ngarsĕng tilam nulya Sĕh Mongraga prapti | 
alĕnggah ngarsanira || 

13. Ni Malarsih angandika aris | 
anakingsun Ki Sĕh Amongraga | 
prayoga andika sare | 

anĕng jinĕm tilam rum | 

Amongraga umatur inggih | 
kawula kinalilan | 
layap nĕng tilam rum | 
nuwun pangaksamĕng galat | 
ingkang ibu nauri wacana aris | 
aywa awancak driya || 

14. Apan sampun dados wajibnĕki | 
kapopohan ing donya akerat | 
mung kula andongakake | 
mugi tulusa runtut | 

aywa nganti sawalĕng kapti | 
kula titip kewala | 
ing rayinta busuk | 
mangsa-borong (ng)gĕn amulang | 
tan kapalang ing cĕguk balilunĕki | 
pasrah rĕh wus pitaya || 

15. Amongraga (n)dhĕku matur aris | 
inggih mugi angsala pandonga ] 
ing sudarma sakalihe | 

dĕrmi kawula nuduh | 
langkung bĕgjanipun pribadi | 
sawusira mangkana | 

Ni Malarsih mĕtu I 

asare anĕng mandhapa | 

maksih pĕpak kang rayi tan ana arip | 

myang putra kalihira || 

16. Kyai Bayi angandika aris | 

mring kang garwa apa wis putranta | 
guling nĕng tilam karone | 

Ni Malarsih umatur | 

inggih kados sawĕg puniki | 

sadangunipun salat | 

atangat ing dalu | 

anĕng tajug pamĕlĕngan | 

lagya enggal punika bakdanirĕki | 

kawula wus apasrah || 

17. Sawusipun kula lajĕng mijil | 

Ki Baywa ngling ya Allah kamdulillah 

angandika mring putrane | 

miwah mring arinipun | 

padha tutugĕna tan guling | 

kang maca kang trĕbangan | 

miwah ngaji Usul | 

kang dolan catur wong-wongan | 

lĕk-lĕkanana sawĕngi aywa na guling | 

ingsun turu priyangga || 


9 Sĕh Amongraga manjing pasareyan, amrayogĕkakĕn ingkang garwa supados 
sare ing tilamsari amargi mĕsthi sayah sasontĕn tanpa kĕndĕl. Nikĕn 
Tambangraras sar-saran manahipun, matur supados ingkang raka kemawon 
sare ingkang sakeca, awakipun trimah wontĕn ing jawi. Astanipun 
Tambangraras katarik sĕsarĕngan manjing pasareyan, samir katutup. 

Sĕh Amongraga mĕjang garwanipun bab ngĕlmu agami, bab sajatining 
sahadat, rukuning salat, dununging raos sĕjati, kuwajibaning ĕstri, pasrah 
dhiri dhatĕng kakungipun wilujĕnging palakrami. Ing salĕbĕtipun Sĕh 
Amongraga mĕjang garwanipun, Ni Cĕnthini tansah nĕnggani ing sacĕlaking 
pasareyan sarta mirĕngakĕn sadaya pangandikanipun Sĕh Amongraga. 
Enjingipun sami kĕmbul bujana. Ni Malarsih andangu Nikĕn Tambangraras 
punapa sampun kĕmpal apasihan kalihan Sĕh Amongraga. 

Wangsulanipun sadalu kawĕjang ngĕlmi. Salajĕngipun Ni Malarsih paring 
pitutur dhatĕng putranipun bab susilaning akrami. 

Kaca 58-70 


Jilid 6 - Kaca : 59 

18. Wus miranti panggonan aguling | 
lan kang garwa Malarsih anendra | 
tata kang wontĕn dalĕme | 
sang pinangantyan wau | 
kang kalilan lĕnggah sarimbit | 

Amongraga ngandika | 
mring kang rayi arum | 
dhuh yayi kusumaningwang | 
asareya nĕng tilam mangsane arip | 
rapuh sasore mula || 

19. Tambangraras liningan ing laki | 
pan kumĕpyur tyasira nĕratap | 
sarwi asĕrĕt ature | 

pukulun sang abagus | 
kawula kewala nĕng jawi | 
paduka kang sareya | 
jrih kawula nuwun | 

Ki Sĕh mudha Amongraga | 
lingira rum sarwi anarik astĕki | 
dhuh sang kumalaning dyah || 

20. Aywa kalimpĕt sira ing ngĕlmi | 
palaling Hyang mring sira lan ingwang 
ing ganjaran wus tan pae | 

nugraha Sang Maha Gung | 

pira-pira sun sira yayi | 

karone pinaringan | 

kawasa tĕtĕmu | 

marang kang karana Allah | 

nulya Nikĕn Tambangraras angabĕkti | 

nut sakĕrsaning raka || 

21. Gya winingkis kang samir cawĕni | 
mangsuk sang ro kinanthi kang asta | 
wus tumamĕng jro jinĕme | 
tumangkĕp samiripun | 

Tambangraras tyasira ĕnis | 
kumutug kang sarira | 

kĕtĕg rĕbut dhucung | 
dho cĕng napase tyas mĕlang | 
tuhu-tuhu katĕmbĕn cĕlak priya di | 
kuwur kĕh nyananira || 

22. Angandika Sĕh Mongraga aris | 
mring kang rayi iya yayi sira | 
dĕn-irama satitahe | 
mungguhing bab kang pĕrlu | 
ing ngaurip tĕkabul ngĕlmi | 
ngĕlmi kang wus muktamat | 
ing sarak (n)Jĕng Rasul | 

-olah ingalĕhisalam | 

aminihi mumuruk ing sira yayi | 
sira nĕbuta sadad || 

23. Nadyan wus ahliya sira yayi | 
durung ĕsah yĕn tan lakinira | 
kang amulang ing ahline | 
wajibe amumuruk | 

pan katĕmpuh ing donya akir | 
ing ngĕlmu lah nipĕkah | 
samya pĕrlunipun | 
sadad wajibing wanodya | 
iya sadad Patimah ingkah linuwih | 
yayi pasukĕn ing tyas || 

24. Aywa dumĕh rĕmĕh iku yayi | 
wajib angucap ashadu anla | 

-ila hailalah dene | 

sun ngawruhi satuhu | 
tan ana Pangeran kĕkalih | 
nanging Allah Kang Ĕsa | 
kang Tunggal puniku | 

(n)dadĕkkĕn alam sadaya | 
wa ashadu anna Patimah tin jrokril | 
karimi imra atal || 

Jilid 6 - Kaca : 60 

25. Nubuwatin binti Muhamadin | 
salalahu ngalihi wasalam | 
sun nĕksĕni satuhune | 

Dĕwi Patimah iku | 

lintang johar ingkang mulya di | 
kang dadi ratuning dyah | 
kang acahya mancur | 
kang putra (n)jĕng Nabi kita | 

Muhammad dinil salalahu ngalahi | 
wasalam ngalaeka || 

26. Ywa pepeka kang jatmika ngĕlmi | 
jatmikaning ngĕlmu iku sarak | 
iya sarengat yĕktine | 

lawan tarekatipun | 

kang minangka wadhah sakalir | 

dene ngĕlmu hakekat | 

lan makripatipun | 

minangka wiji nugraha | 

wiji yĕn tan tumanĕm wawadhah bĕcik | 

bungkik nugrahanira || 

27. Mulane yayi dĕn-ngati-ati | 
sarengatira kudu santosa | 
asarĕh akĕh pedahe | 
aywa langar ing ngĕlmu | 
yĕn kĕprĕcĕt ambilaĕni | 
mumngakĕn kasidan | 
dene langar iku | 
hakekat tinggal sarengat | 

iku akĕh langar pangrasane uwis | 
angrasa badan mulya || 

28. Solah tingkah muna lawan muni | 
aja salat ta pan uwis salat | 
mangkono sapapadhane | 

iku yayi dĕnemut | 

yĕn manira tan ana benjing | 

sira kariya wirya | 

lamun ana catur | 

kang mangkono iku uga | 

watak ladak kasĕlak calak kĕcelik I 


< Serat Centhini Jilid 06 


Halaman : 80 > 


cĕluk-cĕluk ing setan || 

29. Singa kang dĕnlakoni tan dadi | 
dudu dĕdalane dalillolah | 
kang mupit Mukammad rasĕh | 
adalil lawan madlul | 

Kadis kudu lawan kudisi | 

ajĕnak lawan Kiyas | 

kisas lawan kusus | 

iku ugĕring sarengat | 

lapal makna murat rasa dĕnkaliling | 

iku ahli utama || 

30. Rong prakara yayi dĕnpakeling | 
dhingin kudu wĕdi maring Allah | 
kapindho lawan lakine | 

iku ganjaranipun | 

donya kerat kinacĕk bĕcik | 

traping wong wĕdĕng Allah | 

tan pĕgat adarus | 

ing Kur'an kalawan salat | 

parlu sunat lan tangatira ing wĕngi | 

tĕpakur maring Allah || 

Jilid 6 - Kaca : 61 

31. Dene nora pati turu yayi | 

wong kang mĕlĕk sajroning palilah | 

tumpa-tumpa ganjaranne | 

sinung ilham Hyang Agung | 

isih jrĕnihira awinih | 

budi luhur utama | 

sidik ing pamuwus | 

awas maring kira-kira | 

ngĕlmu ingkang samar-samar sinung uning | 

malĕkah tyas musthika || 

32. Samono iku ganjaran nicil | 
lagyĕng donya durung ing akerat | 
pira-pira kĕh tikĕle | 

dene trap jrih ing kakung | 

apan iya kalih prakawis | 

kang dhingin kudu iya | 

mituhu ing wuruk | 

ywa maido analimpang | 

kapindhone kudu pasrah maring laki | 

kumambang ing wisesa || 

33. Kang tumanĕm yayi donyĕng akir | 
aywa sĕla-sĕla salah tampa | 
tumpa-tumpa durakane | 

angkuh ĕning kang kukuh | 
eling-eling sira dĕneling | 
nĕlangsa ing Pangeran | 
nĕlangsa ing kakung | 
yĕn sira wus narimĕng tyas | 

yĕkti amrĕtandhani Hyang Maha Sukci | 
bineda kabĕh beda || 

34. Budinira badanira yayi | 

nora rĕgĕd bundhĕt nora randhat | 
ginantungan rahmat bae | 
donya akeratipun | 
donya rahmat saking ing laki | 
akerat rahmat Allah | 
ro iku acukup | 
kayun pidarĕni ika | 
ingupaya uripe banyu kĕkalih | 
ing donya ing akerat || 

35. Tambangraras tyasira mranani | 
katanĕman wuwulanging raka | 
sumilak padhang driyane | 

ing surup pan wus kayup | 

datan ana ingkang kalĕmpit | 

dhasar wus ahlinira | 

brangti maring ngĕlmu | 

ing mangke wah angsal wulang | 

langkung sanggĕm agĕmi marang agami | 

ngugĕmi rĕh kang tama || 

36. Ing patĕmon Sĕh Adi Mongragi | 
tan pati amrih bakda dukulan | 
namung agama kagĕme | 
winulangkĕn sang ayu | 

kang rahayu lĕstarĕng budi | 

ngandika yayi sira | 

apa wus sumurup | 

kang rayi matur anĕmbah | 

inggih brĕkah paduka kawula pundhi | 

tan nĕdya apepeka || 

37. Amongraga mĕsĕm sarwi narik | 
astanira Nikĕn Tambangraras | 
sang ayu kumĕpyur tyase | 
riwenira akumyus | 
kawistara netyĕsmu ajrih | 

alon dĕnnya ngandika | 

dhuh yayi sirĕku | 

sarĕhĕna driyanira | 

manawa na eblis momor sambu yayi | 

ngrĕgĕdi musliming tyas || 

Jilid 6 - Kaca : 62 

38. Pan mangkana Ki Sĕh Amongragi | 
sabĕn sĕrukuk dĕnira mulang | 
tansah anyandhak astane | 

yĕn taksih tyas kumĕpyur | 
dĕrĕng karsa amanggut kang sih | 
wĕdharing karasikan | 
yĕn ta dĕrĕng junun | 

angantiya pirang dina | 
apan maksih anganti ahlinirĕki | 
mangkana karsanira || 

39. Tambangraras rumaos ing kapti | 
yĕn mangkana sangsaya pirĕna | 
cipta tan ana tuwuke | 
nadhahi wulangipun | 
driyanira angganing agni | 

tan warĕg ing galinggang | 
ing supaminipun | 

Tambangraras wus nugraha | 
pan kabuka hidayat wulanging laki | 
alandhĕp tan kumĕdhap || 

40. Ni Cĕnthini mĕpĕt aniniling | 
andhĕkukul nĕng waton leyangan | 
angula-ula ngĕlĕlĕh | 

mapan sadangunipun | 
anyathĕti sacandhaknĕki | 
kacandhak uga nora | 
akĕh kang kacakup | 
ngalap bĕrkah rĕrĕbĕtan | 
samangsane ing jro banĕne anangis | 
Cĕnthini tumut waspa || 

41. Kancane sami pating kalisik | 
nora jamak Bok Cĕnthini ika | 
anĕmĕn nĕnilingake | 
bĕrkate wong angĕlmu | 
karĕm wuwuh dipunlilani | 
ngong mangsa mangkonoa | 

Ni Sumbaling muwus | 

wus payo cuki kĕntĕlan | 

ya wong tĕlu pasangane lintang palih | 

kalĕthĕk thĕr kĕntĕlan || 

42. Awiwit crak-crĕk mangan asisir | 
sami masisir wiwitanira | 
arĕbut laku picise | 

anyublik karya tĕlu | 

wĕnĕh gawe liliman putih | 

rame cĕgat-cinĕgat | 

kang kasĕsĕr nĕpsu | 

muring-muring ge uwise | 

ingkang dhakon ting karĕsĕg andhok ambil 

alon gumĕdĕr bungah || 

43. Ingkang wontĕn jroning tilamsari | 
Amongraga alon angandika | 
myarsakna yayi mangkene | 
mungguh sampurnanipun | 

ing asalat tigang prakawis | 
kang dhingin suci badan | 
kaping kalihipun | 

kang asuci lesannira | 
kaping tĕlu kang suci atinirĕki 
tan kĕna yĕn (ng)gampangna || 


Jilid 6 - Kaca : 63 

44. Iku ugĕr wong kang ahli kusni | 
anucĕkkĕn ing tĕlung prakara | 
badan lesan lan atine | 

ana dene trapipun | 

bangsa badan kudu rĕrĕsik | 

panganggo lawan prĕnah | 

ing asalat iku | 

wruh parlune yĕn wolulas | 

ingkang dhingin niyat kasdu takrul takyin | 

takbir marang Patekah || 

45. Rukuk lan iktidal adĕgnĕki | 
sarta lawan tumaninahira | 
sujud loro antarane | 
kalawan lungguhipun | 
tahyat awal tĕrtibirĕki | 
salawat ingkang atas | 

ing Nabi puniku | 

lan atasing kulawarga | 

lawan tumaninah sarta ingkang tĕrtib | 

asalam jangkĕpira || 

46. Tambangraras umatur ngabĕkti | 
punapa kalilan umatura | 
mring (n)jĕng paduka tĕtakĕn | 

Mongraga lingira rum | 

ĕndi pitakonanirĕki | 

Tambangraras turira | 

kawula nunuwun | 

wulang dununging asalat | 

kang sĕjati ngadĕg rukuk sujud linggih | 

angsal saking punapa || 

47. Niyat sampurnaning kang sĕjati | 
sĕjatining takbiratul ikram | 
kawula nuwun jinatĕn | 

kang raka ris amuwus | 
iya yayi ingsun wartĕni | 
masalahing asalat | 
kang sampurnĕng dunung | 
takbir mukaranahira | 
aksarane wowolu puniku yayi | 
iya iku kawruhana || 

48. Wit alip mutakalimun wakid | 
lamta bĕngil lawan lam jaidah | 
he-huakad limtamsore | 
kapkabirah bĕrubu | 

birah rĕra pingul drajadi | 
jangkĕp aksara astha | 

mangka kumpulipun | 
pan dadi patang prakara | 
ikram mikrad junajad lawan tubadil | 
ikram cĕngĕng tĕgĕsnya || 

49. Ingkang lali ing sabarang kalir | 
solah tingkah sajabaning salat | 
tan katimpah ing liyane | 
ingkang plĕng parĕngipun | 
lawan niyat tibaning takbir | 
ana dene kang mikrad | 
mungguh tĕgĕsipun | 
munggahing budi kang mulya | 
budi mulya mulyaning salat masuci | 
suci jatining ĕdad || 

50. Dene kang tubadil iku yayi | 

pan kagĕntĕn kang badan wus singsal | 

mobah mosik sru lirihe | 

polah tingkah kang wau | 

wus kagĕntĕn polah sa iki | 

iki polahing salat | 

ĕbad ingkang agung | 

ana dehe kang munajad | 

tĕgĕsipun sapocpan iku yayi | 

ucap-ucapaing salat || 

Jilid 6 - Kaca : 64 

51. Apocapan lawan ĕdad yayi | 
salat iku suhul maring ĕdad | 
basa suhul wong tan pae | 
dad kang sipat rahmanu | 
dad kang asma isbat lan napi | 
ĕdad ingkang apĕngal | 

iya kun payakun | 
iku yayi hak hakekat | 
salat iku mulyakĕna kang asuci | 
luhurna kang kuwasa || 

52. Ingkang muslim wiritira yayi | 
tĕtalinĕn pikukuhing iman | 
wolung prakara kang tajĕh | 
kang dhihin sipat kayun | 
tĕgĕsipun puniku yayi | 

urip tan kĕnĕng pĕjah | 

ing salatirĕku | 

pindho kadirun kuwasa | 

tan kĕna pĕs kang kuwasa salatnĕki | 

tri muridun kang karsa || 

53. Kĕras kan tan kĕpalang lĕstari | 
salatira ywa nganti kĕpalang | 
ping pat samingun tĕgĕse | 
pĕngrungu kang tan buntu | 
tilingĕna salatirĕki | 

basirun kaping lima | 

tĕgĕse andulu | 

pandulu tan kĕnĕng wuta | 

kang waspada amandĕng salatirĕki | 

liru loroning tunggal || 

54. Ping nĕm ngalimun kang ngawikani | 
kawikanana jĕnĕnging salat | 

tan kĕna bodho dhompone | 

pitu mutakalimun | 

pangandika tan ngaping kalih | 

yayi pangucapira | 

kang cĕtha ywa gangsul | 

iya saucaping salat | 

ping wolune sipat bakin langgĕng yayi | 

kang langgĕng salatira || 

55. Tambangraras tyas sĕmada rapih | 
kandhih dening wuwulanging raka | 
tan pati akĕh nyanane | 

nĕmbah alon umatur | 
nuwun lajĕngipun kang mugi | 
tuwan ambabarĕna | 

Mongraga lingnya rum | 
iya yayi pirsakĕna | 
ing asalat adĕge asal ing gĕni | 
dudu gĕni kang mangwa || 

56. Dudu gĕni kang amurub mati | 
gĕni kang sipat patang prakara | 
roh ilapi sĕjatine | 

lan roh rahmani iku | 
roh nurani lan roh rukani | 
sakawan iku mulya | 
cahya ingkang kudus | 
kudus wiwinihing duryat | 
duryat iku winih papĕsthĕnirĕki | 
kang pĕsthi salatira || 

Jilid 6 - Kaca : 65 

57. Rukuk iku angsal saking angin | 
dudu angin barat lesus bajra | 
dudu kang gumrĕbĕg kiye | 
dene angin puniku | 

angin kang sipat kawan prakawis | 
napas anpas tannapas | 
kaping pate nupus | 
nupus wiwinihing ruhyat | 
ruhyat iku apan wiwinihing urip | 
kang urip salatira || 

58. Dene sujud iku asal warih | 
dudu warih kali sumur sĕndhang | 
mangkya asat agung dede | 

dene banyu puniku | 

ya kang sipat patang prakawis | 

roh rabani kalawan | 

roh nabati iku | 

ping tri roh kewani lawan | 

roh jasmani jangkĕpe kawan prakawis 

ya yayi dunungira || 

59. Roh jasmani pan iku wiwinih | 
wiwinihe kang mĕrtabat sapta | 
mĕrtabat wiwinih mangke | 
ing kadadeyanipun | 
ingkang dadi salatirĕki | 

dene lungguhe salat | 

asal bumi nĕngguh | 

dudu bumi kang kĕncikan | 

dudu bumi kang mĕndhukul iku yayi | 

ya bumi pat prakara || 

60. Ingkang dhihin wadi lawan madi | 
mani lan maningkĕm papatira | 
maningkĕm winih ngajalĕ | 

dene ajal puniku | 

winih kalanggĕngan tan gingsir | 

ingkang langgĕng ya sira | 

ing salatirĕku | 

dĕnbrangta sira ing salat | 

pan pajunĕn ing tĕlung prakara yayi | 

iman tokit makripat || 

61. Tekadĕna tokitira yayi | 
balĕdhagĕn ya ing antĕpira | 
aywa mĕngĕng salah wĕngwĕng | 
kang lumuh maring wurung | 
kang kapengin marang kadadin | 
sĕjatine jatmika | 

ĕnĕngira lugu | 
ĕnĕng narik kalanggĕngan | 
langgĕng pati mati sajroning ngaurip | 
urip kang ahli pana || 

62. Tambangraras tyasira wus wĕning | 
padhang narawang tan kumalĕndhang 
wus sampĕt pasang surupe | 
mangkana kang mulang wruh | 

wus andungkap wancinirĕki | 
pot palilah ijabah | 
pajar gidib Subuh | 

Ki Sĕh mudha Amongraga | 
ngandika rum sarwi anarik astĕki | 
dhuh yayi Tambangraras || 

63. Mumpung awal maksih pajar gidib | 
wĕktu Subuh utama kang awal | 
pajar gidib ing bakdane | 

payo yayi awĕktu | 

Nikĕn Tambangraras agipih | 
kinanthi astanira | 
mijil ing tilam rum | 

Cĕnthini gĕpah tan tĕbah | 

pan liningan mring Sĕh mudha Amongragi 

apa wus sore mula || 


Jilid 6 - Kaca : 66 

64. Nora turu dene aglis prapti | 
cĕthi Cĕnthini umatur nĕmbah | 
inggih (n)Jĕng Tuwan wiyose | 
marma dĕrĕng aturu | 

lamun wontĕn karsa anuding | 
rayinta ing kawula | 
aywa kongsi asru | 

Mongraga mĕsĕm ngandika | 
mring kang rayi yayi iku si Cĕnthini | 
kaprĕnah apanira |] 

65. Nikĕn Tambangraras matur aris | 
punika kadang-katut kewala | 
kula trĕsnani wiyose | 

sabab piyambakipun | 
langkung trĕsna dhatĕng ing kami | 
mila kawula trĕsna | 
nglĕgakkĕn tyasulun | 

Sĕh Mongraga lon ngandika | 
iku bĕcik pan manira mĕlu asih | 
ing mitra cĕthinira || 

66. Krana olih hidayating ngĕlmi | 
mĕlĕk sawĕngi mĕnangi wulang | 
akĕh kĕcanthĕl surupe | 

Cĕnthini nĕmbah matur | 
brĕkah tuwan ingkang kapundhi | 
nulya mijil kaliyan | 

mring patirtan adus | 

wus suci nulya busana | 

laju ngambil toya wulu maring masjid | 

gantya kang rayi siram || 

67. Cĕthi Cĕnthini kang angladĕni | 
sawusira siram nulya kadas | 

Cĕnthini tan kantun mangke | 

Mongraga adan Subuh | 
ngalĕp-alĕp swara ngalapsih | 
manis arum arĕnyah | 

muluh rĕmak ĕmpuk | 
mangkana kang nĕng pĕndhapa | 
myarsa swaraning adan samya atangi | 
kang turu ginugahan || 

68. Samya Subuh para santri-santri | 
mring masjid gĕdhe wus binĕndungan | 
aramya rĕmpĕg swarane | 

nutug dĕnnira Subuh | 
bakda pajar byar surya mijil | 
mudhun kang samya salat | 
bubar wĕnĕh mantuk | 
kang wangsul marang pandhapa | 

Kyai Bayi Asubuh anĕng pĕndhapi | 
enjing lajĕng alĕnggah || 

69. Pan ingadhĕp ingkang putra kalih | 

Jayĕngwĕsthi miwah Jayĕngraga | 
lan para ri sadayane | 

Sharja Wiradhusthĕku | 

Ki Panukma Panamar tuwin | 
kalima Kulawirya | 
anulya kang rawuh | 

Ki Sĕmbagi lan Jumĕna | 

tan adangu Ki Pangulu Basarodin | 

lawan samodinnira || 

Jilid 6 - Kaca : 67 

70. Nursukidin lan Ki Talabodin | 
murit Jaki lan Ki Pranahita | 
myang lurah-lurah santrine | 
sarĕnti dhatĕngipun | 
dĕmang Purasani kang prapti | 
pĕpak kang kulawangsa | 
atap anĕng ngayun | 

tan dangu Sĕh Amongraga | 
marĕk dhatĕng ing rama Kiyai Bayi | 
samya mingsĕr kang lĕnggah || 

71. Kyai Bayi ngandika mring Luci | 
esuk bĕcike padha madhangan | 
ngĕt-angĕtan sĕga-gorĕng | 
lawan iwak bĕtutu | 

sĕga ramĕs ingkang mĕpĕki | 
sĕga tumpĕng kewala | 
nĕmbĕlĕha wĕdhus | 
sawiji bae dĕniras | 
cawisana gĕni arĕnging kusambi | 
cokak bubuk marica || 

72. Wedang srĕbat kopi aja lali | 
santri Luci gupuh nulya mentar | 
mring dalĕm andhawuhake | 

Ni Malarsih agupuh | 

angrĕtĕni lĕladĕnĕki | 

miwah ingkang dhĕdharan | 

srabi lawan puthu | 

sawarni enjing-enjingan | 

wusnya pĕpak nuding Sumbaling Cĕnthini | 

kinĕn angladĕkĕna || 

73. Ni Malarsih wau ingkang ngirit | 
lan kang putra Nikĕn Tambangraras | 

angladĕni ing kakunge | 

sinaoskĕn ing ngayun | 

sĕkul ulam dharan mawarni | 

santri Luci maragat | 

wĕdhus siji lĕmu | 

wus barĕsih jrohanira | 

sinaoskĕn bĕkakan mĕntah nĕng ngarsi | 

lan sujĕn gya pinurak || 

74. Kyai Bayi angandika aris | 
sumangga samiya sĕsĕmĕkan | 
kula turi turuh kabĕh | 
ingkang liningan gupuh | 
tĕpang kapang kupĕng awanting | 
samya awiwijikan | 

kocor atuturuh | 

adan lĕkas samya nadhah | 

Ki Pangulu aprawira dĕnnya bukti | 
dhokoh cekoh acikat || 

75. Rambah-rambah kokoh maratani | 
sĕkul ramĕs lodhĕh bobor pindhang | 
sĕkul tumpĕng sĕkul gorĕng | 
satĕngah nyamuk-nyamuk | 
dĕnsĕsambi ambakar daging | 

ukur angĕt kewala | 
wal-wul apikantuk | 

Ki Kulawirya anabda | 

kang Pangulu mĕngko dadi gawe malih | 

munggah dhodhog-dhodhogan || 

Jilid 6 - Kaca : 68 

76. (n)Dika eling-eling kala wingi | 

Ki Pangulu anauri sabda | 
dadi dhodhogan bĕgjane | 
kang myarsa gĕr gumuyu | 
dĕntekadi tĕmĕn kiyai | 
mangkana Ki Sĕh mudha | 

Amongraga amung | 
anadhah ngecani sarak | 
pulukipun alit mung samiri bungkik | 
ginalintir kewala || 

77. Samya nutug dĕnnya kĕmbul bukti | 
menda satunggil tĕlas pinangan | 
kĕdhik kang linorodake | 

wus nutug samya turuh | 

Ni Sumbaling lawan Cĕnthini | 

anyarik sĕkul ulam | 

linorodkĕn sampun | 

gantya dhĕdharan tinĕrap | 

anĕng ngarsa juwadah jĕnang surabi | 

wajik lan puthu mayang || 

78. Lĕmpĕng ulĕn-ulĕn wĕdang kopi | 
gĕmblong ledre isĕn-isĕn sĕga | 
myang isĕn-isĕn gĕdhange | 
bakaran pisang suluh | 

pisang raja dhamplak kang kuning | 
wus sumaji ing ngarsa | 
kang ngladĕni mundur | 

Malarsih lan Tambangraras | 

samya nadhah lan Ni Daya samya bukti 

Malarsih angandika || 

79. Mring kang putra Tambangraras ririh | 
sun tĕtanya babo marang sira | 

lah kapriye sira anggĕr | 

apa wis bakda dukul | 

katĕtĕsan sacaraning sih | 

kang putra aturira | 

pan kawula ibu | 

ing jro wĕktu kang palilah | 

kawula pan winulang pratikĕl ngĕlmi | 

natas sadalu pisan || 

80. Pan kawula sangĕt dĕrĕng ngrĕti | 
dĕrĕng sumĕrĕp basa pasihan | 
tan sagĕd umatur mangke | 
kang ibu alon muwus | 

dadi durung bakda dukuli | 

kaliwat rĕrĕhira | 

panyananingsun wus | 

linuwar ing karasikan | 

ni mBok Daya nambungi wacana aris | 

puniku anĕh tama || 

81. botĕn limrah sĕsamining sami | 
nĕdhĕng malih akir balĕgira | 
tan nyana lamun arirĕh | 
saking agunging ngĕlmu | 

lan pratandha jalma linuwih | 
langkung panarimanya | 
putranta sang ayu | 

Malarsih linge (ng)gih ta lah | 
lajĕng tutur marang ing putra mawĕrdi | 
dhuh Nikĕn Tambangraras || 

82. Sukur Alkamdulillah sirĕki | 
kang muga sira bisa-a krama | 
tĕlung prakara ywa wĕngwĕng | 
poma sira kang emut | 

tyas dĕn-gĕmi wĕdi gumati | 

lire wĕdi kang pasrah | 

ywa maoni wuwus | 

mung lakonana kewala | 

kang tumĕmĕn ing lair tumĕkĕng batin | 

kang mantĕp aja owah || 


< Serat Centhini Jilid 06 - Halaman : 91 > 


Jilid 6 - Kaca : 69 


83. Lire gĕmi sira dĕn-akunci | 
aywa boros tĕrobos ing pĕkah | 
pĕkah samukrim-mukrime | 
ala lan bĕcikipun | 

ingkang akĕh sanadyan kĕdhik | 

pan iku gĕmĕnana | 

kang narima sukur | 

wuruk iku ya nipĕkah | 

ingkang gĕmi akunci maring wĕwadi | 

ywa rĕbĕt ing wicara || 

84. Liring gumati sira kang asih | 
marang kang dĕnrĕmĕni ing priya | 
kang miranti sadhĕmĕnne | 

basa miranti iku | 

wusa wontĕn katon cumawis | 

sira nyandhang amangan | 

myang anginum ranu | 

kang kasatmata ing priya | 

aja kolon singlu sabarang pakarti | 

antinĕn priksanira || 

85. Pamurunge pan tĕlung prĕkawis | 
dhingin wani wanuh asĕmbrana | 
tan mituhu ing wĕkase | 
ambadalakĕn wuwus | 
asring-asring anyĕmpaluki | 
basane mĕndhalungan | 
diksura dhahulu | 

nganggo atine priyangga | 

kang mangkono tan winahyu bangsa inggil 

andhap sĕsaminira || 

86. Kapindhone nora angugĕmi | 
barang ingkang dadya sisimpĕnan | 
dĕnĕbrĕh dĕnĕwĕr-ĕwĕr | 

tan duwe owĕl luwung | 

tan rumangsa pawĕhing laki | 

angrurusak nipĕkah | 

myang wadining wuwus | 

ngadhul-adhul mring tĕtangga | 

iku pĕdhot (n)dhĕrodhot tan bisa bĕcik | 

acorah janma rucah || 

87. Kaping tĕlu tyase sangga-runggi | 
rĕmĕn ningĕt alumuh satmata | 
mangan ngombe kudu dhewe | 
karĕpe anunungkul | 

tan pasaja tyase (m)bĕsiwit | 

gawe sawiyah-wiyah | 

nora pati kudu | 

laki sunatan kewala | 

kang mangkono ĕntĕk talitining titik | 

dan kĕna tinakokna 


88. Soring-asor tyas mangkono nini | 
wiranging wirang lamun binuwang | 
tan kanggo marang lakine | 
pĕthot gendholanipun | 

tanpa jiya papa pinanggih | 
kalunta kawlas-arsa | 
sangsayane muput | 
mung iku pituturingwang | 
iya nora bisa sun-nglakoni nanging | 
wong tuwa kudu warah || 

89. Nikĕn Tambangraras matur aris | 
inggih kalangkung nuhun kawula | 
wulangpaduka wiyose | 

mugi kawula ibu | 

asagĕda suwitĕng laki | 

tan rumaos mah-imah | 

pan sĕdya anglĕbur | 

tapak-tilas dĕlamakan | 

sarta siyang dalu kawula amundhi | 

ing brĕkah ibu rama || 

Jilid 6 - Kaca : 70 

90. Yata wau wontĕn ingkang prapti | 
tiyang pipitu sami kapalan | 
kĕndĕl nĕng lawang korine | 
santri Luci andulu | 

lamun ana tĕtamu prapti | 

Ki Luci sigra mĕdal | 

mariksa wus tundhuk | 

tinanyan sojar utusan | 

kinĕn matur maring (n)Jĕng Kiyai Bayi | 

duta mrih samya sowan || 

91. Anganthuki sigra santri Luci | 
praptĕng ngayun angaturi ninga | 
yĕn wontĕn dhatĕngan mangke | 
kinĕn nimbali gupuh | 

santri Luci sigra amanggil | 

kerid ing lampahira | 

dhayoh wong pipitu | 

wus kinĕn lungguh ing pandhapa | 

ingacaran wus binagĕkakĕn sami | 

matur nuwun anĕmbah || 

92. Wong pipitu majĕng gĕnti-gĕnti | 
samya umatur lampah dinuta | 
ing putra kĕn nyaosake | 

ing patumbasing apu | 
saking Surapringga Garĕsik | 

Sidayu myang ing Tuban | 
ing Rĕmbang pra sunu | 
kang pasumbang tinampanan | 

sadaya wus katur mring (n)Jĕng Kyai Bayi 
ingkang rongpuluh reyal || 

93. Kang wolulas mung nĕmbĕlas anggris | 
limalas kĕton kang rolas reyal | 

Ki Bayi alon dĕlinge | 

inggih andika matur | 

mring anakmas Tumĕnggung Grĕsik | 

miwah putumas Rangga | 

nak Dĕmang Dĕn Bagus | 

Dĕn Bĕi Wiryapuspita | 

sangĕt panrima kula sukur ing Widdhi | 

inggih Alkamdulillah || 

94. Mugi winalĕsa sihing Widdhi | 
rahayune tĕtĕping agama | 
mring anakmas sadayane | 
pra duta nĕmbah nuhun | 
samya matur anyandikani | 
sarta sinungkĕn nulya | 
marang garwanipun | 

mring Malarsih wus tinampan | 
gunggung arta wolungdasa-kawan anggris 
pan langkung tigang sĕka || 

95. Kyai Bayi Panurta ngling aris | 

Luci sira ngruktiya sugata | 
myang jaran kae sukĕte | 
ingkang liningan gupuh | 
angruktĕni sugatanĕki | 

Ki Bayi malih nabda | 

mring pra duta wau | 

kewala sami cĕlakan | 

kĕrana Lah sami matur nuwun inggih | 

pan ing ngriki kewala || 


10 Wontĕn tiyang pitu sami numpak kapal saking Grĕsik, Surabaya, Sidayu, 
Tuban, tuwin Rĕmbang pĕrlu ngaturakĕn sumbangan arta saking para putra 
muridipun Ki Bayi Panurta. Ing pandhapi lĕnggah para ngulama. Ki Bayi 
dhawuh dhatĕng Sĕh Amongraga supados nĕrangakĕn muradipun kitab Ibnu 
Kajar. Sadaya sami mirĕngakĕn katrangan bab isinipun kitab wau kanthi 
dalil-dalil ingkang dipun maknani, bab: lĕnggahipun rasul, salat sunat, salat 
wajib lan kifayah sarta fardhu. Lajĕng sami dhahar, Ki Pangulu klĕlĕgĕn ĕri 
tambra, Jamal Jamil suka sarana pamberating klĕlĕgĕn sata caranipun nĕdha 
ulam toya kawiwitan saking sirahipun. Sadaya lajĕng sami dhatĕng mĕsjid 
pĕrlu salat luhur. Wangsul lĕnggahan, Ki Bayi Panurta dhawuh para rayinipun 
ngupados griya ingkang sae lan pantĕs kangge Sĕh Amongraga. 

Kaca 70-84 


360 Dhandhanggula 

96. Kalih dene punika manawi | 

wontĕn pandonganipun putranta 
putra paduka kramine | 
ing pundi angsalipun | 


Jilid 6 - Kaca : 71 

mantu tuwan besan (n)Jĕng Kyai | 
manawi ing nagara | 
tuwin sami dhusun | 

Bayi Panurta ngandika | 

inggih (n)dika matur yĕn dinangu mangkin | 

mĕmanton tanpa besan || 

97. Kula dudutakĕn olih santri | 

santri kang saking Karang Buyutan | 

ngumbara kasasar mrene | 

dadi manira pupu | 

sarta baya wus tĕkdirirĕki | 

jodho wallahualam | 

karsĕng Hyang Maha Gung | 

manira datan kuwasa | 

gawe dhaup luwih karsaning Hyang Widdhi 

ingong drĕmi kewala || 

98. Samya (n)dhĕku pra dutĕng ngabĕkti | 
sarwi miyat sang pinangantyan | 
langkung wibawa sĕmune | 

tan kuwasa andulu | 
sanginggiling tĕnggak (m)blĕrĕngi | 
kamitĕnggĕngĕn mulat | 
marang sang abagus | 
mangkana wus sinunggatan | 
nulya pamit caraka wus dĕnlilahi | 
nĕmbah lĕngsĕr wus mentar || 

99. Yata ingkang samya nĕng pandhapi | 

Kyai Bayi lan para ngulama | 
ngususkĕn tĕpsir murade | 

sadaya sami kadung | 

datan pati mĕtu muradi | 

sami cipta kayoman | 

marang sang abagus | 

pangantĕn Sĕh Amongraga | 

samyanjurung sumangga ing rĕh muradi | 

tĕpsir hakĕkatira || 

100. Kyai Bayi Panurta ngling aris | 

(n)dawĕg anggĕr anak Amongraga | 
andika muradi lire | 

kitab Ibnu Kajaru | 
nulya gipih Sĕh Amongragi | 
kang kitab gĕng tinampanan | 
rĕkal wus nĕng ngayun | 
patitis wawacan ilhar | 
pamaosing nuju lapal sapinati | 
kamli sartu albahra || 

101. Pidalika wa-al bahri kamli | 
sapinatan lajĕng tĕgĕsira | 
mangkana pangandikane | 
mĕnggah lapal puniku | 

pan pĕrau anĕng jaladri | 

wontĕna pira-pira | 

sarah myang pĕrau | 

sĕgantĕn tan kenging kĕbak | 

wa punika kaelokaning Hyang Widdhi | 

pĕrau mot sagara || 

102. Sumanggĕng karsa kang sadayĕki | 
miradipun tujĕming hakekat | 
kang tan pĕdhot sarengate | 

yĕn mĕthot sarak kupur | 
ingkang mawi lapal puniki | 
ing dalil innalaha | 
layu gayi ruhu | 
inna insani gajiran | 
wakulihi sadaka ngabdi pikulli | 
sumangga miradira || 

Jilid 6 - Kaca : 72 

103. Kyai Bayi nyanthĕng tan kĕna ngling | 
para sĕpuh anjĕtung sadaya | 
manthuk-manthuk wĕnĕh gĕdhĕg | 
mmaos miradipun | 

tuna dungkap ajrih manawi | 
tan tĕpung ing sarengat | 
asalayĕng kawruh | 
dadya ngalĕnggĕr sadaya | 

Jayĕngwĕsthi tansah mĕsĕm mring kang rayi | 
sasmita mathĕm ing tyas || 

104. nĕnggih Ki Pangulu Basarodin | 

Ki Suharja lawan Wiradhustha | 

Panukma lan Panamar-e | 

Kulawirya pra sĕpuh | 

sami matur mring Amongragi | 
prayogi minuradan | 
kang supadosipun | 
sadaya angalap bĕrkah | 
mjukipun ing sarengate ing pĕkih | 

Ki Bayi nambung nabda || 

105. Inggih lĕrĕs aturipun sami | 
sami talabut lan ngalap bĕrkah | 
ing mirad pan dĕrĕng rasĕh | 

Amongraga tumungkul | 

alon matur anyandikani | 
anulya pasal murad | 
sagara mot prau | 
parau upamaneka | 
wujuding kawula puniku yĕkti | 
jĕladri upamanya || 

106. Ngĕlmuning Hyang ingkang anglimputi | 
tan kĕna sad lan tan kĕna kĕbak | 

ing parau myang sarahe | 

de ngĕlmuning Hyang Agung | 

yĕn ta lamun dipuntulisi | 

kayu ing ngalam donya | 

karya kalamipun | 

godhong kabĕh dadi papan | 

samodra gung kinarya-a mangsi maksih | 

kĕh ngĕlmuning Pangeran || 

107. Murad kaelokaning Hyang Widi | 
dalika ngaksu mĕngkana pama | 
pĕrau mot jĕladrine | 

jalma ingkang wus mashur | 

kalbi mukmin baitollahi | 

mukmin kang sampun kawas | 

wakasun kasiyun | 

kang ti nandhang kaluputan | 

upamane angin margĕng tulup nĕnggih | 

iman tokid makripat || 

108. Ingkang karsa muji amrih asih | 
nugrahaning dad kalawan sipat | 
kang ĕsa ing apĕngale | 
tĕgĕse tyas puniku | 

kang cumadhang karsanirĕki | 
tyas rohani punika | 
sĕngga damar murub | 
nĕng jroning gĕdhong wilayat | 
apan gĕdhong wilayat punika ati | 
damar roh rohaniyan || 

Jilid 6 - Kaca : 73 

109. Datan ana patinipun nĕnggih | 
urubipun lan palĕtikira | 
saking jro gĕdhong pancĕre | 
pancĕr lan panthĕripun | 

ya lailaha ilallahi | 

Muhammad Rasullolah | 
kang waspadĕng kĕwuh | 
soroting dad lawan sipat | 
yĕku loroning tunggal kawula-Gusti | 
sura lĕgawĕng laya || 

110. Kang wus awor tekad lawan ngĕlmi | 
ngĕlmi kang wus manjing maring tekad | 
tekad manjing ing badanne | 

badan upami prau | 
pĕrau kang amot jaladri | 
jaladri ngĕlmuning Hyang | 
sarengating Rasul | 
tarekating Rasullolah | 
hakekating Rasullolah makripati | 

Rasul jalawa ngaja || 

111. Dhĕdhĕp sirĕp tan ana cumuwit | 
kang alĕnggah andhĕkĕm sadaya | 

myarsakkĕn murat rĕntĕse | 

tan ana salang surup | 

lsamya angsal pedah mangĕrti | 

saking gĕnah aprĕnah | 

samya manthuk-manthuk | 

kabĕh angloloyop netya | 

saking sangĕt pangungunira ing kapti | 

kaluhuran ing murat || 

112. Angling malih Ki Sĕh Amongragi | 
wakulihi tangala sadaka | 
ngabdi pikuli murade | 
andikaning Hyang Agung | 
sakĕh dalĕm iya puniki | 

ya tĕkĕngsun tan liyan | 
inallaha la yu | 

-gayiru wa man saian | 
satuhune Allah datan angowahi | 
mring sawijining titah || 

113. An insani gariyan riati | 
ingkang owah-owah bangsa riyah | 
kita piyambak kang sĕdhĕng | 
saking aral tan kiyur | 

man lasara ngilman maoti | 

tĕgĕsipun sing sapa | 

tan dadi kang ngĕlmu | 

mati bae sajĕgira | 

nora nana antaranya uripnĕki | 

dalika paokaha || 

114. Waman sara ngilman lamaoti | 
kayana bayan ing tĕgĕsira | 
sapa kang dadi ngĕlmune | 
urip ing sajĕgipun | 

nora mati kewala ngalih | 
panggonane kĕdhatyan | 
lawan malihipun | 
manda kalapil maota | 
najis muna suma sipat turabani | 
tĕgĕse lan sing sapa || 

115. Wong ingkang manjing ing dalĕm pati | 
mangka ilang jisim kawimbuhan | 
malih sipate Hyang rĕke | 

ing riku (ng)gyan pĕkewuh | 

bok tumpangso asalah kardi | 

kĕdah tĕrang lan murad | 

ywa kanthi katrucut | 

amĕsthĕkakĕn nĕng swarga | 

kang dĕnarsa-arsa mung ngarsanirĕki | 

lir nagih tanpa potang || 

116. Kados punapa (ng)gĕnnipun olih | 
wontĕn rungsite raosing mirad | 
tan kenging gagampang lire | 
kacĕnthok duraka gung | 

sabab dening gĕgampang angling | 
tan parah ing sarengat | 
mĕntah dĕrĕng kusus | 
bilai donya akerat | 
kamlĕkĕrĕn kawruhe pan ora dadi | 
dadak anjĕjak sarak || 

117. Sarak borot kĕcĕr borak-barik | 
dadya siya-siya maring badan | 
wong kang anggĕmpal sarake | 
tĕmah klurung kĕpaung | 
nadyan bĕnĕr ngĕlmunirĕki | 
yĕn maksih tinggal sarak | 
sarake (n)Jĕng Rasul | 

(n)Jĕng Rasul punika apan | 
sayĕktine wus wujuding Gurujati | 
jatining rasa mulya || 

118. Mulyaning dad sipat apngalnĕki | 
sakathahe ngĕlmu lair miwah | 
batin myang agal lĕmbute | 

tan liyan saking Rasul | 

mila mring wĕwalĕr dĕnajrih | 

ing cĕgah lawan pakwan | 

batal karamipun | 

karam ing kawan prakara | 

karam tingkah myang karam ing pĕnganggĕki 

karaming pĕpanganan || 

119. Karaming pamuwus jangkĕpnĕki | 
ingkang nĕrak pĕwalĕr punika | 
kang karam kapir yĕktine | 
tĕgĕse pan katutup | 
katutupan tan wruh ing yĕkti | 
kene dĕnranni kana | 

lor dinalih kidul | 

arahab maring kang karam | 

nora rahab maring kalal kadhangnĕki | 

tan ana batal karam || 

120. (ng)Gih punika kopar kupur kapir | 
wus mĕrojol mĕtu saking sarak | 
sĕjĕn agama kapire | 

punika kang samyĕmut | 

ya agampil saking sakĕdhik | 

kĕdhik saya akathah | 

padune abubruk | 

ngĕrĕti hukum Pangeran | 

jare wĕnang sĕbab kitĕki kĕkasih | 

tinimbang lawan kawan || 

121. Kang punika tiyang anggĕgampil | 
cebol kawruhipun gĕlangsaran | 
ngĕlmu pala wija pĕndhĕk | 
tan kacacah ngalungguh | 
pan wus kanas adĕgan tĕbih | 
tan kacĕlĕk ing sarak | 
pancĕn gĕcul ngunthul | 
tĕtĕp tiwas ing ngagĕsang | 
ingkang sami lĕnggah micarĕng jro ati 
dhĕmĕs angganthĕt murat || 

361 Kinanthi 

1. Abagus jatmika ruruh | 
pasang sĕmonne awingit | 
pantĕs trahing awibawa | 
wangune angrĕspatĕni | 
cahyanira anranggana | 
tumeja sumunu wĕning || 

2. Ngong-duga oliya luhung | 
wijining mukti mĕngkoni | 
katara lungiting basa | 
liringe amrabawani | 
singa sinatmatĕng tingal ] 
tyas gugup mĕngĕh ngabĕkti || 

3. Ngulama sadaya kĕthur | 
tan ana purun mapali | 
kayoman tyas tan (ng)gulawat | 
kabĕncih rĕmĕking galing | 
wangsul sih samya narima | 
mindhak dhangan sĕrĕpnĕki || 

4. Mangkana kang para sĕpuh | 
graitanira jrih asih | 
marang Ki Sĕh Amongraga | 
samya matur ngasih-asih | 

Ki Pangulu aturira | 
myang kabĕh ambiyantoni || 

5. Mugi lajĕngna sarukuk | 
ĕngkas bab kang angĕl malih | 
nulya Ki Sĕh Amongraga | 
amiyak kitab Ibbĕni | 

Pajar anglĕrĕsi pasal | 
kaelokaning Hyang Widi || 

6. Walkapiru parilatun | 
wa-al Islamu sunatin | 
kapir parluning agĕsang | 

Islam sunating ngaurip | 
kang myarsa sami anjola | 
saking wĕnĕh pasalnĕki || 

7. Kabĕh (ng)guyu-(ng)guyu gumun 
wontĕna saking satunggil | 
ingkang (ng)graita ing murad | 
tan sumĕrĕp kanthĕtnĕki | 

kang rujuk marang sarengat | 
kodhĕnge rumaos tĕksis || 

8. Samya conthong ing pangrungu | 
Sĕh Amongraga muradi | 
punika botĕn mungayan | 

kapir parluning ngaurip | 

Islam sunating agĕsang | 
de murad eloking dalil || 

9. Ing dalĕm sawiji taun | 
tanasub ing parlu kalih | 
wajib kĕlawan kipayah | 
apan sami parlunĕki | 
parlu wajib iku salat | 
parlu kipayah dus mayit || 

10. Islam kang nglakoni parlu | 
parlu ing kalih prakawis | 
wĕktu lan dus mayit padha | 
tingale puniku kapir | 
kang tinilar Islam sunat | 
sabab parlu tinggalnĕki || 

11. Wong kang atinggal ing parlu | 
puniku jĕnĕnging kapir | 
nanging kudu-kudu tinggal | 
marlokakĕn salah siji | 

sabab sami pĕrlunira | 
ing parlu lan dusing mayit || 

12. Puniku rujuking ngĕlmu | 
kususing murad kang salih | 
kang myarsa padhang tyasira | 
tansah panggunggungirĕki | 
sadaya upamanira | 

lir lumbu katubing angin || 

13. Amongraga malih muwus | 
pasal watarkus salati | 
wajibatun wa salatan | 
sunatun tĕgĕsirĕki | 

dene wong kang tinggal salat | 
puniku kalangkung wajib || 

14. De wong kang salat puniku | 
sunat kewala nglampahi | 
parlu kang atinggal salat | 
tur utama ing ngaurip | 
kabĕh jangkĕp kagawokan | 

Ki Bayi anĕthĕg lampit 


15. Gĕrĕng-gĕrĕng Ki Pangulu | 
myarsa lapal mutawatir | 
dĕrĕng rasĕh saking murad | 
nulya Ki Sĕh Amongragi | 
murading tĕgĕsing rapal | 
tanduk manis amatitis || 

16. Murading Kadis puniku | 
atinggal salat pan wajib | 
kang malah-malah utama | 

Ki Suharja matur aris | 
dhuh kadipundi anakmas | 
wajibipun kadipundi || 

17. Kula kodhĕng pupusipun | 
atinggal winastan wajib | 
kang nglampahi susunatan | 
punika ta ingkang pundi | 

Sĕh Mongraga aturira | 
inggih prayogi binudi || 

18. Pahuwa dalika ngaksu | 
ilabil ngujilatihi | 
kenging yĕn tinggala salat | 
kale ngujlati Hyang Widi | 
ngujilat puniku moyang | 
tan sĕdya mor ing sĕsami || 

19. Wus ora asinggan-singgun | 
tan amikir sandhang bukti | 
miwah marang rajah tamah | 
tyasira wus tan sak sĕrik | 
lan datan aloro tingal | 
anucĕkkĕn jiwanĕki || 

20. Majĕnun marang Hyang Agung | 
nĕdya miji ing pribadi | 

wus mancal saking sarengat | 
punika bilih manawi | 
wontĕn kang sĕdya atinggal | 
salat limang wĕktunĕki || 

21. Ki Bayi Panurta manthuk | 
anĕbut Ki Basarodin | 

Ki Suharja biyang-biyang | 
gĕdhĕg Dĕmang Purasani | 
ana ingkang kĕcap-kĕcap | 
mĕsĕm Jĕngwĕsthi Jĕngragi || 

22. Sabab wus wĕwinih ngandhut | 
ing ngĕlmi ingkang piningit | 
sadaya sami rĕrasan | 

gumrĕmĕng tan na kadugi | 
tinggal salat tan sakeca | 
kewala eca nĕtĕpi || 

23. Ki Pangulu nambung wuwus | 
wus datan nĕdya giningsir | 

tan kuwagang kamban jangkah | 
kang kaprah kewala bĕcik | 
sumangga ngriku sĕdaya | 
yĕn wontĕn karsa nandangi || 

24. Sadaya sami andhĕku | 

Wiradhustha mĕsĕm angling | 
alĕrĕs Kiyai Basar | 

-rodin Kulawirya angling | 
yĕn maksih wong bangsa ĕngam | 
pan kumaki kumawani || 

25. Sasat gurĕm ngĕmut ĕjun | 
gĕr gumuyu sĕdayĕki | 
sadaya tyasnya nalangsa | 
rumaos ngam tingkahnĕki | 
tan ana kang mĕngkonoa | 

lyan ingkang wus karsĕng Widi || 

26. Mangkana ing wayahipun | 
bĕdhug dhĕng Kiyai Bayi | 
ngandika mring santrinira | 
hĕh Luci matura maring | 
nyainira anĕng wisma | 
mundhuta dhahar dĕnaglis || 

27. Sandika ingkang dĕntuduh | 
matur mring Nikĕn Malarsih | 
sigra angatag padhĕkan | 

Sumbaling lawan Cĕnthini | 
anampa rampadanira | 

Ni Malarsih anĕng ngarsi || 

28. Lan putranira sang ayu | 

Tambangraras wurinĕki | 
angladĕni kakungira | 

wus praptĕng mandhapa ngarsi | 
pangajĕng tumpĕng mĕgana | 
nĕng panjang giri prada brit || 

29. Sĕkul golong mĕnul-mĕnul | 
opor bĕbĕk bĕsngĕk pitik | 
dhĕndhĕng gĕpukan gorĕngan | 
pĕcĕl pitik jangan mĕnir | 
ladha-pindhang padha-mara | 
gorĕngan kathik gulathik || 


< Serat Centhini Jilid 06 - Halaman : 103 > 


30. Bon-age ĕmpal puk duduh | 
dhĕng panjĕn sujĕnan ragi | 
kalĕpon limpa sĕrĕgan | 
pĕs-pĕsan tambra tĕngiri | 
gĕcok gĕnĕm gadhon rĕmpah | 
lombok kĕncĕng lawan pĕtis || 

31. Sambĕl-gorĕng mangut-mangut 
sambĕl kĕluwak kĕmiri | 
lalaban kĕcipir kacang | 

kara timun terong-glathik | 
kĕceme pare lĕmpuyang | 
tĕmu poh cabe lan kunci || 

32. Wus tata kĕkĕt nĕng ngayun | 
Malarsih matur ing laki | 
punika sampun samĕkta | 

Ki Bayi ngandika aris | 
suwawi sami wijika | 
sadaya nulya wĕwanting || 

33. Dan lĕkas nadhah akumpul | 
pikantuk dĕnnira bukti | 
dumugi sasĕnĕngira | 

Ki Pangulu Basarodin | 
panadhahe jor-jinoran | 

Pangulu lan Jayĕngragi || 

34. Jĕngwĕsthi mĕsĕm amuwus | 
mring Kulawirya bĕbisik | 
tan pangling lan wuwusira | 
(ng)gugujĕng mring Jayĕngragi 
anambung tantang-tinantang | 
lan Pangulu Basarodin || 

35. Punapa kenging puniku | 
kalamun dipuntotohi | 
pundi ingkang bĕtah mĕnang | 
gumuyu Ki Jayĕngragi | 
mĕsĕm Ki Pangulu Basar | 
-rodin puluk tan ngĕndhati || 

36. Jayĕngwĕsthi lon amuwus | 
mring kang rayi Jayĕngragi | 
ywa pijĕr latah kewala | 
mĕngko ga kĕsusu mulih | 
kĕbat susulĕn Ki Basar | 
wus kalong kĕh kokohnĕki || 

37. Kang rayi saya gumuyu | 
kang cĕlak-cĕlak (ng)guligik | 
Kulawirya wuwusira | 

payo dĕnbut ro Ki Rodin | 
angling malih dawĕg paman | 

yata Ki Sĕh Amongragi 


38. Atamban pamulukipun | 
kĕpĕle sajambe ranti | 
ulam mung paru kewala | 
ginigit dĕniwit-iwit | 
tĕmu poh cabe lĕmpuyang | 
mung puniku kang binukti || 

39. Sira Kiyai Pangulu | 
kaecan dĕnnira bukti | 
tumpĕng mĕgana pinrutah | 
ulam jĕjanganan sami | 

mot jroning tumpĕng mĕgana | 
sarta binumbon gugurih || 

40. Dipun-imbuh sadaya wus | 
nutug dĕnnira abukti | 

tan ana ingkang cawĕngah | 

Ki Pangulu Basarodin | 
dĕnnya nadhah mathĕthah | 
athĕkul puluk sabithi || 

41. Ki Pangulu dĕnnya ngulu | 
gutuk lag-lĕg kĕcap aglis | 
lĕgĕndĕr hĕm huh anjĕngat | 
blai kalĕlĕgĕn ĕri | 

pan ĕri iganing tambra | 
kokohira kantun kĕdhik || 

42. Tangan mĕksih ngĕpĕl gathung | 
nglĕgĕrĕg ambrĕbĕs-mili | 
sadaya kagyat wlas mulat | 

Ki Kulawirya myat angling | 
lah-lah ujarku ta apa | 
puluh-puluh jĕr tan aris || 

43. Kaya wong kaburu napsu | 
tan nganggo satitah bukti | 

Pangulu nauri sĕrak | 
wus tandange kadi pundi | 
sarta nĕbut astapirlah | 

Allah Allah priye iki || 

44. Kulawirya tanya muwus | 
apa balung punapa ri | 
glĕrĕg-glĕrĕg saurira | 
dhuh niki klĕlĕgĕn ĕri | 

ri iganing tambra ika | 
sakit tĕmĕn pripun niki || 

45. Ki Bayi wĕlas angungun | 

Ni Malarsih tutup lathi | 
kabĕh gĕtun wĕlas mulat | 

mring Pangulu Basarodin | 

Ki Bayi alon ngandika | 
mring mantu Sĕh Amongragi || 

46. Punika Kyai Pangulu | 
mugi anggĕr atulung sih | 
supaya sagĕda mangan | 
yĕn kalantur kawlas asih | 

Amongraga aturira | 

pan inggih pun Jamal Jamil || 

47. Asring sagĕd sabĕnipun | 

Ki Bayi angatag aglis | 
lah ta sira Jamil Jamal | 
tulungĕn Ki Basarodin | 

Ki Jamil anulya minggah | 

mring (ng)gyanning Ki Basarodin || 

48. Jamil matur mring Pangulu | 

Kyai talinganirĕki | 
andika jĕwĕr priyangga | 
sarta amaca puniki | 
salĕh-salĕh kaping sapta | 
nuntĕn andika ĕlĕdi || 

49. Salĕh malih kaping pitu | 
nuntĕn ngĕlĕd salĕh malih | 
ping pitu jangkĕp ping tiga | 
nulya dĕnpuluki nasi | 
ingkang angĕt sakĕlĕdan | 

Basarodin anuruti || 

50. Lir wulange Jamil wau | 
anjĕwĕr kuping pribadi | 
salĕh-salĕh pujinira | 
ping pitu dĕrĕng kongsi | 
ampuhing donga wus sirna | 
sapulukan ngĕlĕk nasi || 

51. Lĕgĕndĕr lan sakitipun | 
mak blas raosing sĕsakit | 
waluya sami sakala | 

Ki Pangulu Basarodin | 
amaca Alkamdulillah | 
olih tulunge si Jamil || 

52. Jamal Jamil alon muwus | 
wontĕn saratipun ugi | 

yĕn wong dhahar ulam toya | 
ĕloh samodra bĕnawi | 
kawitana saking sirah | 
pamangane ulam warih || 

53. Yĕn wus dhahar sirahipun | 
majĕng ngetan mutawatir | 

Ki Pangulu suka nabda | 
katujune ana adhi | 

Jamal Jamil awĕh waras | 
bangĕt lĕgane tyas-mami || 

54. Ki Jamil nauri wuwus | 
inggih Kyai sami-sami | 
pan dĕrmi dadya jalaran | 

Ki Basar ulate aring | 

yĕn mĕkatĕn dawĕg nadhah | 
kula lan (n)dika ing riki || 

55. Ki Jamil tan purun kĕmbul | 
pinĕksa-pĕksa tan apti | 

(n)Jĕng Kyai alon ngandika | 
tĕka turutĕn prayogi | 
punagining (ng)gonning waras 
lan Ki Jamal aywa kĕri || 

56. Kĕmbulan kono lwong tĕlu | 
iya lan Ki Basarodin | 

Jamil Jamal tur sandika | 
anulya nadhah wong katri | 
sadaya (n)dan laju nadhah | 
Kulawirya (ng)guguyoni || 

57. Nyata rosa Ki Pangulu | 
awak-awak talu malih | 
nyanaku wus Petruk bondhan | 
esuk-esuk nuli uwis | 

iki bali sorenira | 
lĕkas wiwit mumucuki || 

58. Ki Jayĕngraga gumuyu | 
kula wus mantuk dĕntohi | 
punika Pangulu Basar | 
salin tandhing Jamal Jamil | 
gumuyu kang samya myarsa | 
dĕnnya nadhah Jamal Jamil || 

59. Ki Pangulu nyandhak duduh | 
duduh jangan dĕnkokohi | 
angingkut ulam-ulaman | 
ngalumpruk mring Basarodin | 
sadaya kang samya nadhah | 
sami mĕne angĕntosi || 

60. Tan ana tumuntĕn wisuh | 
Kulawirya paguywan ngling | 
sasat wong laki tinimbang | 
alok gosong sĕdhĕng malik | 
Ki Basar saya kaecan | 

imbuh sĕkul jangan malih 


61. Sarwi muwus nyamuk-nyamuk | 
wawi sampung iking-iking | 
kang gumugi kaih kua | 

gĕr ginuyu sadayĕki | 

Jamal Jamil saurira | 
botĕn-botĕne ngoncati || 

62. Dangu dĕnnya nadhah tutug | 

Ki Basarodin ngandhĕgi | 
kumyus karingĕt reweyan | 
kumlakarĕn sundhul ati | 
kĕmpus-kĕmpus kalĕkĕran | 
lĕgĕyĕh sidhudhwĕng wuri || 

63. Anganti wong ro dĕrĕng wus | 

Kulawirya gumuywa ngling | 
sarwi mara jĕrku apa | 
mundhuta irus dĕaglis | 

tan dangu katur irusnya | 

Ki Pangulu dĕnirusi || 

64. Kang ngirus sarwi sru muwus | 
de kawon Ki Basarodin | 

(n)dika tĕmah kajantakan | 
kasoran aprang abukti | 

sira Ki Pangulu Basar | 
klĕsik-klĕsik anauri || 

65. Kantun tigas kalihipun | 
mila rosane abĕlis | 

mungsuh wus randhan grabahan | 
sintĕn kuwat angĕmbari | 
kang myarsa gumuyu suka | 
mring saure Basarodin || 

66. Ki Kulawirya anuduh | 
mring Sumbaling lan Cĕnthini | 
kinĕn anglorodkĕn dhahar | 
baginĕn marang pamburi | 

lan hĕh sira Jamil Jamal | 
ambĕngmu gawanĕn ngalih || 

67. Ki Bayi nambungi wuwus | 
ya bĕnĕr gawanĕn ngalih | 

Ki Bayi gya wisuh asta | 
sadaya nulya wĕwanting | 
kang tuturuh ngumbah tangan | 
wus samya suci pra sami 1 1 

68. Rampadan linorod mundur | 
pinratah marang pĕmburi | 
warata tan ana kirang | 

santri Luci angĕluti | 

Ni Malarsih lan kang putra | 
wusnya angladosi laki || 

69. Mundur saking ngarsanipun | 
lajĕng malbĕng dalĕmnĕki | 

Sumbaling Cĕnthini mĕdal | 
ambĕkta gembolan sirih | 
dharan mĕksih jing-enjingan | 
wus tata malih alinggih || 

70. Kang anginang wĕnĕh udud | 

Ki Bayi angancarani | 
wawi punika mangsĕgan | 
punapa kang dĕnkarsani | 
umatur inggih sumangga | 

Jamal Jamil mĕksih bukti || 

71. Wong roro samya asĕngkut | 
sĕkul sapanjang munjungi | 
ulame nĕm piring bebas | 
gumuyu kang samya mĕksi | 
myang miyat Pangulu Basar | 

-rodin maksih dĕnirusi || 

72. Wĕtĕngira dĕnbuk-ĕbuk | 
obah aliyan alinggih | 
mĕnggĕh-mĕnggĕh cĕgĕh sayah | 

Ki Pangulu Basarodin | 
angling dhuh mangke sakĕdhap | 
kularsa totoyan sĕni || 

73. Gĕdhubrugan ngadĕg timpuh | 
griguh jinagan ing santri | 
santri sakawan tan tĕbah | 
mudhun joganing pandhapi | 
kadung grago sukunira | 
kaglongsan napak ing siti || 

74. Kyai Pangulu tibambruk | 
kaglimpang srĕban kaglindhing | 
santri papat katindhihan | 

ting barĕngok jĕlih-jĕlih | 

Kyai Basar tinulungan | 
tinarik wis bisa tangi || 

75. Srĕban inganggĕkkĕn sampun | 

Ki Pangulu Basarodin | 
sarĕngan mring santrinira | 
santri pat padha pĕnyakit | 

tan kĕna gawe liyangan | 
nora kongang anjagani || 

76. Kang myarsa sami gumuyu | 
kasusu Ki Basarodin | 

age ingkang mring gĕdhogan | 
wus kalingan jaro kĕlir | 
tan kongsi pandhodhokira | 
lagi Pangulu acincing || 

77. Antarane dĕrĕng dangu | 

mak brok prĕt prĕkĕt angising | 
kagyat kang anĕng pandhapa | 
gĕr barĕng gumuyu sami | 
Kulawirya latah-latah | 
de ngĕmandhang saking ngriki 

78. Tan wus wuwusĕn ing guyu | 
yata ing wĕktu wus manjing | 
sira Ki Bayi Panurta | 
ngandika mring santri Luci | 
hĕh Luci sira tata-a | 
salatan kĕlasa lampit || 

79. Nĕng kana ing masjid mangu | 
dĕnage lan si Nuripin | 

kang liningan sigra mentar | 
Nuripin lan Jalalodin | 
mring masjid mangu anata | 
pĕsalatan wus miranti || 

80. Ki Bayi ngandika arum | 
suwawi sami amijil | 

ing ngrika ingkang ajĕmbar | 
matur sumangga prayogi | 
anulya samya amĕdal | 
salat Luhur maring jawi || 

81. Ki Bayi lawan sang mantu | 
Jayĕngwĕsthi Jayĕngragi | 
Suharja lan Wiradhustha | 
Panukma Panamar tuwin | 
Kulawirya lan Ki Dĕmang | 
Purasani lan Sĕmbagi || 

82. Jumĕna Jamal Jaminguh | 
lawan para lurah santri | 
samya angĕntĕni marang | 

Ki Pangulu Basarodin | 
tan dangu nulya katingal | 
lajĕng nusul mring ing mĕsjid | 

83. Dĕniring pra santrinipun | 
sapraptanira ing mĕsjid | 
wusnya wulu nusul sunat | 
sadaya wus sunah sami | 

Ki Bayi angatak kamad | 


Jilid 6 - Kaca : 83 

Mongraga kinĕn ngimami 


84. Nutug dĕnnya salat Luhur | 
prapta ing bakdanirĕki | 
pujiyan dhikir andonga | 
nulya sĕsalaman sami | 
lajĕng sunat bakdiyatan | 
wus pĕragat sĕdayĕki || 

85. Laju kewala alungguh | 
anĕng surambining mĕsjid | 
wus tata dĕnnira lĕnggah | 
angandika Kyai Bayi | 
marang para arinira | 

Suharja Wiradhusthĕki || 

86. Sun tĕtanya ing sirĕku | 
paran tumon wisma bĕcik | 
yĕn gawe mĕnawa lawas | 
tan bisa kanggo tumuli | 
priye kono rĕmbugira | 
pikirĕn ingkang prayogi || 

87. Bakale panggonannipun | 
pulunanira iang mangkin | 
tuwin paman lawan siwa | 

Sumbagi Jumĕna dening | 
tumingal wisma kang pelag | 
kang cĕlak kewala ngriki || 

88. Ki Suharja lon umatur | 
ing raka sĕmunira jrih | 
kawula sumanggĕng karsa | 
pundi paduka karsani | 
wismaning para santana | 
myang sudagar magĕrsari || 

89. Mangsa ĕwĕda ing kayun | 
wisma kathah kang prayogi | 
sadhengah ingkang kinarsan | 
kawula ingkang ngrampungi | 
kang raka lon andikanya | 

ya bĕnĕr kwĕh wisma bĕcik || 

90. Nanging tyasngong taksih ewuh | 
durung kĕtĕmu ing pikir | 

Suharja matur sumangga | 
kapriye ing kono yayi | 

padha matura priyangga | 
ĕndi kang sira pirsani || 

91. Ki Wiradhustha umatur | 
tingal-kula kang prayogi | 
griyanipun pak Rajiyah | 
gĕng piyambak tawon-boni | 

Panukma ngling inggih samya | 
lan wismane Basarodin || 

92. Ngling Panamar kaot sĕpuh | 
sĕpuh griyane Ki Rodin | 
pĕnĕd griyane pun uwa | 

Sĕmbagi kuciwa alit | 

Kulawirya wuwusira | 
lĕrĕs sadaya prayogi || 

93. Nanging pintĕn bangginipun | 
parĕng karsane (n)Jĕng Kyai | 

Dĕmang Purasani nabda | 
kula ing ngriki satunggil | 
prayogi lamun kinarsan | 

man dĕmang dhongkol wismĕki || 

Jilid 6 - Kaca : 84 

94. Nanging wontĕn tĕbihipun | 
botĕna kula kadugi | 
ngrampungi andhatĕngĕna | 

Ki Bayi ngandika aris | 

(ng)gih nak Dĕmang ngong tarima | 

Ki Kulawirya ngling malih || 

95. Punika wontĕn kalamun | 
parĕng karsaning (n)Jĕng Kyai | 
nanging mĕksih rĕragangan | 
pĕcak sĕkĕt sasur nanging | 
kuciwa dhapur limasan | 

Ki Bayi suka myarsa ngling || 

96. Lah iya iku ngong rĕmbug | 
tuture arinirĕki | 

hĕh Wirya kang duwe sapa | 
umatur kewala ngriki | 
inggih pun anak Murtala | 
pĕndamĕlipun dĕn-apti || 

97. Arapĕt cathokanipun | 
sarwa santosa nglangkungi | 
balungan takir bĕlandar | 
sakarsa taksih kadugi | 

Ki Bayi alon ngandika | 
mring putra Ki Jayĕngwĕsthi || 

98. Kulup rĕmbugĕn kang patut | 
lan paman-pamanirĕki | 
ragangane si Murtala | 

pira rĕgane kang mĕsthi | 
aywa nganti amisesa | 
pikirĕn ingkang abĕcik || 

99. Yĕn dĕnrĕgani puniku | 
tutugĕn satawanĕki | 

sathithik aywa kok ĕnyang | 
lamun ora angrĕgani | 
tĕgsirĕn tikĕlĕn rĕga | 
supaya ywa dadi pikir || 

100. Prakarĕku yĕn wus rampung 
tutugĕna dadinĕki | 

aja lali sanak kalang | 
kon (ng)garap dadi papali | 
lawan undhagi Japara | 
si Patrakriya kang bĕcik || 

101. Mangsa bodhowa sirĕku | 
rayapĕn dimĕne gĕlis | 
kiranĕn bisa-a dadya | 
jroning patangpuluh ari | 
tanggal patlikur kanggeya | 
ing sasi ngarĕp puniki || 

102. Ingkang putra ris umatur | 
inggih sandika umiring | 
pitarĕn kang paman-paman | 
punapa sampuna (m)benjing 
kangge tanggal salawe prah | 
ing wulan ngajĕng puniki || 

103. Kang pra paman sami saguh 
yĕn ginĕlak kaya uwis | 
wus samĕktĕng rĕmbugira | 
yata Dĕmang Purasani | 
umatur mring Ki Panurta | 
(n)Jĕng Kyai lamun marĕngi 

104. Amba nuwun pamit mantuk | 
nauri Kiyai Bayi | 

punapa tan kĕtanggungan | 
prayogi bok benjing-enjing | 
sakeca pan datan panas | 
adrĕng Dĕmang Purasani || 


11 Sasampunipun sami kundur, Sĕh Amongraga kadhĕrĕkakĕn garwa manjing 
panĕpĕnipun griya tajug ing wingking, Nikĕn Tambangraras kadhawuhan 
maos Kur'an dening kakungipun. Sĕh Amongraga nĕrangakĕn utaminipun 
ngaos, pĕrlu mangrĕtos kir'atipun. Kasambĕt katrangan bab wĕkdal 
manjingipun lan palĕthĕking surya, ugi bab manjingipun dalu dhatĕng raina. 
Ing wĕkdal bakda asar tuwin bakda subuh botĕn prayogi manawi tilĕm. 
Kaca 85 - 89 


361 Kinanthi 

105. Nulya umarĕk angujung | 
pamit mring sadayanĕki | 
nulya samya sasalaman | 
mundur Dĕmang Purasani 
saungkurira Ki Dĕmang | 


Jilid 6 - Kaca : 85 

umatur kang para ari || 

106. Mring kang raka nĕmbah mundur | 
punika lamun marĕngi | 
putradalĕm sang pangantyan | 
kawula suwun saratri | 

pun adhi-adhi sadaya | 
nuwun saratri saratri || 

107. Ki Bayi aris amuwus | 
ya sokur karĕpirĕki | 
mĕngko bĕngi nĕng nakira | 
kang tuwa namung sawĕngi | 
rinane anĕng wismanya | 
mung sadina bae nuli || 

108. Ana ing wismanirĕku | 
iya sadina sawĕngi | 
nuli mring para rinira | 
sami sadina sawĕngi | 
arakita sawatara | 

pedah kurmating pĕngantin || 

109. Sawise kono anuju | 
sapasare nakirĕki | 
kang rayi lĕga tyasira | 

Ki Pangulu Basarodin | 
kula manawi kalilan | 
yĕn sampun sapĕkĕnĕki || 

110. Kawula nuwun sadalu | 
kemawon lamun marĕngi | 

Ki Baywa ris wuwusira | 
lah ya Ki Basarodin | 
padha nadar sakadarnya | 
salamĕte nakirĕki || 

111. Yata bubaran sĕdarum | 
akondur Kiyai Bayi | 
samya angiring sadaya | 
praptĕng paregolan sami | 

Ki Baywa ngling wis baliya | 
padha ambanjura mulih || 

112. Kang liningan samya (m)bungkuk 
samya matur nyandikani | 

nulak saking paregolan | 
sarĕngan lampahirĕki | 
ngancarani kang sumimpang | 
ampir-ingampirkĕn sami || 

113. Yata Ki Bayi kang kondur | 
praptĕng palataranĕki | 
kang ngiring Ki Jamil Jamal | 
santri Luci lan Nuripin | 

wau kang anĕng ing wisma | 

Ni sori Bayi Malarsih || 

114. Lawan kang putra sang ayu | 
samya mĕthuk maring laki | 
tundhuk Nikĕn Tambangraras | 
mĕndhak ingaras ngabĕkti | 
sumungku angraup pada | 

Sĕh Amongraga umĕksi || 

115. Sarwi narik astanipun | 
ngandika arum amanis | 

ya wus yayi ngong-tarima | 
payo tumamĕng wismadi | 
nulya kinĕn nut ing raka | 
kang rayi asta kinanthi || 

Jilid 6 - Kaca : 86 

116. Kang rama lawan kang ibu | 
ningali putra sarimbit | 
bungah amarwata suta | 
yata wau Kyai Bayi | 

laju mring gandhok kang wetan | 
de kang putra Amongragi || 

117. Laju mring panĕpĕnipun | 
ing tajug alit pawingking | 
lĕr-kilĕn dalĕm tan tĕbah | 
balumbang kinubĕng asri | 
jinaro risig jĕjantan | 

kori lit ingukir rĕmit || 

118. Kitri trĕnggulun ngrĕguyung | 
ngayomi natar arĕsik | 
kanan kering sĕsĕkaran | 
kĕnanga gambir mĕlathi | 
kĕtongkĕng lan sĕkar dangan | 
sundĕlmalĕm mandhakaki || 

119. Cĕpaka kalak lan mĕnur | 
pacar anggrĕkwulan asri | 
argulo patramĕnggala | 
taluki lan wora-wari | 

puring kumuning andong bang | 
tayuman noja saruni || 

120. Tinaman panĕpĕnipun | 
asimpar singub awingit | 
wau sang ro pinangantyan | 
rĕna nĕng panĕpĕn ninis | 
ing srambining pamĕlĕngan | 

Cĕnthini kang nglaladĕni || 

121. Sumbaling ngaturkĕn wau | 
dhĕdharan saking bunĕki | 

woh-wohan myang lah-olahan | 
wedang tĕh sarĕbat manis | 

Sumbaling ngimbalkĕn dharan | 
cĕthi Cĕnthini nampĕni || 

122. Sinaoskĕn sĕdaya wus | 
nĕng ngarsa asri sumaji | 
sira Ki Sĕh Amongraga | 
angandika rum amanis | 
lah yayi (n)darusa Kur'an | 

ngong arsa wruh (ng)gonmu angaji || 

123. Nikĕn Tambangraras gupuh | 
anuding cĕthi Cĕnthini | 
kinĕn amundhuta Kur'an | 
kalawan Jalalĕn tapsir | 
kang liningan sigra mentar | 
mundhut Kur'an Kastambulmil || 

124. Tan adangu nulya katur | 

Nikĕn Tambangraras nuli | 
ngambil toya wulu marang | 
balumbang mili awĕning | 
sawusnya marĕg ing ngarsa | 
kang Kastambulmil ingambil || 

125. Nĕmbah amiyak Kastambul | 
surat Patekah awiwit | 
tangawudira pasekat | 

tan wangwang nĕng ngarsĕng laki | 
tarabul tyas wit arahab | 
nulya maca bismillahi || 

Jilid 6 - Kaca : 87 

126. Rahmanirakim alkamdu | 

-lilahi robil ngalamin | 
arahamani rakimma | 
malikiyaomidini | 

wa iya kanakbudua | 
wa iya kanastangini || 

127. Lan ihdina siratal mus | 

-takima siratalladi | 

-na an-ngamta ngalĕhima | 
gĕrilmaglubi ngalĕhim | 
walalalina amina | 
kir'ate datan kalĕmpit || 

128. Miwah kasar lan mat-ipun | 

tuwin kandĕl tipisnĕki | 
kang raka mĕsĕm ngandika | 
ya wus bĕnĕr iku yayi | 
utama ingkang akerat | 
nanging wong ĕstri tan wajib || 

129. Yĕn ngudiya irkatipun | 
mung wacan ilhar kang wajib | 
kir'at wajibing wong lanang | 
lamun sira rĕmĕn yayi | 
wĕwacan kir'at pasekat | 
mungguh Patekah kang wajib | 

130. Kudu ngawruhi puniku | 
sakatah pitu kang wajib | 
yĕn tan ngawruhi sakatah | 
pĕngajine ngundang eblis | 
(ng)gonne nĕng talak kalimah | 
iki sakatahe yayi || 

131. Kang dhingin klimah alkamdu 
wajib mandhĕg wacanĕki | 
yĕn (m)bacut angundang setan 
tasawur ing setan dulil | 
klimah lilahi saklimah | 
setan irab kang nunggoni || 

132. Rabilngalamine laju | 
arahmani arahkimi | 
klimah maliki sakatah | 
setan kiyaho kang manjing | 
yaomidini kalimah | 

iyaka sakatah malih || 

133. Setan kanak kang atunggu | 
nakbudu kalimah kalih | 
wa iyaka kang sakatah | 
setan kanas kang ngadhĕpi | 
lajĕng nastangin ihdinas | 
lawan siratal mustakim || 

134. Siratal la dina nuju | 
an-ngamta sakatahnĕki | 
kang sakatah malihira | 
ngalĕhim gĕrilmaglubi | 
sakatah kang setan binga | 
ngalĕhim walal lalin wis || 

135. Wus jangkĕp sakatah pitu | 
ayate pan nĕnĕm yayi | 
kapitu ayat bismilah | 

ing Patekah kudu sidik | 
karana kang mukaranah | 
ing asalat wajibnĕki || 

136. Sĕbab iku bangsa kalbu | 
kudu-kudu apil yayi | 

kang trampil ing mukaranah | 
lesan lan ati ywa srĕnti | 
tan kĕnĕng cĕwĕt salilab | 


Jilid 6 - Kaca : 88 

pan mukaranah kang dadi 


137. Kawruhana sadayĕku | 
panjang cĕndhake kang tĕsjid | 
dĕnpratela kathahira | 
patbĕlas kalawan malih | 
aksara winaca panjang | 

pan pitulas kathahnĕki || 

138. Mad lajim lapal lalinu | 
tigang alip panjang sami | 
ĕlĕ ĕlad panjangira | 
sami lan alip kaping tri ] 
kĕhing jabaring Patekah | 
patangpuluh-nĕm kĕhnĕki || 

139. ĕjĕre pan sangalikur | 
ĕpĕse pan amung nĕm nil | 
kalihlikur klimahira | 

iku sunating awajib | 
ingkang sampurnĕng Patekah | 
dadi gĕr-ugĕring pingil || 

140. Kang rayi nĕmbah tur nuwun | 
tumungkul kalangkung ajrih | 
karahmatan mring kang raka | 
kapasuk ing tyas anggusthi | 
angĕsthi saya waskitha | 

tan cĕwĕt wulanging laki || 

141. Sangsaya mĕntĕr ing kalbu | 
kabuka talabul ngĕlmi | 
brĕsih jrĕnihi jinarwan | 
raga tan suwalĕng kapti | 
sira Ki Sĕh Amongraga | 
ngandika ris payo yayi || 

142. Angambila toyĕng wulu | 
ing wĕktu Ngasar mĕh akir | 
kang liningan nulya kadas | 
wusnya samya toyastuti | 
sarĕng dĕnnya minggah salat | 
sang ayu makmum ing laki || 

143. Bakda dĕnnya salat sampun | 
wangsul gyan tata alinggih | 

Sĕh Mongraga angandika | 
mring garwa wruhanta yayi | 
ing sawising wĕktu Ngasar | 
mungguh caritaning Kadis || 

144. Tan kĕna lamun aturu | 
apan datan manpangati | 
malah kiparat mĕlarat | 
suda ganjaran donya-kir | 

krana pangandikaning Hyang | 
wabasiral akajirmi || 

145. Waidapi mukinatu | 
lijulela pinahari | 
watung lijuna arpila | 
ĕliya badan nurihi | 
padha ningalana sira | 
ing jirim lagine munkin || 

Jilid 6 - Kaca : 89 

146. Kalaning surya mĕh surup | 
panjinging rina lan wĕngi | 
kudu arĕp uninga-a | 
kayata surya mĕh mijil | 
panjinging ratri mring siyang | 
kudu arĕp nguningani || 

147. Kadi ta ing bakda Subuh | 
panyĕgah yĕn turu yayi | 
tan beda lan bakda Ngasar | 
kiparating ing guguling | 

yĕn wong sring nendra bakda Sar | 
bakda Subuh saminĕki || 

148. Lalĕn tur pĕtĕng tyasipun | 
dhĕdhĕl graitaning sĕdhil | 
kĕthul marang kira-kira | 
karana datan ngawruhi | 
mring wĕwĕlaking anendra | 
yogya kawmhana yayi || 

149. Kang rayi nĕmbah mituhu | 
yata wau Kyai Bayi | 
pinarak anĕng mandhapa | 
lan garwa Nikĕn Malarsih | 
ningali anĕng wong prapta | 
gumarudug jalu ĕstri || 

150. Sami angangge-angge mubru | 
tuwa nom myang kang rarywalit | 
pamĕthuk sang pinangantyan | 
dene kang dadi pangarsi | 

Turida lan Rarasatya | 

sarta lan kang bibi-bibi || 

151. Praptĕng ngayun tata-lungguh | 
tĕmbunge nuwun ngaturi | 
mring raka sang pinangantyan | 
kang rama ngandika aris | 
mring putra mantu kalihnya | 
sirĕku mapag pĕngantin || 

152. Kang putra inggih turipun | 
ngling mring garwa Ni Malarsih | 

matura mring anakira | 

Sĕh Mongraga dĕnaturi | 
marang adhine amapag | 
karo pisan kĕh kang ngiring || 

153. Wis mangsa bodho sirĕku | 
busanane nakirĕki | 

apa karsane kang lanang | 
kewala turutĕn bĕcik | 

Malarsih lĕngsĕr sing ngarsa | 
amrayogi mring kang siwi || 

154. Tundhuk mring kang putra lungguh 
mĕsĕm tumungkul Mongragi | 
pinajar sadayanira | 

pra paman ingkang punagi | 
sira Ki Sĕh Amongraga | 
umiring karsĕng rĕh bibi || 

155. Sinaosan anĕng ngayun | 
busana sakarsanĕki | 

nulya kondur dhatĕng wisma | 
samya mabusana adi | 
ngagĕm lir duk panggihira | 
sarwa seta lus rĕspati || 


12 IV. Pahargyan pĕngantĕn ing griyanipun para krabat 

Pĕngantĕn sakalihan kaboyong dhatĕng griyanipun Jayĕngwĕsthi kairing 
sanak kulawarga. Pinahargya kanthi sĕsingiran tuwin kĕndhuri. 

Sĕh Amongraga dhatĕng langgar, solat sukril wulu lan sanĕs-sanĕsipun. 
Lajĕng dhikir mawantu-wantu. Ing tilam-sari mĕjang garwanipun bab salat 
pĕrlu lan sawarnining salat dumugi lampahipun para nabi tuwin wali lan sipat 
kalih dasa Sĕh Amongraga kapranan ing kasĕtyanipun Cĕnthini, wasana 
badhe kawucal Tĕpsir. 

Kaca 90-116 


Jilid 6 - Kaca : 90 

156. Nikĕn Tambangraras ing mm | 

Ni Daya kang busanadi | 
sawusnya ngagĕm sarwĕndah | 
wus samĕkta sadayĕki | 

sira Ki Bayi Panurta | 
ngandika mring mantu kalih 1 1 

157. Lah wis ambilĕn umangsuk | 
ing wisma kakangirĕki | 
kang putra kalih tur nĕmbah | 
malĕbĕng dalĕmira ris | 
nulya wau ingkang prapta | 

Suharja Wiradhusthĕki || 

158. Ki Parukma lan Panamur | 

Kulawirya anĕng ngarsi | 

Ki Bayi alon ngandika | 

anusul kewala mami | 
dĕdalon lan (m)bakyunira | 
para ri umatur inggih || 

159. Yata kang adandos sampun | 
ingaturan mangkat mijil | 
bodhol parĕstri sing wisma | 
gumrah tuwa nom rarywalit | 
samya angangge kĕlingan | 
kang rare rinukmi-rukmi || 

160. (n)Jĕng Kyai Panurta gupuh | 
jumĕnĕng dĕnnira linggih | 
sadaya sarĕng umangkat | 
jajaran songsong miranti | 
sang pangantyan sinongsongan | 
ijĕm sĕrĕt prada kuning || 

161. Akĕkanthĕn astanipun | 

(n)Jĕng Kyai lan Ni Malarsih | 
angatĕr ing paregolan | 
sapraptaning madyĕng kori | 
pinapag ing salawatan | 
tarĕbang mung kalih rakit || 

162. Bawa lagu Sĕkar-gadhung | 
santri kĕh kang naurani | 
salatulah ngalalhuda | 

ya al mana ya imani | 
al anbiyai imamal | 
mursalina aki-aki || 

163. Allahu aki Allahu | 
wong pat nampani asingir | 
wulidalkabib wakadah | 
mutawarid wanurumin | 
wajanati iya tawa | 
kaduwuli da-alkabib || 

164. Sinauran santri barung | 
tarĕbang papat brung muni | 

pong pĕk pong pang bĕng pung pung brang 
tung pyĕk tung pyĕk tong ting tong gring | 
rame suwarane araras | 
piniyarsa milangoni || 

165. Ingkang umiring gumrudug | 
wus praptĕng wismanirĕki | 

sang pangantyan dĕnnya lĕnggah | 
jĕrambahing tilam wangi | 
tinarap ing ĕstri kathah | 
tuwa nĕm pĕpĕkan sami || 

166. Para jalu pandhapa gung | 
saya sru dĕnnira singir | 
gumĕr tarĕbang barungan | 
nulya suwuk tan asari | 
sami amaca sĕlawat | 
wus kĕndĕl tata alinggih || 

167. Nulya angladĕni gupuh | 
pawohan gembol tap-sirih | 
myang rokok wangĕn lan nipah 
kĕlukuk sĕrotan tuwin | 
rampadan wedang pateyan | 
wus warata sadayĕki || 

168. Tinanyakkĕn sadaya wus | 
samya anginum wedang tih | 
nulya mĕdalkĕn ambĕngan | 
lir Ruwahan kang kĕndhuri | 
ngĕndhukur rolas ambĕng wrat 
kajawi ibĕr mring cilik || 

169. Miwah sajroning wisma wus | 
linadĕn ambĕng kĕndhuri | 
mung sang tama pinangantyan | 
ingkang rinampad di-adi | 

ing pandhapa wus ngancaran | 
aturuh wisuh wĕwanting || 

170. Sagĕd majĕng tĕpung dhĕngkul 
ngĕpung kĕndhuri ngĕnĕmi | 
moloni ngrolasi miwah | 
rarywa lit ngĕrongpuluhi | 
adan lĕkas samya nadhah | 
kumrĕpyĕk kĕh swaranĕki || 

171. Ting karĕcap ting kĕriyuk | 
kumaroyok royom sami | 
santri lit rĕbutan ulam | 
sapitan basĕngĕk pitik | 
jalwĕstri sarĕng anadhah | 
nutug rahab dĕnnya bukti || 

172. Kang nunggil saambĕngipun | 
kang rinampad Amongragi | 
akaliyan ingkang garwa | 

lan Turida Rarasati | 

Ni Daya lan Ni Jumĕna | 
Sĕmbagi myang para bibi || 

173. Sĕh Mongraga ragi rikuh | 
tanpantuk dĕnnira bukti | 
atamban pamulukira | 
kĕpĕle mung sagĕnitri | 
turida micarĕng nala | 

wus adat tĕmĕn wong iki || 

174. Nadhah lan wong wadon kĕmbul | 
manah yĕn ĕngleya bukti | 
parĕstri gawok kang mulat | 
pĕnadhahe Amongragi | 
mangkana nutug dĕnnira | 
anadhah jalu lan ĕstri || 

175. Sadaya wus sami wisuh | 
ambĕngan samya binagi | 
sinarang ing tapak dara | 
brĕkat kinĕn (ng)gawa mulih | 
jaba jro warata samya | 
tanpa kaliwatan siji || 

176. Luwaran parĕstri mantuk | 
salong-salong ingkang kĕri | 
kĕh kang kĕri kĕh kang bubar | 
wus andungkap wĕktu Mahrib | 
ing mĕsjid agĕng tĕngara | 
binĕdhugan dhĕng Mahrib || 

177. Samya minggah salat wĕktu | 

Mahĕrib sadaya sami | 
nulya ngambil toya kadas | 
gya adan ki Jamal Jamil | 
jalu ĕstri minggah salat | 

Sĕh Mongraga angimami || 

178. Wusnya sunat sadaya wus | 
nulya kinĕn angamati | 
wus tamat nulya aniyat | 
usali parlal Mahribi | 
salasa rakangattina | 
adaana imamani || 

179. Lillahi tanglu Allahu | 

-akbar lajĕng maca tasbih | 
kabiran alkamdulilah | 
kasran pasubkanalahi | 
wabukratan wa asilan | 
nulya maca wajahnĕki || 

180. Inna wajahtu wajahu | 

lilahi ladi patiris | 
samawati wa-an arla | 
kanipan wa muslimani | 
wamamati wamahyaya | 
wa ana minal musrikin || 

181. sarĕng dĕnnya usali wus | 

sadaya dĕnnira tĕkbir [ 
imam amaca Patekah | 

kir'ate kĕlangkung apik | 
surat sawusing Patekah | 

Kulya ayu awalnĕki || 

182. Mĕmbat panjang cĕndhakipun | 
sawusing Patekah akir | 
mapan surat Idaja-a | 

wus jangkĕp rĕkangatnĕki | 
gya tahyat akir iptitah | 
sĕlawat atasing Nabi || 

183. Myang ing kulawarganipun | 
nulya salat awal akir | 
lajĕng samya pupujiyan | 
wus pupuji nulya dhikir | 
wus dhikir amaca donga | 

Jayĕngraga anangsibi || 

184. Swara muluk landhung arum | 
lahuma sali wasalim | 
ngalaihi wa ngala-a | 

-lihi wasabih wasalim | 
nulya min amin ya Allah | 
arĕmpĕg asri kapyarsi || 

185. Nutug dĕnnya nasib wau | 
sĕsalaman sĕdayĕki | 
nulya sunat bakdiyatan | 
gya sunat abĕngal wabin | 
nĕm rĕkangat tigang salam | 
bakda salat nulya wirid || 

186. Antara ing tigang atus | 
suhule marang Hyang Widi | 
wus dhikir tĕpakur ing Hyang | 
sujud takrube wus kusni | 

pan wus manjing wĕktu Ngisa | 
nulya kinĕn angadani || 

187. Wusnya dan sunat sĕdarum | 
lajĕng kinĕn angamati | 

Sĕh Mongraga nulya niyat | 
usalli praptaning takbir | 
tasih wajah tumaminah | 
sawuse Patekahnĕki 1 1 

188. Surat Inna anjalnahu | 
wawacan awalirĕki | 

lan malih wusing Patekah | 
kang akir sunat Watini | 
taratil tanpa kuciwa | 
nikmat kabĕh kang makmumi || 

189. Angungun onĕng kayungyun 
pan rĕkangat tahyat akir | 
iptitah sĕlawat ingkang | 
atasing (n)Jĕng Nabi tuwin | 
myang atasing kulawarga | 
nulya salam awal akir || 

190. lajĕng pupujian nutug | 
nulya anglĕlagon dhikir | 
nulya sru santak asĕngak | 
arĕmpĕg swaraning santri | 
wusnya dhikir maca donga | 
limang wĕktu tinumpami || 

191. Para lurah santri gupuh | 
anasibi ganti-ganti | 

wus nutug nulya sĕlawat | 
lajĕng sĕsalaman sami | 
nulya sunat bakdiyatan | 
sadaya sami awitir || 

192. Pĕragat dĕnnira wĕktu | 
bubaran saking ing masjid | 
tata tarap nĕng pandhapa | 
urut-uruting alinggih | 
nulya wontĕn ingkang prapta 
Ki Pangulu Basarodin || 

193. Lan Mĕrbot Pranaitĕku | 
Nursukidin Talabodin | 
murid Jaki sami lĕnggah | 
Mongragi ing tĕngah pinggir 
dĕnnira lĕnggah lĕr pisan | 
nuli kiwaning kang rayi || 

194. Jayĕngwĕsthi sambungipun | 
Suharja Wiradhusthĕki | 

Ki Pangulu lan Jumĕna | 
Talabodin Nursukidin | 
murid Jaki Pranaita | 
nulya lurah santri-santri || 

195. Ambanjĕng saurutipun | 
kiwane Sĕh Amongragi | 
kang lĕnggah Ki Jayĕngraga | 
Panukma kiwane malih | 
Panamar lan Kulawirya | 

Ki Sĕmbagi urutnĕki || 

196. Pra lurah santri sumambung | 
atĕpung santri gĕng alit | 
kajawi lurah pinatah | 
kasinoman kang ngladĕni | 
kĕkalih tĕtindhihira I 

Nuripin lan Jalalodin 


197. Nulya lĕladĕn ing ngayun | 
gembol wĕr lawan tap-sirih | 
bokor miwah panjang-ilang | 
kang winungkus winĕradin | 
sasampunira mangkana | 

Jayĕngwĕsthi ngandika ris || 

198. Punika paman Pangulu | 
kajadkula kurmat Nabi | 

Rasullolah kang mustapa | 
dhikir mulud ingkang mugi | 
angsala bĕrkahe nuskah | 
supangate Kangjĕng Nabi || 

199. Dhumatĕnga ing bok-ayu | 
lan kakang sang Amongragi | 
wilujĕnge ing akrama | 

ing donya prapta ing akir | 

Ki Pangulu matur gĕpah | 
musawaratakĕn aglis || 

200. Lah punika ekralipun | 
anakmas Ki Jayĕngwĕsthi | 
mugi-mugi nastijaba | 
sami andika sahidi | 
sadaya kang sĕpuh mudha | 
sigra samya anauri || 

201. Donga wa barakallahu | 
wangalabil palalihi | 
ngajijan birahmatika | 
ya arkama rahim amin | 
sawusnya amaca donga | 
nulya samya anauri || 

202. Gumrumung asaur manuk | 
inggih sami anahidi | 
mugi nastijab ing kajad | 
sawuse mangkana nuli | 
samya (m)buka nuskahira | 

Ki Pangulu Basarodin || 

203. Wiwit tangawud angudu | 
billahi minassetani | 

-rajim bismillahirrohman | 

-nurrikimi lajĕngnĕki | 
assalamu ngalaeka | 
jayena al anbiyai || 

204. Sinauran sadaya wus | 
gumarumung swara sami | 
asalammu ngalaeka | 

atkiyal atkiyaihi | 
asalamungalaeka | 
asapiyal aspiyai || 

205. Dumugi salajĕngipun | 
salalahu ngalaihi | 
salam salalahu ngala | 
Mukammad kĕndĕlirĕki | 
nulya Ki Sĕh Amongraga | 
kang miwiti maca rawi || 

206. Pan taawudira alus | 
bismillah rahman nirokim | 
matitis kir'at kang maca | 
alkamdulillahilladi | 
sarapa ilal anama | 
bisakibi al makam-i || 

207. Akla wak lama asangud | 
bi asrapi mauluddi | 
kang wa sarapa wapalan | 
wasarpa bihil abai | 

wal jududa wa mala-a | 
alwujudu bijudini || 

208. Anjomblong santri kang ngrungu 
mring kir'at-e Amongragi | 

lir tuwan wĕwĕton Ngarab | 
ngĕsorkĕn kang para kaji | 
ngulama tan mangkonoa | 
dene sarwa angluwihi || 

209. Abagus sawarnanipun | 
abagus busananĕki | 
abagus suwaranira | 
bagus dĕnnira angaji | 
abagus susilanira | 
baguse andhĕdhĕwĕki || 

210. Mangkana ciptaning kalbu | 
sakathahe kang ningali | 
anulya wau kang prapta | 
sira (n)Jĕng Kiyai Bayi | 

Panurta lan garwanira | 
dĕniring wong jalu ĕstri || 

211. Pandam ting gĕlas nĕng ngayun | 
Sumbaling Luci tan kĕri | 
mudhun pra santri sĕdaya | 
kurmat ing (n)Jĕng Kyai Bayi | 
lajĕng pinarak pandhapa | 
Malarsih malbĕng wismĕki || 

212. Ki Bayi dĕnnira lungguh | 
tunggil lan Sĕh Amongragi | 
sadaya wus tata lĕnggah | 
Amongraga maca rawi | 
kantun kĕdhik kĕtanggungan | 
kang rama ngandika aris || 

213. Prayogi ing lajĕngipun | 
(ng)gyan andika maca rawi | 
ingkang putra Anorraga | 
sarwi miyak maca rawi | 
tratil acĕtha ing sastra | 
sĕmbada swara rum manis || 

214. Wangadalan kang malat-hu | 
aminatu palam tajid | 
likamlihi pi alaman | 

wa la sikalan wawali | 
wa la ngatuwa salalah | 

-hu ngalĕhi wa salami || 

215. Gya sĕlawat salalahu | 
wa salamu ngalaihi | 
wa salam salahungala | 
Mukamad wus tamat rawi | 

Ki Bayi alon ngandika | 
sunat bĕcik dĕn-trĕbangi || 

216. Mundhuta trĕbang tĕtĕlu | 
kang liningan santri Luci | 
sigra mentar mundhut trĕbang 
titiga wus praptĕng ngarsi | 
pinundhut sarwi ngandika | 
paringna kakang kĕkalih || 

217. Mring J ĕngwĕsthi J ĕngragĕku 
nulya pinaringkĕn aglis | 
asuka Ki Jayĕngraga | 
trĕbang sinungakĕn aglis | 
mring kang paman Ki Suharja 
mundhut trĕbange pribadi || 

218. Macan-garungan wis katur | 
ing ngarsane Jayĕngragi | 
sinĕntak nuli ginĕmbrang | 

Ki Bayi ngĕndika aris | 

iku si Macan-garungan | 
Jayĕngraga matur inggih || 

219. Kang rama malih amuwus | 
bismilah sapa kang singir | 
prayogane papat-papat | 
kang singir kancuhanĕki | 
si Jĕngwĕsthi lan Jĕngraga | 

Suharja Wiradhusthĕki || 

220. Kang liningan singir gupuh | 
la ilaha ilalahi | 

Muhamaddun Rasullulah | 
singir bisahri rabingi | 
katbadan nuruhul akla | 
payakabadan badrai || 

221. Bida kalkima yujlayu | 
santri kĕh anaurani | 
sarta trĕbange gya pinjal | 
kĕmpyange imbal ngapipir | 
gĕmbyang bĕme alĕlamban | 
manut lĕlagoning singir || 

222. Pung pung bĕng brung brang dhĕng thung byung | 
pong ping pong bung tong ting tong gring | 
pong bur brung brĕng dhung brang dhung brang | 
tonge tong ting bĕng prung prung bring | 

ping bĕb ping bĕb dhĕng thung thung pyang | 
ping ping pyĕk pyĕk bĕng bĕng bung bring || 

223. Pinirsa asri abarung | 
rĕmpĕg tan ana mĕnĕhi | 
gĕng alit swara araras | 
tuturunan tan sarĕnti | 
lĕlagon landhung asora | 

lir pelog sarancak ngrangin || 

224. Yĕn sĕlĕh sauranipun | 
kang singir nampani anglik | 
swara pat barung wilĕtan | 
ukĕl karĕkĕle sami | 
angadhal landhunge padha | 
ubĕde datan anilib || 

225. Anuntun ngĕs manis arum | 
eram kang samya miyarsi | 

Jayĕngraga swaranira | 
ngayomi bĕning pribadi | 
anglir rĕbab sinambadan | 
bathok kawate pakolih || 

226. Kinosok lamba angungkung | 
ngumandhang landhung gumrining | 
tan rak malah muluh rĕmak | 

wĕh kĕsar ambĕlĕr ati | 
kĕsabĕt ing swara rĕnyah | 
rĕnyah tyase jalu ĕstri || 

227. Dhasar mĕsĕs lagu bĕsus | 
kĕpulungan swara bĕcik | 
parĕstri kang uwus tuwa | 

myarsa ulone Jĕngragi | 
sakala tan ĕngĕt tuwa | 
tyase lir prawan birai || 

228. Wus antara singiripun | 
maca sĕlawat kaping tri | 
kĕndĕl aso sadayanya | 
gya Nuripin Jalalodin | 
lan Luci ngatak sinoman | 
ngladĕkkĕn pangananĕki || 

229. Rampadan wedang nĕng ngayun | 
tĕh manisan wedang kopi | 
nulya rampadan dhadharan | 
kang panjangan miwah takir | 
wus tata mmat sadaya | 

Jayĕnwĕsthi ngancarani || 

230. Sumanggĕng raka sang bagus | 
kang rama ngandika aris | 
payo krana Lah kewala | 
paran sasĕnĕngirĕki | 
wedang panganan hismillah | 
sadaya umatur inggih || 

231. (n)Dan lĕkas samya anginum | 
nulya nyamikan kinĕmil | 
kumaroyok bĕbarĕngan | 

Ki Bayi suka ningali | 
wus entar antaranira | 
nulya kinĕn lĕkas rawi || 

232. Jayĕngwĕsthi miyak gupuh | 
nuskah winaca kang rawi | 
sajak Mĕntaram pasaja | 
swara ĕmpuk rum amanis | 
kadya gĕndĕr jĕjinĕman | 
sawusira maca rawi || 

233. Ki Bayi nuduh rinipun | 

Panukma Panamar tuwin | 

Kulawirya kinĕn bawa | 
kang rayi sigra asingir | 

Allah Allah rabanallah | 
hu kas bina ya Allahi || 

234. Nulya santri kathah (m)barung | 
sarta tarĕbang sru muni | 

yĕn nuju sĕlĕhing bawa | 
wong tĕlu nampani singir | 
tana kaltu pira sĕla | 
biarbabi sahadadi II 

235. Wus dumugi nulya suwuk | 
maca sĕlawat kaping tri | 
so samya rĕrĕn nyamikan | 

Ki Bayi ngandika malih | 
kang singir padha gĕntĕnna | 
saurute lurah santri || 

236. Kang liningan sandika wus | 
maca rawi nulya singir | 
wulidal-kabib wa kadah | 
satamatira gya gĕnti | 
maca rawi nulya sikra | 
kaslal kasdu walmuradi || 

237. Wus tamat tinampan gupuh | 
singir Alkamdulillahi | 
tamat gantya singirira | 
badatlana pirabingi | 

wus tamat nulya asrakal | 
sarat kĕndĕl ngaring-aring || 

238. Samya nyamikan anginum | 
santri sangĕt sayahnĕki | 
ambandrĕng pitung rambahan | 
pamangane lir punagi | 
plĕmbunganginĕn tan ketang | 
ngarĕngĕs bĕtah ngucĕmil || 

239. Tan angoyog-oyog janggut | 
lir gilingan dĕnkapasi | 
wus gĕmĕt kang enak-enak | 
kari anggrah-anggrahnĕki | 
gowok maja lan kaleca | 

mlinjo kĕmplang kĕnthang tumpi || 

240. Mĕksih dĕnbĕtahi (ng)gugut | 

Kulawirya gumuywa ngling | 
uwe bilah ora jamak | 
kanca santri (ng)graji angin | 
kaya ngrubuhĕna omah | 
ting garĕpĕg swaranĕki || 

241. Pĕpĕding siyung tan etung | 
kadi gunting bae kit-kit | 
pra santri gumuyu suka | 

Ki Bayi ngandika aris | 
wong tas sayah maninganan | 
wis rijĕkine pribadi || 

242. Kang Wirya mĕsĕm tumungkul | 
e santrine dĕniloni | 
mangkana sadangunira | 

kang sĕsambĕn pra priyayi | 

(n)Jĕng Kyai malih ngandika | 

yĕn wus aso sarĕh sami 


243. Payo ngadĕg sadayĕku | 
ngurmati asrakal dhikir | 
sadaya matur sumangga | 
nulya ngadĕg tan asari | 
pan pinaro pangkatira | 

(n)dan lĕkas singir ya Nabi || 

244. Salam ngalaeka ya Rasul | 
salam ngaleka ya kabit | 
salam ngaleka sĕlawat | 
tulah ngaleka gya ganti | 
barungan gĕr santri kathah | 
la illaha illalahi || 

245. Mukammad Rasullolahu | 
gumĕr sru rĕmpĕg swara tri | 
arame tan mawi trĕbang | 
salĕh tinampĕn ing singir | 
asrakal badrun ngalĕna | 
pah tapat minhul buduri || 

246. Mislu kusnik marahĕnu | 
katu yawaihu sururi | 
anta samsu anta badra | 
anta nuru pokanuri | 
anta iksiru wagala | 
anta misbahu suduri || 

247. Ya kabib ya Mukamaddun | 
ya ngurusul kapakĕni | 

ya muayat iya muajad | 
ya timamul kiblatnĕki | 
man arawat uka yusngad | 
ya kari mulwali dĕni || 

248. Sinauran bawa guyub | 
tan ana gĕsĕh mĕnĕhi | 
ngayud-ayud sru lir gĕrah | 
tog-tinog swaranjrit-anjrit | 
tan etang rak saking rahab | 
asru-asru ngantĕb ngĕlik || 

249. Sarta kutuge kumĕlun | 
sirat hĕr mawar mawangi | 
lan sĕkar-sĕkar sumĕbar | 
kayungyun sakĕh kang mĕksi | 
mĕwahi sokur ing Allah | 
kaya na palaling Widi || 

250. Kang samya dhikir Maulud | 
olih supangating Nabi | 
antara dĕnnya asrakal | 
maca sĕlawat atasing | 

Nabi salalahu ngala | 
Muhammad wus nulya linggih 

251. Alĕrĕn sadayanipun | 
wedang wus dĕnbĕbantoni | 
saosanipun dhadharan | 

(n)Jĕng Kyai lan putra kalih | 

Jayĕngwĕsthi Jayĕngraga | 
kinĕn mrutah mring pra santri || 

252. Kang sami nandhĕs kang wau | 
winantu lorodan wradin | 
nulya samya nyĕnyamikan | 
ting karĕpyĕk ting kalĕthik | 

Ki Kulawirya lingira | 

lo niku Ki Basarodin || 

253. Nyata drĕmba tadhahipun | 
wontĕn niku limang santri | 

lir wong ngampĕr bata linggan | 
bar bĕr wae tan ngĕndhati | 
gumuyu kiwa tĕngĕnnya | 
kabĕnĕran kang ngaruhi || 

254. Ki Bayi ngandika arum | 

yĕn wus padha ngaring-aring | 
payo lĕkas nganggo tĕrbang | 
sapa maca rawi singir | 
para lurah tur sandika | 
nulya lĕkas bawa singir || 

255. Ibrahim kalilolahu | 

Musa ya kalamulahi | 

Ngisa rohulah Muhammad | 
kabibulah yata nuli | 
sinauran gĕr sadaya | 

sarta tĕrbang barĕng muni |] 

256. Sĕlĕh bawa pakam lahu | 
min ayatin mashuratin | 
nasa alkitahu biha | 
gadan mashura anuli | 
tamat amaca salawat | 
lajĕng ganti rawi singir || 

257. Waturukul waslikatu | 
mustakimah wasu rurin | 
hawaya ngidi mukimah | 
wala taksa sudu danbin | 
kabibulahi angiman | 
bima hula ngamimatin || 

258. Nulya gantya kang sumambung | 
tangalam linuhul kusni | 

lan alkawi mun wamin al | 
tapi maknahu nasimin | 
malikun lam yakar basar | 
kulah kadlabianihi || 

259. Tamat gya singir man mislu | 

Ahmadun pialkonĕni | 
nahwu badruna jaminga | 
alwaraya pikusnihi | 

tal liusman mislu huwaal | 

-lahul kalki sarapihi || 

260. Suwuk nulya lajĕngipun | 
maca rawi wus gya singir | 
maolidal kadkawa-a | 
ngijan waik balbi raspi | 
yaplugul mustaku amal | 
ya mudangi kubi pihi || 

261. Wus tamat gantya sumambung | 
salalinuh ngala nuri | 

ala dilah aramana | 
sahri rabingil awalis | 
tahar ana atil arla | 
nurun ya mamoli dihi || 

262. Tamat nuli singiripun | 
tangala binanas talih | 
waba bilakadputihka | 
wadaul pul adaladi | 
bya pilawakad juhrika | 
aya muda ngikubini || 

263. Tamat suwuk singiripun | 
nulya (n)Jĕng Kiyai Bayi | 
karsa asingir wĕkasan | 
trĕbang samya dĕnsĕntaki | 
santri anglulunyu swara | 
bayĕm tur laguning singir || 

264. Wasalatun wataslimun | 
wa ajaki taki yati | 
ngala-al mutapal mustar | 
likaĕril bariati | 
sinauran santri kathah | 
barung tarĕbang bung muni || 

265. Pong ping tong pyĕk dhung dhĕng brĕng brung | 
pung pung ping pĕk tong ting grung gring | 
pyak pyang pong pĕk dhung tung tung brang | 
kĕtongting grug grĕng prung prung bring | 
tung pyĕk tung pyĕk plak blang plak blang | 
ting tĕk ting tĕk ting ting tong gring || 

266. Nuju sĕlĕh bawanipun | 

(n)Jĕng Kyai nampani ngĕlik | 
barung papat Ki Jumĕna | 

Sĕmbagi lan Basarodin | 
swarane akĕdhĕmungan | 
ting karĕkĕl angunani || 

267. Ngandul-andul ngombak-banyu | 
labĕting bĕsus kĕtawis | 
ubĕding wilĕd macalang | 
grathul-grathul andhalangi | 
prigĕl karĕkĕle mĕmbat | 
dangu-dangu dhĕmĕs manis || 

268. Tarĕbangira pinangku | 
anĕng dalamakan sikil | 
dĕningĕr-ingĕr mĕt swara | 

-ning trĕbang kĕmpyang bĕmnĕki | 
dhasar si macan-garungan | 
kumĕmbrung ambaung bĕning || 

269. Lir pendah gong Siyĕm ngungkung | 
para nom santri kĕpengin | 

mring (n)Jĕng Kyai dĕnnya nrĕbang | 
aberag Kiyai Bayi | 
sĕmune rada kĕpalang | 
tuwa nulya ngĕlik singir || 

270. Kabibu jugarulbadru | 
nikusnihi wajĕhihi | 
takaJa ratil apkara | 
piwaspi makna hu kabib | 
tajalalil kulubina | 
katiban patabuhihi || 

271. Sinauran gĕr gumuruh | 
barung rĕmpĕg tan sarĕnti | 
wus antara sinalahan | 
nulya kĕndĕl sadayĕki | 
sawusnya kĕndĕl sakĕdhap | 
mangkana sĕh Amongragi || 

272. Singir pupungkasanipun | 
sĕlawat atasing Nabi | 

lan Jĕngwĕsthi Jayĕngraga | 
ngancuhi kang raka singir | 
sarĕng ngĕlik swara saplak | 
lir raras nyamlĕng nĕmnĕki || 

273. Ambiyolah nganyut-anyut | 
rĕmĕk tyase amiyarsi | 
alahuma salingala | 

Muhamadini ya rabi | 

salu ngalĕhi wasalam | 

santri kabĕh naurani 


274. Angantĕp swara sru landhung | 
bawa sauran lan singir | 

wit pikubbi sayidina | 

Muhamadin nurul badni | 
alhuda yamustamaman | 
nuli kabibun siwai || 

275. Ila Muhammadun kĕru | 

Rasul Nabiyil mukrimi | 
saokul mukibi ila | 

Muhamad asmah sumatih | 
tahlampilkus srisig nguna | 

Muhammad manjil kalaik || 

276. Min j ahanam laj ĕngipun | 
kang singir barungan santri | 
praptĕng nĕmbĕlas sĕlawat | 
salalahu ngalaihi | 

[• • • ]| 

Muhammad kĕndĕlirĕki ]| 

277. Wus tamat sadayanipun | 
dhikir mulud rawi singir | 

Ki Bayi alon ngandika | 
hĕh pangulu Basarodin | 
sira kabubuhan (n)donga | 
agupuh Ki Basarodin || 

278. Wa sadhaka Rasulahu | 
anabiyi alkarimi | 

wa naknu ngala makala | 
rabana wa rajikuni | 
wakalikun amin na-as | 
sahidin irgam irgamin || 

279. Liljakidina alkamdu | 

-lilahi rabbil ngalamin | 
sinauran amin kathah | 

Jayĕngraga anasibi | 
angĕlik lĕmpĕng amĕmbat | 
agilig bĕning gumrining || 

280. Gĕtas rĕnyah manis arum | 

angĕtog wilĕt ngĕsnĕki | 
para santri merang swara | 
mungkrĕt isin nora mijil | 
rumangsa tan mangkonowa | 
kari kapulungan bĕcik || 

281. Dĕnnira nasib wis nutug | 
sauran santri kĕh amin | 
amin-aminu ya Allah | 

gya salawat sadayĕki | 
sarwi ngadĕg sĕsalaman | 
mubĕng saturutirĕki || 

282. Tĕpung gĕlang sadaya wus | 
warata lan santri alit | 

tan antara samya lĕnggah | 
tata sadaya wus linggih | 

Ki Bayi alon ngandika | 

Luci mĕtokna kĕndhuri || 

283. Kang liningan mentar gupuh | 
ngabani sinomanĕki | 

mring pawon ngusung ambĕngan 
sinaosakĕn ing ngarsi | 
dhĕdharan samya dinuman | 
binĕrkat binagi-bagi || 

284. Ki Bayi alon amuwus | 
priye Jawane wong iki | 
yĕn wus tuwa sarwa suda | 
beda duk maksih nom nguni | 
pra lurah santri nor-raga | 
liningan mring (n)Jĕng Kiyai || 

285. Dhĕk biyĕn nom-nomanaku | 
anĕng pasantrĕn ing Bangil | 
kalakon dadi pilalan | 

mring priyayi myang wong sugih 
akĕh kang punagi nadar | 
ananggap trĕbang mring mami || 

286. Kancuhanaku wong tĕlu | 
Carik-sutra Arsabudi | 
Carik-mudha kapat ingwang | 
Harundaya aran-mami | 

wus komuk ing pakaulan | 
nagara desa pasisir || 

287. Ujare kang padha kaul | 
sok uga salamĕt iki | 
ananggap dhalang tarĕbang | 

Mas Hamndaya ing Bangil | 
kĕh kalakon kana-kana | 
lakon sabĕdhug sahari || 

288. Kang sawĕngi dalan rawuh | 
ing Ngantang Malang Kĕdhiri | 
myang ing Gĕmbong Pasuruhan | 
manira minule mukti | 
sawidak santri dadakan | 

siji gĕgawanku santri || 

289. Ya mung si Pangulu iku | 
Basarodin datan kari I 

sasmita marang kang putra | 

Pamanamu Basarodin | 
kinthil mring ngong cilik mula | 
yĕn kĕlingan wlas ningali || 

290. Iku jĕnĕnge si Bawuk | 
gĕr ginuyu sadayĕki | 

Kulawirya latah-latah | 
wacana sarwi nudingi | 
bilai Pangulu Basar | 
kabuka wĕwadinĕki || 

291. Wĕwadi wus nĕng jro kĕthu | 
arĕmit tĕmah mandhilis | 
lagyĕku ngong apratela | 

Bawuk jĕnĕnge dhĕk cilik | 
apatut tĕmĕn Ki Basar | 
kadĕkna suthik ngaranni || 

292. Bawuk ingaran Bĕlawu | 
kĕcĕmutan Basarodin | 

(n)dika wau ngimpi napa | 
jĕnĕnge (n)dadak binagi | 
marang kanca santri kathah | 

Ki Bayi gumuyu angling || 

293. Mara takona manamu | 

Ki Basarodin nulya ngling | 
mring Jĕngwĕsthi sojarira | 
dhasar sayĕkti rumiyin | 
rama-(n)dika duk jĕjaka | 
bagus anom swara bĕcik || 

294. Akĕh wong wadon kapuyuh | 
yĕn turu tindhihĕn ngimpi | 
nglindur nĕbut Harundaya | 
swarane andudut ati | 
pawĕstri nom jor-jinoran | 
pawĕwĕhe rĕbut dhisik || 

295. Tur niku sami (ng)guguru | 
gurah swara amĕjani | 
nanging ta kudu (n)dilalah | 
rama-(n)dika ingkang bĕcik | 
kula gurah ngantos sayah | 
kĕpĕsing amutah cacing || 

296. Anggrus mutah riyak idu | 
mutah ilat amucicil | 
sumaput agulimpangan | 
dadya rubungan mĕh mati | 
pĕsantrĕn myang wong omahan | 
samya ngĕlayat mring mami || 

297. Bĕbaya tuwas mĕh lampus | 
swara saya won asĕdhil | 
gĕr gumuyu ing ngakathah | 

(n)Jĕng Kyai gumujĕng angling | 
dhasar sĕdhil cilik mula | 

wus pancĕn swara tan bĕcik || 

298. Jĕngwĕsthi alon amuwus | 
man Pĕngulu Basarodin | 
putra (n)dika Jayĕngraga | 
punapa mĕmpĕr (n)Jĕng Kyai | 
mĕnggah swaraning putranta | 
adhi Jayĕngraga iki || 

299. Ki Pangulu aturipun | 
anggĕr kados sami ugi | 
inggih lawan rama-(n)dika | 
wontĕna kaote kĕdhik | 

(ng)gih rĕbat sĕnĕng kewala | 

Ki Bayi ngandika aris || 

300. bĕcik swarane adhimu | 
nanging kurang wilĕt thithik | 
lan bangĕte kurang buntas | 
bobote ya wus ngluwihi | 

tan ana lir adhinira | 
kurang ngumbar swaranĕki || 

301. Yata ing wanci mĕh bĕdhug | 
wus tata ingkang kĕndhuri | 

Jĕngwĕsthi alon lingira | 
mring Pangulu Basarodin | 
man Pangulu kajatĕna | 
angrasukkĕn kurmat Nabi || 

302. Lan lujĕngipun bok-ayu | 
sakaliyanipun mugi | 
lulus dĕnnya palakrama | 
lah wus andika dongani | 

Pangulu gya maca donga | 
alahuma ilpalail || 

303. Pakadaril pasalimu | 
pihi alngakluadini | 
wa palalu asalata | 
wa ajakata slimati | 
ngala sayidin mulana | 

Mukamadun wakatimil || 

304. Anbiyai wama almur | 

-salina wasa-alnati | 
gapurallahu walana | 
alahuma birahmati | 

-ka ya arkama rakima | 

subkanaka rabika rabil 


305. -ngijati ngama yasipun | 
salamu ngala mursalin | 

-na walkamdu lilahi rab | 

-bil ngalamin wusnya nuli | 

Ki Bayi alon lingira | 
bismilah payo awijik || 

306. Nulya sadaya tuturuh | 
sarĕng anadhah kĕndhuri | 
karĕpyĕk pating karĕcap | 
santri lit rĕbut kĕndhuri | 
gumĕr samya drĕg-udrĕgan | 
rĕbut kĕh gembolanĕki || 

307. Kang cĕlak pan tumut rusuh | 
rĕbutan brĕkat kĕndhuri | 

Kulawirya sru lingira | 

adat tĕmĕn santri cilik | 
sabĕn kĕndhurĕn rĕbutan | 
lah iku tĕmah marahi || 

308. Ki Bayi mĕsĕm amuwus | 
ya mupung ana rĕjĕki | 
wus nutug dĕnnira nadhah | 
kĕndhuri kinĕn ambagi | 
wus samya binarĕkatan | 
luwaran sadayanĕki || 

309. Salong-salong ingkang kantun | 
kondur (n)Jĕng Kiyai Bayi | 
kalawan wau kang garwa | 
sira Ki Sĕh Amongragi | 
lajĕng tangat ing palilah | 

nĕng panĕpĕn sang Mongbrangti || 

362 Asmaradana 

1. Mangkana Sĕh Amongragi | 
anĕng tajug pamĕlĕngan | 
wus ngambil toyastutine | 
mring langgar nulya asunat | 
sukril wuluk tahyatal | 
masjidi rong rĕkangat wus | 
gya tangat tahajul rolas || 

2. Rĕkangat nĕm salamnĕki | 
ngangkat usalli tangatan | 
tahjudi rakangatine | 
lilahi tangala Allah | 

-hu akbar kabiran wal | 

-kamdulilahi kasirun | 
pasubkabanalah bukratan || 

3. wa asilan lajĕng inni | 
wajahtu wajhiya lila | 

-di paras samwatina-ne | 
walarli hadib musliman | 
wamamati mahyaya | 

hu wa ma ana minal mus | 
-rikina ngĕnĕngkĕn napas || 

4. Napas tanapas nupusi | 
nalika tan manjing mĕdal | 
tangat pinardikakake | 
muslim jroning cĕngĕngira | 
witing cĕngĕng tatkala | 
angkating tĕkbir anuju | 
ing lapal Allahu-akbar || 

5. Kamot sanapas kang aring | 
cĕngĕng datan kalimputan | 
wus ngalimputi ing date | 
dating asalat wus munggah | 
marang sipating salat | 
sipat ĕsa pocapan wus | 
marang ing Asmaning asal || 

6. Asmaning salat kagĕntin | 
marang apngaling asalat | 
salat wujude Hyang Manon | 
mangkono ingkang wus kawas 
wusira ka-antĕngan | 

alon amaca Alkamdu | 
sawusing Patekah nulya || 

7. Surat Ikram awal akir | 
gumulung rolas rĕkangat | 
yĕn anuju kalimahe | 
wasjud waktarip punika | 
ing sabĕn sinujudan | 
sĕsalam dadya nĕm wujud | 
ing dalĕm rolas rĕkangat || 

8. Tridasa nĕm sujudnĕki | 
wus tanjĕh arambah-rambah | 
praptĕng nĕm salam akire | 
tahyat amaca sĕlawat | 
atasing Nabi kita | 

myang mring kulawarganipun 
iptitahe tumaninah || 

9. Mĕnĕng sanapas mangsuli | 
lir nĕnge takbirratulkram | 
angliling kasuciayane | 
purnaning tigang prakara | 
sucine bangsa badan | 
sucine lesan lan kalbu I 

kalbu mukaranahira 


10. Mukaranah manjing kalbi | 
kalbi umanjing ing lesan | 
lesan umanjing badane | 
bedaning Gusti kawula | 
kawula wus nalirah | 

lir sagara lawan alun | 
winaspadĕng jroning napas || 

11. Napas kang tan manjing mijil | 
aring linandhung sakala | 
alon asalam nĕngĕne | 

trĕtip sarta tumaninah | 
rikat asalam ngiwa | 
wus bakda ing tangatipun | 
nulya tatrap wiritira || 

12. Amupit ing isbat napi | 
nakirah utamasitah | 
muta-awilah junune | 
panaul ing dalĕm dad hak | 
sipat asih ing asma | 
asma ulkusnihi-nipun | 
makluk ingkang satariyah || 

13. Wus suhul muslim ing dhikir | 
triatus klimah sanapas | 
wusnya lan sanapas malĕh | 
apan winot sakalimah | 
lailah ha ilalah | 

tinog mot sanapas landhung | 
bakda suhul wiridira || 

14. Andonga sukur ring Widi | 
gya tusmak tapakur ing Hyang | 
anarima ing titahe | 

kandĕl pangandĕling Sukma | 
kang wujud bijaksana | 
nglimputi sakĕhing makluk | 
ing bumi kasa kasapta || 

15. Tĕpakurira wus ĕning | 
asujud takrub mĕminta | 
apura sakĕh galate | 

ing sabĕn salat mangkana | 
pĕrlu sĕnajan sunat | 
datan supe sujud takrup | 
yata Ki Sĕh Amongraga || 

16. Wus purna tangatirĕki | 
nulya linggar saking langgar | 
alon kondur mring dalĕme | 
yata kang anĕng pĕndhapa | 

Jĕngwĕsthi Jayĕngraga | 
karsa sĕsamuring dalu | 
ngandika mring Jamil Jamal || 

17. Payo ala nganggur Jamil | 
lĕlagonan singir Jawa | 
sira empraka wong loro | 
kang liningan tur sandika | 
Jayĕngraga ngandika | 
wawi paman awon nganggur | 
trĕbange sami lĕk-lĕkan || 

18. Kulawirya anauri | 

ya prayoga mĕngangguran | 
lan santri sapa kang mĕksĕh | 
matur gus Dawud Madiman | 
Amad-asra gus Nurya | 
kanca santri ingkang kantun | 
kados wontĕn tigangdasa || 

19. Nulya nyandhak trĕbang sami | 
Jayĕngwĕsthi Jayĕngraga | 
katri Ki Kulawirya-ne | 

Gandasana kang angĕndhang | 
trĕbang wus sinĕntakan | 
kĕndhang trĕbang ginĕmbrang wus 
gumĕmbrung Macan-garungan || 

20. Nulya bawa Jayĕngwĕsthi | 
ngĕlik mĕlung mĕluk mĕmbat | 
jĕledrese jĕlĕdrese | 

kayu rasa awoh mirah | 
anulya sinauran | 
santri kathah gĕr gĕmuruh | 
sarta trĕbang ajĕngguran || 

21. Angguguk kĕndhangirĕki | 
wong sadesa kagyat myarsa | 
kĕndhang trĕbang pangguguke | 
sanĕs duk sore swaranya | 
gupuh kesah sami prapta | 

kang wus nonton wangsul (n)dulu | 
jĕjĕl pandhapa sakala || 

22. J alwĕ stri jĕjĕl apipit | 
nulya Jamal Jamil emprak | 
kalangan lir sandhang lawe | 
gulĕd lir kĕkĕt bundhĕlan | 
coronge mubyar-mubyar | 
surungan sumbu-sinumbu | 
tarĕbang magĕnturan || 

23. Jayĕngraga langkung apik | 
ngapipir asta akipyah | 
imbal ngatimang kĕmpyange | 

ngagĕm si Macan-garungan | 

ngĕsorkĕn sakĕh trĕbang | 

abĕning gĕndhung bĕm gĕmbrung | 

brang prung prung brang dhang tung tung brang 

24. Ping pyĕk ping pyĕk pong ping pong gring | 
tung plĕk tung plĕk plak blang plak blang | 
plung plung blĕng brung bĕm pyang pyĕng | 
tong tĕk tong tĕng brung prung prung brang | 
byĕg byĕg grung gring grong gring byang | 
pĕp pĕp bah bah gur bah bah gur | 

gurnita swaraning trĕbang || 

25. Nuli singir wuluh rawi | 
dening kukusing sanjata | 
lah tobata sauripe | 
mupung sira anĕng donya | 
jaman kudhi upama | 

myat ing wuri sawah gunung | 
arahĕn olĕh swarga || 

26. Jayĕngraga dĕnnya singir | 
piyambak lan Sĕnu Surat | 
amĕpĕt anĕng wurine | 

tan koningan ing ngakathah | 
swara rum abarungan | 
runtut tan lacut sarambut | 
nganyut-anyut awilĕtan || 

27. Lir suling dĕnpĕnĕrusi | 
kang miyarsa ngrĕs tyasira | 
sambada lan parikane | 
swara ngasih-asih ngaras | 
lir tangising alara | 
lantik-lantik manis arum | 
anyundari kapawanan || 

28. Santri kathah naurani | 
tampaning singir lan bawa | 
uga sru uga lirihe | 

kadya gĕndhing padhalangan | 
ambanjĕt jĕjanturan | 
sauran lir tibanipun | 
ing gĕndhing ramya barungan || 

29. lajĕng sĕdalu (ng)gyan singir | 
gĕgĕntĕn santri kang emprak | 
myang salin-salin lagone | 
nutug dĕnnya salawatan | 
yata kang anĕng wisma | 
wus malbĕng ing jinĕm arum | 
turida lan pra wanodya || 

30. Samya ring cĕlak tilam mrik | 
manggyan nĕng ĕmpĕr paningrat | 
ngiras ningali singire | 

salong kang maksih jro wisma | 
samya cuki dhakonan | 
mung cĕthi Cĕnthini wau | 
kang tan tĕbih ing tangkĕban || 

31. Kang anĕng jro tilam-sari | 
sira Ki Sĕh Amongraga | 
lan Nikĕn Tambangrarase | 
kang raka aris ngandika | 
dhuh yayi mau sira | 
paran wus pakolĕh turu | 
kang rayi matur anĕmbah || 

32. Inggih pikantuk sakĕdhik | 
wanci sontĕn saliyĕpan | 
kang raka arum wuwuse | 
pan sarwi anarik jangga | 
ingĕlus larapannya | 

sang dyah rara tyas kĕmĕpyur | 
ngaringĕt jangga pungkuran || 

33. Ragi kĕmĕpyur ing galih | 

Amongraga waspadĕng tyas | 
dhuh sarĕhna tyas siranggĕr | 
owĕl tancĕping imanta | 
tĕpakurirĕng Sukma | 
brantanira maring ngĕlmu | 
aywa kasĕlan ing ala || 

34. Kaworan maksiyat yayi | 
maksiyat iku minangka | 
dadya raganing setan mor | 
yĕn pinarĕngkĕn Pangeran | 
sira kalawan ingwang | 

yĕn wus krana Lah ing kalbu | 
tyas wantah tan kawoworan || 

35. Kang pitaya ngawal akir | 
sun iki wus wajibira | 
sirĕku wus wajibingong | 
samangsa mangsaning sangat | 
tan ana antaranya | 

parlu talabul ing ngĕlmu | 
mrih utamaning kasidan || 

36. Kang rayi marĕm tyasnĕki | 
manĕmbah matur ing raka | 
inggih kawula wiyose | 
namung jrih sarĕhne datan | 
tate cĕlak ing priya | 

ing jaman dĕrĕng sumurup | 

lan dĕrĕng wontĕn tyas amba || 

37. Tan liyan kawula kapti | 
namung sih nugrahaning Hyang 
bodho tumamĕng ahline | 
kang mijil wuwulang tuwan | 
angĕntas durakamba | 
kawula sĕdya anglĕbur | 

lan tapak dlamakan tuwan || 

38. Sĕh Mongraga ngandika ris | 
ya yayi Alkamdulilah | 
muga palal de Hyang Manon | 
mring sira kalawan ilham | 
wiwinih kahidayat | 

kang rayi nĕmbah umatur | 
mugyantuka bĕrkah tuwan || 

39. Kang raka ngandika aris | 
yayi mungguhing ngagĕsang | 
wajib mukmin lanang wadon | 
dĕn-patitis salatira | 

aywa pot sabĕn dina | 
lan sabĕn wĕngi kang prĕlu | 
bangsa ati lesan badan || 

40. Parlu tri iku dĕnapik | 
kasdu takrul takyinira | 
aywa (m)buru cukup wae | 
kasdu kang bangsa ing badan | 
kang takrul bangsa lesan | 

[■ • ] | 
kalbu mukaranatuha || 

41. Yakin wruh prabedanĕki | 
rĕkangate luhur ngarsa | 

Mahrib Ngisa lan Subuhe | 
rong rĕkangat tri rĕkangat | 

[■ • • ] | 
takrul lesan kir'atipun | 
wawacan ingkang pasekat || 

42. Dawa cĕndhak kandĕl tipis | 
agĕng aliting aksara | 
parlu kang cĕtha wacane ] 
Patekah prĕluning salat | 
dĕntĕntu wayahira | 

Luhur Ngasar Mahribipun | 
Ngisa Subuh wĕktunira || 

43. Ywa Luhur yĕn durung manjing 
ywa Luhur yĕn pot wayahnya | 
ing wayah ana watĕse | 

Lohor pĕcak ro ing siyang | 
kang Ngasar pĕcak sanga | 

Mahrib suruping suryĕku 
pote sorote kang abang || 

44. Yĕn wus (n)tĕk sorot kang abrit | 
yeka manjing wĕktu Ngisa | 
prapta ing tĕngah wĕngine | 
wĕktu Subuh antaranya | 

pajar gidib sorot bang | 
kasdu badan sujud rukuk | 
kang tatela ing antara || 

45. Sujud loro lĕrĕn linggih | 
iktidalira kang nyata | 
ngadĕg lir ngadĕg maune | 
ywa katimpah ing pratingkah | 
kaworan obah-obah | 

obahe sajabanipun | 
ing salat batal badannya || 

46. Mung obah salat pribadi | 
tan kĕna liyane obah | 
lan malih tapakmu karo | 

ywa singsal kang kukuh napak | 
patinĕn jĕmpolira | 
ywa mingsĕd saking (ng)gĕnnipun | 
cĕngĕngĕna badanira || 

47. Poma yayi ingkang suci | 
sucĕkĕna badanira | 

iya iku pratandhane | 
kalbu mukminin bitolah | 
ya wong kang ĕkas salat | 
ngĕgungakĕn ing Hyang Agung | 
sadinane sawĕnginya || 

48. Lire mukaranah yayi | 
kang rĕncang tĕgĕsing lapal | 
kang barĕng aja tĕlangke | 
kang lapal Alkamdulilah | 
tĕgĕse sakĕhing kang | 

puji kaduwe Hyang Agung | 
kang murba wisesĕng jagad || 

49. Lan lapal rabil ngalamin | 
tanjĕhna tyas tĕgĕsira | 

Pangeran ing ngalam kabĕh | 
rohman rahkim tĕgĕse | 
kang amurah ing donya | 
kang asih akeratipun | 
kalawan malih ing ngarsa || 

50. Malikiyao-midini | 
tĕgĕse ratuning dina | 
kiyamat basa ing tĕmbe | 

sakĕhing lapal kang awal | 
karya panggunggunging Hyang | 
wajib mukmin ĕstri jalu | 
ngunjukkĕn puji sĕmbahnya || 

51. Ing sadina ing sawĕngi | 
iyakanakbudu lirnya | 

amba nĕmbah Tuwan mangke | 
langip ing badan kawula | 
wĕdi amba ing Tuwan | 
wa iyakanastanginu | 
tĕgĕse nĕnuwun amba || 

52. Pitulung Tuwan kang mugi | 
anguwatna agamamba | 
myang kang agama sakĕhe | 
lapal ihdinasiratal | 

tĕgĕse mugi Tuwan | 
tuduhna iman lan ngĕlmu | 
nuli lapal mustakimma || 

53. Tĕgĕse kang lĕrĕs ugi | 
sarta Tuwan anuduhna | 
sadaya ing ngĕlmu salĕh | 
lapal siratal-ladina ] 
an-ngamta ngalĕhim-nya | 
mugi Tuwan sung pitulung | 
mulyane ilat kawula || 

54. Ngalĕhim tĕgĕsirĕki | 
ing Tuwan anuduhĕna | 
imaning pra Nabi kabĕh | 
lan para wali sĕdaya | 
kang asih maring Tuwan | 

Tuwan kasihi sadarum | 
asiha Tuwan mring amba || 

55. Tuduhna marganing Nabi | 
sadaya para ambiya | 
lapal gĕril-maklubi-ne | 
tĕgĕse mugi dinohna | 

ing cipta ingkang liya | 
lir wong kapir Yahudi yun | 
kang sami tampi dĕduka || 

56. Kang amungsuh Kangjĕng Nabi | 

Musa kapir Yahudiya | 
amaido ing kitabe | 

ing kitab Torĕt punika | 
wong maido ing kitab | 
kapir sasat kapir nĕngguh | 
ing kitab satus sĕkawan || 

57. Lapal ngalĕhim walalin | 
atas kang sinung kamulyan | 
lyan kang sami sasar kabĕh | 
anungsung (n)Jĕng Nabi Ngisa | 
maido lawan kitab | 

Injil kapir Nasraniku | 
kapir ing kitab sadaya || 

58. Sapa kang maido maring | 

Nabi sawiji prasasat | 

kapir mring pra Nabi kabĕh | 
wajibe mukmin sadaya | 
iktidal mring Pangeran | 
mugi Gusti ingkang Agung | 
angapura ing atobat || 

59. Mangkono yayi dĕn-eling | 
yĕn sira mulya ing salat | 
yĕkti mulya wĕkasane | 
wajibing mukmin sadaya | 

Patekah mring Hyang Suksma | 
sadintĕn lawan sadalu | 

mali pitulas Patekah || 

60. Arukuk marang Hyang Widi | 
sarta tumaninahira | 

sadina lan sawĕngine | 
samya mali pituwĕlas | 
wajib iktidal ing Hyang | 
lawan tumaninahipun | 
samya wali pituwĕlas || 

61. Wajib sujud ing Hyang Widi | 
sarta lawan tumaninah | 
sadina lan sawĕngine | 

mali tridasa-sĕkawan | 
sĕlaning sujudira | 
yayi wajibing alungguh | 
pitulas dalu lan siyang || 

62. Wajib tahyat mring Hyang Widi | 
lawan tumaninahira | 

ping sanga rina wĕngine | 
wajib salam mring Hyang Suksma 
sawĕngi lan sadina | 
mali ping lima puniku | 
de parluning salat kĕhnya || 

63. Sadina lawan sawĕngi | 
kalih-atus kawandasa | 
punjul sĕkawan kathahe | 
salat Subuh tigangdasa | 
langkung kalih dene kang | 

Luhur sĕkĕtnĕm winuwus I 

Ngasar sĕkĕtnĕm kathahnya 

64. Patang puluhpat Mahĕrib | 
lan malih ingkang winulang | 
sĕkĕtnĕm Ngisa lan malĕh | 
wajib mukmin tur ruruba | 
ing dalu lawan siyang | 

mring Pangeran ingkang Agung | 
tĕgĕse tahyat akirnya || 

65. Kaping lima wajibnĕki | 
alungguh lawan sahadad | 
kalimah kalih salame | 
rina wĕngi kaping lima | 
lawan donga salawat | 
rahmad Nabi Muhammadun | 
raina wĕngi ping lima || 

66. Nuwun sĕlamĕt dunyĕki | 
akerat lan ingkang muga | 
mukmin agamislam kabĕh | 
muga Tuwan ngapura-a | 
ing mukmin sadayanya | 
iku yayi kang kacukup | 
mukaranahing asalat || 

67. Yĕn ta durung angawruhi | 
ing sidiking mukaranah | 
salate mung ĕstri bae | 

wa mangkana papangkatan | 
kĕh-kĕhe makluming Hyang | 
tĕlung prakara liripun | 
bangsa ngam ĕkas lan kawas || 

68. Kang muga sinungan yayi | 
palal ilhame Hyang Suksma | 
kawase tyasira mangke | 
yĕn sira santosĕng salat | 
hidayat sinung rahmat | 
yĕku wĕwaton linuhung | 
manut kang luhung waunya || 

69. Midak tapake kang dhingin | 
ing wuwuri kang wus tama | 
lire amidak tapake | 
tapake wong ahli swarga | 
tapake nĕng jilidan | 

jilid kang kawuwus wau | 
satus-sakawan kang kitab || 

70. De yayi sorahing Kadis | 
sing sapa bĕndu wong ika | 
mring wong alim sawijine | 
aprasasat bĕndu marang | 

(n)Jĕng Nabi Rasullolah | 
sing sapa bĕndu mring Rasul | 
sasat bĕndu marang Allah 1 1 

71. Sing sapa bĕndu ing Widi | 
(ng)gonne pĕsthi nĕng naraka | 
sing sapa ngujung maring wong | 
alim sawiji prasasat | 

ngujung (n)Jĕng Rasullolah | 
sing sapa ngujung mring Rasul | 
sasat ngujung marang Allah || 

72. Sing sapa nĕmbah ing Widi | 
(ng)gonne pasthi nĕng suwarga | 
kang muslim rasa tokite | 

sapa asih mring wong Islam | 
sasat sih raganira | 
kang sĕngit mring wong Islam wus 
sĕngit ragane priyangga || 

73. Yĕn wong asih ing sĕsami | 
asih ragane priyangga | 

kang sĕngit mring wong Islame | 
sasat sĕngit raganira | 
kocap kitab Adkiya | 

Ulumodin juwahirru | 
kinĕn atut asĕsanak II 


74. Pakolih solate da-im | 
salat da-im iku apan | 

ya yayi trape mangkene | 
kang tan kĕndĕl dhikirira | 
panjing wĕtune napas | 
wĕtune napas lapal hu | 
manjing napas lapal Allah || 

75. Tan kandhĕg raina wĕngi | 
nadyan yayi sira nendra | 
aywa pĕgat duk layape | 
lan satanginira nendra | 
sambunge kang hu-Allah | 
ing napas kang manjing mĕtu | 
prihĕn lantih kalbunira || 

76. Lan amaca Kur'an adi | 
asalata andonga-a | 
sanadyan rarasan dene | 

mring mukmin myang sama-sama 
pon yayi aywa pĕgat | 
da-immira mring Hyang Agung | 
yĕku tekat kang kas kawas || 

77. Para Nabi para Wali | 
ya mangkono lakunira | 

tuladan kang wus minule | 
laku kang luwih utama | 
tandhane kinasihan | 

Kadis Juwahir pitutur | 
sing sapa mukmin kang kĕras || 

78. Sapocapan ing Hyang Widi | 
amaca-a Kur'an uga | 

kang bisa lohad murade | 
iya iku aprasasat | 
pocapan lan Hyang Suksma | 
kitab Insankamil wuwus | 

Kur'an akadiyat uga || 

79. Dene kitab sadayĕki | 

Purkan wasta huluhiyat | 
basa huluhiyat lire | 
wahdad wakidiyat ika | 
satus-sĕkawan kitab | 
iku Purkan namanipun | 

Kadise para anbiya || 

80. Denĕng witing kang dumadi | 
yĕku saking Nur Murmuhamad | 
apan kathah jujuluke | 

kang nama ĕgar Muhamad | 
ingkang rumiyin akyan | 

-sabitah jujulukipun | 
dene kaping kalihira || 

81. Ajujuluk ngadam-mukmin | 

[■ • ] | 
roh-ilapi kaping pate | 
iman-mubin kaping lima | 
kakul-hasya ĕnĕmnya | 
kanjul-kapi kaping pitu | 
badrul-ngalimu wolunya || 

82. Adam awal sanganĕki | 
kalam kang kaping sadasa | 
dene kaping sawĕlase | 
ajujuluk Rasullolah | 
roh-ramani pingrolas | 
nglam sahir tĕlulasipun | 
ngalam-kabir kawanwĕlas || 

83. Jangkĕp jujulukirĕki | 
kitab Adkiya asorah | 
sapa kang tan wruh juluke | 
ing (n)Jĕng Nabi Rasullolah | 

Islame ora ĕsah | 

ing kitab Markum pitutur | 
mungguh bangĕting sarengat || 

84. Salam limang wĕktu nĕnggih | 
asal saking Nur Muhammad | 
johar-awal wiwinihe | 
roh-ilapi ingkang nyata | 

(n)Jĕng Nabi Rasullolah | 
asale puniku nĕnggih | 
saking sipat jalal jamal || 

85. Ya iradat karsĕng Widi | 

wong mukmin kang wus ngulama 
ngalap kusus ing murade | 
ing kitab Durat kalawan | 
kitab Talmisan ika | 
lan kitab Asanusiku | 
kitab Matakul-mubina || 

86. Kususing murad kang rasih | 
muktamat sidik ing nyawa | 
(n)Jĕng Nabi Rasullolahe | 
ngalĕhisalam kang nyawa | 
tan mĕdal saking sipat | 
jalal jamal kalihipun | 

dene wĕdale kang nyawa || 

87. Saking sipat kahar nĕnggih | 
lawan iptikar punika | 
sababe wus nunggal dene | 
ing maklukira Hyang Suksma | 
dene yayi kang sikap | 
manjing ing iptikar iku | 

lan kang manjing sikap kahar || 

88. Sipat kodrat iradati | 
ngilmu kayat lan kadiran | 
muridan lan ngaliman-e | 
kayan lawan wahdaniyat | 
sipat sanga punika | 

wajib mungguhing Hyang Agung 
sipat kĕkalih kang wĕnang || 

89. Nganyaring alam sĕkalir | 
nora sung anyaring alam | 
kocaping dalil Kur'an-e | 
muni ing surat Anbiya | 

Ibrahim kalamolah | 
tatkalanira tinunu | 

lawan wong kapir samana || 

90. Tan tumama sarirĕki | 
wulu salamba tan owah | 
iya itu pratandhane | 

kang alam tan angsung anyar | 
dene yayi kang sipat | 
manjing istigna puniku | 

kasugihaning Hyang Suksma || 

91. Sabab dening andarbĕni | 
sipat kathahe sawĕlas | 

kang wĕnang mung sipat roro | 
sipat istikar istigna | 
mungguh asmaning Allah | 
karya ngalam sadayĕku | 
nora wajib nora mokal || 

92. Kewala mung wĕnang ugi | 
mungguh Hyang Agung akarya 
ing alam kabĕh marmane | 
nama sugih Hu Tangala | 

tan kĕna kinaya-pa | 
karya sampĕt ing sawĕgung | 
pan ora ngalap manpangat || 

93. Beda lan makluk puniki | 
yĕn kasap ngalap manpangat | 
sabab ngambong sariyahe | 
ana dene ingkang sipat | 
manjing maring istigna | 
sawĕlas wajib Hyang Agung | 
sipat wujud kidam baka || 

94. Mukalapal lil kawadis | 
wal kyamu binapsi-ika | 
lan samak basar kalame | 
samingan lawan basiran | 
jangkĕp mutakaliman | 

pan sawĕlas ingkang masuk | 
marang ing sipat istigna || 

95. Nama Johar-awal nĕnggih | 
apan kinarya pratandha | 
kanyataaning Hyang Manon | 
kalamun Allah kawasa | 

pan ora ana ingkang | 
kinarya dadi rumuhun | 
pan namung Ĕnur Muhamad || 

96. Nyawa Rasul dĕnaranni | 
gĕdhong latip pasimpĕnan | 
mung Allah kang murba dhewe 
animpĕni ing asya-a | 

kinĕn sujud sakala | 
johar awal nora sujud | 
ngaku dadining priyangga || 

97. Johar-awal kinĕn kardi | 
ngalam kabĕh nora bisa | 
wus angrasa ing apĕse | 
nulya sujud johar-awal | 

mring Allahu Tangala | 
kaping lima sujudipun | 
sasampunira mangkana || 

98. Kinarya dewa Hyang Widi | 
ingkang roh lawan sarira | 
wusnya balĕg ing ruhyate | 
kinarya mukki kabiban | 
jumĕnĕng Nabiyullah | 

Muhamad Rasullolahu | 
salalahu ngalĕhisalam || 

99. Mulane yayi awajib | 
kita punika asalat | 
limang wĕktu ing wajibe | 
ya bĕnĕr yĕn ana ucap | 
asalat karsa Allah | 

[• • ] | 
kapir ya karsaning Allah || 

100. bĕnĕr dadi luput yayi | 

sĕbab durung wruhing kak kas | 
kudusi Kadis imrate | 
wangkote ing johar-awal | 
tĕtĕp pratandha ĕngam | 
wĕkasan nuli asujud | 
marang ing kĕlaratullah || 

101. Saĕstu dalil kang akir | 
kang dadya tulad utama | 
kĕrana johar-awale | 
sawuse sujud Hyang Suksma | 
ginanjar gya kinarya | 
kabibu Rasullolahu | 

nabi panutup wĕkasan || 

102. Mangkono kang wus wruhing lid | 
yayi sira wus ahli bab | 
sabobote wanodya nom | 

ing sapantaran tan ana | 
ĕstri kang kaya sira | 
kinalilan ambukak buk | 
jilidan gĕdhe wus palal || 

103. Tapsir Kur'an pan wus ramping | 
jamanira wus utama | 
nanging ta yayi dĕnwĕroh | 
walĕr sangkĕre agama | 

tan kĕna ginagampang | 
yĕn kaprĕcĕt dadi lacut | 
pĕcat imane cat-catan || 

104. Kringga ganjaran donya kir | 
yayi dĕnwaspadĕng tekad | 

kang wajib lawan mokale | 
mung kadasing Rasullolah | 
kang wus rasĕh muktamad | 
minangka gagawaripun | 
wajibe Rasul titiga |] 

105. Kang sidik amanat haglig | 
yĕku wajib sinantosan | 
iya tĕtĕlu mokale | 

kang gidib kianat kitman | 
kang iku sininggahan | 
karana wong sugih ngĕlmu | 
upamane kayu gurda || 

106. Rubuh dening ani-ani | 

wong kang wus kĕh kawruhira | 
apĕs dening tĕkabure | 
poma yayi dĕnkawangwang | 
wajibing Rasullolah | 
yĕku tĕtalining ngĕlmu | 
kang rukuh aywa pepeka || 

107. Kang rayi sumungku ajrih | 
nĕmbah sarya ngraup pada | 
alon mlas-asih ature | 
mring raka angĕmu waspa | 
saking jrih sukurira | 
inggih kawula pukulun | 
saking barkah (n)Jĕng paduka || 

108. Angsung ladhang ing ngarungsid 
angsung panggih ing ngaical | 
lan asung gampiling ewoh | 
pĕtĕng tyas amba ing mangkya | 
sinung padhang nĕrawang | 
tĕkabul amba ing wau | 

dĕrĕng uning ing wĕkasan || 

109. Ing mangkya tuwan minihi | 
angoyod durakĕng badan | 
suruping mirat logate | 
kang tartamtu ing kasidan | 
ing mangkya tyas kawula | 
rantas rĕrĕngkĕding kawruh | 
tan sumĕlang ing watĕsan || 

110. Amba tan nĕdya miyarsi | 
liyaning wuwulang tuwan | 
sanadyan dalil Kadise | 
yĕn dĕrĕng dados karsanta | 
kalangkung jrih kawula | 
sumanggĕng karsa sakayun | 
ngong kumambang ing wisesa || 

111. Angga kawula sadarmi | 

ing donya praptĕng ngakerat | 
datan rumaos adarbe | 
darmi kawula tumindak | 
amba nut karsa tuwan | 
datan sumĕlang salugud | 
punapa rĕhing (n)Jĕng tuwan || 

112. Kang raka ngandika aris | 
ya yayi Alkamdulilah | 
muga lulusa ikrare | 

sinung ilham ing Hyang Suksma | 
lan sarta kinuwatna | 
yayi ibadahirĕku | 
lan tĕtĕpe imanira || 

113. Kang rayi konjĕm ngabĕkti | 
ing raka sukur ing Suksma | 
alon matur ing kakunge | 
inggih mugi nastijaba | 
sabda tuwan ing amba | 
kawula kalangkung nuwun | 
narima amba ing tuwan || 

114. Yata ni cĕthi Cĕnthini | 
sadangunira miyarsa | 
arĕrasan bĕndarane | 
manahe nora nalimpang | 
tinungge pangrungunya | 
mĕh tan pae lan sang ayu | 
olih manpangat padhang tyas || 

115. Sĕh Mongraga ngandika ris | 
yayi iku cĕthinira | 

si Cĕnthini sasuwene | 
tan lunga-lunga nĕng dagan | 
nora myat salawatan | 
sira tan anuduh-nuduh | 
bĕtah angadhĕp ing sira || 

116. Kang rayi matur ngabĕkti | 
pan inggih rumiyin mila | 
pun Cĕnthini subrangtane | 
ing ngĕlmi kang kinarĕman | 
pan sampun tap-untapan | 
lawan kawula puniku | 
ngaos Kur'an miwah kitab || 

117. Wus tumindak ngaos Tĕpsir | 
sakĕdhik maksih kuciwa | 
dĕrĕng parigĕl murade | 
myarsakkĕn paduka mulang | 
mila punika anak | 

pan mindhak sumĕrĕpipun | 

< Serat Centhini Jilid 06 - Halaman : 157 > 


kathah ingkang kacathĕtan || 

118. Yĕn mangkono iku yayi | 
ing sabĕn sira ngong wulang | 
konĕn angaji Tĕpsire | 
manira kang angsung murad | 
marang sira supaya | 
dhĕwĕke milu sumurup | 
sasat sira kang wĕh wulang || 

119. Kang rayi umatur inggih | 
ngandika mring cĕthinira | 
lan Cĕnthini sira mangke | 
kinarsan ngaji nĕng ngarsa | 
ya sira pira-pira | 

pan katrima pandongamu | 
antuk idayat winulang || 

120. Cĕnthini matur ngabĕkti | 
saking sajawining gubah | 
inggih bĕndara ing sihe | 
kang dhumawah gĕbal tuwan 
nugraha kinalilan | 

kang abdi kalangkung nuwun 
punapamba walĕsĕna || 

121. Sih bĕndara maring dasih | 
tan sagĕd amangsulĕna | 
sarwi anundha sĕmbahe | 
tan cinatur sadangunya | 
yata kang anĕng pĕndhapa | 
ingkang trĕbangan gumuruh | 
santri samyĕmprak arahab |] 


13 Ing pandhapi wanci bĕdhug tiga sami bibaran. Jayĕngraga mondhong 

bojonipun badhe karasuk kapambĕng sawĕg kĕl, makatĕn ugi para sĕliripun, 
dalah ronggĕng Suratin ingkang badhe karabasa, sawĕg sakit padharan. 
Wasana napsunipun dipun ladosi ronggĕng Sĕnu. 

Kaca 117 - 122 

362 Asmaradana 

122. Mangkana wus bangun akir | 
bĕdhug tĕlu dhĕng wayahnya | 

Jayĕngwĕsthi lon dĕlinge | 
payo sĕdhĕnge bubaran | 
sayah sĕdalu pisan | 

iku wus awal ing Subuh | 
pra santri matur sandika || 

123. Sadaya wus samya pamit | 
kang paman myang para lurah | 
santri anggawa brĕkate | 

kang nonton wus samya bubar | 
sadaya asowangan | 

salong kĕdhik ingkang kantun | 
lurah lĕrĕhan piyambak || 

124. Jayĕngraga matur pamit | 
ing raka wus kinalilan | 
nulya kondur lan garwane | 

Nikĕn Rarasati sigra | 
kinanthi astanira | 

sĕlir tri umiring pungkur | 
lan parĕstri rencangira || 

125. Dumugi wetan pĕndhapi | 
kang rayi nulya ingaras | 
aras krĕp kanan keringe | 
kang rayi ngĕsah anĕngkah | 
ambakna darbe karsa | 

wontĕn wong sadonya ngumbuk | 
andadak sadhengah-dhengah || 

126. Kang raka gumujĕng angling | 
nadyan wong sadonya wiyah | 
ngrawati mataning kodhok | 
kang rayi sigra ingĕmban | 
pan sarwi ingarasan | 
rinungrum ing srĕnggara rum | 
ririh lir sabdĕng brĕmara || 

127. Mangrĕngih manguswa sari | 

Jĕngwĕsthi angling mring garwa | 
dĕlĕngĕn adhimu kae | 

lir wong katĕmbĕn anyaran | 
matur Nikĕn Turida | 
dhasare radi kĕbacut | 
rinta lir wong tan kaopan || 

128. Jayĕngsĕsthi gumuyu ngling | 
ugungĕn wae rinira | 
brĕkate wong anom mono | 
wau kang rayi Jĕngraga | 
samarga priyĕmbada | 

dhuh wong ayu mirahingsun | 
sangĕt kangĕnku mring sira || 

129. Mĕngko banjur wae yayi | 
anendra ing karasikan | 
kang rayi mopo ature | 
kang garwa dinugĕng driya | 
mopone samudana | 
mondhong liniyaning bau | 
sarya ngisĕp payudara || 

130. Praptĕng palataranĕki | 

Jayĕngraga astanira | 
ragi angganjĕl raose | 

kang kĕri nangga pondhongan | 

astane ingkang kanan | 
lon analusur lambung | 
prĕnahe kĕndhit pungkuran || 

131. Wus tetela yĕn turanggi | 
kagyat kang raka tĕtanya | 
lo apa sira iki kĕl | 

angglong jaja kadhung ing tyas | 
kang garwa lon turira | 
jrih ing raka ĕsmu (ng)guyu | 
inggih sawĕg magut wulan || 

132. Kĕndĕl jumĕnĕng pan mĕksih | 
kang rayi anĕng ngĕmbanan | 
kang raka nauri alon | 
maune duk Ngasar ora | 
bĕcak-bĕcik kewala | 
dĕn-goroh wae sirĕku | 

sarwi ngaras payudara || 

133. Kang rayi rinĕmih-rĕmih | 
dangune pinriyĕmbada | 
dadya gĕgĕtun galihe | 
rasa-rasa yĕn wurunga | 
kulinaning asmara | 

gĕla galih lir kĕtunu | 
sĕndhĕt ature mring raka || 

134. Singgih wiwitipun mijil | 
kala ngajĕngkĕn asrakal | 
mak prol tan nyana lamun kĕl | 
sontĕn tan ana karasa | 

adat mawi antara | 

kraos pĕgĕl boyok lambung | 

punika lajĕng kewala || 

135. Kang raka nauri aris | 
sarwi ngisĕp wonga-wonga | 
lah kĕpriye mono kiye | 
astane kering kang garwa | 
rumangkul jangganira | 
asta kanan kinĕn ngakup | 
anĕkĕm kagunganira || 

136. Kinĕpĕl-kĕpĕl pinidih | 
sarwi ngĕsĕs kalihira | 
sarta mĕt iriban ing wong | 

Jĕngraga sangĕt dĕnnyarsa | 
kang garwa kagunturan | 
samya kadung kalihipun | 
kapalang dening lambaran || 

137. Alon kondur ing wismĕki | 
ingĕdhunakĕn kang garwa | 

maksih kang asta tĕngĕne | 
kĕkĕt ing warastra maksa | 
kang raka lon lingira | 
senggane bok ngalang banjur | 
aran wong mĕkruh kewala || 

138. Kang garwa umatur ririh | 
paduka marahi rĕsah | 
kados kirang dintĕn malih | 
kang raka ngling sapuluha | 
wong kaya mangkeneya | 
kang raywa ngling de puniku | 
si Giyah si Sikĕm ana || 

139. Tiga pun Ragil anjĕngil | 
liyane wontĕn kewala | 
rare prawan sadhengahe | 
dĕrĕng pringkilĕn tanggungan | 
senggane kinarsanan | 

sun pĕthĕk mati (n)jĕngkĕrung | 
sĕmĕntĕn niki mĕmala || 

140. Sarwi gumujĕng ningsĕti | 
pangĕnĕtirĕng warastra | 
yĕn ta pinĕksa-a dene | 
mring raka narah kewala | 
wite wis wingi mula | 

tyas wulangun mring sang bagus | 
ature asamudana || 

141. Kang raka sangĕt tyasnĕki | 
karsa rarasing wanita | 
ambĕngkayang guguthule | 
kĕncĕng lir balĕbĕs kalang | 
tyas mupus lon lingira | 

ya wis si Giyah wae wus | 
kang garwa gumujĕng turnya || 

142. Pun Giyah puniku wingi | 
tingal kula mapag tanggal | 
wikan punika kang roro | 
pun Sikĕm Ragil mĕnawa | 
datan amapag tanggal | 
kang raka solahe gupuh | 
sarwi angaras kang garwa || 

143. Ya wis uculĕna yayi | 
sakĕdhap arsa anggarap | 
anumpu sĕlirku roro | 
kang garwa arasa-rasa | 
kang asta yĕn ucula | 
ngĕsĕs anguculkĕn gupuh | 
sarwi cinĕnĕng nĕt-nĕtan || 

144. Wus lukar dĕnnya nĕkĕmi | 
nulya mijil Jayĕngraga | 
sĕlire masih nĕng ngĕmpĕr | 
Jayĕngraga angandika | 
maring ro sĕlirira | 

ro kinayuk jangganipun | 
binĕkta mring gandhok wetan || 

145. Wus prapta ing tilam kanthil | 
Jĕngraga ngling lah wuda-a | 
Sikĕm matur lah kula kĕl | 
kogĕl galihe Jĕngraga | 
boyoke ginĕrayangan | 

ling duk kapan lĕhmu masuh | 
matur winginipun siyang |] 

146. Payo sira wae Ragil | 
age wuda-a sadhela | 
wus bĕgjamu sira dhewe | 

Ragil nĕmbah lon lingira | 
bĕndara nuwun duka | 
kawulĕwĕd nggarap santun | 
Jĕngraga atĕbah jaja || 

147. Dadi kĕjujur sun iki | 
ĕsmu muring-muring duka | 
kabĕhane dilĕlĕngĕng | 

(m)bok aja ajak-ajakan | 
agawe kĕmlaratan | 

sarwi ginĕrayang suku | 
lo dene ki dene ora || 

148. Matur sawĕg sapuniki | 
hĕh agoroh wae sira ] 
mara ĕndi sun dĕlĕnge | 
nulya nyunyunge ginagap | 
nyok asta kĕtĕlĕsan | 
tinarik jingga kadulu | 
kipa-kipa gya tinoya || 

149. Ginuyu ing sĕlir kalih | 
sarwi anuruhi asta | 
kang siji ngosoki bĕrsĕh | 
angling (ngjguyu-(ng)guyu duka 
hĕh kabĕh kĕna nglara | 
kĕthĕk oglĕng padha buntut | 
sĕlir loro thinothokan || 

150. Kĕpadhil wong disĕkait | 
lah ya uwis sira padha | 
ambungana bae sinĕh | 
jumĕnĕng sarwi angliga | 
agupuh sĕlirira | 

samya nĕkĕm rĕbut pucuk | 

samya ngaras sĕsengokan 


151. Sengok-sengok gĕnti-gĕnti | 

Jĕngraga ngling lah wis aja | 
suwe-suwe nĕk mĕcothot | 
nulya lukar ing tĕkĕman | 

Jĕngraga sigra mĕdal | 
nuduh punakawanipun | 
loro Sĕtu lan Kadiman || 

152. Hĕh bocah loro dĕn-aglis | 
undangĕn si Sĕnu Surat | 
yĕn isih ana ing kulon | 
gage kĕbat lumayuwa | 
yĕn kulon nora nana | 
jujulĕn ngomah dĕn-gupuh | 

Sĕtu Kadiman lumajar || 

153. Kalintangan Jayĕngragi | 
midĕr-midĕr nĕng pandhapa | 
ambĕdĕdĕng sasuwene | 
kaku apĕgĕl tyasira | 
anulya malbĕng wisma | 
andhodhog kori wis masuk | 
nimbali mring garwanira || 

154. Sirĕku apa wus guling | 
matur sawĕg arsa nendra | 
layap-layap nulya kagĕt | 
de-enggal tĕmĕn paduka | 
numpu roro sĕlirnya | 

kang raka ngling wong kĕjujur | 
yĕn sira marahi beka || 

155. Mawi kula kados pundi | 
ngling ambĕkuh hih kĕtula | 

-tula padha buntu kabĕh | 
tan ana kang kuwarasan | 
undangĕn kabĕh padha | 
nulya tinimbalan sampun | 
sĕlir tĕtiga gya mara |] 

156. Jĕngraga nudingi sarwi | 
wira-wiri nĕng jĕrambah | 
maksih nyĕngkal dhodhogole | 
garwa matur pagujĕngan | 

(ng)gĕguyu mring kang raka | 
inggih paduka puniku | 
punapa mindhokkĕn tĕtak || 

157. Ngagĕm cĕngkal sĕpĕt aking | 
kang raka gumujĕng suka | 
cĕngkal iras nyĕngkal bae | 
ginaguyu kĕlikikan | 

mring garwa sĕlirira | 

Jĕngraga marang (ng)gĕn lungguh | 
sarwi nyampinge liningkap || 

158. Byar ngalela anglĕnggirik | 
kĕsorot padhange pandam | 
mĕlĕng-mĕlĕng amĕncĕrĕt | 
lir bathok gĕbĕgan kawak | 
atĕbĕg titih antar | 
sumringah lir cinĕt wungu | 
aluwung langkung samoa || 

159. Gĕdhĕg-gĕdhĕg para sĕlir | 
kĕpengin akĕcĕmutan | 
kang garwa nĕntak guyune | 
ambakna duwe tĕnaga | 
ajodhĕh tan sangkriban | 
kidhung liringe sang ayu | 
mrang pra sĕlir kĕlĕcĕman || 

160. Jayĕngraga ngandika ris | 
mring garwa pra sĕlirira | 
ku ki anĕh lan wong akĕh | 
yĕn wus angot ambĕngkayang | 
tan bisa lĕmĕs dhawak | 
kudu-kudu nganggo mĕtu | 
yĕn durung mĕtu tan bisa || 

161. Sikĕm angling bisik-bisik | 
samya gumuyu ampĕdan | 

Jĕngraga mĕsĕm tanya lon | 
kang sira gĕguyu apa | 
umatur kang liningan | 
puniku pun Sikĕm muwus | 
sanjangipun nini Kĕdah || 

162. Pajar duk masih nĕmnĕki | 
bojonipun darbe karsa | 

ni Kĕdah kĕtanggĕlan kĕl | 
kang lanang kĕdah amĕksa | 
ni Kĕdah darbe akal | 
darbĕke kang lapang kinum | 
ing toya mungkrĕt lir lintah 1 1 

163. Garwa gumujĕng ngalikik | 
layak mĕngkrĕta lir lintah | 
katisĕn kamikĕkĕle | 

sĕlir Sikĕm Ragil Giyah | 
pan sarĕng guyunira | 
ting guligik Sikĕm muwus | 
senggane dĕn-konokĕna || 

164. Kinum ing banyu kang atis | 
dimĕne mari (m)bĕngkayang | 

Jayĕngraga sru guyune | 
mara cobanĕn manawa | 
yĕn kaya dongĕngira | 
gya mundhut toya prapta wus | 
ing bokor nulya kinambang || 

165. Gimuyu kang para sĕlir | 
sarwi anyawuki toya | 
samya (ng)guyang dhĕdhogole 
nglĕgarang lir kutuk ngambang 
Rarasatyarsa lunga | 

kang raka ngling aja mundur | 
ngarah apa tan ana lyan || 

166. Wumng mingsĕr Rarasati | 
anggĕgujĕng mring kang raka | 
aningali ing karsane | 
tĕtanya hĕh priye Giyah | 

apa bisa ngalĕmprak | 
umatur sarwi gumuyu | 
punika sangsaya kiyal || 

167. Dĕn-silĕp-silĕpkĕn warih | 
malah molah kalobakan | 
lir dĕlĕg anĕng ganggĕnge | 
botĕn lĕmĕs malah mangkas | 
ngantos anyĕp kulitnya | 
pan inggih sangsaya mulur | 
mĕh jujul bokor punika || 

168. Sadaya akirig-kirig | 
nggĕgilani yĕn sinawang | 
gila kĕpengin manahe | 
karĕmĕnĕn dĕnnya (ng)guyang 
sĕlirira tĕtiga | 

toya srĕp dados ngĕtipun | 
kĕsumukan ing warastra || 

169. Wau ta sadangunĕki | 
ingkang lagya carĕmĕdan | 
Kadiman prapta banĕne | 
sigra ngĕntas Jayĕngraga | 
jumĕnĕng kĕtĕs toya | 
sadaya samya gumuyu | 
Jĕngraga anulya mĕdal || 

170. Panggih lan bagus Suratin | 
ngling (n)di si Sĕnu tan prapta | 
Kadiman umatur dĕrĕng | 
dhatĕng sawĕg katimbalan | 
ngandika lah enggala | 

kang kinĕn sigra lumayu | 
gus Suratin tinimbalan || 

171. Anĕng paningrat adhĕmit | 
pasareyan kanthil rusban | 
tĕrtib gĕdhong anĕng ngĕmpĕr | 
wus anĕng jro pagĕdhongan | 
bisik-bisik ngandika | 

Surat di-mrene wong bagus | 
sarwi kinĕn anĕkĕma || 

172. Gus Suratin kinapithing | 
pipyalus ingarasan | 

pan linĕnggak-lĕnggakake | 
ginulingakĕn ing rusban | 
tansah pinriyĕmbada | 
dadya rĕp-arĕpan mujung | 
lathinira cinĕcĕpan || 

173. Gus Surat sĕndhĕt tyasnĕki | 
dhuh wong bagus mirah ingwang | 
paran sira jaluk anggĕr | 

sesuk yĕn mapag pangantyan | 
sore ing wayah Ngasar | 
pĕrabot ing sadhĕmĕnmu | 
sun kang paring mring ing sira || 

174. Sarwi ingungkurkĕn aris | 
wastra rinantan tinaman | 
ing warastra ling ature | 
ywa dangu-dangu kewala | 
kawula sawĕg susah | 

Jĕngraga aris awuwus | 
susah paran sira mirah || 

175. Sun kang nglĕjarkĕn sirĕki | 
ywa kongsi kusut cahyanta | 
owĕl manisira radĕn | 

sira matura pĕsaja | 
kang dadi wot tyasira | 
gus Suratin aturipun | 
sakit padharan kawula || 

176. Mulĕs sadintĕn tan mari | 
pan botĕn kĕndĕl wawratan | 
mila ywa dangu kemawon | 
yĕn kenging nyuwun apura | 
maklum dalĕm kewala | 
manawi tĕmahan saru | 
kawula jrih ing paduka || 

177. Jĕngraga osiking galih | 
iki wong katula-tula | 
prasasat mapag tanggale | 
karsane iya jĕg nora | 
kapriye kiyĕ mana | 
nulya banĕne si Sĕtu | 

kang nimbali Sĕnu prapta || 

178. Ngandika mring gus Suratin | 
turona wae ywa lunga | 
mijil lampahira alon | 
panggih lan Sĕnu wuwusnya | 
kĕsuwĕn tĕmĕn sira | 

sarwi nothok bathukipun | 
dĕn age sira mreneya || 

179. Wus prapta ing rusban kanthil | 
ing karsa ragi kasĕsa | 
cinĕcĕp lathi pipine | 

gĕnti ing pangarasira | 
jinĕjĕr lan gus Surat | 

Sĕnu pinungkurkĕn wau | 
mungkur kumurĕp pasangnya || 

180. Lumah kurĕp wus miranti | 
winingkis wastra wus silak | 
tumanduk sĕg warastrane | 
dĕn-ongkongkĕn angganira | 
mrih dhanganing pamapan | 
anglĕmpĕt wangkong jinunjung | 
mongkrong mrih tadhah pagutan 

181. Anyĕnthing lir gĕmak laki | 
wus anjathok ing cathokan | 
pinadal nĕt pandĕdĕle | 
maksih kabunton rĕkasa | 
solahe lir kĕkĕyan | 

brĕbĕt mĕkĕnĕng nulyanglud | 
mak hĕk andhĕngkĕng sĕsambat 


14 Wĕkdal Subuh ing Wanamarta sakalangkung rame, adan sĕsauran binarung 
ungĕling pĕksi tuwin iwĕn lan lare alit sinau ngaos. Bakda Subuh ing 
Jayĕngragan rame tiyang nyambut damĕl warni-warni badhe ngadani 
ngundhuh pĕngantĕn. Ing pandhapi katabuh gamĕlan Alun-jaladri 
sakĕlangkung ulĕm nganyut-anyut swantĕnipun. Nanging ila-ilanipun 
gamĕlan wau bilih kaangge mahargya palakrami, pĕngantĕnipun ing wĕkasan 
pĕgat-mati Jayĕngraga ngundhuh pĕngantĕn, sadaya mangangge anĕh-anĕh 
anggumuj ĕngakĕn. 

Rawuhing pangantĕn laju dhatĕng ing pajangan, lajĕng dhahar kĕmbul. 
Dalunipun sabibaripun salat sĕsarĕngan kawontĕnakĕn pahargyan. 

Kaca 122 - 164 

182. Adhuh pĕjah kula mangkin | 
alon kewala bĕndara | 
kalangkung sangĕt sakite | 
mrĕkinting kadya pĕcaha | 
sabĕne tan kadyeka | 

Jĕngraga ngling wong kĕsusu | 

lara thithik ngarah apa || 

183. Ginĕlak panrĕggirĕki | 
pantog pok Sĕnu anggronjal | 
lir dĕnogak warastrane | 
dhasar wus suwe (m)bĕngkayang 
amĕlak siningsĕtan | 
anggadĕdĕr dhasar kojur | 
kumĕsar thĕr akĕjotan || 

184. Wus tungtas rasaning gati | 
warastra tan bisa obah | 
kasingsĕtan ing pangadon | 
tinarik lukar tan kĕna | 
maksih kĕkah nĕng papan | 
Jĕngraga ngling lah wis Sĕtu | 
aja kok kĕncĕngi lara || 

185. Tinarik mĕksa ngĕncĕngi | 
ginuyu mring kalihira | 
sarwi matur (ng)gih kajĕnge | 
anjiyat sapindhah edhang | 
kawula malĕs mĕksa | 

mila tan asuka mĕtu | 
tĕgĕse kenging awisan || 

186. Lir wong mampir (n)jaluk gambir 
dene kalangkung sakĕdhap | 
botĕn sĕmantĕn sabĕne | 
angling wong wis suwe mangkas | 
mulane gĕgĕlisan | 

ya sesuk wae sirĕku | 
sun-jĕthot sadina pisan || 

187. Dangu prĕnĕsan Jĕngragi | 
miyarsa kĕluruk ayam | 
sarta bĕdhug tĕlu Suboh | 
pra santri kang samya adan | 
kidul lor kulon wetan | 

Jayĕngraga tyas kĕsusu | 
dĕnnya pĕpĕt wus luwaran || 

188. Sigra mring patirtan wong tri | 
jinabat nawĕtu huslah | 
minaljinabat ashare | 

parlan lilahi tangala | 
alahu akbar niyat | 
ngilangkĕn kadas kang agung | 
karana wĕnang asalat || 

189. Parlu pakoning Hyang Widi | 
dĕnnya siram gĕgĕlakan | 
kinalalar lare roro | 

wus suci dĕnnya jinabat | 
amundhut nyamping sigra | 

wus busana ngambil wulu 
wong titiga ruruncungan || 

363 Pocung 

1. Surat Sĕnu anĕng tajug adan Subuh | 
swarane araras | 

lagon Bantĕnan gumrining | 

asalatu kĕrun min arum ngĕmandhang || 

2. Sawusipun adan gya sunat sadarum | 
pra santri kang salat | 

wong tuwa myang santri cilik | 

Jĕngraga wus sunat anĕthĕkkĕn kamat || 

3. Gya kamat wus Jayĕngraga ngangkat prĕlu | 
usali parĕlas | 

Subĕki rĕkangatĕni | 

ada-an ima-man lillahi tangala || 

4. Gya Allahu akbar kabiran alkamdu | 

-lilahi kasiran | 

wa subkanalah bukratin | 
wa asilan nulya amaca Patekah || 

5. Sampunipun Patekah ing suratipun | 
pan Inna anjalna | 

sawusing Patekah akir | 
apan surat Watini wĕwacanira || 

6. Nulya rukuk iktidal andonga Kunut | 
asujud ro tahyat | 

sarta sumaminah tĕrtib | 

nulya salam bakda gya puji-pujiyan || 

7. Swara barung rĕmpĕg nganyut-anyut arum | 
sabawaning desa | 

kang barungan kang sarĕnti | 

ingkang lagya dhikir myang wus sĕlawatan || 

8. Wĕnĕh kang wus ngaji turutan gumrumung | 
anulya gya adan | 

sabawane desarja-di | 

wor krĕngkĕting pipikul sami pĕpasar || 

9. Wĕktu Subuh wong sadesa tanginipun | 
samya nambut-karya | 

malah bangun kĕh kang tangi | 

olah ratĕngan wĕnĕh mangkat pĕpasar || 

10. Kang (ng)galĕpung ting gĕrandhung myang kang nglĕmbur | 
pandhe gĕndhing sayang | 

tan sĕpĕn raina wĕngi | 
amĕwahi sĕnĕnging desa raharja || 

11. Tĕka sĕmu yĕn Subuh kwĕh swaranipun | 
bangun bang-bang wetan | 

barung ingon-ingon muni | 

jaran kĕbo sapi bĕbĕk miwah ayam || 

12. Mrak manguwuh nyangungung prĕkutut manggung 
myang putĕr bĕnggala | 

sikatan munya cing-go-ling | 

anĕng kaywan kolik munya aklikikan || 

13. Pĕksi tuhu nĕng gurda anggantĕr asru | 
cocak kĕkroyokan | 

kuthilang imbal kudhasih | 

bĕthĕt jalak sauran menco kĕpodhang || 

14. Swara umyung unine pĕksi ambarung | 
swaraning pujiyan | 

kang pĕksi lir angrakĕti | 

kang amuji myang kadya tutuku jajan || 

15. Rare gumrah pangajine anĕng tajug | 
gladhag kang angeja | 

alip jabar a jĕrĕ i | 
a bĕse u ana kang ngaji turutan || 

16. Kul ya-ayu halkapirun la akbudu | 

-na ma tak buduna | 

wa la atum ngabiduni | 

ma akbud wa la ana ngabidun ma nga || 

17. -batum wa la antum abidun ma akbud | 
lakum dinukum wa | 

-liya dini apan nĕnggih | 

kap lam pĕs kul ya jabar ya lip jabar a || 

18. Ya pĕse yu lapalira kul ya ayu | 
ehe lam jabar ha | 

kap jabar kape jĕre pi | 

re pĕse ru nun jabar na lam jabar la || 

19. Lip ngin jabar be bĕse bru dal bĕse du | 
ĕnun jabar ĕna | 

nulya ginĕladhag ngaji | 
lapal halkapiruna la akbuduna || 

20. Min jabar ma tengin jabar ta be bĕse bru | 
dal pĕs du nun jabar na | 

ma takbuduna lan malih | 
angejah wau jabar wa lam jabar la || 

21. Alip ĕnun jabar a te min pĕs tum | 
wa la antum nulya | 

ngin jabar nga be jĕrĕ bi | 


< Serat Centhini Jilid 06 - Halaman : 170 > 


dal pĕse du nun jabar na lip ngin jabar 

22. Be pĕse bu dal pĕse du wa la antum | 
ngabiduna ma ak | 

-but wawu jabar wa nĕnggih | 
lam jabar a lip jabar a nun jabar na || 

23. Ngin jabar nga bĕ jĕrĕ bi dal pĕse du | 
lapal wa la ana | 

ngabidun kĕlawan malih | 

min jabar ma ngin jabar nga be jabar ba || 

24. Te mim pĕs tum lapalira ma ngabatum | 
gya wau jabar wa | 

lam jabar la lawan alip | 

nun jabar an te mim pĕse tum anulya || 

25. Ngin jabar nga be jĕrĕ bi dal pĕse du | 
lawan nun jabar na | 

mim jabar ma alip a'in | 

jabar ak be pĕse bu dal pĕse du-nya || 

26. Wa la antum ngabiduna ma akabud | 
lam jabar la ĕkap | 

mim pĕse kum dal jĕrĕ di | 

nun pĕse nu kap mim pĕse kum anulya || 

27. Wau jabar wa lam jĕrĕ li puniku | 
lawan ya jabar ya | 

dal jĕrĕ di nun jĕrĕ ni | 

la kum dinukum wa liyadini tamat || 

28. Yata wau Jayĕngraga wusnya Subuh | 
nimbali (m)bannira | 

Kartiraga praptĕng ngarsi | 

Jĕngraga ngling hĕh ya bapa Kartiraga || 

29. Rĕrĕhamu wong magĕrsari sĕdarum | 
myang wong padhukuhan | 
sarupane jalu ĕstri | 

pan kĕrigĕn kabĕh kon tumandang karya || 

30. Pasang tarub lan mragata mesa lĕmbu | 
wĕdhus bĕbĕk ayam | 

dadakan sadina iki | 

rah-arahĕn sor Ngasar pĕngantyan prapta || 

31. Wusa rampung samĕngko bapa dĕncakup | 

Ki (m)ban Kartiraga | 

umatur mring Jayĕngragi | 
inggih sampun kula artini sĕdaya |] 

32. Tiyang dhusun taksih dĕrĕng wontĕn mantuk | 
lamun wontĕn karsa I 

ingkang dadakan kadyĕki | 
sampun kantos dados timbalan abdinta 

33. Bapa ya wus trapa karya mumpung esuk | 
aywa kĕlayatan | 

ki (m)ban sandika turnĕki | 

nulya mundur sing ngarsa sigra parentah || 

34. Tan adangu rĕrĕhanira kumĕrut | 
wus prapta sĕdaya | 

kantun anrapakĕn sami | 

cagak palang pring tarub blarak pinasang || 

35. Kusung-kusung kang masang tuwuhan tĕbu | 
rĕjuna lan pisang | 

raja lawan cĕngkir gadhing | 

Jĕngraga ngling mring Madasra Amaddiman || 

36. Ya sirĕku wong roro dene karyamu | 
sakĕh pĕpragatan | 

rampunga dening sirĕki | 

kĕbo sapi wĕdhus miwah bĕbĕk ayam || 

37. Ingkang sinung wuwus sandika turipun | 
nulya malih nabda | 

mring Nuripin Jalalodin | 

kinĕn karya kĕmbar-mayang sakĕmbaran || 

38. Lan sirĕku Crĕmasana lan kancamu | 
mĕngko sore padha | 

yĕn mapag pĕngantĕn prapti | 
panganggomu kabĕh padha bagorana || 

39. Lah wis gupuh prentaha mring anak putu | 
kabĕh padhalangan | 

kang liningan nĕmbah amit | 

Jayĕngraga ngandika mring para lurah || 

40. Hĕh gus Dawud pĕpĕkĕn rĕrĕhanamu | 
mĕngko bakda Ngasar | 

mapan sĕlawatan dhikir | 

trĕbang tĕlu bae kang padha arahab || 

41. Matur nuwun sandika ingkang tinuduh | 
sigra Jayĕngraga | 

kondur mring dalĕmirĕki | 
ngandika mring garwa Rarasati sigra || 

42. Paran uwus nuduh batur kĕn tĕtuku | 
apa kang tan ana | 

mupung pasar dhewe Paing | 

Nikĕn Rarasati umatur sandika II 

43. Dĕrĕng nuduh kawula ngĕntosi dhawuh | 
kang raka lingira | 

iya mupung esuk yayi | 

biyung Cerong bae konĕn mĕnyang pasar || 

44. Dhuwit wolung reyal kaya iku cukup | 
ngur para kuranga | 

mĕngko gampang amuwuhi | 

wong wus sarwa ana mung ukur panganan || 

45. Lawan bumbu myang sajĕn-sajĕn puniku | 
yĕki wruhanira | 

amantu midadarĕni | 

wus bĕgjane ipemu (m)bok Tambangraras || 

46. Karsanipun ramanta (n)Jĕng Kyai nĕngguh | 
sawising nĕng sira | 

kakangira Sĕh Mongragi | 

ing sadina sawĕngi sorene paman || 

47. Gilir ulur para paman ngundhuh mantu | 
nulya mring Kauman | 

man Pangulu Basarodin | 

nuwun ngundhuh mantu mring sang pinangantyan || 

48. Alon matur sandika kang rayi gupuh | 
nuduh mring (m)bok inya | 

hĕh biyung Cerong dĕnaglis | 

lah mĕnyanga pasar Paing tutukuwa || 

49. Gula bumbu pĕpanganan sadayĕku | 
apa kang tan ana | 

mangsa bodhoa sirĕki | 

picis wolung reyal iki amboronga || 

50. Lah wis biyung umangkata mupung esuk | 

Ni Cerong gya mentar | 

mring pasar lan pĕngantih tri | 

wus dinuga amborong warnining pasar || 

51. Tan adangu Ni Cerong dĕnnya tĕtuku | 
wus tan kaliwatan | 

myang kang mikul wus miranti | 
mulih ngirit ting karĕngkĕt buruh rolas || 

52. Praptĕng ngayun wus tiniti tukonipun | 

Nikĕn Rarasatya | 

ngandika marang kang bibi | 
lah inggih punika bibi Kulawirya || 

53. Kula sampun pasrah mring bibi sĕdarum | 
kang dadiya kulmak | 

mandhegani nambut-kardi | 

rampungipun ing sĕkul ulam panganan || 

54. Saliripun kalĕthĕk pawon puniku | 
kula wus pitaya | 

dhatĕng pun bibi kĕkalih | 

Nyai Kulawirya nauri sa-Allah || 

55. Nulya mundur ni Kulawirya nĕm sĕpuh | 

Jĕngraga ngandika | 

marang padĕkan pawĕstri | 
malĕbuwa undangĕn si Nini Daya || 

56. Kang ingutus tan antara nuli rawuh | 
sira Nyai Daya | 

Jayĕngraga ngandika ris | 

lah Ni Daya andika rĕh wayah-(n)dika || 

57. Rakitipun ing pĕpajangan puniku | 
inggih kang prayoga | 

nini pasanging tilam mrik | 

Nyai Daya nauri inggih putu-mas || 

58. Pĕnĕdipun ngĕmpĕr sakĕdhik tilam rum | 
pasang rakitira | 

ing dalĕm agĕng ingirib | 

tilaming sang pinangantyan sarwa seta || 

59. Alon muwus Jĕngraga inggih puniku | 
nini aprayoga | 

sawiji (ng)gyan sarwa putih | 
rekanipun mangsa borong Nini Daya || 

60. Malih muwus mring garwa yayi sirĕku | 
lah uwus dĕnenggal | 

mupung esuk dĕnagĕlis | 

tur sĕndika kang rayi nulya mĕmajang || 

61. Sigra mĕtu mring jawi pĕndhapa lungguh | 
ing lante dĕmangan | 

nyamping lurik Bugis langking | 
apaningsĕt jingga sĕrĕt ijo dhulang || 

62. Sarwi kalung srĕbĕt putih gĕnis alus | 
pa-asatan rema | 

rema kĕbĕs mĕntas gunting | 
adhĕsthar kumbaya cathokan kusta bang || 

63. Waja jamus anglaring kombang agĕmpung | 
kumbala kĕtogan | 

lĕmĕt tĕpĕn lir minangsi | 
aliyangan ĕpĕk tĕmbalo gĕbĕgan || 

64. Sĕliripun satunggal angampil dhuwung | 
anĕng keringira | 

lan rare parawan sunthi | 

ngampil lopak-lopak lawan pakĕcohan || 

65. Linting alus nipah sata dhĕdhĕs arum | 
sira Jayĕngraga | 

tinĕrap pra magĕrsari | 

miwar para lurah santri nambut-karya || 

66. Pan gumuruh swaraning pawon kumrusuk | 
rinayap ing kathah | 

sarĕrĕhane pribadi | 

desa Magĕrsari santri padhalangan || 

67. Kang nĕng ngayun Kulawirya lan pra sĕpuh | 

Sĕmbagi Jumĕna | 

myang sudagar magĕrsari | 

samya damĕl sajĕn sapit abing rĕmpah || 

68. Ingkang mupuh ulam sawĕnĕh amarut | 
ngoncĕki bĕrambang | 

bumbu sate age arih ( 

Jayĕngraga pinarak sarwi gambangan || 

69. Nadyan nuduh ing karya sakaliripun | 
sinambi anggambang | 

gĕtĕr galĕbĕg kur jawil | 

Kulawirya ngĕndhangi cangkĕm dhĕng-dhungan || 

70. Ngandika rum Jĕngraga sarwi gumuyu | 

Crĕmasana sigra | 

mundhuta rĕbab lan suling | 

gĕndĕr kĕndhang payo gagadhon lirihan || 

71. Kang tinuduh tan adangu prapta ngayun | 

Ganda Widiguna | 

Widilĕksana tan kari | 

Tunjangkara sampun samĕktĕng sadaya || 

72. Lingira rum kĕndhangmu aturna gupuh | 
mring man Kulawirya | 

nulya ingaturkĕn aglis | 

angling malih lah Crĕmasana ngrĕbaba || 

73. Gĕndĕr iku Gandasana kang anabuh | 
si Tunjang nyulinga | 

Widiguna kang nyuluki | 

wis sĕnggrĕngĕn rĕbabmu pathĕt manyura || 

74. Yĕn sĕndhon wus tutug banjur Kuwung-kuwung | 

Crĕmasana sigra | 

rĕbab tinĕnthĕng nĕmnĕki | 

gĕndĕr suling gambang tinabuh nĕmira || 

75. Wus pikantuk nyamlĕng sĕnĕng grĕngĕk arum | 
gya mamĕt manyura | 

tutupan gĕtĕr amiwil | 

ngulĕr kĕkĕt panuduhe ngĕmbat kawat || 

76. Cumĕnthong puk angatonggĕng masang antup | 
jariji pat ganggang | 

lir sikile lalĕr kĕsit | 

driji manis jĕnthik ting cĕngkĕnuk rikat || 

77. Anglir sunguting kupu angingsĕp madu | 
kosokane lamba | 

muput sĕgĕgan lĕstari | 

walikane rangkĕp ngĕcĕk rikat rata || 

78. Pacakipun amanjing antĕng tumungkul | 
dene Gandasana | 

anggĕndĕr grĕnĕngan ririh | 
angathimil kumrining srĕnge nyalupak || 

79. Ngĕnuk-ĕnuk bĕbĕngkakane ulĕm-puk | 
cengkoke clĕmpungan | 

pancĕr sandhungan mincati | 
angipinjal jĕjĕl nyĕlani irama || 

80. Pacakipun lir Unĕngan sĕmunipun | 

Tunjangkara dĕnnya | 

anyuling bĕning cumlĕring | 
anyaririt tulupane atilĕpan || 

81. Ngĕlong tutup papelon aliyu-liyu | 

Jĕngraga anggambang | 

nĕrithil asta kumitir | 

tan sulaya kiwa tĕngĕne arikat || 

82. Kumalunthung narĕthĕg gĕtĕr glĕbĕg thur | 
pacake wiraga | 

aladak ang-Gunungsari | 

Widiguna suluk ngĕliking manyura || 

83. Nganyut-anyut loyop pantĕs suluk bangun | 
sakĕh kang miyarsa | 

sadaya karĕnan dening | 

Jayĕngraga dĕnnya sasĕndhon araras || 

84. Sawusipun tutug liyu-liyunipun | 
pathĕt Sarayuda | 

sabĕman gong nulya wiwit | 

gĕndhing Kuwung-kuwung munya rum araras || 

85. Kĕndhangipun ajĕg jĕjĕg lamba kukuh | 
ulĕt wilĕt samya | 

rĕbut yatmakaning gĕndhing | 

apan dangu dĕnnya ngĕs-ngĕs cengkokira || 

86. Gĕndhingipun niba kĕndhange angguguk | 
kipat akosĕkan | 

bĕm sĕbah kĕmpyang nĕlampit | 
ambiyantu tan sulaya wilĕtira || 

87. Wusnya dangu nĕsĕg tan antara suwuk | 
sigra Jayĕngraga | 

ngasta rĕbab pathĕt ngĕlik | 
ngik-ingiking tutup kosoke rangkĕpan || 

88. Tutup bĕsus kosok rangkĕp rikat alus | 
eram kang amulat | 

sĕmbada lan kang nyuluki | 

pan katongton Jĕngraga kamuktĕnira || 

89. Ngandika rum mring rarĕstri kinĕn mundhut | 
sĕrat Bratayuda | 

kawi kang kinĕn gya prapti | 

Jayĕngraga sĕlĕh rĕbab mundhut sĕrat || 

90. Pan anuju kang winiyak pupuhipun | 
kang sĕkar Sardula | 

Wikidhriya dĕnwiwiti | 

swara manis arum mĕmbat wuluh rĕmak || 

91. Ngadan talu mangsah manĕngah tinĕngguh | 
pĕjah ning sura ka | 

kalih pisan lajĕngnĕki | 

yeka tandyangambah gunung saha bala || 

92. Ngambah tĕkĕng sohini yeka sru nĕngguh | 
rata Nata Salya | 

pinanah lajĕngirĕki | 

mwang Wirayodha pĕjah tanbismĕng sira || 

93. Matya Karwa Krĕtawarma lajĕngipun | 
panmakarwanrata | 

mung sapada ngandika ris | 

Widiguna iki sira apalĕna || 

94. (ng)Gonnĕn suluk ada-ada grĕgĕt-saut | 
iku dalil dhalang | 

layang Bratayuda kawi | 

nadyan padha kawi aja layang jarwa || 

95. Kurang mungguh tetela yĕn dhalang dhusun | 
sanadyan dhusunna | 

yĕn olĕh yudanagari | 

dadi nyata sambada komuk ing dhalang || 

96. Dhalang iku pat prakara kudu gambuh | 
dhihin jĕjanturan | 

kapindho gĕndhing kĕkawin | 

ping tri (m)banyol kaping pate sĕsabĕtan || 

97. Yĕku kang wus pralĕbda nyĕnyĕt atutug | 

Widiguna turnya | 

mugi angsala pangidin | 

sawab bĕrkah ing wuwulang (n)Jĕng paduka || 

98. Inggih nuwun bĕndara kawula sinung | 
wulang mrih pralĕbda | 

Kulawirya ngĕndika ris | 

iku priye lakune Sardula pira || 

99. Ingong durung pati omah kawi iku | 
namung uran-uran | 

daya kĕha sapada thil | 

lamun maca nĕng layang lumpuh kewala || 

100. Naur wuwus Jĕngraga inggih puniku | 
lampahe kang sĕkar | 

Sardula wilangannĕki | 
lampahipun sapada lingsa sangalas || 

101. Angkatipun nĕnĕm ping ro nuli pitu | 
gunggung sapadanya | 
pitungdasa gangsal nĕnggih | 

ukaranya kang nĕm ngangkat rong aksara || 

102. Ingkang pitu ukaranya mangkat tĕlu | 
kĕdah wiwicalan | 

angkating pada lingsĕki | 

lamun gangsal dipunangkati satunggal || 

103. De yĕn wolu pan sĕkawan angkatipun | 
sĕnadyan kang sĕkar | 

kidung macapat tan pahi | 

inggih sami yĕn angkating wiwicalan || 

104. Manthuk-manthuk Kulawirya dĕrĕng surup | 
ah manira wĕgah | 

nora tĕlatĕn nitĕni | 

payo padha klĕnĕngan bae kapenak || 

105. Nanging iku ana kojahe kang muwus | 
yĕn wong kalĕnĕngan | 

nganggo kĕndhang tan dĕn-gongi | 
rada ora ilok ingaran kĕmangga || 

106. Bĕcikipun nganggo gong ywa sĕru-sĕru | 
lirihan kewala | 

Jayĕngraga mĕsĕm angling | 
apa nyata Widiguna mangonoa || 

107. Alon matur lĕrĕs pangandikanipun | 
paman jĕngandika | 

sami lan pituturnĕki | 

jĕnatipun gĕbal sampeyan pun bapa || 

108. Jĕnatipun kakang myang kang sĕpuh-sĕpuh | 
mastani kĕmaga | 

mawi kĕndhang tan dĕn-gongi | 

tan amawi ĕgong sampun mawi kĕndhang || 

109. Lingira rum yĕn mangkono yĕngsun mĕlu | 
dhadhagane ala | 

lire kĕmaga tan bĕcik | 

lah ya mara (n)jumuka gong pĕwayangan || 

110. Kang tinuduh mundhut gong kĕnong prapta wus | 
nuli Jayĕngraga | 

angrĕbab langkung rĕspati | 
asĕsĕndhon sinulukan pathĕt sanga || 

111. Wusnya nutug sĕndhon lih-ulihanipun | 
apan lajĕng buka | 

gĕndhing sanga Gambirsawit | 
ingĕgongan lĕga tyase samya suka || 

112. Kabĕh baut padha rasane nĕnabuh | 
rĕrĕming irama | 

adu wilĕting malatsih | 

ukur jawil sajĕjanturaning dhalang || 

113. Langkung runtut rasaning gĕndhing pakantuk | 
dadya ngantak-antak | 

dangu dĕnnira anggĕndhing | 

tan antara anĕsĕg gĕndhinge munggah || 

114. Tan adangu saya gulĕt wilĕtipun | 
rĕbut ngĕs kĕsaman | 

nabuhe samya birai | 

rahab berak rasa-rasa yĕn uwisa || 

115. Sĕsĕgipun ngandhĕlong anulya suwuk | 
nulya sĕsĕndhonan | 

rĕbab lajĕng ngĕcĕk ngĕlik | 

suluk suling gambang gĕndĕr abarungan || 

116. Nganyut amm nutuk lih-ulihanipun | 
pathĕt Sarayuda | 

sabĕman gong Wissirĕki | 

Kulawirya ambĕkuh gumuyu latah || 

117. Sarwi muwus iya talah wong nĕnabuh | 
lamun kabĕnĕran | 

dhasar gĕndhing Gambirsawit | 

panabuhe kur (n)jawil padha karasa || 

118. Ngĕtog kayun raosing gĕndhing anganyut | 
anyĕnyĕt tan liyan | 

cipta saliyaning gĕndhing | 

Widiguna ambĕthĕr ngilĕr lĕr-lĕran || 

119. Apikantuk mathĕnguk tan ana ngantuk | 
beda yĕn sĕmbahyang | 

Jumungah watuke (ng)gigil | 
nganti bakda isih cakra ambranahan || 

120. Gĕr ginuyu niyaga myang santri (ng)guyu | 
matur Widiguna | 

kirang priksa ingkang mawi | 

lamun salat ting klĕkĕr gondhang kawula || 

121. Kĕdah watuk anggigil cĕgukan hak-huk | 
gatĕl irungkula | 

ting gĕriming kĕdah wahing | 

kadhang sarĕng ngĕntut watuk wahing samya || 

122. Sangsaya sru kang gumuyu sadayĕku | 

Jĕngraga asuka | 

gumujĕng pan sarwi angling | 

(ng)gih lĕrĕs paman pun cĕblung Widiguna || 

123. Pancĕn kupur tan pinulung salatipun | 
jaga pakan nraka | 

Widiguna matur aris | 

inggih mung sok larisa kewala nrima || 

124. Lon amuwus Jayĕngraga nulya nuduh | 
mring parĕkanira | 

kinĕn mundhut layang Panji | 

kang liningan sigra mundhut praptĕng ngarsa || 

125. Wusnya katur kang sĕrat winiyak gupuh | 
wau kinĕbĕtan | 

kang pangguh pupuhirĕki | 

sĕkar Mijil nuju Panji Wangsĕngsĕkar || 

126. Kalanipun andĕmon mring taman mong kung | 
nulya pupuh ngarsa | 

sĕkar Sinom dĕnkĕrsani | 

maos cengkok Sinom pangrawit araras || 

127. Swara muluk gĕtas rĕnyah manis arum | 
alĕpas napas tyas | 

wiwiting pada puniki | 

ungĕlipun ingkang kagagas ing driya || 

128. lajĕng sarone kagunganing ki Salu | 
datan ana bisa I 

matut amung Jayĕngsari | 

lajĕng kang bisa matut gĕndhinging gambang || 

129. Lajĕngipun ngajĕng ing salukatipun | 
nulya kadyĕng kuna | 

mila karaosing galih | 

pan dĕnangĕn-angĕn ing latri mangkana || 

130. Lon gumuyu Kulawirya sarwi muwus | 
ya talah anakmas | 

wus palale sarwi bĕcik | 

maca ngaji anggĕndhing anunggang jaran || 

131. Sarwa luhung ngĕpĕnginakĕn sadarum | 
kadĕk pra bĕnthĕtan | 

gumriwis padha ngunggahi | 

prawan lanjar randha ronggĕng kĕh kedanan || 

132. Dhasar bagus asugih putraning guru | 
wasis ing kabisan | 

ana kĕdanan yĕn ngaji | 

kang kĕdanan maca kĕdanan yĕn tĕgar || 

133. Ĕsmu (ng)guyu Jĕngraga lingira arum | 
sampeyan punika | 

(n)dadak ngumpak-umpak ati | 
nauri satĕmĕne bae kithinga || 

134. Tutug sikut nora (ng)gunggung dhasar lugu | 
mara Widiguna | 

kabĕh kowe kono sami | 

bokmanawa ngong dĕnaranni angompak || 

135. Samya matur nun inggih sayĕktosipun | 

Crĕmasana turnya | 

inggih pun Widiguna sring | 
anggĕgobra ngakĕn dados palawangan || 

136. Ngipuk-ipuk sring angsal pawĕwĕhipun | 
nyagak padintĕnan | 

wat-awat kinĕn nimbali | 

malĕbĕng jro kinĕn lumampah piyambak || 

137. Prĕstri masuk duka dalĕm lajĕngipun | 
gumujĕng Jĕngraga | 

sarya ngling wis kĕnĕng baring | 

kadĕkne wong sring prapta matur sunundang || 

138. Kewuhan sumaur sun durung sumurup | 

Jawane di Guna | 

kang nĕkakake bagĕjil | 

wis kandhuhan akale si Widiguna || 

139. Ki Widiguna grĕnĕng-grĕnĕng amuwus | 
marang Crĕmasana | 

bisa ngalakkĕn wong bĕcik | 
ya dandanan bot-bote wong kĕtagihan || 

140. Yĕn ta kudhung bĕndara sapa sing (ng)gugu | 
Crĕmasana ngucap | 

lah ya yĕn nuju wong bĕcik | 
yĕn kĕtanggor wong ala bilai sira || 

141. Lamun iku wong landhĕp gathĕk sĕk ampuh | 
singa kĕlakona | 

bĕndara gĕrah dĕnĕstri | 

pĕsthi mĕngko irungmu ngong-opĕli plas || 

142. Widi (n)jumbul hih nora jamak wong iku | 
tĕka panastĕnan | 

padune tan ngong-ujuri | 
muring-muring andadak olĕh dhadhakan || 

143. Sadaya sru gumuyu kang sami ngrungu | 
myat ki Widiguna | 

ulate malorok wĕdi | 

Jayĕngraga Kulawirya latah-latah || 

144. Gar-gĕr umyung kang kinarsan anĕng ngayun | 
Jĕngraga ris nabda | 

paman puniku supami | 

natap gangsa pelog siyange kewala || 

145. Kang paman gumujĕng ngling amanthuk-manthuk 
arĕmbug manira | 

ngarah apa wong wis lungse | 
ya (ng)ko Asar bae suwuking gamĕlan || 

146. Payo gupuh Widiguna sakancamu | 
ngusunga gamĕlan | 

pelog si Alun-jaladri | 
pĕparinge ki dipati Wanasaba || 

147. Jare iku brĕkatan bĕtuwahipun | 
ing eyange swarga | 

tĕdhak dalĕm pra bupati | 

ing Bintara gangsa saking Giripura || 

148. Inggih tuhu nanging ingkang maksih lugu | 
bonang kĕnong gangsa | 

inggih pun Alun-jaladri | 
ricikipun pĕpak anĕng Wirasaba || 

149. Wartinipun kangmas dipati kadyĕku | 
kala duk kang eyang | 

kang ngwasani riciknĕki | 
ki dipati nimbali gĕndhing Jĕpara || 

150. Tunggilipun kang wontĕn kangmas puniku | 
slendro pun Samodra | 

bonang kĕndhang gong satunggil | 
asring pĕcah botĕn kenging rinakitan || 

151. Milanipun gong dhudha salaminipun | 
sarĕng dĕnnya yasa | 

ricikan Alun-jaladri | 

anauri ya wus mawane bintuwah || 

152. Lah dĕn-gupuh niyaga lĕhmu angusung | 
dĕnririh kewala | 

ywa gumluwĕh kumawani | 

kang liningan matur sandika gya mentar || 

153. Tan adangu kang sung gangsane prapta wus 
tata nĕng pandhapa | 

sarta sajĕn myang dupa mrik | 
wus samĕkta niyaga pĕpak sadaya || 

154. Lingira rum sarwi mundhut kĕndhangipun | 
lah mara lĕkasa | 

gĕndhing lima bonang dhingin | 
ya pangrawit kang liningan tur sandika || 

155. Kang paman wus mapan anabuh kĕdĕmung 
Jayĕngraga ngrĕbab | 

Widiguna kang ngĕndhangi | 

Crĕmasana kang (m)bonang pĕnĕmsira || 

156. Jam sĕpuluh dĕnnira anatapalu | 
cumĕngkling bonangnya | 
ricik barung nabuh sami | 

ing limane pan sumĕntĕg bĕme kĕndhang || 

157. Pan jumĕgur andule bisa gumuyu | 
wadone angombak | 

banyu sringe lwih mawingit | 
ingkang myarsa kagyat tyasira naratab || 

158. Sinru arum angĕbĕki ing sadhusun | 
lir natab priyangga | 
pĕngrasane jogannĕki | 
prabawane Alun-jaladri yĕn munya || 

159. Kang angrungu tan pangling suwaranipun | 
tan ana mĕmada | 

unine Alun-jaladri | 

samya berag anggugah manah gambira || 

160. Ngantuk-antuk rarasira manis arum | 

Ki Bayi Panurta | 

kagyat atĕtanya aris | 

jĕg si Alun-jaladri kang muni ika 

161. Garwa matur pan inggih ing swaranipun | 
botĕn wontĕn liyan | 

gangsa kadya Lun-jĕladri | 

pan prĕnahe lĕrĕs wismane Jĕngraga || 

162. Sigra wau ki Bayi nimbali gupuh | 
mring Luci gya prapta | 

hĕh Luci priksanĕn aglis | 

mring si Jayĕngwĕsthi dhisik takokĕna || 

163. Dhine iku tĕka wani-wani nabuh | 
apa wis kalilan | 

mring kangmase Amongragi | 
lamun ora sĕbabe wani anatab || 

164. Kang tinuduh santri Luci sigra mĕtu | 
praptĕng wismanira | 

Jayĕngwĕsthi santri Luci | 

matur kawula ingutus (n)jĕng ramanta || 

165. Kinĕn matur mring paduka milanipun | 
rinta Jayĕngraga | 

natab pelog Lun-jaladri | 
punapa wus kinalilan ing rakanta || 

166. Yĕn ta lamun dĕrĕng wontĕn karsanipun | 
rama jĕngandika | 

wontĕn dukane sakĕdhik | 

(n)jĕng paduka kinĕn mariksa rayinta || 

167. Ngandika rum hĕh Luci ngong tan sumurup | 
pandugĕngsun nora | 

dĕnlilani Sĕh Mongragi | 

pĕsthi karĕpe dhewe nabuh gamĕlan || 

168. Ya sirĕku banjura bae sunutus | 
pan mundhak prayoga | 
sunkongkon sarta (n)Jĕng Kyai | 
pĕngarĕpe yĕn sun kang kongkon ing sira || 

169. Lah wis gupuh Luci mentara saking yun | 
praptĕng Kajĕngragan | 

anuju suwuk kang gĕndhing | 

Luci prapta ingawe mring Jayĕngraga || 

170. Na gawemu dene agupuh lakumu | 
santri Luci turnya | 

kawula ingutus dening | 
rakanta lan sarta rama jĕngandika || 

171. Kinĕn (n)dangu ing paduka marmanipun | 
anatab gamĕlan | 

punapa wus dĕnlilani | 

mring raka jĕngandika Sĕh Amongraga || 

172. Lingira rum sarĕhning sira dĕnutus | 
iya Ci matura | 

mring kakangmas myang (n)Jĕng Kyai | 
yĕn sun nuwun pangapuntĕn sĕkaliyan || 

173. Myang maring Sĕh Amongraga nuwun maklum | 
mung siyang kewala | 

mĕngko yĕn wus Ngasar mari | 
ngarah apa Ci wong sunat dhĕdhĕwĕkan || 

174. Nambung wuwus Kulawirya Ci ngong tutur | 
lamun rada duka | 

mangsa bodhoa sirĕki | 

Jĕngraga ngling kados botĕn yĕn duka-a || 

175. Ya mung iku aturku ya wis dĕn-gupuh | 

Luci sigra mentar | 
sawingkingira ki Luci | 

Jayĕngraga ngandika marang niyaga || 

176. Payo talu unĕkna gĕndhing Kalĕnthung | 
dan lĕkas saksana | 

Alun-jĕladri ngĕrangin | 

myarsa gangsa wong sadesa lir kinĕrab || 

177. Ciptanipun sadaya sami jĕgipun | 
martamu anyumbang | 
jalwĕstri kadi duk wingi | 

kaot mung wong kang kuwat-kuwat kewala |] 

178. Ĕstri jalu samya busana amubru | 
prapta samya nyumbang | 
rarywa lit rinukmi-rukmi | 

ting saliri anggili kang lunga tĕka || 

179. Tangkĕbipun wong nyumbang lir winginipun | 
priya mring Jĕngraga | 

ĕstri mring Kĕn Larasati | 

kang anyumbang nyareyal kang angrong reyal || 

180. Kĕdhikipun nyĕjampĕl pan ora uwus | 
matur gantya-gantya | 

punika kula ngaturi | 
patumbasing apu namung sumapala || 

181. Ngandika rum inggih sangĕt tarimĕngsun | 

(m)bok ywa susah-susah | 

tan nĕdya ngulĕm-ulĕmi | 

namung anglujĕngi pangantĕn praptanya || 

182. Samya matur kang liningan sadayĕku | 
angangkah punapa | 

paduka agadhah kardi | 

bĕrkahipun (n)Jĕng Kyai Bayi Panurta || 

183. Gya sinuguh kang nyumbang sĕdayanipun | 
myang ancak brĕkatan | 

mangkana sadayanĕki | 

ingkang anĕng pandhapa para lanangan || 

184. Kang martamu samuwa pĕnganggenipun | 
matur mring Jĕngraga | 

punika kula nyaosi | 
panumbasing apu sapala katura || 

185. Sumbangipun sareyal ngrong reyal nĕlung | 
reyal Sĕnu Surat | 

ingkang kinĕn anampĕni | 

ngandika rum ya bangĕt tarimaningwang || 

186. Sadaya wus samya ingingonan sĕkul | 
myang brĕkatanira | 

Nuripin kang nglĕladĕni | 

pan mangkana kang anyumbang lunga prapta || 

187. Ĕnĕm sĕpuh lumrah samya bĕsus-bĕsus | 
miwah pra wadonan | 

lakune mĕsĕs birai | 

ingkang tepos dadi nyĕnthing bokongira || 

188. Ingkang wungkul dadya (n)dĕngkĕng lampahipun | 
sadaya wiraga | 

kĕh dol ayu adol sigid | 

Kulawirya mĕsĕm ningali wong kathah || 

189. Alon muwus lah ta wong urip puniku | 
yĕn ana samuwan | 

angrungu gamĕlan muni | 
sasolahe mulih tĕnaganing Buda || 

190. Alon matur alĕrĕs paduka muwus | 
pan sadasa-dasa | 

titiyang Jawi dospundi | 

yĕn gamĕlan punika bintuwah Buda || 

191. Yĕn pun Alun-jaladri wus mawenipun | 
mĕkatĕn tanjĕgnya | 

kang myarsa sami birai | 
nadyan nini-nini kaki-kaki berag || 

192. Milanipun kathah ngalap sawahipun | 
mring gangsa punika | 
sakĕdahipun (m)brĕkati | 


< Serat Centhini Jilid 06 - Halaman : 186 > 


sanĕs lawan pun Samodra tanjĕgira || 

193. Adatipun yĕn sinambut tiyang mantu | 
kĕdhik ingkang nyumbang | 
pĕngantĕn sring pĕgat mati | 

mila awis tiyang kang purun anyĕlang || 

194. Lon amuwus eman awon tanjĕgipun | 
unine tan lumrah | 

rarase gĕdhe rum manis | 

tĕka duwe meda mangkono geneya || 

195. Inggih sampun ila-ila waunipun | 
gĕdhĕg Kulawirya | 

Jĕngraga ngandika aris | 

Widiguna Crĕmasana kabĕh sira || 

196. Ya sirĕku kancamu bagor sĕdarum | 
mĕngko wayah Ngasar | 

padha rapĕka dĕnbĕcik | 

borĕh kuning nganggo cĕnthung tĕtĕkĕsan || 

364 Sinom 

1. Mangkana Ki Jayĕngraga | 
dĕnnira amangku kardi | 
katongton wibawanira | 

tan ana ingkang yom-yomi | 
sor sutaning bupati | 
dhasar ki putra ingugung | 
datan sinungan rĕngat | 
sakarsane dĕnlilani | 

mring kang rama kalangkung sangĕt sihira || 

2. Yĕn putra Ki Jayĕngraga | 
yĕn kadang Kulawiryĕki | 
pan ingugung alit mila | 
mila ladake ngĕbĕki | 
mung ladak tingkahnĕki | 
labĕte ugunganipun | 
nanging putus piyambak | 
dhasar landhĕp tyasirĕki | 

ngĕlmu bantas ing kukum yudanagara || 

3. Andĕle ing Wanamarta | 
pan amung awirya kalih | 

Jayĕngraga Kulawirya | 
keringan ing kanan kering | 
patarĕn angrampungi | 
pakĕwĕde ada dhusun ] 
nadyan murading kitab | 
gathak-gathuk amĕdhoti | 

watak kĕras krawusan nanging wĕlasan || 

4. Yĕn kalĕrĕsan tyasira | 
kĕcondhong lĕga kang galih | 
paring sih tan sita-sita | 
mila sadaya jrih asih | 
maring sang Jayĕngragi | 
miwah mring Kulawiryĕku | 
mangkana wayahira | 
waktu Luhur pĕcak kalih | 

samya kĕndĕl rĕrĕn marang masjid salat || 

5. Sadaya samya sĕmbahyang | 
jalu ĕstri tan na kĕri | 
namung niyaga kewala | 
ingkang kantun nĕng pandhapi | 
wus antara kang sami | 

asalat Luhur bakda wus | 
wangsul sewang-sewangan | 
punapa garaping kardi | 

kang mring pawon mring kĕbon kang mring pĕndhapa 

6. Jĕngraga lan ingkang paman | 

Kulawirya lingira ris | 
kowe mau Widiguna | 

apa salat maring mĕsjid | 

matur kasupĕn yĕkti | 

ki Crĕmasana anjagur | 

dhasar wong kĕnĕng lara | 

laline wiwit dhĕk cilik | 

dinangu mring bĕndara (n)dadak sĕmbrana || 

7. Jĕngraga mĕsĕm ngandika | 
ya Widiguna sirĕki | 

Jumungahamu kewala | 
aja pot lyan sukĕr sakit | 
kang kĕrĕng lĕhmu mrĕdi | 
kabĕh wong rĕrĕhanamu | 
matur inggih sandika | 

Crĕmasana anudingi | 

o nglĕburi babon dimĕne andhĕndha || 


8. Ngandika mara unĕkna | 

lirihan wae kang gĕndhing | 
lima rĕbab Kombangmara | 
Kĕmbangmara daradasih | 
muntap lawan pĕngrawit | 
limang gĕndhingan bae wus | 
kang sinung ling sandika | 
Crĕmasana angrĕbabi | 
asĕsĕndhonan pathĕt lima rum araras 

9. Nulya mungĕl Kĕmbangmara 
Alun-jaladri ngrĕrangin | 
sakathahe kang miyarsa | 
jalwĕstri tyase mong brangti | 

rĕmpĕg panabuhnĕki | 

ukur jawil ngĕnut-ĕnut | 

ungĕle kang anglola | 

rĕbab gambang lawan suling | 

sarancak ungĕle kamot jroning kawat || 

10. Nganyut-anyut langkung raras | 
kasmaran ingkang miyarsi | 

lir mamrĕsing karasikan | 

ĕngĕse ngĕkĕsi ati | 

wĕh wilĕting malatsih | 

lir winulang ing wulangun | 

raosing tyas mangkana | 

saking nyĕnyĕting kang gĕndhing | 

nguyu-uyu ngrĕrantĕg dĕnnya gamĕlan || 

11. Mangkana ing wanci Ngasar | 

Jayĕngraga ngandika ris | 
suwukĕn gamĕlanira | 

muni ladrangan nuli wis | 
singgahna kang miranti | 

Ladrang pĕlayon den gupuh | 

nulya buka Ladrangan | 

pĕlayon lima angrangin | 

dangu nĕsĕg ngandhĕlong alon suwuknya 

12. Wusnya kĕndĕl kang gamĕlan | 

Kulawirya ngandika ris | 

lah wis padha singgahĕna | 

panganan brĕkatĕn mulih | 

para niyaga nuli | 

langusung gamĕlanipun | 

mring dalĕm pasimpĕnan | 

wus tĕlas samya nĕng ngarsi | 

ngandika rum wis padha muliha dandan || 

13. Kang liningan tur sandika | 
nĕmbah mundur samya mulih | 

Jĕngraga malih ngandika | 
kabĕh sanak-sanakmami | 
padha dandana mulih | 
nganggoa kang sarwa luhung | 
saduwĕk-duwĕkira | 

kurmat pangantĕn kang prapti | 
kang liningan matur sandika sadaya || 

14. Mangkana bubar sadaya | 
sudagar myang magĕrsari | 
miwah santri ingundhangan | 
badhe sĕlawatan dhikir | 

Kulawirya wus mulih | 

Jayĕngraga maring tajug | 
asalat waktu Ngasar | 

lan para santri kang bumi | 

wusnya bakda kundur malĕbĕng ing wisma 

15. Ningali langĕning tilam | 
kalangkung dening rĕspati | 
anilat ing jro rakitnya | 

ing tĕngah jinĕm seta di | 

ingapit kanan kering | 

kang pinajangan kumĕndhung | 

-kĕndhung sri sinampiran | 

wastra sawarnining kĕling | 

pan sarwendah sarta ganda rum angambar || 

16. Yata wau Jayĕngraga | 
busana akampuh kĕling | 
pĕlung panji kalunglungan | 
talĕpok banyu mas kuning | 
ing nganti langkung apik ] 
kĕpuh tundha ngayu-apu | 
amungsĕr mĕdhok atap | 
amulu pĕksi sulisik | 

pangasihe sĕsandhungan sĕmbulihan || 

17. Sipat polok anĕrampad | 
seronge cancutan inggil | 
kodhok kabĕsĕt asikat | 
sacĕngkang kesis ing wĕntis | 
mĕkar ngongkong amiwir | 
walĕran pawingkingipun | 
talibane ing ngarsa | 
amĕpĕt urut malilit | 

pirit tĕpung adu mancung pĕpancutan || 

18. Kĕkawĕt ambokong sĕmar | 
amathis nora ngalĕngkin | 
bubuntaring pasingsĕtan | 
anglaring walang wĕlori | 
ĕkare miwir asri | 
rinĕpĕk rinda-mas murub | 
kunca landhung tri asta | 
anjĕrĕng winiru lĕmit | 

ambĕdhodhog anglir sandhanging manyura || 

19. Lancingan cindhe puspita | 
gubĕg pinarada asri | 
rinenda kalengkam jĕnar | 
akris landheyan sinĕmi | 
pĕndhok bunton pinodhi | 
mirah sinĕling intĕn byur | 
ajamang sungsun tiga | 
agĕlang kana rinukmi | 
kĕlatbau anting-anting tĕbah jaja || 

20. Badhong sungsun kĕbo mĕnggah | 
pamĕkak garudha kanin | 

lur-ulur naga karangrang | 
asumping ron tri rinukmi | 
karang-mĕlok hĕr thathit | 
sisir tumanggal intĕn byur | 
cundhuk kupon apitan | 
tinĕngah argulo putih | 
ngudhar rema ingore pinara tiga || 

21. Kumbala tĕpĕn kĕtogan | 
anggamĕng anglir minangsi | 
wida jĕnar gĕgĕbĕgan | 
tuhu bagus Jayĕngragi | 

lir ringgit munggeng kĕlir | 
ingkang garwa ĕsmu (ng)guyu | 
sasmita mring kang raka | 

Jayĕngraga amaguti | 

ing liringe ing rayi mĕsĕm ngandika || 

22. Sapuluh ta mangkonowa | 
jĕr nora kĕna pinikir | 

Nikĕn Rarasati mojar | 
gumujĕng anjiwit ririh | 
pan kurang tigang ratri | 
nudingi pra sĕliripun | 
mĕncĕp megos Jĕngraga | 
ambakna wong atĕtawi | 

kĕthĕk oglĕng sĕranggon ajak-ajakan || 

23. Ginaguyu guligikan | 

mring garwa myang para sĕlir | 

Sĕnu Surat pinaringan | 

busana kang sarwa rukmi | 

asinjang cindhe abrit | 

pinrada mompyor amurub | 

kinĕmbar kalihira | 

ajamang rukmi sĕsumping | 

nyangga grudha mungkur ngrĕm lir pĕtarangan || 

24. Acundhuk mĕntul mutyara | 
wor godhining garudha sri | 
akĕkalung gĕlang kana | 
kĕlatbau anting-anting | 
pamĕkak bangkol rukmi | 
tinarĕtĕs ing hĕrlaut | 
wida pandhan gĕbĕgan | 
tasik sumilak arĕsik | 

kris cĕrapang pinatik mirah hĕrkĕmbang || 

25. Pan mangkana ing mandhapa | 
salong-salong kang wus prapti | 
para lurah santri kathah | 
prapta busana lir nguni | 

Kulawirya kang prapti | 
kampuh jingga tabur-tabur | 

pakonyoh mĕmĕntahan | 
alancingan cindhe wilis | 
pinarada renda satĕbah gubĕgan || 

26. Kris warangka kakĕndhit ladrang | 
landheyan cula sinĕmi | 
pĕndhok bunton ngunir-kawak | 
ĕpĕk renda klengkam putih | 
agĕlang kana rukmi | 
anting-anting kĕlatbau | 
abadhong agĕng dhudhan | 
sumping puspa krĕna rukmi | 
cundhuk jungkat tinarĕtĕs intĕn mirah || 

27. Ngudhal rema pupuntiran | 
tibĕng sor walikat gilig | 
pan akuluk kanigara | 
baludru cĕmĕng binlĕnggi | 
rukmi pinodhi-podhi | 

ing mirah intĕn hĕrlaut | 
ngalĕpyur amarkata | 
nyuriga giyong sor bali | 
ginarĕbĕg rĕrĕhane wong Kĕtandhan || 

28. Sami basahan sĕdaya | 
dodote mawarni-warni | 
bathik modang sĕmukiran | 
miwah sĕmbagi bang kuning | 
kopyah kanigara brit | 
kuning ijo biru wungu | 
arenda seta jĕnar | 

miwah cĕlana mawarni | 

samya nganggo badhong kewala sadasa 

29. Golong sarĕrĕhanira | 

Kĕtandhan tan ana mĕncil | 
angumpul mring Kulawirya | 
nĕng pĕndhapa jĕjĕr linggih | 
anulya ingkang prapti | 

Ki Suharjo kampuhipun | 
pan limar baru tigas | 
asabuk pathola abrit | 
alancingan cindhe wungu pinarada || 

30. Ngumbar konca nora panjang | 
akris landheyan sinĕmi | 
rasukan baludru rĕkta | 
balĕnggĕn kancing linĕscis | 
kotang putih tulya sri | 

rema asingsĕt ginĕlung | 
kuluk pĕthak amayang | 
ingiring rĕrĕhanĕki | 
sawarnine wong kriya lir lurahira || 

31. Samya rasukan sikĕpan | 
basahan akopyah putih | 
panganggone warna-warna | 
bathik atanapi kĕling | 
wus lĕnggah ing pĕndhapi | 
jinĕjĕr rĕrĕhanipun | 
nulya Ki Wiradhustha | 
prajuritan nyamping bathik | 

parang rusak barong cinancut sarigak || 

32. Lancingan bludru bang renda | 
panji-panji kancing dhasi | 
abangkol kĕncana nagan | 
nganggar curigan cra Bali | 
kris landheyan sinĕmi | 
kandĕlan suwasa mancur | 
wrangka sĕmbur timaha | 
asongkok baludru langking | 

pan winĕngku ing renda mas rurujitan || 

33. Ingiring rĕrĕhanira | 
para warungan kĕlithik | 
sakĕhing kang bukak anyar | 
kang munggeng rĕrĕhanĕki | 
marang Wiradhusthĕki | 
sadaya panganggenipun | 
samya aprajuritan | 
saduwĕk-duwĕke sami | 

bathik lurik sĕmbagi kĕling mawarna || 

34. Sadaya kopyah jangkangan | 
wus lĕnggah anĕng pĕndhapi | 
tinata rĕrĕhanira | 

nulya Panukma kang prapti | 
aprajuritan Bugis | 
arasukan toro landhung | 
ginggang sĕtin lurik bang | 
cĕlana lurik sĕtin jring | 
sabĕbĕnting cindhe wilis pinarĕman || 

35. Pan ĕpĕk bangkol kĕncana | 
nganggar pĕdhang suduk rukmi | 
dhuwung cinothe ing ngarsa | 
bate-bate cara Bugis | 
akancing mirah abrit | 

udhĕng tabur-tabur wungu | 
tĕlangkupan pencongan | 
sadaya rĕrĕhanĕki | 

kang wong jagal pan anggĕr bĕlantik kewan 

36. Sawarnining ngon-ingonan | 
turangga myang kĕbo sapi | 
wĕdhus bĕbĕk banyak ayam | 
ingkang samya binĕlantik | 
kabĕh rĕrĕhanĕki I 

sadaya pĕnganggenipun | 

cara Bugis sĕdaya | 

tan ana ingkang mĕnĕhi | 

pĕnganggone undha usuk ingkang kuwat 

37. Sĕmbagi lurik cĕlĕpan | 

wus lĕnggah anĕng pĕndhapi | 

nulya Panamar kang prapta | 

sarĕrĕhanira ngiring | 

kampuh limar kĕtangi | 

acĕlana cindhe kupu | 

ĕpĕke renda pĕthak | 

ngumbar konca kadhung siti | 

akris ladrang sinĕmi pĕndhok suwasa || 

38. Rasukan sĕmbagi jĕnar | 
corĕke kĕmbang pinĕthik | 
jubah landhung kotang pĕthak | 
kancing kotang mirah abrit | 
srĕban seta tulya sri | 
rinenda tap-tapan bagus | 
kuluk mantalsĕtop bang | 
tĕsbĕhnya akik sinampir | 

para tandha kang ngiring rĕrĕhanira || 

39. Samya srĕban bĕbasahan | 
mawarna bathik sĕmbagi | 
sutra kĕling sasĕnĕngnya | 
wus lĕnggah anĕng pĕndhapi | 
tinub rĕrĕhanĕki | 

nulya ingkang sami rawuh | 

para jadhug sudagar | 

sarĕnti praptane (ng)gili | 

jor-jinoran panganggone murub mumpyar || 

40. Ing sacara-caranira | 
kĕdah ngangah angungkuli | 
bĕbĕd myang kulambinira | 
sabuk lan ikĕtirĕki | 

pan ungkul ingungkuli | 

kĕris kang curiga tĕlu | 

ĕmase tuwa-tuwa | 

wong tuwa nom limrah sami | 

ting prĕngangah pĕndhoke mas munggah ganja || 

41. Ngalĕmpak sami sudagar | 

Pak Rajiyah ingkang prapti | 
angĕtog pĕnganggenira | 
dĕnnira ngangge mĕnĕhi | 
sobanlah nyampingnĕki | 
sabuk mas tinali datu | 
klambi jubah rante mas | 
ngunir bosok masirĕki | 

arangkĕpan kotang sikĕpan mur pĕthak || 

42. Akancing ĕrus barleyan | 
asrĕban pĕthak ginodhi | 
pinalipit ing rante mas | 
anyothe golok rinukmi | 
tinarĕtĕs hĕrgĕni | 
barleyan pinasang batu | 
cĕripu balongsong mas | 
cingak kang samya ningali | 

kang alungguh angingsĕri pak Rajiyah || 

43. Kang ragi tĕbah (ng)gĕnnira | 

Ki Murtala abibisik | 

lan rowang kiwa tĕngĕnnya | 
eram samya (ng)gĕguyoni | 
nora jamak kiyai | 
angĕtog pĕnganggenipun | 
beda wingining ika | 
saiki lagi nĕmĕni | 

nora kaprah pĕnganggone wong sadesa || 

44. Anulya wau kang prapta | 
para bagor sadayĕki | 

Crĕmasana Widiguna | 
samya rapĕk kunca kalih | 
polĕng sutra sĕmbagi | 
limar pĕlangi myang pĕlung | 
lancingan panja-panja | 
gĕlang kĕlatbau anting | 

anting sumping jamang samya tĕtĕkĕsan || 

45. Sabĕbadhong sungsun tiga | 
kris pĕndhok landheyan rukmi | 
kang miskin jamang sumpingnya | 
walulang pinrada apik | 

anulya ingkang prapti | 
panĕgar busananipun | 
bĕbadan bĕborĕhan | 
sumping krang mĕlok mĕlathi | 
ikĕt rendan jĕplakan samya giligan || 

46. Panganggene warna-warna | 
bathik lurik miwah kĕling | 
kathah kang nganggo cĕrapang | 
punika rĕrĕhanĕki | 

panĕgar dhalang gĕndhing | 

niyaga kumpulanipun | 

tunggil rĕrĕhanira | 

karĕh maring Jayĕngragi | 

pan wus pĕpak sadaya anĕng pĕndhapa || 

47. Anuju wontĕn kang prapta | 
satunggil santri Nuripin | 

kampuh pĕlung podhang-podhang | 

anyuriga cĕrapang tri | 

kalung kalawan kĕrbin | 

drĕbos anyangkĕlit pistul | 

pĕdhang suduk inganggar | 

pĕdhang kra loke ngajrihi | 

mawi wĕdhung gandhewa anggendhong panah || 

48. Arit bapang sinĕngkĕlang | 
golok pangot sinangkĕlit | 
tamĕng towok landheyannya | 
warĕgu winĕnggik abrit | 
kĕthu koncĕrirĕki | 
ngĕlĕwĕr lir umbul-umbul | 
panjang kasrahing lĕmah | 
pupur kuning borĕh kuning | 
brĕngos wulu lutung panjange satĕbah || 

49. Wus prapta anĕng paningrat | 
kagyat kang samya ningali | 

Nuripin pĕnganggonira | 

Kulawirya animbali | 
mareneya Nuripin | 
sadhela sun arsa wĕruh | 

Nuripin sigra mara | 
krengkangan tan bisa dhiri | 

pan kakĕhan pĕrabot abot kaliwat || 

50. Ngadĕg-adĕg nora bisa | 
kangĕlan solahirĕki | 
ginaguyu ing wong kathah | 
jalwĕstri suka ningali | 

Kulawirya angling nuding | 

sarwi kĕpingkĕl gumuyu | 

wong ro glis tulungana | 

mĕn bisa ngadĕg Nuripin | 

tinulungan wong roro (n)jagani sama || 

51. Gya prapta ing ngarsanira | 

Kulawirya gumujĕng ngling | 
dene ambarĕngkut sira | 
kaya canthĕlan sirĕki | 

dene sarwa mĕpĕki | 
kaya wong dodolan dudu | 
jĕg kaya wong nyĕnyĕlang | 
jĕg kaya wong dĕn-titipi | 
matur raosipun lir dipun-pilara || 

52. Karsane putra paduka | 
ajĕng mopo kawula jrih | 

(ng)gih pintĕn-pintĕn kinarsan | 
pinaring sih kawula lit | 

Kulawirya nganthuki | 
kapriye manĕh sirĕku | 

lan aku titip pĕdhang | 

Jĕpan gawanĕn Nuripin | 

Ki Nuripin anĕbut astapirulah || 

53. Dospundi dĕnnya ambĕkta | 
kawratĕn tan sagĕd osik | 

Kulawirya latah-latah | 
sangkĕlitĕn wae bĕcik | 
matur sampun tan kĕnging | 
langkung kĕncĕng lambungipun | 
ah ora sĕdhĕng pisan | 
mĕngko ngong-bĕnakke ugi | 
sinĕngkĕlangakĕn Nuripin braokan || 

54. Akĕncĕng sĕrĕt pinĕksa | 

Nuripin ajĕlih-jĕlih | 
kasingsĕtan wĕtĕngira | 
nyongat pĕdhang sinĕngkĕlit | 
cĕgĕh mlĕthĕt (m)bathithit | 
ambĕgane kĕmpas-kĕmpus | 

Kulawirya lingira | 

sisan cĕrĕtku Nuripin | 

gawakĕna ngling Nuripin alah tobat || 

55. Gĕr ginuyu ing wong kathah | 

(ng)guyu wĕlas mring Nuripin | 
ngling malih wis maronoa | 
nĕng paningrat (ng)gonmu malih | 
matur tan sagĕt inggih | 

ingriki kemawon sampun | 

sampun tan sagĕd obah | 

yĕn obah lir dĕn-gendholi | 

samya suka sakĕh kang anĕng pandhapa || 

56. Miwah parĕstri kang prapta | 
tuwa nom myang rare cilik | 
sarwendah busananira | 
samya mrih amĕncil bĕcik | 
jor-jinor sor duk wingi | 
mangka mubru abra murub | 
jalu ĕstri sadaya | 

pĕpak tan ana kang kari | 

ingkang samya badhe amapag pĕngantyan || 

57. Anulya Ki Jayĕngraga | 
mijil sing dalĕmirĕki | 
ingiring Sĕnu gus Surat | 
ngampil pawohan sĕs wangi | 

lir hyang-hyang mungging tulis | 
ingapit pĕpatahipun | 
obah kang nĕng pĕndhapa | 
mingsĕt trĕpsila alinggih | 

Jayĕngraga lĕnggah tĕngahing jĕjĕran || 

58. Wus tata dĕnnira lĕnggah | 

Jĕngraga umatur aris | 

mring kang paman sadayannya | 

punapa sampun kang prapti | 

kang pra paman nauri | 

layake bae iya wus | 

dene tan manĕh prapta | 

kang putra nauri inggih | 

nulya angandika marang Sĕnu Surat || 

59. Wadonan konĕn umangkat | 
sadaya ywa ana kĕri | 
kang liningan sigra mentar | 
malbĕng dalĕm andhawuhi | 
mring Nikĕn Rarasati | 
parĕstri kinĕn rumuhun | 
anulya ingancaran | 
sadaya umatur inggih | 

nulya bodhol gumrudug ing lampahira 

60. Sawuse para wadonan | 

Jayĕngraga ngancarani | 
sumangga paman umangkat | 
nulya bodhol sadayĕki | 
sagolonganirĕki | 

tan ana salyĕng laku | 

sakĕhe kang lumampah | 

tan ana kusud sawiji | 

lir sinuntak donyane wong Wanamarta 

61. Parĕstri kang anĕng ngarsa | 
prapta dalĕme Jĕngwĕsthi | 
kang wingking lagya umangkat | 
srining busana sarwa di | 
sanak kang aningali | 
sadhusun myang prapatipun | 
jalwĕstri abusĕkan | 

nĕng pĕlatar mangu pipit | 
langkung suka ningali para busana || 

62. Kasorotan ing suryandhap | 
ting pancorong ngujwalani | 
miwah mompyoring panganggya | 
lir sĕkar sĕtaman asri | 
mangkana Jayĕngwĕsthi | 
lĕnggah ing pĕndhapanipun | 
lakampuh latar pĕthak | 

sawat lar sĕmĕn taritis | 

rasukan bĕludru ijĕm kotang pĕthak || 

63. Akancing jaja tajugan | 
calana baludru langking | 
rinenda mas rurujitan | 
paningsĕt kĕlengkam kuning | 
dhuwung tinatur rĕnggi | 

akuluk pĕthak sumunu | 
kang wus nĕng ngarsanira | 

Ki Jumĕna lan Sĕmbagi | 

Ki Pangulu Basarodin sakĕtibnya || 

64. Ki Nursukidin kalawan | 

Talabodin murid Jaki | 
lan mĕrabot Pranahita | 
pra sudagar magĕrsari | 
lan para lurah santri | 
golong sarĕrĕhanipun | 
samya mrabot sĕdaya | 
wau ta kang para ĕstri | 

ingkang samya amapag prapta sĕdaya || 

65. Anulya kang rayi prapta | 
sarĕrĕhanira sami | 

kang raka mĕsĕm ngandika | 

dimrene yayi alinggih | 

sadarum ingkang prapti | 

ingancaranan alungguh | 

tata tĕpung akapang | 

sagĕgolonganirĕki | 

wusnya tata sinugata ing pawohan || 

66. Amadasra Amaddiman | 
katĕlu si santri Luci | 
angatag sinomanira | 

mring pawon ngusung kĕndhuri | 
sĕkul nĕng panjang giri | 
sarta lan rampadanipun | 
miwah ancak saratan | 
langkung wrat gotong-pat sami | 
lawan kĕndhi myang karoso tapakdara || 

67. Pan pae sajroning wisma | 
warata dĕnnya ngladĕni | 
ambĕng pan samya rinampad | 
wus cinarakakĕn sami | 
nulya sami wĕwanting | 
ingkang tuturuh wiwisuh | 
wĕnĕh angumbah tangan | 
kang ngloroni amapati | 

kang moloni ngrolasi sa-ambĕngira || 

68. Nyĕlawĕni saambĕngnya | 
kumpul samya santri alit | 
adan lĕkas samya nadhah | 
rame swarane kang bukti | 
samya pikantuknĕki | 
antaranira wus dangu | 
nutug dĕnnya anadhah | 
wus lorod ambĕng cinarik | 

pan binage warata dĕnnyandum brĕkat || 

69. Sinarangan tapak-dara | 
santri Luci anĕnggani | 
mring santri alit sadaya | 
ywa na rusuh Luci angling | 
bocah dĕlĕngĕn iki | 
sarwi ngagagi gĕgĕbug | 
sapa marahi gĕdrah | 
rusuh pĕsthi sun-gĕbugi | 

iku ana sing rada gĕdhe si Saja || 

70. Si Jĕnal Conal si Sawa | 
nadyan tindhihe rarywalit | 
lo aja na rurusuhan | 
mĕsthi makan pukul iki | 
adat rusuh si Joprit | 

lah wis dumĕn barĕkatmu | 

sing gĕdhe ku anduma | 

sarta dĕn-ungkuli gitik | 

santri tuwa mĕsĕm myat Luci tingkahnya || 

71. Santri cilik andum brĕkat | 
bocah papat kang nuwani | 
andum brĕkat padha bocah | 
kiwa tĕngĕne wak uwik | 
amĕk iwak pribadi | 

ana kang ngling aku durung | 
rare ora saranta | 
iri mĕt iwak pribadi | 
ting sarewot tan asuwe rĕrĕbutan || 

72. Sĕrakah cĕngkah-cinĕngkah | 

kacawuk cangkĕme jĕmpling | 
pisuh-pinisuh tabokan | 
pyukan sĕga srundĕng ragi | 
ki Luci jĕlah-jĕlih | 

gĕbuge pijĕr anggantung | 

apa ta jĕrku apa | 

wis adat tĕmĕn yĕn juris | 

hus hus (ng)ko dakrangkĕt kongsi modar-modar || 

73. Tan dĕn-prĕduli ing kathah | 

agĕdrah pating jalĕrit | 
akapyukan sĕkul ulam | 
gĕlaprut Ki santri Luci | 
lunga sarwi misuhi | 
kĕnĕng tulah edan taun | 
ginuyu santri kathah | 

jĕh salah gawe si Luci | 
dhĕwĕke ya anglakoni dadi bocah || 

74. Ing pĕndhapa wis luwaran | 
ing wisma kang lagya bukti | 


< Serat Centhini Jilid 06 - Halaman : 200 > 


Mongraga lan ingkang garwa | 

Turida lan Rarasati | 
kĕmbul sarĕng abukti | 
myang pra wadonan sĕdarum | 
samya anadhah eca | 

Mongraga tanpatuk bukti | 

yĕn cĕlakan lan ĕstri tan pati rĕna || 

75. Wus nutug dĕnnira nadhah | 
sadaya luwaran bukti | 
cinarikan andum brĕkat | 
binage sampun waradin | 
brĕkat sinung pĕmburi | 
wus rĕrĕp sĕdayanipun | 
wau Ni Rarasatya | 
umatur ing raka aris | 

kang punika bokayu lampah kawula || 

76. Anuwun sang pinangantyan | 
pangundhuh kawula mugi | 
ing karsa linggar mangetan | 
bĕkti kawula ngurmati | 

Ni Turida nauri | 
ya yayi manira matur | 
marang sang pinangantyan | 
nulya nĕmbah matur aris | 
pan punika aturipun ri paduka || 

77. Nuwun ing sang sĕkaliyan | 
pangundhuhipun ngurmati | 
wilujĕngipun paduka | 

sira Ki Sĕh Amongragi | 
nauri rum amanis | 
inggih punapa sakayun | 
nulya kang rayi prapta | 

Jayĕngwĕsthi angaturi | 

mring kang raka umangkat tĕdhak mangetan || 

78. Sĕh Mongraga lon lingira | 
pan inggih sumangga yayi | 
nulya pra ĕstri sĕdaya | 
bodhol sing wisma umijil | 
sira Sĕh Amongragi | 
jumĕnĕng lan garwanipun | 
maksih busananira | 

tan ewah kadya duk panggih | 

gya umangkat sang ro akĕkanthĕn asta || 

79. Miranti pacaranira | 
songsong jajaran wus rakit | 
santri ingkang salawatan | 
kalimah kalih trĕbang tri | 
sadaya kang umiring | 
ngrahabi sauranipun | 

gumuruh rĕmpĕg tiga | 
la ilaha ilalahi | 

Mukammaddun Rasullolah Allah Allah || 

80. Ingkang narĕbang titiga | 

Jamal Jamil Jalalodin | 
sarwi singir ing gambyongan | 
santri salawe prah singir | 
kapyarsa langkung asri | 
lĕlagone Sĕkar-gadhung | 

wit badatlana pi rab | 
bingit ngatil arkamari | 
sinauran ing lailaha illalah || 

81. Mukamaddun Rasullolah | 

Allah Allah sadayĕki | 
kalangkung sĕmuwanira | 
miwah kang samya ningali | 
jibĕgjĕjĕl apipit | 

prapat manca-limanipun | 
wus ngĕrti wartinira | 
yĕn pangantyaning (n)Jĕng Kyai | 
putra ari angundhuh mantu sadaya || 

82. Dadya ngarak sabĕn dina | 

mangkana pangrungunĕki | 
milamba nononton samya | 
jalwĕstri myang rare alit | 
samya suka ningali | 

mring kang samya mubra-mubru | 
miwah kang para wirya | 
tuwin ningali pangantin | 
cahyanira sumilak kadi sasangka || 

83. Wau ta ing lampahira | 

Jayĕngraga ambagusi | 
lumampah anĕng ing tĕngah | 
dĕn-iring pra bagor sigid | 

lir pendah wayang klithik | 

aborĕh kuning sumunu | 

sondhĕr kunca kanginan | 

miwir kadya bĕksa rangin | 

lampahira anggambuh nĕng Jayĕngragan || 

365 Gambuh 

1. Tan dangu nulya rawuh | 
ingkang ngiring kĕndĕl anĕng tarub | 
apan maksih adhĕkĕt jĕjĕr apipit | 
tĕpung gĕlang sarwi ngantu | 
salawatan salin lagon || 

2. Asrakal sajakipun | 

ya Nabi salamngalĕk ya Rasul | 
salam ngalaeka ya habib salami | 

ngalaĕka salawatu | 
lahi ngalaeka mangkono || 

3. Ganti sauranipun | 
apan laila lailalahu | 

Mukammad Rasullolah asrakal-badri | 
ngalĕna pakhtapat minhul | 
buduru misla hulnĕko || 

4. Mara ilana katu | 

ya wajha sururi anta samsu | 
anta badru anta nuru pokanuri | 
anta iksiru wa ghalu | 
anta misbahusuduro || 

5. Wau ta ingkang rawuh | 

lajĕng tumamĕng jro wismanipun | 
lĕnggah tĕngah pajangan kang sinĕta di | 
kadi duk papanggihipun | 
patĕmbayaning patĕmon || 

6. Jalwĕstri sadayĕku | 

wus tata dĕnnira sami lungguh | 
miwah ingkang salawatan para santri | 
asrakalira gya suwuk | 
sadaya wus sami lunggoh || 

7. Anĕng pandhapa tĕpung | 

jĕjĕr dhĕdhĕkĕtan adu dhĕngkul | 

Kyai ĕmban Kĕrtiraga anjĕjagi | 
ngatak kasinomanipun | 
ngladĕni pawohan rokok || 

8. Sinaoskĕn ing ngayun | 

ĕpok gembol wĕr tapsirihipun | 
bokor panjang-ilang winungkus waradin | 
sadaya wus nginang udud | 
ting kalĕmpor wĕnĕh nocoh |] 

9. Sarwa wedang wus cukup | 
nulya sugata kĕndhuri mĕtu | 
pangajĕng ambĕng sĕkul nĕng panjang giri 
sarta lan rampadanipun | 

nulya ancak kang digotong || 

10. Gotong-pat angĕndhukur | 

rolas ambĕng pinasang (m)barĕngkut | 
jabĕng jro wus waradin lĕladĕnĕki | 
Jĕngraga nanjakkĕn wuwus | 
suwawi sami tuturoh || 

11. Nulya sami wiwisuh | 

wijik wanting ngumbah tanganipun | 
adan lĕkas sadaya sami abukti | 
ulam ingkang wutuh-wutuh | 

bĕkakak wĕdhus lan opor || 

12. Bĕsngĕk pitik bĕtutu | 

sabĕn ambĕng ulame kang wutuh | 
kang ngalihi mapati kang nyapuluhi | 
wradin jangan bĕcĕk wĕdhus | 
samya jang takir gadĕbog || 

13. Kang nadhah sami thĕkul | 
andĕngĕngĕk kudhi kongsi wungkuk | 
nora ketang saking kilĕn mĕntas bukti | 
tur sami anutug tuwuk | 

prandene maksih asĕrob || 

14. Mangkana pan wus dangu | 
dĕnnira sami nadhah anutug | 
aluwaran sadaya kang sami bukti | 
kĕndhuri gya kinĕn ngĕdum | 
wus warata kinaroso || 

15. Santri raryalit kumpul | 

wus dĕn-kĕlumuhi sring sok rusuh | 
pinisah lan santri tuwa sakĕndhuri | 
anĕng sajabaring tarub | 
rusuhe nora kĕpagol || 

16. Luwaran sadaya wus | 

ing jro dalĕm sira sang linuhung | 
ingaturan tĕturuh mring Rarasati | 
kapat samya nadhah kĕmbul | 
sadaya nulya wiwisoh || 

17. Dan lĕkas bukti wau | 
sakathahe parĕstri sadarum | 

pan pakantuk dĕnnira sami abukti | 

Amongraga tan pakantuk | 
tyasira tansah arikoh || 

18. Cĕcĕlakan pra arum | 
sajroning galih tan mawi sukur | 

yĕn ta sampun kapopohan pinangantin | 
tan bĕtah saĕncĕk lungguh | 
saking kal dĕnnya wus lunggoh || 

19. Namung nimbangi tanduk | 
sarat ngecani sĕsaminipun | 

angsal limang kĕpĕl atobe (n)drĕwili | 
daya gĕdheya kang puluk | 
kĕpĕle sajaha tepos || 

20. Sawarni ulamipun | 

nanging tan ana ingkang dinumuk | 
namung paru kang ginigit sacuwil thil | 
adangu angantu-antu | 

pra ri lungiting pasĕmon || 

21. Rarasati agupuh | 

maring raka ngaturi tuturuh | 

Sĕh Mongraga sigra dĕnnira wĕwanting | 
kang garwa nuruhi kakung | 
sadaya kang para wadon || 

22. Nulya sami wiwisuh | 
ambĕng cinarik binagi gupuh | 
binrĕkatan waradin kang para ĕstri | 
sinungkĕn ing rencangipun | 
sadaya samya (ng)gĕgendhong || 

23. Linorod ambĕngipun | 

panjang piring rampadan ingundur | 
saji dhĕdharan sumaji anĕng ngarsi | 
sarta lan pateyanipun | 
mĕmanisane nĕng tenong || 

24. Wusnya mangkana wau | 

Jayĕngraga nĕng pĕndhapanipun | 
angandika sadaya mring para santri | 
prayoga bubar karuhun | 

rĕbut ngabĕkti Hyang Manon || 

25. Mahrib aywa kasusu | 

yĕn wus bakda Ngisa wae wangsul | 
kang liningan sadaya kang para santri | 
sudagar lan magĕrsantun | 
tur sandika nulya bodhol || 

26. (n)Jabĕng jro ĕstri jalu | 
sasarĕngan sowang-sowang mantuk | 
raka lawan para paman datan mulih | 
kalawan kyai pangulu | 

kalawan kang para bagor || 

27. Jĕngraga malih muwus | 

Jamal Jamil dĕn-kĕparĕng ngayun | 

kang sinung ngling gupuh marĕk anĕng ngarsi | 

Jĕngraga bibisik muwus | 
sun jaluk gunamu roro || 

28. Wurukĕn Surat Sĕnu | 

Widiguna Crĕmasana iku | 

ngĕlmu pĕngeraman mangunah ripangi | 
warahana kang sumurup | 
mangsa bodhoa wong roro || 

29. Mrih gawok wong kang (n)dulu | 
apa kang dadi adi-adimu | 

iya wurukĕna mring wong papat iki | 
sira sun-dadak gunamu | 

kanggo sĕlawatan mĕngko || 

30. Jamal Jamil umatur | 

botĕn sagĕd kawula wong busuk | 
kaping kalih ajrih rakanta mĕnawi | 
dados ing dudukanipun | 
mring kula kawula wĕdos || 

31. Jĕngraga naur wuwus | 

aja susah ya mĕngko ngong munjuk | 
mring bĕndaranira kangmas Amongragi | 
pan iku karĕpku prĕlu | 
mrih suka sanak tuwa nom || 

32. Sun ngalap brĕkahipun | 

mring kakangmas Mongraga kang luhung | 
sira kang minangka wawakil sayĕkti | 

Jamal Jamil lon umatur | 

yĕn mĕkatĕn (ng)gih kemawon || 

33. Sandika ing sakayun | 

Jĕngraga ngling hĕh ya Surat Sĕnu | 

Widiguna Crĕmasana aywa kari | 
angguguwa sirĕku | 
marang Jamal Jamil kono || 

34. Kang sinung ngling umatur | 

nuwun sandika kalangkung sukur | 

angling malih wis mĕnyanga wismanĕki | 

Widiguna bae kumpul | 

anutug lĕhmu jĕjandhon || 

35. Ki Jamal Jamil sampun | 

samya mundur mring ing wismanipun | 

Widiguna mangkana surya wis nitih | 
ing ancala manjing surup | 
nulya sakĕhing para wong || 

36. Ge-age dĕnnya wĕktu | 

mring patirtan ngambil toya wulu | 

ting karapyuk ngumbah tangan wisuh sikil | 
kang kĕkĕmu lagya raup | 
swarane pating salĕmprot || 

37. Jĕngraga wusnya cucul | 

siram suci angiras wuwulu | 

ngrasuk pĕsalatan anggampar mring masjid | 
masjide piyambakipun | 
nulya santri adan gupoh || 

38. Sadaya tan acucul | 

lajĕng kewala lajĕng awĕktu | 

Jayĕngwĕsthi wau ingkang angimami | 
kang rayi pra paman makmun | 

myang santri samoting suro || 

39. Yata Kyai Pangulu | 

nĕng pĕndhapa dĕnnira awĕktu | 
sarĕrĕhanira kang sami makmumi | 
sasisih kilĕn (ng)gĕnnipun | 
sasisih wetan pra bagor || 

40. Jayĕngwĕsthi dĕnnya pĕrlu | 
sawusing Patekah suratipun | 

Kulya-ayu dene rĕkangat kang ngakir | 
sawusing Patekahipun | 

Ida ja-a kang winaos || 

41. Tan pae lan pangulu | 
wĕwacane surat Kulya-ayu | 

lawan Ida ja-a wĕwacan yĕn Mahrib | 

Sĕh Mongraga dĕnnya wĕktu | 
angimami para wadon || 

42. Gandhok kilĕn (ng)gĕnnipun | 

langkung pasekat wĕwacanipun | 
dhasar swaranira ĕmpuk rum amanis | 
sĕdhĕng sajake anganyut | 

kang makmum samya sumĕdhot || 

43. Sami wĕwacanipun | 

sawusing Patekah Kulya-ayu | 

Ida ja-a wusing Patekah kang akir | 
praptĕng tahyat akiripun | 
iptitahira wis manggon || 

44. Nulya salam bakda wus | 
pupujian lĕlagon swara rum | 
binarungan parĕstri angasih-asih | 
lir rĕbab suling calĕmpung | 
gambang tan mawi kĕndhang gong || 

45. Amelog rarasipun | 

langkung rahab sadaya kang makmum | 

lĕlagone swara ĕstri langkung asri | 
sarwa lagon dhikiripun | 
wusnya dhikir (n)dodonga lon || 

46. Wus (n)donga limang wĕktu | 

iman ngijab asalam ngalekum | 
angabuli ngalĕkum salam pra ĕstri | 
samya sunat bakdanipun | 
wusing sunat sami ngaos || 

47. Muhadam sarĕng guyub | 

ting carĕngkling swarĕstri anganyut | 

Tambangraras Turida lan Rarasati | 
datan tumut ngaji amung | 

sunat wabin kang kinaot || 

48. Mongraga dĕnnya kasud | 
sunat wabin nĕm rĕkangatipun | 
tigang salam sawusing bakda anuli | 
tangat kiparat tawajuh | 

kalih salam bakda manggon || 

49. Amapanakĕn junun | 
pasang wirid isbaddiyahipun | 
satariyah jalalah barjah amupit | 
pratingkahe timpuh wiyung | 
tyas napas kĕncĕng tan dhompo || 

50. Nulya cul dhikiripun | 
lapal la mujuda ilalahu | 

kang pinusthi datu wajibul-wujudi | 
winih napi isbatipun | 
pinatut tyas wus anggathok || 

51. Angguyĕr kĕpala nut | 
ubĕding napi lan isbatipun | 

derah ing lam kang akir wit pusĕrnĕki | 
tinarik ngering mandhuwur | 
lapal ilaha angengo || 

52. Nganan pundhak kang luhur | 
anglĕrĕsi lapal ila nĕngguh | 
pĕnjajahe kang driya mring napi gaib | 
ilalah isbat gaibu | 

ing susu kiwa kang ngisor || 

53. Nakirake wis brukut | 
lapal lailaha ilalahu | 

winot sĕkĕt kalimah sanapas nĕnggih | 
sanapas malih motipun | 
ilalah triatus manggon || 

54. Anulya lapal tuhu | 

sanapas landhung winotan sĕwu | 
pĕmancate tyas lĕpas lantaran dhikir | 
kewala mung wrananipun | 
muni wus tan ana raos || 

55. Wus wĕnang sadayĕku | 
nadyan aa ĕĕ ii uu | 

sapadhane sadhengah-dhengah kang uni | 
unine puniku suwung | 
sami lawan orong-orong |] 

56. Ing sanalika ngriku | 
coploking satu lan rimbagipun | 
dhewe-dhewe badan budine tan tunggil | 
nis mikrat suhul panakul | 

badan kantun lir gĕlodhog || 

57. Tinilar lagya kalbu | 
yĕktine napi puniku suwung | 
komplang nyĕnyĕt jamaning mutĕlak gaib 
wus tan ana dharat laut | 

padhang pĕtĕng wus kawiyos || 

58. Pan namung ingkang wujud | 
wahya jatmika jroning gaibu | 

pan ing kono suhule dĕnnira mupid | 
tan pae-pinae jumbuh | 
nora siji nora roro || 

59. Wus tarki gya tanajul | 

mudhun sing wahya jatmika ngriku | 
aningali tan lawan netranirĕki | 
dating Hyang kang Mahaluhur | 
patang prakara ing kono || 

60. Sipat jalalgaibu | 
jamal-kamal-kahar gaibipun | 

wusnya mijil saking gaib dĕnnya mupid | 
wiwit beda jinisipun | 

Gusti lan kawula rĕko || 

61. Dating Gusti puniku | 

jalal-kamal jalal-kahar nĕngguh | 
sipating kawula pan akadiyati | 
wahdat wakidiyatipun | 

alam arwah adsan mĕngko || 

62. Misal insan kamilu | 

bĕdaning Gusti lan kawulĕku | 
yĕkti beda ingriku lawan ingriki | 
kĕjaba kang wus linuhung | 
pratamĕng kawruh kang wus wroh || 

63. Sawusira aluyut | 

lir antigan tumiba ing watu | 
pan kumĕprah tyasira kagyat tan sipi | 
tumitah ing jamanipun | 
araling kula katongton || 

64. Luwaran dĕnnya suhul | 
angaringakĕn sanapas landhung | 
mot saklimah la ilaha ilalahi | 
nulya andĕdonga sukur | 
sawusnya gya adan gupoh || 

65. Panjinging Ngisa wĕktu | 

wusnya parĕstri sunat sĕdarum | 

nuli kamat Mongraga prĕlu ngimami | 
wusing Patekah suratun | 

Inna anjalna winaos 

66. Watini akiripun | 

praptĕng tahyat awal akiripun | 
nulya salam awal akir bakda nuli | 
pupujian kadya wau | 
adhikir (n)donga Hyang Manon || 

67. Sawusnya gya para rum | 
sunat bakdiyatan sadaya wus | 
sunat minal-witri rakangatal-witri | 
wus pĕragat sunatipun | 
sasalaman samya wadon || 

68. Anulya sami mundur | 

saking gandhok maring dalĕm agung | 
kantun Nikĕn Tambangraras lan Mongragi ] 
anjĕnakkĕn dĕnnya kasud | 
sami mupidira karo || 

69. Kang salat anĕng tajug | 
bakda lagya pĕpujiyanipun | 

kang sĕmbahyang nĕng pĕndhapa lagya dhikir | 
sauran kang anĕng tajug | 
samya rahabe bĕbyanton || 

70. Myang kiwa tĕngĕnipun | 

ing jawi lĕr kilĕn wetanipun | 
ingkang cĕlak ragi tĕbah pan kapyarsi | 
arame swaranya umyung | 

mĕwahi srining parungon || 

71. Wanci Ngisa bakda wus | 

Jayĕngwĕsthi Jayĕngraga mudhun | 
saking salat sami pinarak pĕndhapi | 
tan ewah lĕnggah lir wau | 
myang Pangulu tata lunggoh || 

72. Jayĕngraga angrasuk | 
busana kadya duk siyangipun | 
namung salin kuluk kanigara brĕji | 
asusumping cundhuk mĕntul | 
tumanggal tarĕtĕs abyor || 

73. Lĕnggah pandhapanipun | 
wetane kang raka dĕnnya lungguh | 

tan adangu kang winĕling samya prapti | 
sudagar jalwĕstrinipun | 
santri magĕrsari mring jro || 

74. Kĕdhik ingkang tan rawuh | 

kathah kang sami prapta malĕbu | 

sabab wus samya myarsa warta ing mangkin | 

Jayĕngraga karsanipun | 

kasukan-sukan ing mĕngko || 

75. Andhĕr pandhapa tĕpung | 

tan kĕliru gyaning urutipun | 
wus miranti sagogolonganirĕki | 
wus pĕpak sadayanipun | 

Jĕngraga ngandika alon || 

76. Hĕh Nuripin sirĕku | 

si Surat Sĕnu wĕhna si biyung | 
bocah roro iku konĕn mĕmaĕsi | 
kĕmbarĕn pĕrabotipun | 
ingkang sarwa di kinaot || 

Jilid 6 - Kaca : 160 

77. Sarta lan sajĕnnipun | 

lan malih mundhuta trĕbang wolu | 
sanga lan tĕrbangku pundhutĕn dĕn aglis | 
kĕndhang loro angklung pitu | 
kang liningan mentar gupoh || 

78. Angirit Surat Sĕnu | 

wus sinungkĕn ni Cerong kang biyung | 
dhinawuhan karsane ki Jayĕngragi | 

Nyai Cerong wus sumurup | 
ngaturi Ni Daya gupoh || 

79. Nuripin mundur mĕtu | 

mundhut trĕbang kĕndhang lawan angklung | 
tan adangu kang pinundhut katur ngarsi | 
myang tĕrbang pribadinipun | 
agĕme si macan garong || 

80. Datan antara wau | 

nJĕng Kyai Bayi Panurta rawuh | 
lawan ingkang garwa sakucumbinĕki | 
ĕting gĕlas agĕng ngayun | 
santri Luci sisinggah wong || 

81. Byak mire samya takut | 

kang lĕnggah sadaya sarĕng mudhun | 

Ki Pangulu repot tan rikat ngudhuni | 

(n)Jĕng Kyai ngling wis ywa mudhun | 
krengkangan tĕmĕn arikoh || 

82. Kablĕndĕrĕn wĕtĕngmu | 

dene kanti sĕngguran napasmu | 
wis linggiha bae sira Basarodin | 
kang myarsa sami gumuyu | 
mring Pangulu repot rikoh || 

83. lajĕng kewala masuk | 

mring dalĕm yun apanggih lan mantu | 

Sĕh Mongraga lan garwa mĕthuk nĕng ngarsi | 
nulya samya tata lungguh | 


< Serat Centhini Jilid 06 - Halaman : 211 > 


mingsĕr mire kang pra wadon || 

84. Sĕh Amongraga gupuh | 

atur salam mring (n)Jĕng Kyai wau | 

Kyai Bayi agĕpah salamirĕki | 

Nikĕn Tambangraras ngujung | 
mring rama ibu wot sinom || 

85. Ni Malarsih andulu | 

mring kang putra tuwin ingkang mantu | 
sakamantyanira ring putra lir mami | 
pandugining tyas kang ibu | 
kadya wus asmaraning don |( 

Jilid 6 - Kaca : 161 

366 Asmaradana 

1. Sadaya kang para ĕstri | 
pan samya gawok tumingal | 
marang sang ro pinangantĕn | 
cahyanya apindha wulan | 
sunarira tumeja | 

awingit jatmika ruruh | 
tajĕm sĕmune uliya || 

2. Ki Bayi ngandika aris | 
anakmas Sĕh Amongraga | 
punapa karsa-a mangke | 
ningali dhikir singiran | 
kang putra lon turira | 
kewala kawula kantun | 
ningali saking jro wisma || 

3. Paduka prayogi mijil | 
ningali ripangi Karang | 

pun Jamal Jamil ing mangke | 
mĕdalkĕn pangunahira | 
ingkang kalawan sunat | 
pan kathah pigunanipun | 
sakarsanta tan kacuwan || 

4. Ki Bayi gumujĕng ngikik | 
kula mung myarsa pawarta | 
pun santri Luci kang omong | 
yĕn pun Jamal Jamil sarwa | 
sagĕd rĕrekan guna | 
gabusan ripanginipun | 
anggawokakĕn wong kathah || 

5. Kang putra umatur inggih | 
sayĕktos sagĕd pun Jamal | 

Jamil duk maksih nĕng kilĕn | 
pangapuntĕn sapunika | 
manawi salong ical | 

kang rama gumujĕng muwus | 

kintĕne mangsa icala 


6. Yĕn mĕkatĕn kula mijil | 
mring pandhapa yun uninga | 
pun Jamal Jamil rekane | 
kang putra matur sumangga | 
ngandika mring kang garwa | 
yayi sira yĕn yun (n)dulu | 
umiringa ibu rama || 

7. Ningali si Jamal Jamil | 
ripangi anĕng pĕndhapa | 
kang ramĕbu lon dĕlinge | 
payo rara Tambangraras | 
sirĕku kinalilan | 

sang ayu tyasnya kapencut | 
myat wong ripangi angojrat || 

8. Dhasar linilan ing laki | 
wĕwah kinarsan bu rama | 
kalangkung dhangan karsane | 
lagya mingsĕt padanira | 
karsa andhĕrĕk rama | 
sakala tyase sumĕnut | 
rumaos kapurbĕng priya || 

9. Sang rĕtna osiking galih | 
ya talah karĕping hawa | 
ngarat kaluputaning wong | 
angrusak sangkribing kĕnya | 
anganyag wong jĕlanah | 

dastu ngong ngwang tanpa urun | 
amĕdhot talĕring nalar || 

Jilid 6 - Kaca : 162 

10. Mudadah sabil anggalih | 
ya Allah astagpirolah | 
sanalika lĕjar tyase | 
angĕkĕr netya kang timpang | 
tan labĕt kawistara | 

pulih liringe lir wau | 
alon umatur ing rama || 

11. Ramĕbu kawula naming | 
ningali ngriki kewala | 
kang rama mĕsĕm liringe | 
anyathĕt jroning wardaya | 
ningali mring kang putra | 
ngandika lah ya wis sukur | 
ngong priyangga lan bunira || 

12. Ki Bayi anulya mijil | 
kalawan kang garwa putra | 

Turida Rarasatine | 

(n)Jĕng Kyai praptĕng pĕndhapa | 

mingsĕr sĕdayanira | 
lĕnggah nĕng kalasa batu | 
garwa putra nĕng wurinya || 

13. Ing pandhapa wus miranti | 
dupa sasajĕn mawarna | 
pĕpak sadaya bon-abon | 

Kiyai Bayi Panurta | 
ingayap santri kathah | 
nyamping kĕling limar biru | 
paningsĕte jingga mangsa || 

14. Rasukan jobah sĕmbagi | 
dadu corak kayu anyang | 
kotang putih rus kancinge | 
golok balongsong suwasa | 
pan tĕsbĕhira mĕrjan | 
dhĕsthar bathik Arab alus | 
kuluk bathokan pĕncĕngan || 

15. Ki Bayi ngandika aris | 
marang putra kalihira | 
apa wus pĕpak sajĕne | 
yĕn uwis padha samĕkta | 
prayogane lĕkasa | 

pan manira arsa wĕruh | 
ripangine Jamil Jamal || 

16. Putra kalih matur aris | 
pan inggih sampun sadaya | 
tan wontĕn kang dipunantos | 
lah ya wis mara bismillah | 
Jĕngwĕsthi Jayĕngraga | 
ngatag lurah santri gupuh | 
kang samya nyandhak tarĕbang 

17. Jayĕngwĕsthi Jayĕngragi | 
gus Arpani Amadasra | 
gus Jamjani lan Jalalĕn | 
gus Dawud Nurjani Nurya | 
kalawan gus Murtaja | 

kang ngangklung santri pĕpitu | 
kang angĕndhang Tunjangkara | 

18. Lan Gandasana anuli | 
santri kang bawa narĕbang | 
lĕkas maca salawate | 
bawa singir sajak Jawa | 
lĕlagon sĕkar Lĕmpang | 
anglik wong sasanga barung | 
swara mor gĕng alit raras || 


19. La ilaha ilalahi | 

Muhamadun Rasulolah 


Jilid 6 - Kaca : 163 

nulya sinauran ing kĕh | 
gumuruh sru swara rĕmpak | 
trĕbang sanga jĕngguran | 
sarta kĕndhange angguguk | 
sĕsĕg anduduk ing kĕndhang || 

20. Pangroking angklung (ng)gĕtĕri | 
anggobyok trĕbang sasanga | 
wor swara rug santri kabĕh | 
tĕrbange kĕmpyang akipyah | 
lah kĕndhang atampĕlan | 
imbal bĕm gĕdhug asĕguk | 
angklung sĕngkrak bĕbagenan || 

21. Plak blang plak blang pong ping pong bring | 
bĕm pung pung pĕk dhĕng dhung dhung gyag 
tung plĕk tung plĕk pyak klur klur thĕr | 

thur klung klung krak crir cir pyang pyang | 
kloklir byĕng dhrĕng thur thur brang | 
brang pĕp pĕp bah gur bah gur | 
tong ting tong grug byĕng grung grung brang 

22. Gĕnturan gumuruh atri | 
kontrak wong sadesa pisan | 
kumĕrut bĕbantu nonton | 
mring prapat manca limanya | 
jalwĕstri kĕh kang prapta | 
jĕjĕl ing tarub supĕnuh | 
kang ningali rĕbut papan || 

23. Rarywalit pating jalĕrit | 
kapipit uyĕl-uyĕlan | 
dhĕsĕg-dhinĕsĕg rĕbut (ng)gon | 
ingarah-arah wus tata | 
brĕkate samya dĕnnya | 
mangkana dĕnnira talu | 

wus dangu antaranira || 

24. Nulya suwuk ingkang singir | 
maca salawat wong kathah | 
kaping tiga samya rĕrĕn | 
gupuh Ki (m)ban Kĕrtiraga | 
angatak noman | 

Nuripin Jalalodin wus | 
angirit laladĕnira || 

25. Pateyan tenongan ngarsi | 
pawingking dam myang dhudhulang | 
wus pinrĕnah saurute | 

(n)Jĕng Kyai Bayi Panurta | 
piyambak sinaosan | 

Malarsih lan putra mantu | 
wus sinaosan pateyan || 

26. Waradin sadayanĕki | 
ngalihi nigani miwah | 
kang mapati sakathahe | 
nulya dhĕdharan mangarsa | 
tan pae petangira | 
rampung lĕladosanipun | 

Ki Bayi alon ngandika || 

27. Lah payo nak putu-mami | 
bismilah padha krana-Lah | 
tamba kasatan sakĕhe | 
sasĕnĕngira priyangga | 
sadaya tur sandika | 

samya dhadharan myang nginum 
suka rĕna ting kĕcupah || 

28. Kang nĕng wisma Sĕh Mongragi 
lan kang garwa Tambangraras | 
linadĕn sĕsaosane | 

di-adi dharan mawarna | 

Cĕnthini tansĕng ngarsa | 

Sĕh Mongraga ris amuwus | 
ya yayi sira kantuna || 


15 Nalika ing pandhapi kawontĕnakĕn pahargyan sakalangkung ramenipun, Sĕh 
Amongraga dalah garwa tuwin Ni Cĕnthini sami wontĕn mĕsjid panĕpĕn. 
Salajĕngipun Sĕh Amongraga ngandika sukur maring Allah dene ingkang 
garwa tuwin cĕthi sampun sagĕd nampi tuntunan-tokidipun. 

Kaca 164 - 165 


29. Manirarsa manjing masjid | 
panĕpĕn tajug pungkuran | 
Tambangraras ris ature | 
kawula lamun kalilan | 
mung tumutur paduka | 

kang raka mĕsĕm lingnya rum | 
ya sukur alkamdulilah || 

30. Nulya kang rayi kinanthi | 
cĕthi Cĕnthini tan tĕbah | 
nĕng wuri angampil rukoh | 
sang ro wus praptĕng ing langgar 
anjujug ing pahrtan | 
Tambangraras Cĕnthini wus | 
ngalap toyastuti samya || 

31. Sawusira asusuci | 

sira Ki Sĕh Amongraga | 
masuk ing langgar panĕpĕn | 
wus sunat wulu tahyatal | 

-masjidi nulya tangat | 
tasbih rolas rĕkangatu | 
nĕm salam usalinira II 


Jilid 6 - Kaca : 164 

32. Pinarĕng niyat lan tĕkbir | 
wiwit usali tangatan | 
tĕsbihi rakangatine | 
lilahi tangala Allah | 
-hu-akbar kabiran wal | 
kamdulilahi kasirun | 

wa sub-kanallah bukratan || 

33. wa asilan nulya malih | 
inni wajahtu wajhial | 
liladi pataras rĕke | 
samawati wala arla | 
hanipan wa musliman | 
wa mahyaya wa mamatu | 
ana minal musrikina || 

34. Sawusing wajah kang lirih | 
maca tasbih ping limalas | 
sadĕrĕnging Patekahe | 
lapaling tasbih punika | 
awale ping limalas | 
subkanalahi wal kamdu | 
lilahi wa lailaha || 

35. Ilalahu Allah nĕnggih | 
hu-akbar lakolawala | 
kuata illa bilahĕl | 
ngaliyil ngalim anulya | 
lirih maca Patekah | 
sawusing patekahipun | 
tasbĕh malih ping sadasa || 

36. Arukuk sawusing tĕkbir | 
maca tasbih ping sĕdasa | 
nulya iktidal adĕge | 
sami alahu kuliman | 
kang midahu rabana | 
tasbih malih ping sapuluh | 
gya sujud wusing takbirnya | 

37. Ping sadasa maca tasbih | 
satangine sujudira | 
lungguh sawusing takbire | 
maca tasbih ping sadasa | 
sujud malih sadasa | 
ngandhĕg wusing tĕkbiripun 
maca tasbih ping limalas || 

38. Sawusing Patekah malih | 
maca tasbih ping sadasa | 
rukuk ping sadasa malih | 
iktidal malih sadasa | 
sujud tasbih sadasa | 
lungguh tasbih ping sapuluh 

sujud malih ping sadasa 


Jilid 6 - Kaca : 165 

366 Asmaradana 

39. Nulya lungguh tahyat sarwi | 
iptitah lan tumaninah | 

gya salam nganan ngeringe | 
tasbih ing dalĕm sĕsalam | 
ingetung kathahira | 
apan satus limangpuluh | 
gumulung rolas rĕkangat || 

40. Ing dalĕm nĕm salam nĕnggih | 
gunggung sadaya tĕsbihnya | 
sangangatus ing kathahe | 

tan pae lan ingkang garwa | 
sami atasbih tangat | 
tuwin Cĕnthini kadyĕku | 
tangat tasbih ing palilah || 

41. Langkung nikmatirĕng galih | 
makmum tangat mring Mongraga | 
antara dangu salate | 

wus praptĕng rolas rĕkangat | 
tahyat akir iptitah | 
wusing bakda salam laju | 
tatrap junun wiritira || 

42. Rinakit pasanging dhikir | 
satariyah isbandiyah | 
barjah jalalah suhule | 
tinokitkĕn mring makripat | 
pĕmancade maring kak | 
dĕdalan tarki tanajul | 
layaping panaul pana || 

43. Wus lanyah lantaran dhikir | 
singsale nora rĕkasa | 
kĕjĕb liyĕpe wus lobok | 
mangkana Sĕh Amongraga | 
wus coplok angganira ] 
mingkup tan rĕnggang sarambut | 
muntu tanpa ambu rasa || 

44. Gumaluntung lir kaywa king | 
badane wus tanpa karya | 
padha lawan rĕmĕh-rĕmĕh | 
muni lir unining wungwang | 
wus dhewe dhĕwĕkira | 

nora pisah nora kumpul | 
nulya nĕng jaman ĕnĕngan || 

45. Luyuting wilayat gaib | 
tan kĕna kinaya ngapa | 

kang mĕngkono kang wus jumboh | 

papane ahli oliya | 

Mongraga Tambangraras | 
katri Cĕnthini pan uwus | 
kasub masuk dĕnnya bengat || 

46. Sang ro katri lan Cĕnthini | 
gumuliling linĕng layapan | 
dadya saujur-ujure | 

kang samya nikmating pana | 
suhulira maring Hyang | 
kajĕnĕkan dĕnnya kantu | 
yata kang anĕng pĕndhapa || 

47. Sapĕngkĕrira Mongragi | 

pan wus angsal kalih rambah | 

Nuripin Jalalodine | 

kang emprak kalangkung rahab 

Ki Bayi suka-suka | 

miyat kang sumbu-sinumbu | 

wus dangu rĕrĕn mangkana || 

48. Kyai Bayi Panurta ngling | 
lamun wus aso bismilah | 
si Luci sapa tandhinge | 
Jĕngraga matur pun Tunjang | 
-kara tandhingnya emprak | 
lah mara lĕkasa gupuh | 

si Luci lan Tunjangkara || 


16 Tĕtingalan ing pandhapi sakĕlangkung ngedab-edabi, singir, emprak main 
obong-obongan sarta sulapipun Jamil Jamil damĕl gawokipun ingkang sami 
ningali. 

Wĕkasan lajĕng kĕndhuri sarta dhahar kĕmbul. Salĕbĕting dhahar, kasĕling 
lĕlagon bab wontĕning sĕkar Kakawin, Sĕkar Agĕng, Tĕngahan tuwin 
Macapat, kalajĕngakĕn nyĕkar Agĕng, dadosa tuntunaning para dhalang. 
Sasampunipun paripurna, taksih kasambĕt singiran lan jĕjogedan, ngibing 
mawi tombok arta, ngantos dumugi ndungkap Subuh. 

Kaca 166 - 204 


Jilid 6 - Kaca : 166 

366 Asmaradana 

49. Sandika kang putra kalih | 
nulya ngĕlik wong sasanga | 
rĕmpĕg lagune kaboyong | 
swara sru landhung angĕmbat | 
lailaha ilalah | 

hu rabana ya Alahu | 
kasbuna ya Allah nulya || 

50. Santri gĕr kathah nampani | 
rampak gumĕr tanpa rungwan | 
gora gĕng alit tan wanĕh | 
tarĕbang ambata rĕbah | 
angklung gumrah lir gĕrah | 
kĕndhange sĕsĕg anduduk | 

kĕmpyange ngablak bĕngkakak | 

51. Nulya emprak santri Luci | 
mĕyĕk lir anglangi ĕnggak | 
tangan karo nyĕpĕng corong | 
hebat kadya sĕpat molah | 
emprake Tunjangkara | 
dhasar gĕdhog ngiras badhut | 
kĕh carane jogĕdira || 

52. Ting salinthut sikutnĕki | 
sikile kaya kapinjal | 
pepekohan acecekon | 
tangan ro coronge mubyar | 
prabot taksih tĕkĕsan | 

Luci sih caraning kaum | 
jubah bĕbathok jĕplakan || 

53. emprake caraning santri | 
jumbul-jumbul saleyoran | 
gĕsĕh lawan gĕndhingane | 
mung rujuk lan kalimahnya | 
lumrah emprak slawatan | 
mung mangkono kluyur-kluyur | 
seje lawan Tunjangkara || 

54. Megal-megol anarisik | 
tangan sĕblak sĕraweyan | 
rengkot-rengkot cara Regol | 
cangklakane palĕnthĕtan | 
wĕtĕnge palĕmbungan | 
ngulĕt sumbu-sinumbu | 

Ki Bayi asuka-suka || 

55. Kasoran ki santri Luci | 
apan kalah babrongotan | 
nyunyuk sakĕna-kĕnane | 
cĕcĕg-cinĕcĕgan wangnya | 
nĕng salang mayang kandhutan | 
gĕni tanpa raosipun | 

mila rahab bĕbakaran || 

56. Wus dangu antaranĕki | 
gya suwuk maca sĕlawat | 
nulya kĕndĕl sadayane | 
angiring-iring mĕmangan | 
santri sayah kasatan | 

kang miyat masih kĕmrusuk | 
(ng)gĕguyu kang samya emprak 

57. Nulya Nuripin kang prapti | 
angirit Sĕnu gus Surat | 
singgah sarwi (m)bĕkta obor | 
sakĕhe wong anĕningal | 
apiyak ngering nganan | 

ting balĕkĕr samya kukuk 
dubilah nora kĕjamak || 


Jilid 6 - Kaca : 167 

58. Wau kang pinindha ĕstri | 
amĕpĕs sila panggungan | 
sarwa adi busanane | 
sinjang cindhe bang pĕpradan | 
pĕngasihe sandhungan | 

sak asta nĕrampat pungkur | 
ciningkrang pawingkingira || 

59. Watĕs mĕmĕlan mawingkis | 
winidan jĕnar gĕbĕgan | 
dadya anglela kempole | 
sinamĕkan bangun tulak | 
rinenda klengkam jĕnar | 
ngawĕng singsĕtane mungguh | 
ing pundhak pirit pungkuran || 

60. Bubuntar winiru apik | 
jĕrĕng tumumpang taliban | 
mancut sipat kĕkodhoke | 

lir githoke (ng)gik-ĕnggikan | 
cĕthik methok pinĕkak | 
ing cathok trĕtĕs intĕn byur | 
pasingsĕtan sutra jĕnar || 

61. Atumpal mĕndhala giri | 
sebĕt akace kumbaya | 
kusta lus abrit pinocot | 
kalpika lintring tajugan | 
mirah bang gĕlang kana | 
anting-anting kĕlat-bau | 
kalung badhong sungsun tiga || 

62. Sumping puspa krĕsna rukmi | 
acundhuk mĕntul tamengan | 
pakĕncĕng suri tinrĕtĕs | 
gĕlung sĕdhĕng tinĕngahan | 
ing grudha kanin nuntak | 
sinĕkar roncĕning gĕlung | 
pinalipit ing anggitan || 

63. Sĕngkang uliran hĕr thathit | 
pĕngajĕnge pinahyasan | 
mawi cithak cĕcĕnthunge | 
pĕtha thi-athi lĕlatha | 

alis mĕnjangan milar | 
tasik rinĕmbug sumunu | 
satĕngu tan mantra priya || 

64. Sadaya gawok ningali | 
marang ro kang pinindha dyah | 
samya kasmaran sakĕhe | 

Ki Bayi suka tumingal | 
gumujĕng sarwi nabda | 
mangkono jawane iku | 
akale si Jayĕngraga || 

65. Iku sapa kang maĕsi | 
si Sĕnu lawan si Surat | 

Jayĕngraga lon ature | 
punika pun Nini Daya | 

Ki Bayi mĕsĕm nabda | 
sasmita mring garwanipun | 
ya talah si bibi Daya || 

66. Bisa tĕmĕn karya adi | 
wong desa nora kaduga | 
maĕsi kaya mangkono | 

Malarsih matur ing raka | 
mila pun bibi Daya | 

sabĕn tiyang kang mĕmantu | 
tan liya pun bibi Daya || 

67. Ki Bayi ngandika aris | 
wis mara nuli lĕkasa | 

Jĕngraga nyandhak trĕbange | 

Macan garongan ginĕmbyang | 
angĕlik wong sasanga | 
lĕlagon Kinanthi tarub | 
tarub agung Allah Allah || 

Jilid 6 - Kaca : 168 

68. Pangaubaning wong brangti | 
abrangti marang Pangeran | 

Pangeraning alam kabĕh | 
sinauran santri kathah | 
gumuruh swara rampak | 
trĕbang kĕndhang lawan angklung | 
kadya gĕrah ajĕngguran || 

69. Nulya ngadĕg ronggĕng ngibing | 
wiwit ukĕl bĕbadhayan | 

antuk sarambah gongane | 
salin raras sarimpenan | 
pan angsal sarambahan | 
mĕdhar cengkok ukĕl lagu | 
nulya kĕjĕr gĕgambyongan || 

70. Ronggĕng kalih sarĕng ngĕlik | 
lir rĕbab amathĕt sanga | 

lan suling ĕnĕm nyamlĕnge | 
siji lir gĕtĕring rĕbab | 
amiwil ngĕmbat kawat | 
kang siji lir gĕtĕripun | 
ing suling ĕlong tutupan || 

71. Angĕlus tilĕpan miwil | 
swara rum manis araras | 
rantas tyase kang myat kabĕh | 
koyup mring Sĕnu gus Surat | 
kang saplak ing kalangyan | 
sindhĕn lir sĕsĕndhon nganyut | 
tĕtela parikanira || 

72. Panjalin tulak ros langking | 
tratĕs pita ing dharatan | 
tingalana rĕragane | 

yeka purbaning Pangeran | 
obor tĕgal siluman | 
palĕsthane ing pamuwus | 
aywa mangmang anĕng donya || 

73. Yĕn urip wĕkasan pati | 
sandhang lawe among wohan | 
dene patrine wong pandhe | 
ling-lingĕn sariranira | 

ywa pijĕr ngujar ujar | 
ya hu-Allah kuntul biru | 
dĕruk seta ing Bĕnggala || 

74. Cĕngak-cĕngĕk lir raryalit | 
nora pintĕr anĕng donya | 
mĕnyan seta upamane | 

ya ilahi jĕnu tawa | 
tiwasing uripira | 
pan katungkul lura-luru | 
dening sasmitaning netra || 

75. Dodotane wong pawĕstri | 
ngulatana ingkang nyata | 
sampurnaning ngĕlmu kabĕh | 
wong gĕmati kakĕcĕran | 
kĕlasa jinamang bang | 
eman-eman wong tumuwuh | 
yĕn kĕlakon mati bangka || 

76. Gudhe pandhak wong ngaurip | 
praja nĕng kuranji ika | 
krondhahan papa tĕmahe | 
puspa ranu ya hu-Allah | 
swarane pra pujangga | 
uripira anglir tunjung | 
atuwuh tanpa tĕlaga || 

77. Wong tĕtanya wusing kardi | 
sapa (n)dadĕkakĕn sira | 
pĕksi krĕndha lae lae | 
dewa nataning gambira | 
sabdaning guru nyata | 
dadi lawan dhĕwĕkipun | 

sĕsana juluk satriya || 

78. Ngĕndi ngong Pangranirĕki | 
prĕkutut gung ya hu-Allah | 
kang pĕsthi cinandu raos | 
iya iku ucapĕna | 

kang angucap lan sira | 
patanyan gambirĕng kutuk | 
sapa molahakĕn sira || 

79. Minangkara ya Ilahi | 
kang praja ingapus gita | 
kasatmatan ing osike | 
tanpa karana nĕng donya | 
patakon pangupaya | 
sĕsana pacalang laku | 

ĕndi (ng)gon kang dhihin-dhihin 

80. Sawo sĕmpal saupami | 
surya ratri diwangkara | 
saking ora wiwitane | 
mulaningsun dadi ana | 
lulungan wusing gĕsang | 
ĕndi parane yĕn lampus | 
tapas arĕn ya hu-Allah || 

81. Latu mindha buntala di | 

ulih mara pan waluya | 
nulya kadya duk norane | 

Sana prabu kunir pita | 
jron pati nĕmu apa | 
pĕngantĕn lagi pinagut | 
jujuluk putri Jĕnggala || 

82. Dene jroning pati iki | 

nora nĕmu paran-paran | 

kang gula drawa dhuh lae | 
nata yaksa Purubaya | 
wuta tuli mukanya | 

bisa tan pĕgat amuwus | 

lae ngĕndi (ng)goning Suksma || 

83. Kang tata prana upami | 

pratapane sang Rahwana | 
ananing Hyang sayĕktine | 
anglindhung ana ing cipta | 
srĕngenge wus gumiwang | 
mĕnyan seta wus kadulu | 

ywa gingsir mawas kang nyata || 

84. Kang pari lagya kumĕmping | 
parentah undhang prayoga | 
katungkul tata-kramane | 
marang muka ya hu-Allah | 
sela ginĕniara | 

badan rĕmpu pujinipun | 
kĕlurung tambuh parannya || 

85. Pawijilan cacad ragi | 
kang tan mĕtu marga-ina | 
wisangkara upamane | 
kang gĕbang paniwĕr wana | 
kalamun kababaran | 

ing wuwus tanpa gawĕku | 
ya hu-Allah jambu alas ]| 

86. Jĕmpana kang munggĕng ĕsthi | 
aja kapok alĕlana | 

teja muka kramĕng katong | 
kumingsun kurang pracaya | 
putra ing Lesanpura | 
rĕca kayu kang pinatut | 
golĕka ujar kang sĕtya || 

87. Toya rĕka ya Ilahi | 
intĕn dĕwi Drĕsanala | 
mĕtuwa gĕni ujare | 

ing tutuk mangsa kandĕla | 
kawuk citra upama | 
kulampis seta tan rikuh | 
kapilang dening sarira || 

88. Mangkana dĕnnira ngibing | 
si Sĕnu lawan gus Surat | 
lir binagi sarirane | 

jalu ĕstri kang tumingal | 
brantĕng solah warnanya | 
lan swara busananipun | 
samya kedanan tĕnaga || 

89. Sawĕnĕh ingkang jalwĕstri | 
ingkang sampun ahli rasa | 
tyas kanyut ing parikane | 
kraos uripe nĕng donya | 
tinitah langkung ina | 

lir winirang ing panutuh | 
pangolok-oloking Suksma || 

90. Tanpa guyu tanpa angling | 
kagagas ing pĕparikan | 
pan wus dangu antarane | 
singir sĕlĕh ing sauran | 
tinampan ing wong kathah | 
saurane tarub agung | 
tarub agung Allah Allah || 

91. Pĕngaubaning wong brangti | 
abrangti marang Pangeran | 

Pangerane alam kabĕh | 

kĕndhang anjujud irama | 
sĕsĕge kinĕndhonan | 
ngandhĕlong anulya suwuk | 
samya amaca sĕlawat || 

92. Lĕrĕn pan angaring-aring | 
para santri sadayanya | 
aso sarwi asĕsambĕn | 
anginum wedang nyamikan | 
tan cuwa sasĕnĕngnya | 
miwah ingkang nginang udud 
nutug dhĕdharan mawarna || 

93. Mangkana (n)Jĕng Kyai Bayi | 
Panurta alon ngandika | 

dene bĕcik parikane | 
lah iku sapa kang mulang | 
pĕparikan kadyeka | 
apa bisa maunipun | 

Jĕngraga umatur nĕmbah || 

94. Punika pun Jamal Jamil | 
kang mulang suluk wangsalan 
pan limrah tiyang bang kilĕn | 
wangsalan tanah ing Karang | 
parikan dadya rasa | 

kang rama ngling lah ya iku | 
brĕkate sabat uliya || 

95. Karĕnan ingong miyarsi | 
ĕmĕle suluk wangsalan | 
kuciwa rada kasĕron | 
trĕbange lan saurannya | 
kakehan kang slawatan | 
kajaba mung trĕbang tĕlu | 
sĕtun santri sĕlawe prah || 

96. Iku tatela kapyarsi | 
dadi nora na kang samar | 
ing raos tan ana kĕcĕr | 
umatur kang para tuwa | 
pan inggih kasinggihan | 

Ki Pangulu manthuk-manthuk 
nganthuki Sĕnu gus Surat || 

97. Kinĕn maju ngarsanĕki | 
manira duwe wangsalan | 
bĕcik kinarya rĕrĕpĕn | 
lah ta mara tampanana | 
ĕnggonĕn pĕparikan | 
anyĕlak gus Surat Sĕnu | 
bisik-bisik winarahan II 

98. Suda rĕga pracayĕngsih | 
macan galak gĕgaweyan | 
tuna dungkap ing ngĕlmune | 
nganggĕp ujar boborongan | 
marus dyah gĕnthong lanang | 
durung ilang kadasipun | 
maksih sukĕr anĕng donya || 

99. Paran wus apil sirĕki | 
sarwi mĕsĕm-mĕsĕm mojar | 
Ki Pangulu ing batine | 
saking kĕpengin cĕdhakan | 

Ki Pangulu aberag | 
aling-alinge mumuruk | 
mung cĕdhak thok thil kewala 

100. Sĕnu ngling mĕsĕm ngawĕti | 
kagungan dika sap tangan | 
lan kĕpĕt kula suwune | 
kumbaya kusta langkung bang 
kula rĕmĕn kalintang | 

Ki Pangulu ngling karĕpmu | 
ĕnya pundhutĕn priyangga || 

101. Sap tangan nulya ingambil | 
sumampir anĕng wangkingan | 
Ki Basar sikute (n)dhosok | 
kĕpĕt sap tangan binĕkta | 
mantĕngah Sĕnu Surat | 

Ki Pangulu ginaguyu | 
Kulawirya latah-latah || 

102. Akale Ki Basarodin | 
kathik lir wong sakiyikan | 
kĕnan kĕpĕt sap tangane | 
daya-daya kĕcanthĕla | 
sikute nambutkarya | 

lĕh thithik rong thithik lowung 
urube kĕpĕt sap tangan || 

103. Kang myarsa gumujĕng sami | 
Ki Bayi gumujĕng nabda | 
sapa dĕn-guguyu kuwe | 
umatur Ki Kulawirya | 
punika kakang Basar | 
anambut damĕl bĕbratu | 
kecalan kĕpĕt sap tangan || 

104. Angsal nyikut bokong kĕdhik | 
Ki Bayi gumujĕng suka | 
priye hĕh Ngulu surupe | 

Ki Basarodin aturnya | 
kula mulang parikan | 
kalih wanda tĕmbungipun | 

wĕwangsalan suda rĕga 


105. Ki Bayi mĕsĕm ling aris | 
parikamu kuna laya | 

ya bĕcik lwih utamane | 
ngandika marang kang putra | 

Jĕngraga santrinira | 
yĕn wus aso payo gupuh | 
kang putra matur sandika || 

106. Lan kang raka Jayĕngwĕsthi | 
sarĕng dĕnnya nyandhak trĕbang | 
anglik bawa lan santrine | 
umyung swara rum araras | 
sajak cengkoke santak | 
lĕlagon Jawa Lung-gadhung | 
sauranira mangkana || 

107. Sĕmun kĕring sĕmun kĕring | 
jare Allah Allah Allah | 
jalma wong tuwane jare | 
lanat agung ya hu Allah | 

hu Allah jare lanat | 

gung mas anggĕr sira tĕmbung | 

nulya tinampan wong kathah || 

108. Kĕlangkung gumuruh atri | 
abarungan tanpa runggwan | 
trĕbang kĕndhang lan angklunge | 

pong ping pong pĕk dhĕng thung dhung brang | 
plak plak blang pyak prung pung bang | 
tong ting tong prig klur klur thir thur | 
thung plĕk thung plĕk bĕng pyang pyang byang || 

109. Jayĕngraga nulya nuding | 

Crĕmasana Widiguna | 
kinĕn emprak sigra jĕngklĕk | 
jogĕd kĕlana kasmaran | 
rupane karo pisan | 

lir nganggo topĕng satuhu | 
salin rupane walaka || 

110. Ki Bayi gumujĕng angling | 
si Crĕma lan Widiguna | 
apa padha nganggo topĕng | 

Jĕngraga matur ing rama | 
duka dalĕm punika | 

Jamal Jamil akalipun | 
manthuk-manthuk Ki Panurta || 

111. Wong roro dĕnnira ngibing | 
arakit sasolahira | 
nĕlaskĕn cengkoking jogĕd | 
pangĕmbyake tan salaya | 

amiwir sondhĕrira | 
kĕkicatan tindakipun | 
pacak gulune ejlegan || 

112. Andhĕglĕg klĕg oklak-aklik | 
hebat kumruwĕl lir bahak | 
endha sinambĕr ing kĕkĕt | 
kiprah kitrang kipat-kipat | 

ngling ngling bling ngling jĕnggigat | 
agrudha babon nĕladhung | 
kĕsrug gidrah mnyah-runyah || 

113. Ilo-ilo ngolang-ngaling | 
atindak lir katĕl nĕbak | 
manggĕl kadung medong-medong | 
anggĕdhindhang pĕpincangan | 
dhĕdhangkan lenggak-lenggok | 
gĕdrug-gĕdrug nĕmpĕl pupu | 
naricig sisirik manggang || 

114. Kĕplok tangan angĕtibing | 
mĕnthang bau asĕblakan | 
nulya sĕsĕg lĕlagone | 
semun keringira niba | 
ginunjang langkung santak | 
kang bĕksa cĕlana cancut | 

capĕng lir arsa mangunprang prang || 

Jilid 6 - Kaca : 173 

115. Anduduk kĕndhang tinitir | 
anggobyog trĕbang lir bĕdhah | 
saking asru pĕnabuhe | 
angklung sĕngkrak kadya gĕrak | 
mangkana Jamil Jamal | 
anuduh pra bagoripun | 

kinĕn emprak sadayanya || 

116. Nyĕpĕng corong siji-siji | 
bagor sĕlawe prah emprak | 
maro rolas lir balane | 
kĕlana sawijineka | 
agibrah kĕkalangan | 
samya salin warninipun | 
kadya balane kĕlana || 

117. Punggawa rupa mawarni | 
ting prĕngangah mpa-rupa | 
kang sakĕpĕl babrĕngose | 
kang godhĕg wok akakaban | 
simbar dhadha sasagan | 
mukane lir topĕng tuhu | 
ilang mpane wĕlaka || 

118. Eram sakĕh kang ningali | 
pratingkah ingkang tongtonan | 

kabĕh pan katĕmbĕn tumon | 
(n)Jĕng Kyai Bayi Panurta | 
kalangkung sukanira | 
yata kang emprak sadarum | 
rekane samya nglurug prang || 

119. Mubĕng ing kalangan ngibing | 
ting jĕlĕmprak sarwi emprak | 
pĕpanthan nĕng wetan kulon | 
kabĕh samya kĕplok tangan | 
cawĕdan tandang pĕrang | 
Ginonjing gya tiba Liwung | 
saya sru trĕbang sauran || 

120. Gumuruh gora rĕh atri | 
sĕsĕg ngĕtog rahabira | 

gya campuh kang emprak prange 
arame bakar binakar | 
samya asĕlomotan | 
sru nyunyuk sumbu-sinumbu | 
bar-bĕr rame tĕlorongan || 

121. Aliwĕran pasĕr gĕni | 
kang kĕna tan pilih papan | 
kumaprĕs nĕng rĕraine | 
wangwa sumyur lir wĕsi bang | 
pinalu kras mancurat | 

obor tĕlas lawan sumbu | 
anulya salin gĕgaman || 

122. Pĕdhang kalewang miwah kris | 
gigitik wĕsi giligan | 

rit bapang talĕmpak towok | 
gĕgĕr giris kang tumingal | 
sadaya maras ing tyas | 
kabĕh pra samya anĕbut | 
kaya priye kuwe Allah || 

123. Nulya prang kĕris-kinĕris | 
myang pinĕdhang kinalewang | 
bat-bĕt kumĕpruk swarane | 
kang pasah kang tan tumama | 
kang tatu gĕlangsaran | 
sawĕnĕh ana kang lampus | 
ludira adĕladagan || 

124. Akathah warnining kanin | 
ana kang gulunya pagas | 
wĕnĕh klĕwĕran ususe | 
gĕrĕng-gĕrĕng kalosotan | 
kĕlana Crĕmasana | 
balane sĕdaya lampus | 

de kĕlawan Widiguna || 

125. Mung kanin kĕdhik kang mati | 
gya kĕlana Crĕmasana | 
angamuk lawan kĕrise | 

maju kinarubut bala | 
ngrĕmpak ngiwung mrĕjaya | 
tĕlas kang bala ingamuk | 
pan kantun sami kalana || 

126. sarĕng majĕng aprang tandhing 
suduk sinuduk aramya | 
samya ajurira karo | 
rontang-ranting angganira | 
aniba kalih pisan | 

kalana ro pĕjah sampyuh | 
pra bagor nĕmlikur pisan || 

127. Samya pĕjah anggulinting | 
sarta gĕtih bĕlabaran | 
myang kang klawĕran ususe | 
gĕrĕng-gĕrĕng tan bisa bah | 
sakĕhe kang tumingal | 
gawok samya jrih andulu | 
biyas ulate sĕdaya || 

128. Tan tahan ningali jisim 1 
akĕh kalĕngĕr aniba | 
binayang marang sanake | 
trĕbange mĕnĕng priyangga | 
tan kanthi sinalahan | 
trĕbang maksih pinangku | 
anggantung ngungun tumingal | 

129. Kabĕh tan ana cumuwit | 
jalwĕstri gĕgĕtun samya | 
sidhakĕp tutup cangkĕme | 
mangkana Ki Jamal Jamil | 
ngadĕg anĕng kalangan | 
linuruban jisimipun | 
ujuring mayit tinata || 

130. Ronggĕng ro kinĕn angibing | 
nulya ngadĕg Sĕnu Surat | 
Jamal bawa Siwal-molĕ | 
jujuluke Waliulah | 

Pangeran kang minangka | 

Nabi minangka jatiku | 
jatine tale wangsulan || 

131. Sinauran para santri | 
landhung samya lilirihan | 
lĕlagone Parianom | 

lir nangisi kang palastra | 
rarase kang slawatan | 
ronggĕng ro gus Surat Sĕnu | 

kinĕn ngubungi mayitnya 


132. Jamal Jamil anĕng wuri | 
sarwi ngangklung kalih pisan | 
nut wurine ing ronggĕng ro | 
tibane sauranira | 

anulya Sĕnu Surat | 
sarĕng ngĕlik nganyut-anyut | 
lir nangisi kang palastra || 

133. Pĕnangise garwa siwi | 
kadya pulung kapipitan | 
asĕndhĕt-sĕndhĕt wilĕte | 
lir wong anyuling karipan | 
sambada parikan | 

ana tangis layung-layung | 
tangise wong wĕdi pĕjah || 

134. Tangise wong wĕdi mati | 
gĕdhongana kuncĕnana | 
yĕn wus pasthi nora wande | 
gya tinampan ing sauran | 
trĕbang imbal ambalan | 
lagune lirih alandhung | 

Sĕnu Surat Jamil Jamal || 

135. Samya angubungi mayit | 
kumĕlun kutug angambar | 
mangkana gĕtih kang lĕbĕr | 
wus tan ana labĕtira | 
ronggĕng ro ngambil sĕkar | 
saoncĕn ing gĕlungipun | 
winigar sinĕbar-sĕbar || 

136. Winratan lir nĕbar wiji | 
sinawur kang kĕmbang-kĕmbang | 
sarwi sindhĕn parikane | 
jatingarang mangsa kapat | 

jati tĕmahan mulya | 
mulya tĕmah sampurna wus | 
mulih lir wingi nguninya || 

137. Waluya ingkang basuki | 
bĕdhug tĕlu atangiya | 
sucĕkna badanmu lae | 
banyu saraban tauran | 
mujiya ing Pangeran | 
lah wis ayu ayu ayu | 

wong donya baliyĕng donya || 

138. Kang mayit nulya ngalilir | 
krukube kabĕh binuka | 
samya linggih dhĕlog-dhĕlog | 

Jamal Jamil kĕplok tangan | 

Pari-anom aniba | 

nulya tangi kang alungguh | 

kinanthi ki Widiguna || 

367 Kinanthi 

1. Pan lajĕng emprak sadarum | 
mulya warnane pribadi | 
ting galidrah kiprah-kiprah | 
lir bungah matyurip malih | 
amubĕng kadya angarak | 
pĕngantĕn Sĕnu Suratin || 

2. Sadaya bĕksane bĕsus | 
samya amberag birai | 
angĕlĕtĕr ing kalangan | 
sĕsĕg tibaning kang gĕndhing | 

Cĕlĕng-mogok kinĕplokan | 
umrĕg kĕploke gora tri || 

3. Sakĕhe ingkang andulu | 
samya abungah tan sipi | 

[• • ] | 
ambyong kĕplok sadayĕki | 
langkung rĕmĕning tanggapan | 
samya suka-suka ngĕnting || 

4. Santri sĕlawatan umyung | 

Cĕlĕng-mogoke gora tri | 
wor barungan tanpa rowan | 
kalangan kalangkung angrik | 
kĕplok angklung kĕndhang trĕbang | 
sru natap anduduk nitir || 

5. Mangkana antara dangu | 
kĕndhang duduke ngĕndhoni | 
ngĕndhĕlong iramanira | 
sinalahan tan asari | 

gya suwuk maca salawat | 
kĕsĕl lĕrĕn ngaring-aring || 

6. Ki Bayi Panurta (ng)gugug | 
langkung sukanirĕng galih | 
rongĕh palinggihanira | 
sarwi ngandika hĕh Luci | 
kaduga tĕmĕn tyasingwang | 
rame tĕmĕn lan duk wingi || 

7. Luci ature agupruk | 
dĕdĕk kaote lan wingi | 
kaot mawi bĕbagoran | 

Ki Bayi gumujĕng ngikik | 
sasmita mring sadayanya | 
samya tumungkul ngĕsĕmi || 

8. Ngandika malih hĕh cĕblung | 

Widiguna dĕn-mangarsi | 

lan si pothĕt Crĕmasana | 
gupuh samya majĕng ngarsi | 
myang pra bagor wurinira | 
sadaya dĕn-tĕtakoni || 

9. Priyĕ rasane awakmu | 
tatu kanti tĕkĕng pati | 
matur tan wontĕn raosnya | 
mung kadya raosing arip | 
lir angantuk sacĕklukan | 
langkung sĕkeca tan sipi || 

10. Lah kang ora mati iku | 
gĕrĕng-gĕrĕng maksih kanin | 
matur kang samya liningan | 
tan wontĕn raosing sakit | 
kadya tindhihĕn kewala | 
liyĕr lir wong dipuncandhi || 

11. Ki Bayi amanthuk-manthuk | 
ngungun myat ing Jamal Jamil | 
kĕraos ing mantunira | 

idine Sĕh Amongragi | 
ya wis mundura lĕrĕna | 
kĕsĕl sarĕhĕna linggih || 

12. Sadaya gya nĕmbah mundur | 
wus tata dĕnira linggih | 
samya nutug nyĕnyamikan | 
sĕgĕran myang wedang kopi | 
wus aring dĕnira raryan | 

Kyai Bayi Panurta ngling || 

13. Jamal Jamil sira yĕn wus | 
aso nuli wiwit malih | 
kang liningan tur sandika | 

Sĕnu Surat wus winangsit | 
kurungan pinasang tĕngah | 
rurubing sinjang mawarni || 

14. Sarta lan kutug kumĕlun | 
sajĕn-sajĕn amĕpĕki | 

Jayĕngwĕsthi Jayĕngraga | 
nyandhak tarĕbangirĕki | 
angĕlik bawa sauran | 
swara barung rum amanis || 

15. La ilaha ilalahu | 

Muhamad habibullahi | 
tinampan ing santri kathah | 
rame rĕmpĕg naurani | 
trĕbange ajĕg atata | 

nut irama langkung asri || 

16. Wus rambah imbalanipun | 
nulya wau Jamal Jamil | 
lumĕbu jroning kurungan | 
ronggĕng ro ngubĕngi ngĕlik | 
anglir suling tinĕrusan | 
gumrining angraras ati || 

17. Patra wisa wangsalipun | 
parang jajaning pawĕstri | 
adhuh lae anĕng donya | 
susukĕre tan pinikir | 
paja-paja ing wardaya | 
mĕnyan seta ya Ilahi 1 1 

18. Angĕn-angĕnĕn satuhu | 
awasĕna ing ngaurip | 
puspa lulus ing astana | 
sĕkar adi ing wiyati | 
tĕlas sihing maring raga | 
kalintang rasaning ati || 

19. Ya hu Allah sarah madu | 
kalpuka ngling srĕnggara ris | 
witning sun lamlam tilara | 
ing raga manira iki | 
mangkana sasindhĕnira | 
kang myarsa sumyar tyasnĕki || 

20. Kasmaran mring Surat Sĕnu | 
mangkana Ki Jamal Jamil | 
dangu dĕnnya nĕng kurungan | 
ingungkaban ronggĕng kalih | 
kurungan suwung kewala | 
tan ana Ki Jamal Jamil || 

21. Tan antara praptanipun | 
nunggang sima Jamal Jamil | 
anggro sru (ng)gogodha gidrah 
-gidrah krah krura ngajrihi | 
gĕgĕr kagyat myat ing sima | 
kadya gabah dĕnintĕri || 

22. Lĕng-ulĕngan lir pinusus | 
jalwĕstri pating jarĕlih | 
gusis kabĕh kang jagongan | 
lumajĕng samya awingwrin | 
santri kang narĕbang bubar | 
tinuduh sarwi lumaris || 

23. Slawatan sambi lumayu | 
Malarsih miwah parĕstri | 
ambyuk lumĕbu jro wisma | 
niba tangi rĕbut dhingin | 

gugup saking jrih ing sima | 
kĕh kajĕngkang kajumpalik || 

24. Kĕh singsal gendhonganipun | 
tuwa nom myang lare alit | 
kaidak-idak wong kathah | 
samya nangis ting jalĕrit | 
sima nĕng tĕngah kalangan | 
gulĕt krah anggro gora ngrik || 

25. Lumumpat saut-sinaut | 
kĕkĕt sima agĕng kalih | 
anggruwak tĕbak-tinĕbak | 
milar anggro angajrihi | 
sadaya samya jrih mulat | 

Kyai Bayi jĕlih-jĕlih || 

26. Jamal Jamil lah wus-uwus | 
rucatĕn anggigilani | 
amĕsakakĕn wong kathah | 
anak putu kĕh bilai | 
raryalit kaidak-idak | 

wong nonton kĕh kajumpalik || 

27. Nuli Jamal Jamil nuduh | 
angawe Sĕnu Suratin | 
ronggĕng ro wus sinasmitan | 
samya maju marĕpĕki | 
kinĕbyok kacu kumbaya | 
siji sowang angĕbyoki || 

28. Sima tutul samya mundur | 
ngidul ngetan purugnĕki | 
tan adangu nulya lunga | 
prapta wangsul egrang gĕni | 
anglangkahi paregolan | 
sagantangan inggilipun || 

29. Sasaka rawa gĕngipun | 
murub lir saka kabĕsmi | 
kinarya prak nĕng palataran | 
ting gĕrajug angubĕngi | 
kang slawatan nut nĕng latar | 
myang sadaya kang ningali || 

30. Samya tungtum andĕdulu | 

Jĕng Kyai lan garwa siwi | 
miwah sakucumbunira | 
nĕng pinggir kidul ningali | 
sadaya ngadĕg kewala | 
samya suka aningali || 

31. Kang angegrang gĕni murub | 
bĕburon gĕbangan sikil | 

< Serat Centhini Jilid 06 - Halaman : 236 > 


(n)dhĕdhĕgol ginol pagolan | 
bĕnthak binĕnthak agathik | 
latu lir wisma kabakar | 
kumĕbul abra mratani || 

32. Nampĕg wisma latunipun | 
kwĕhning miyat ting jarĕlih | 
e e priye kowe ika | 
sadaya tyase kuwatir | 

myat latuning payon ngambak | 
pandhapa gĕdhongan masjid || 

33. Ki Bayi ngandika asru | 
wis wis amarasi ati | 

Sĕnu Surat nulya mara | 
udhĕte karya nyabĕti | 
mati urube kang ĕgrang | 
kari wangwa egrang lari || 

34. Wus mĕtu parane ngidul | 

Jamal Jamil tan kaĕksi | 
kabĕh wangsul ing pandhapa | 
akalangan tata linggih | 
akutug kumĕlun ngambar | 
ronggĕng singir ngalik-alik || 

35. Ngubĕngi kurungan runtung | 

wangsalan andudud ati | 
kawis pita purwa kandha | 
pacing gunung myat ing wuri | 
aja pijĕr bilulungan | 
tolĕhĕn wĕkasanĕki |( 

36. Singir sinauran barung | 
la ilaha ilalahi | 

Muhamadun kabibullah | 
angrantĕg kĕlangkung asri | 
tinampan Sĕnu gus Surat | 
swara rum raras mlasasih || 

37. Kawruh crita jĕbug arum | 
baskara ngayomi ngardi | 
sarira surĕng palagan | 
iribĕn suruping urip | 
paran padha mĕnyan pita | 
lakune kudu wirangi || 

38. Kang nĕng jro kurungan wau | 
ngaruntĕg kinĕn ngungkabi | 
nulya kurungan binuka | 
sigra Jamal Jamil mijil | 
mabusana sarwa endah | 
sosotya nawa rĕtnadi || 

39. Acalumpring kĕlat-bau | 
gĕlang kana anting-anting | 
kalpika kalung pamĕkak | 
garudha jamang susumping | 
asondhĕr kampuh cindhe bang | 
nyuriga nyĕrapang katri || 

40. Sadaya kagĕt andulu | 
panganggene Jamal Jamil | 
prabot katitik sadaya | 
kathah ingkang andarbĕni | 
ana anitik cĕrapang | 
ingkang nitik jamang sumping || 

41. Kang nitik cĕlana kampuh | 
myang nitik badhong calumpring 
kang nitik adĕngongokan | 
sadaya pan ora pangling | 

kang dĕn-angge Jamil Jamal | 
darbĕke kang sugih-sugih || 

42. wontĕn satunggal wong dulu | 
pawĕstri asru anangis | 
anake kang tinangisan | 
kidak-idak duk lumaris | 
rinubung ing sanakira | 
sasuwene durung eling || 

43. Ki Bayi ngungun amuwus | 
ya talah lare mlasasih | 
hĕh bagus Ki Jamil Jamal | 
muga tulungĕn jĕjampi | 
ĕndi kang nangis si bocah | 
prĕnĕkna dĕntĕtambani || 

44. Nulya sinaoskĕn ngayun | 
pinaringkĕn Jamal Jamil | 
tinampan marang Ki Jamal | 
pinangku kang rare alit | 
kinurĕpkĕn ing gĕlaran | 
nulya nyandhak berang aglis || 

45. Rarywalit pinĕdhang gĕprus | 
sigra brak ludira mijil | 
sumĕmbur nyiprat sumirat | 
biyunge ngĕlumba anjrit | 
samya anjĕlih kang mulat | 
biyunge sru nubruk bayi || 

46. Pinĕdhang bĕt salangipun | 
tigas pancing anggulinting | 
kagyat kang samya tumingal | 
salang surup tan mangĕrti | 
samya alok nora trima | 

sanake samya (n)jrit nangis || 

47. Ki Bayi muwus rawat luh | 
priye kuwe Jamal Jamil | 

(ng)ko uga dadi prakara | 
jalwĕstri samya sru angling | 
kĕh ngarani kĕsurupan | 
kabotan atine miring || 

48. Jamal Jamil kadya gĕtun | 
sarwi anglurubi mayit | 

Sĕnu Surat sinasmitan | 

wis kinumpulkĕn kang mati | 
bĕbayi lan biyungira | 

Sĕnu Surat angubĕngi || 

49. Sarta ngambil sĕkar gĕlung | 
saonce winĕdhar nuli | 
sinawurakĕn kang pĕjah | 
ripangine lir nangisi | 
jatingarang mangsa kapat | 
mulyane kusuma jati || 

50. Jati tĕmahan mulya wus | 
pulih anglir wingi uni | 
bĕdhug tĕlu atangiya | 
sucĕkna badanireki | 
banyu saraban tauran | 
mujiya Pangranirĕki || 

51. Lah wis ayu ayu ayu | 

wong donya balyĕng donyĕki | 
kang mayit anulya obah | 
tan dangu sigra ngalilir | 
mangku anak sinusonan | 
bayine wus waras-wiris || 

52. Anulya cinĕnĕng mundur | 
mring sanake dĕntangisi | 
wus lĕga bungah sadaya | 
katongton gunane Jamil | 

Jamal Jamil nulya emprak | 
wong papat Sĕnu Suratin || 

53. Amubĕng kalanganipun | 
kĕplok tangan Jamal Jamil | 
lagone sabĕn bismillah | 

hi amana bismillahi | 
bismillahi hi amana | 
manalilah sajak Kawis || 

54. Barung kĕndhang trĕbang angklung 
magĕnturan sru swara tri | 
kĕndhang bĕm agak sibĕkan | 
angklunge bĕbanggĕn ngĕnthir | 

trĕbang kĕmpyange timpalan | 

pong ping pong pĕk tong ting tong gring || 

55. Pĕp pĕp bah bah bah gur bah gur | 

plung plĕk plung plĕk brang prung prung bring | 
kĕtong ting nguk dhĕng dhung dhung brang | 
bĕm pĕk bĕm pĕn pung bĕng pung bring | 
pyak pyak pyang plak blang pyak blang blang | 
klong klung thir thur klar klur thor thir || 

56. Jamal Jamil tandangipun | 

lir wong (m)begal mrih pĕpati | 
kalewang ligan dĕn-anggar | 
kot buta angigit-igit | 
ambujĕng sawiji sowang | 
kinalewang sru ngendhani || 

57. Sru muwĕng saking sru luput | 
sut-sut lir kitiran muni | 
binuru binahak-bahak | 
nulya kaprawasa kalih | 

thĕl tugĕl bĕt kalih pisan | 
gulu pagas tibĕng siti || 

58. Rahnya (m)balabar sumĕmbur | 

waringutĕn Jamal Jamil | 
anulya pĕdhang pinĕdhang | 
samya pasahira kalih | 
sadhengah kang kĕna gigal | 
suku bau tibĕng siti || 

59. Sarĕngan panyabĕtipun | 
pancas gulunira kalih | 
sirah gĕmbung tibĕng lĕmah | 
sirahe Sĕnu Suratin | 
anglik ro swara rum raras | 
kinanthi lagone aris || 

60. Ana tangis layu-layu | 
tangise wong wĕdi mati | 
tangise alara-lara | 
maras atine yĕn mati | 
gĕdhongana kuncĕnana | 
yĕn pĕsthi tan wurung mati || 

61. Sinauran santri barung | 
alandhung swaranya lirih | 
lir ambarungi karuna | 
tarĕbange ukur jawil | 
sirah ro ngesot lumampah | 
kadya kul kasatan ngalih || 

62. Lorah-lorah kosĕr marus | 
lathinya nyakoti jarik | 

sirah ro atata wastra | 
gĕmbung samya dĕnrurubi | 
ing lawon wus tan katingal | 
wangkene kang samya mati || 

63. Nulya sirah numpang gĕmbung | 
akirap anggiting sari | 

oncĕne gĕlung sumĕbar | 
sumawur amĕratani | 
ri pangilir waunĕka | 
anutug satamatnĕki || 

64. Sadaya kang andudulu | 
lir ngantuk sakĕdhap arip | 
kumpuling gĕmbung lan sirah | 
tan ana kang angudani | 

byar waspada wus waluya | 

Sĕnu Surat wuwuh manis || 

65. Lir winangun paĕsipun | 
sangsaya ngimbuhi ati | 
enggar sadaya sukĕng tyas | 
tan ana kang walang ati | 
puji-puji kang tumingal | 
mring Sĕnu bagus Suratin || 

66. Jamal Jamil Surat Sĕnu | 
dĕnnyemprak nuli alinggih | 
wus angumpul anĕng ngarsa | 
ginobyong trĕbangirĕki | 
sĕsĕg gumĕr magĕnturan | 
anduduk kĕndhang anitir || 

67. Sigĕgĕn ing kĕndhang kadung | 
ngandhĕlong irama aris | 
praptĕng gongan sinalahan | 
nulya suwuk tan asari | 

Ki Bayi alon ngandika | 
padha rĕrĕna kang aring || 

68. Anyampyĕng babakanipun | 
iba kĕsĕle wong muni | 
umatur putra kalihnya | 

tan ngraos sayah sakĕdhik | 
iba dangune babakan | 
swara malah saya wĕning || 

69. Jĕngraga ngumumkĕn wuwus | 
mara priye santri-santri | 

yĕn beda kalawan ingwang | 
matur para lurah santri | 
alĕrĕs atur paduka | 
malah kirang dangu malih || 

70. Pan limrah sĕdayanipun | 
tan rĕkasa dĕnnya singir | 
ĕnthĕng sakeca kewala | 
duka dalĕm ingkang mawi | 
(n)Jĕng Kyai manthuk ris nabda 
wis idhĕp iku kang mawi || 

71. Iya si Jamal Jamilun | 
idine Sĕh Amongragi | 
sasmita marang sadaya | 
samyandhĕku matur aris | 
inggih sĕstu kasinggihan | 
mantu dalĕm ingkang mawi || 

72. Ki Bayi malih amuwus | 
marang sira Jamal Jamil | 
iku sajĕn sadayanya | 
sira kang aduwe wajib | 

Jamal Jamil aturira | 
kalangkung nuwun kapundhi || 

73. Sih (n)Jĕng Kyai pan kasuhun | 
Jamal muwus mring Nuripin | 
adhi Nuripin punika | 
sajĕn-sajĕn sadayĕki | 
andika bage kang wrata | 

arta miwah jarit-jarit || 

74. Kang sami pangĕdumipun | 
aywa na kang kaot sami | 
puniku ingkang pitĕdhan | 
barĕkahe Jĕng Kiyai | 

dhi Nuripin lan pun kakang | 
Luci angĕduma sami || 

75. Luci Nuripin abikut | 
angĕdum arta lan jarit | 
myang panganan pinarutah | 
warata sadayanĕki | 
tindhihira rolas reyal | 

wus pinanggih etangnĕki || 

76. Pan pinara tigang atus | 
kaduman nyadasa dhuwit | 
sinjang ciyut ingkang wiyar | 
tinapsir rĕginirĕki | 
wontĕn ngalihi nyĕkawan | 
ngĕnĕmi myang nyĕdasani || 

77. Kĕhing sinjang sĕkĕt sasur | 
cacah ripĕnĕd lan gĕmbring | 
pan wus rampung pandumira | 
tan wontĕn kaot sakĕdhik | 

Ki Bayi alon ngandika | 

busuk tĕmĕn Jamal Jamil 

78. Pinalaur dĕndum-ĕdum | 
nora dĕnambil pribadi | 

Jamal Jamil aturira | 
dene kados tiyang pundi | 
kawula botĕn (m)bĕbarang | 
kewala namung ngladosi || 

79. Tan rumaos pĕnĕd ulun | 
darmi kawula nglampahi | 
idinipun putra tuwan | 
ingkang kawula tuhoni | 

Ki Bayi aris ngandika | 
iya talah Jamal Jamil || 

80. Ngling malih mring putranipun | 

hĕh Jayĕngraga apa wis | 
sĕdhĕnge padha madhangan | 
mĕh thithik wus tĕngah wĕngi | 
kang putra matur sĕndika | 
angling mring Luci Nuripin || 

81. Takona si bapa yĕn wus | 
olĕhe ngrakit kĕndhuri | 

Luci Nuripin gya mentar | 

Kĕrtiraga dĕndhawuhi | 
nulya angatag sinoman | 
nyarik dhadharan nĕng ngarsi || 

82. Panganan sadaya dinum | 
barĕkatanira sami | 
sinarang ing tapak dara | 
linorod ing panjang piring | 
sawusnya mundur sadaya | 
nulya kĕndhuri mangarsi || 

83. Lĕladĕn pĕngajĕngipun | 
bĕbucu nĕng panjang giri | 
rampadan piring lancaran | 
saosanira Ki Bayi | 

putra kalih sarampadan | 
para ri samya ngalihi || 

84. Nulya (m)bĕng kĕndhuri pungkur | 
binayang tinata ngarsi | 

rolas ambĕng wrat gotong-pat | 
kĕndhuri jinĕjĕr tharik | 
ingkang moloni nyĕdasa | 
ngrolasi ngĕnĕmbĕlasi || 

85. Ngrongpuluhi nĕlung-puluh | 
sa-ambĕng santri lit-alit | 
pinire dĕnnya kĕpungan | 

sabĕne sok ngrĕrusuhi | 

Ki Luci sigra angatag | 
marang santri bocah cilik || 

86. Padha mangana rumuhun | 
sakĕndhuri wus mĕpĕki | 
jangan pindhang bĕcĕk ana | 
tan beda kĕndhuri sami | 
takire jangan gĕnĕpan | 
warata kabĕh ngijĕni || 

87. Aja nganggo wisuh-wisuh | 

(ng)gonĕn ngombe bae yĕn wis | 
sumaur pra santri bocah | 
ngriku dĕrĕng sami wiwit | 

Luci nĕntak sarwi ngatak | 
kĕmyayi-pyayi si Juprit || 

88. Wis ta nocora dĕn-gupuh | 
aja ngĕntĕni priyayi | 

ijih tangĕh olĕh dhahar | 
nulya santri alit-alit | 
tan kanti wisuh gya mangan | 
kokoh bĕcĕk anĕng takir || 

89. Lah ya mĕngkono sing runtut | 
kurang lawuh ngong imbuhi | 
mung aja na rĕrĕbutan | 

ya ya yĕn rusuh sirĕki | 
dakcĕmplungkĕn ing bĕlumbang | 
rasakna (ng)ko ngong-sothoni || 

90. Santri alit mangan nutuk | 
sawiji takire (ng)goling | 
kasenggol kokohe utah | 
amimisuh sarwi nangis | 
lon-ingilon sami bocah | 
cawuk-cinawuk samyanjrit || 

91. Dadya tĕtukaran umyung | 
mawut sĕkul ulam ragi | 
gĕdrah udrĕg kĕkapyukan | 
siratan jangan nĕng takir | 

Ki Luci mingkar akĕbat | 
karĕpmu kono pribadi || 

92. Ki Bayi suka gumuyu | 
wus adate santri cilik | 
sabĕn mangan rĕrĕbutan | 
satĕmĕne mundhak asri | 
aku dĕk cilik kĕlingan | 
ya mĕngkono nora pai || 

93. Sapuluh wong urip iku | 
lumintu tiru kang uwis | 
aku biyĕn kala bocah | 
mĕngko iki kaya kaki | 
wus mĕngkono tan kĕna ra | 
amĕnggilingan wong urip || 

94. Sabanjure tan kadyĕku | 
mara yĕktĕnana sami | 

yĕn wong asih maring anak | 
utawa lyaning raryalit | 
dinulur warĕdĕn anak | 
kĕh kĕdhik tamtu basuki || 

95. Yĕn ana wong larang tuwuh | 
iku labĕting nora sih | 
maring anak myang lare lyan | 
utawa nora nganaki | 

sihe maring bocah padha | 
lan pawong mitranirĕki || 

96. Tan gumantung nrusing kalbu | 
awĕta dĕnnya mlas-asih | 
ewa-sĕmono ya ana | 

mitra kang ngluwihi siwi | 
kĕh-kĕhe kawulaning Hyang | 
nanging arang wong kadyĕki || 

97. Nadyan ana-a puniku | 
pĕpancĕne kurang siwi | 
beda lan kang gĕng trĕsnanya | 
mring anak sĕmpulur bĕcik | 
mulane aywa candhala | 
bangĕt-bangĕt marang siwi || 

98. Sadaya samya tumungkul | 

Kulawirya matur aris | 
inggih lĕrĕs kang timbalan | 
kawula matur mĕnawi | 
wontĕn kang kĕrĕng mring anak | 
pinĕthĕs supaya bĕcik || 

99. Sinabĕt pinrih miturut | 
krĕng punika kadospundi | 
punapa tan trĕsnĕng anak | 
kale wajib mĕthĕs siwi | 
utawi rare kang (n)dhugal | 
purun tan wontĕn dĕnjrihi || 

100. Ki Bayi alon amuwus | 
basa kĕrĕng iku nanging | 
ana kĕrĕng nora trĕsna | 
mring siwi kĕrĕnge gĕthing | 
dĕn akĕrĕnge wong trĕsna | 

kur sasat mĕdĕni siwi 


101. Batine masih angugung | 
sawadine dĕn-turuti | 
mangkono wong trĕsnĕng anak | 
tansah tyas mung wĕlasasih | 
pan iku lanang wadona | 

tan prabeda anglabĕti || 

102. Ki Bayi malih amuwus | 
apa wis kang nglĕladĕni | 
yĕn ana kang durung ana | 
umatur Luci Nuripin | 

pan inggih sampun sadaya | 
yĕn wis payo padha wanting || 

103. Samya matur sandika wus | 
samya tĕturuh awijik | 

kang kokobok ngumbah tangan | 
adan lĕkas samya bukti | 
jangan pindhang padhamara | 
bĕcĕk lan ĕtim kĕbiri || 

104. Myang ulam kang wutuh-wutuh | 
bĕsĕngĕk bĕkakak pitik | 

opor lan bĕtutu banyak | 
sakĕhe ulam mĕpĕki | 
pĕksi ulam loh lan kewan | 
ingolah mawarni-warni || 

105. Kang samya nadhah anutug | 
rame kĕcaping abukti | 
pangrĕmĕking krupuk sora | 

wor krĕpyĕking srundĕng gĕbing | 
pĕncok lan kĕdhĕle rambak | 
balung nĕm terong gĕlathik || 

106. Gumalĕthuk ting kariyuk | 
barung serop ting karĕcip | 

Ki Bayi alon ngandika | 
aywa na kĕsusu bukti | 
kang tamban enak-enakan | 
manira lagyantuk bukti || 

107. Jare jaman kuna iku | 

yĕn mangan enak nyĕnyambi | 
karo angidung srĕnggara | 
lagon arum-arum manis | 
enaking iwak winastan | 
ĕndi ingkang dĕnsĕptani || 

108. Kabĕh gĕntĕn padha ngidung | 
mangkono jare dhĕk dhingin | 
iku apa nora cĕgah | 
sĕnggane ngidung rĕrĕpi | 

samya amatur sĕdaya | 
sumanggĕng karsa (n)Jĕng Kyai || 

109. Ki Kulawirya umatur | 
ingkang punika mĕnawi | 
wadhaganipun kewala | 
pangraos kula prayogi | 
anggĕr botĕn sĕsajĕngan | 
inggih sunat wĕnang mawi || 

110. Amrih rahabing majĕmuk | 
lamun kagalih ing ngĕlmi | 
inggih saĕstu yĕn cĕgah | 
dalah rĕrasan tan kenging | 
ewa punika binanda | 
ngundur angalangi ngĕlmi || 

111. Angyĕktosakĕn pitutur | 

Ki Bayi nauri aris | 

ya enak kaolmu Wirya | 
mung myat lĕlahan sami | 
lah mara Gus Jayĕngraga | 
ngidunga rum-arum manis || 

112. Padha gĕntĕna angidung | 
sapa kang bisa ngidungi | 
kang putra matur sandika | 
wusing nginum srĕbat manis | 
amapan dĕnnira lĕnggah | 
nulya lĕkas angrĕrĕpi || 

113. Angĕlik rum-rum mintarum | 
kĕcubung lara ngedani | 

ana barat sing lor wetan | 
mangulon paraning milir | 
silir-silir mambu ganda | 
gandaning wong anjĕlanthir || 

114. Tumrape ulam kang mungguh | 
enake lĕlawuh bukti | 

sing angolah sunbadheya | 
yĕn iwaka iwak bancir | 
yĕn woh-wohan jruk pacitan | 
yĕn kĕmbanga kĕmbang gambir || 

115. Ki Bayi suka gumuyu | 
sadaya karĕnan myarsi | 
sĕmbada swara rum raras | 
pra santri katĕmbĕn sami | 
nulya malih angandika | 
padha gĕntĕna mangrĕpi || 

116. Jĕngwĕsthi angidung arum | 
tan pae lir Jayĕngragi | 

mung kaot mastani ulam | 
mundhut sĕptane pribadi | 
sing angolah sunbadheya | 
yĕn iwak iwaka tagih || 

117. Yĕn kĕmbanga kĕmbang mĕnur | 
yĕn woh-wohan wohing manggis | 
nulya gantya ingkang paman | 
paman sadaya waradin | 
mastani sasĕptanira | 

ana jambal miwah mrĕsi || 

118. Kĕlalĕn lele lan talung | 
woh-wohan jambu jruk manis | 
salak dhuku lawan duryan | 
kĕmbang kĕnanga mĕlathi | 
argulo kalak cĕpaka | 

(n)Jĕng Kyai gumujĕng angling || 

119. Kari sirĕku Pĕngulu | 
mara ngidunga kang bĕcik | 

Ki Pĕngulu aturira | 
botĕn sagĕd angrĕrĕpi | 
punapa kenging sadhengah | 
ya sapintĕrmu pribadi || 

120. Nulya dhĕhĕm Ki Pĕngulu | 
swarane ngĕlokor sĕdhil | 
anggĕrok lir wĕdhus dumba | 

lir kĕndhang (ng)gĕbĕbĕr muni | 
ting pakĕnĕng gulunira | 
angĕlik sinom pĕngrawit || 

Jilid 6 - Kaca : 187 

121. Anggalĕrĕg grawul-grawul | 
pĕngidunge Basarodin | 
gĕgĕthingku cilik mula | 
wong sidhĕkah jĕnang baning | 
sĕthithik yĕn kirim donga | 
mangan enak nora micis || 

122. Pindhangipun kĕmplung-kĕmplung | 
alĕga rasaning ati | 

ulame sĕmada kathah | 
undhang-undhang mung sĕthithik | 
amung brĕkate tan ana | 
pĕngaji sigar akĕdhik || 

123. Gĕr ginuyu sadaya rum | 

Kulawirya gumuywa ngling | 
dingarĕn swarane ala | 
kang Pangulu Basarodin | 

lir tarĕbang tan sinĕntak | 
anggĕbĕbĕr sabab sĕdhil || 

124. Kang myarsa sarĕng gumuyu | 

Ki Bayi gumujĕng angling | 
dhasar ala cilik mula | 

kanti tuwa nora salin | 

Jayĕngraga angandika | 
bĕbisik mring Jamal Jamil || 

125. Ki Jamal sandika manthuk | 
(n)Jĕng Kyai Bayi ngling malih | 
payo sasĕlote mangan | 
sadaya kaecan bukti | 

Ki Pangulu dĕnnya nadhah | 
gumuyu kĕkĕl pribadi || 

126. Tinanya kang sandhing lungguh | 
wus uning pating guligik | 

Ki Bayi mĕsĕm tatanya | 
paran ingkang dĕn-guyoni ] 
dene tan kobĕr amangan | 
(ng)guguyu mring Basarodin || 

127. Ki Pangulu Basar matur | 
punika (ng)gĕnkula bukti | 
sadhengah kang kula tadhah | 
botĕn kalong pulih malih | 
nulya samya tininggalan | 
kang cinuwil pulih malih || 

128. Ki Bayi myat suka muwus | 
priye kuwe Basarodin | 

(ng)gih duka dalĕm punika | 
Kulawirya gumuywa ngling | 
coba opore sinĕmpal | 
paran yĕkti pulih malih || 

129. Kĕh (n)dĕngongok samya (n)dulu 
mring Pangulu Basarodin | 

gya pukang opor sinĕmpal | 
opor asru wak-wĕk muni | 
kagyat Ki Pangulu Basar | 
sarwi angiling-ilingi || 

130. Dĕn-ngĕr-ingĕr sarwi muwus | 
iki apane kang muni | 

dene wis matĕng aenak | 
cocore pan wĕk amuni | 

Ki Baywa nging bok cinoba | 
opor gadhonĕn kang ĕnting || 

131. Ngrĕmbagi sĕdayanipun | 
gya Pangulu Basarodin | 
opor ginadho wus tĕlas | 
kari balunge balindhis | 
opor nĕng jro wĕtĕngira | 

sangsaya sru wak wĕk muni || 

132. Ki Pangulu gorĕh bingung | 
swaraning bĕbĕk mĕlingi | 
bĕnĕr nĕng jroning wĕtĕngan 
mingak-minguk Basarodin | 
ginaguyu ing wong kathah | 
Pangulu gumuyu isin || 

133. Kulawirya majĕng muwus | 
puniki Ki Basarodin | 
kula kurmat ingandika | 
kang tan mawi kĕlak-kĕlik | 
pindhang sakĕda kang eca | 
Ki Pangulu ananggapi || 

134. Gya binuka tutupipun | 
akilĕng pindhang kabiri | 
nulya pinĕndhĕt kang ulam | 
kumanug mabur lumaris | 
mancal kĕthune Ki Basar | 
sinampe tangan tan kenging || 

135. Dadya pĕncĕng kĕthunipun | 
dadya pangguywan Ki Rodin 
Ki Bayi suka ngandika | 

wis padha baginĕn aglis | 
kĕndhuri gya cinarikan | 
ulam bĕkakak binagi || 

136. Sadaya kang wutuh-wutuh | 
kang ngijĕni angalihi | 
molu mapati nyadasa | 
sadaya sampun waradin | 
sinarang ing tapak dara | 

Ki Pangulu Basarodin || 

137. Ngijĕni bĕkakak wĕdhus | 
pandumane Basarodin | 
ikĕt kinarya saptangan | 
buntĕl brĕkat ambĕthithil | 
kacupe wus siningsĕtan | 
kumeyok brĕkate muni || 

138. Ki Pangulu bĕkah-bĕkuh | 
biyang priye kiye iki | 

Kyai dospundi punika | 
sadaya ulame muni | 
bĕkakak ĕmbak-ĕmbĕkan | 
wak-wĕk keyok bĕbĕk pitik || 

139. Gumuruh samya gumuyu | 

Ki Bayi gumuyu angling | 

lo ĕmbuh tan surup ingwang | 
manawa gus Jamal Jamil | 

iku marĕkna mĕningan | 
mĕsakake Basarodin || 

140. Sawusnya (n)Jĕng Kyai muwus | 
nulya cĕp tan ana muni | 

Pangulu sakala bingar | 

wus tata brĕkat miranti | 
gya winĕdalan pawohan | 
myang rokok wangĕn lininting || 

141. Wus samya nginang audud | 

Ki Bayi ngandika aris | 

Jĕngraga ing kene sapa | 
kang bisa paramakawi | 
apa ana kang wus nĕlas | 

ing tĕmbang tĕmbunge kawi || 

142. Jayĕngraga nĕmbah matur | 
ingriki wontĕn satunggil | 
namung pun Kaki Lawatan | 
saliyanipun tan uning | 
ingkang asring kĕdhatĕngan | 
sutĕng priyayi nĕgari || 

143. Sami mĕrdhatĕng mariku | 
kawula lan kangmas sami | 
kĕdhik-kĕdhik pan winulang | 
ki Baywa ngling tanya aris | 
pundi lĕh (ng)gĕguru paman | 

Lawatan matur Matawis || 

144. (n)Jĕng Kyai Kĕlipa Buyut | 
apan pujangga Matawis | 
kula duk anĕm pruwita | 
manakawan mring (n)Jĕng Kyai | 
kabĕgyan sinung sih wulang | 

Ki Bayi mĕsĕm lingnya ris || 

145. Pan mĕnggah sĕkar puniku | 
sadaya pintĕn kĕhnĕki | 

Ki Lawatan aturira | 
kathahipun sĕkar kawi | 
kang jĕjĕr mung kawanwĕlas | 
wiwit sawĕlas winilis || 

146. Lĕbdajiwa wastanipun | 
nuntĕn kalihwĕlas malih | 
wastane Sumawicitra | 
nulya tigawĕlas nami | 

Sudiradraka kawĕkas | 

Basanta limalas nĕnggih || 

147. Mĕnggalagita rannipun | 
anuntĕn nĕmbĕlas malih | 

namane sĕkar Gurisa | 
wusing nĕmbĕlas anuli | 
pitulas kĕhing aksara | 
nĕnggih sapada-lingsĕki || 

148. Sikarini wastanipun | 
anuntĕn wolulas nĕnggih | 
nama sĕkar Nagabanda | 
anuntĕn sangalas malih | 
ran Sardulawikridhita | 
nuntĕn kalihdasanĕki || 

149. Sĕkar Swandana rannipun | 
nuntĕn salikur winilis | 
Wisalya-arini rannya | 
nuntĕn kalihlikurnĕki | 
Kilayunĕdhĕng wastanya | 
nuntĕn tigalikur nĕnggih || 

150. Wĕgang Sulanjani nĕnggih | 
nuntĕn sĕlawe prah malih | 
pan sĕkar Gandakusuma | 
punika kang ugĕr sami | 
nanging mawi gĕhandhokan 
Lĕbdajiwa kancuhnĕki || 

151. Brĕmara-wilasita wus | 
de Kusumawicitrĕki | 
kancuh Candrawilasita | 
lan Wisati kandhĕh nĕnggih 
Madurĕtna jangkĕpira | 

de Sudiradraka nĕnggih || 

152. Dhadhap kancuhipun | 
lan Alat-alat jangkĕp tri | 
dene kang sĕkar Basanta | 
mung kalih lan Puspanjali | 
kang sĕkar Manggalagita | 
kancuh Sastramanggalĕki || 


153. Lan Prana-alika uwus | 
kang sĕkar Gurisa nĕnggih 
kancuh Prawiralalita | 
dene sĕkar Sikarini | 
akancuh Saprĕtitala | 
kalawan Tĕpikawuri || 

154. Kawitana kalihipun | 
Maesabayangan tuwin | 
Bangsapatra jangkĕpira | 
sĕkar Nagabanda tuwin | 
mung kancuh Nagakusuma 
dene ingkang sĕkar malih || 

155. 


156. 


157. 


158. 


159. 


160. 


161. 


162. 


Sardulawikridhita mung | 
tan wontĕn gandhokanĕki | 
dene kang sĕkar Swandana | 
pan akancuh Sulanjari | 
lan Sasadara kawĕkas | 
de sĕkar Wisalyarini || 

Swaladara kancuhipun | 
sĕkar Kilayunĕdhĕng ming | 
satunggil tanpa gandhokan | 
sĕkar Wĕgang Sulanjari | 
akancuh Kuswalalita | 
Astakusala jangkĕp tri || 

Sĕkar Gandakusumĕku | 
mung Wohingrat kancuhnĕki | 
punika ingkang kalampah | 
wontĕn lajĕngipun malih | 
pitulikur Langĕnjiwa | 
nuntĕn sĕkar Dhĕndha nĕnggih 

Tridasa-nĕm lampahipun | 
Dhĕndha-jiwa wastanĕki | 
lampahipun sanga-sanga | 
ping pat sapada-lingsĕki | 
wontĕn malih wolungdasa | 
Dhĕndhapracandha ranĕki || 

Gangsal-gangsal lampahipun | 
wontĕn sĕkar Dhĕndha malih | 
sangangdasa-nĕm lampahnya | 
ngalihwĕlas salingsĕki | 
awasta Dhĕndhabaswara | 
wontĕn sĕkar Dhĕndha malih || 


Satus-tigangdasa langkung | 
nĕnĕm sapadalingsĕki | 
lampahipun anyangalas | 
Dhĕndha-prangwara namĕki | 
wontĕn malih sĕkar Dhĕndha 
satus-pitungdasa naming || 

Lampahipun ngalih-likur | 
Dhĕndhapralĕbda namĕki | 
wontĕn malih sĕkar Dhĕndha 
satus sangangdasa kalih | 
lampahipun nyalawe prah | 
Ulab-sisimparanĕki || 

wontĕn malih kang ingetung | 
pangkating sĕkar Salisir | 
kang lampah pitu namanya | 
pan Citramĕngĕng Salisir | 
kang lampah nĕnĕm punika | 


< Serat Centhini Jilid 06 - Halaman : 253 > 


155. 


156. 


157. 


158. 


159. 


160. 


161. 


162. 


sĕkar Swanita Salisir 

163. Kang lampah wolu rannipun | 

Patralalita Salisir | 

kang lampah samya wastanya | 
pan Tĕbukasol Salisir | 
kang lampah sadasa rannya | 

Tĕbusauyun Salisir || 

164. Gunggunging sĕkar gĕng nĕngguh | 
kawandasa-sanga naming | 

kang tumraping Kawiswara | 
kang sĕkar Pramana-wingit | 
ĕngĕt kawula punika | 
wa mĕnawi wontĕn malih || 

165. Ki Bayi mĕsĕm amuwus | 
puniku paman dospundi | 
turene mawi wilangan | 

Ki Lawatan matur aris | 
inggih sĕstu wiwicalan | 

kang lampah sawĕlas nĕnggih || 

166. Mangkat sakawan gya pitu | 
jangkĕp sawĕlas winilis | 
ping sakawan praptĕng pada | 
ingkang kalihwĕlas nĕnggih | 
lampahipun tiga-tiga | 

Sumawicitra (n)darbĕni || 

167. Candrawilasita nĕnggih | 
papat-papat kaping katri | 
jangkĕp kalih-wĕlasira | 

Madurĕtna lampahnĕki | 
sami lan Wisatikandha | 
mangkat gangsal gya pitu wis || 

168. Kang tigawĕlas ingetung | 
mangkat gangsal gya wolu wis | 
ping sĕkawan tĕkĕng pada ] 
jangkĕp sastra kang winilis | 
ingkang lampah kawanwĕlas | 
angkat sĕkawan ping kalih || 

169. Anuntĕn nĕm jangkĕpipun | 
ping pat praptĕng padanĕki | 
ingkang lampah gangsalwĕlas | 
angkat wolu gya saptĕki | 
ping pat jangkĕp sapadanya | 
kang lampah nĕmbĕlas nĕnggih || 

170. Angkatipun wolu-wolu | 
ping pat jangkĕp sapadĕki | 
ingkang lampah pitu-wĕlas | 

angkat nĕnĕm kaping kalih | 
nulya gangsal jangkĕpira | 
ping pat sapadanirĕki || 

171. Sikarini ingkang laku | 
sami lan Tĕpikawuri | 

de kang sĕkar Kawitana | 
lang Mesabayangan sami | 
angkat gangsal gya nĕnĕmnya | 
ping pat jangkĕp sapadĕki || 

172. Bangsapatra lampahipun | 
lan Sapratitala sami | 
angkating ngajĕng sakawan | 
nulya nĕm gya pitu malih | 
pitulas sapadalingsa | 

ping pat jangkĕp sapadĕki || 

173. Kang lampah wolulas nĕngguh | 
angkat gangsal gya nĕm nuli | 
pitu jangkĕp salingsanya | 
ping pat sapadanirĕki | 
ingkang sĕkar Nagabanda | 

lan Nagakusuma sami || 

174. Kang lampah sangalas gupuh | 
angkat nĕnĕm kaping kalih | 
gya pitu jangkĕp salingsa | 
ping pat sapadanirĕki | 
ingkang lampah kalihdasa | 

Sasadra-kawĕkas malih || 

175. Swandana sasaminipun | 
angkat pitu kaping kalih | 
nulya nĕm jangkĕping etang | 
ping pat sapadanirĕki | 

Sulanjari lampahira | 

wolu gya nĕnĕm ping kalih || 

176. Ping pat jangkĕp sapadĕku | 
sakalih-dasanirĕki | 

mung kaot angkat kewala | 
nuntĕn lajĕngipun malih | 
ingkang lampah salikurnya | 
angkat pitu-pitu ping tri || 

177. Ping pat jangkĕp padanipun | 
lampah kalihlikur nĕnggih | 
angkatipun gangsal nulya | 
nĕm ping kalih gangsal malih | 
ping pat jangkĕp sapadanya | 
kang lampah trilikur nĕnggih || 

178. Angkatipun gangsal ngayun | 
nulya nĕnĕm kaping katri | 
kaping pat jangkĕp sapada | 
kang lampah salawe prah nĕnggih 
angkat nĕnĕm ping sakawan | 
jangkĕp ping pat sĕpadĕki || 

179. Ingkang sĕkar pitulikur | 
angkat nĕnĕm kaping kalih | 
nuntĕn wolu nulya sapta | 
ping pat jangkĕp sapadĕki | 

Ki Bayi alon ngandika | 

lah paman punapa taksih || 

180. Inggih liyane puniku | 

Ki Lawatan matur aris | 
wulange (n)Jĕng Kyai kuna | 
Kĕlipa Buyut Matawis | 
pangkating sĕkar tĕngahan | 
Gapuh kapisan kang dhingin || 

181. Angkating sastra ing ngayun | 
wolu dhawah wulu mĕlik | 
gya wolu dhawah tarungan | 
gya pitu nglĕgĕna nuli | 
sadaya dhawah nglĕgĕna | 
sadasa nglĕgĕna malih || 

182. Gya wolu nglĕgĕna sampun | 
jangkĕp sapadanirĕki | 
wontĕn malih kang winastan | 
sĕkar Gambuh kaping kalih | 
Gambuh ping kalih winastan | 
pan sĕkar Kĕnya ping kalih || 

183. Angkat rolas dhawah suku | 
gya wolu dhawah wulu mlik | 
gya rolas dhawah sukunya | 
wolu dhawah suku malih | 
gya wolu dhawah nglĕgĕna | 
wolu malih wolu mĕlik || 

184. Nulya sanga dhawah suku | 
gya wolu dhawah wulu mlik | 
anulya wolu nglĕgĕna | 

gya rolas nglĕgĕna nĕnggih | 
padalingsane sadaya | 
jangkĕp sapadanirĕki || 

185. Dene Gambuh kaping tĕlu | 
angkate wolu wulu mlik | 
gya wolu dhawah tarungan | 
gya pitu nglĕgĕna nĕnggih | 
nulya pat dhawah sukunya | 

gya nĕm dhawah wulu mĕlik || 

186. Gya nĕm dhawah taling-tarung 
nulya wolu nglĕgĕna wis | 
apan mung nĕm pada lingsa | 
jangkĕp sapadanirĕki | 

kang sĕkar Gambuh kaping pat 
angkate ngajĕng winilis || 

187. Pitu dhawah suku mĕndud | 
gya sĕdasa suku malih | 
gya rolas dhawah wulunya | 
wolu dhawah suku malih | 
gya wolu dhawah tarungan | 
jangkĕp gangsal sapadĕki || 

188. Gambuh kaping lima nĕngguh | 
pan dadi Kĕdhiri malih | 
lampah angkatipun rolas | 
dhawah suku mĕndud nĕnggih | 
nulya nĕm dhawah nglĕgĕna | 
gya wolu dhawah wulu mlik || 

189. Nulya wolu dhawah suku | 
wolu malih wulu mĕlik | 
gya wolu dhawah sukunya | 
gya wolu tarungan nĕnggih | 
namung pitung pada lingsa | 
jangkĕp sapadanirĕki || 

190. Lah malih kang sĕkar Gambuh 
kaping nĕm winastan nĕnggih | 
sĕkar Pamiwaltung rannya | 
angkat wolu wulu mĕlik | 

gya wolu dhawah talingan | 
gya wolu tarungan nĕnggih || 

191. Sanga dhawah wulu sampun | 
mung kawan padalingsĕki | 
pan jangkĕp sapadanira | 
Gambuh kaping pitu nĕnggih | 
angkating sastra ingetang | 
wolu dhawah suku nĕnggih || 

192. Nulya pitu dhawah suku | 
gya kalihwĕlas wulu mlik | 
gya wolu dhawah sukunya | 
lan wolu tarungan nĕnggih | 
namung gangsal pada-lingsa | 
jangkĕp sapadanirĕki || 

193. Ingkang sĕkar Jurudĕmung | 
lampahing sastra pangarsi | 
pan wolu dhawah nglĕgĕna | 
lan wolu pan suku nĕnggih | 


< Serat Centhini Jilid 06 


Halaman : 257 > 


gya wolu dhawah sukunya | 
lan wolu nglĕgĕna nuli || 

194. Nulya wolu dhawah suku | 
gya wolu nglĕgĕna malih | 
lan wolu dhawah sukunya | 
jangkĕp sapadanirĕki | 

lan malih kang sĕkar Lambang | 
angkating ngarsa pan sami || 

Jilid 6 - Kaca : 194 

195. Wolu-wolu kaping wolu | 
sami nglĕgĕnanirĕki | 
dene sĕkar Kuswaraga | 
angkat wolu tarung nĕnggih | 
lan wolu dhawah nglĕgĕna | 
nulya wolu wulu mĕlik || 

196. Anulya nĕm dhawah suku | 
gya wolu nglĕgĕna nuli | 
gya wolu dhawah wulunya | 
nulya wolu wulu malih | 
gya wolu dhawah nglĕgĕna | 
wolu dhawah suku nĕnggih || 

197. Wolung pada-lingsanipun | 
jangkĕp sapadanirĕki | 
wontĕn malih kang ingetang | 
apan sĕkar Kuswarini | 
rolas dhawah suku nulya | 

nĕm dhawah nglĕgĕna nĕnggih || 

198. Nulya wolu dhawah suku | 
gya wolu nglĕgĕna malih | 
gya wolu dhawah wulunya | 
wolu dhawah suku malih | 
gya wolu dhawah talingan ] 
jangkĕp sapadanirĕki || 

199. Pitung pada-lingsa sampun | 
kang Kuswa-wirangrong nĕnggih | 
angkating sastra ingetang | 
angkat wolu wulu mĕlik | 

gya wolu taling-tamngan | 
nulya nĕm nglĕgĕna nĕnggih || 

200. Gya sĕkawan dhawah suku | 
gya nĕm dhawah wulu mĕlik | 
lan pitu dhawah nglĕgĕna | 
myang wolu nglĕgĕna malih | 
wus jangkĕp sapadanira | 
mung pitung pada-lingsĕki || 

201. wontĕn malih ingkang ngetung | 
sĕkar Kuswa-rangsang nĕnggih | 

wit rolas dhawah sukunya | 
gya nĕm dhawah suku malih | 
anulya nĕnĕm nglĕgĕna | 
wolu dhawah suku malih || 

202. Gya wolu nglĕgĕna nĕngguh | 
wolu dhawah wulu mĕlik | 
gya pitu dhawah wulunya | 
wolu dhawah suku nĕnggih | 
namung wolung pada-lingsa | 
jangkĕp sapadanirĕki || 

203. wontĕn malih ingkang ngetung | 
kang sĕkar Maesa-langit | 
angkating sastra pangarsa | 
kalihwĕlas dhawah taling | 

gya pitu dhawah sukunya | 
nulya wolu wulu mĕlik || 

204. Wolu malih taling tarung | 
wolu taling-tarung malih | 
namung gangsal pada-lingsa | 
jangkĕp sapadanirĕki | 

de kang sĕkar Palugangsa | 
angkating ngarsa winilis || 

205. Wolu dhawah taling-tarung | 
nulya nĕm nglĕgĕna nĕnggih | 
gya wolu dhawah talingan | 
rolas dhawah taling malih | 
gya sanga dhawah sukunya | 
nulya wolu wulu mĕlik || 

206. Nulya wolu dhawah wulu | 
mung pitung pada-lingsĕki | 
wus jangkĕp sapadanira | 
de sĕkar Palugon nĕnggih | 
angkating sastra pangarsa | 
wolu dhawah wulu mĕlik || 

207. Wolu malih taling-tarung | 
wolu taling-tarung malih | 
lan wolu dhawah nglĕgĕna | 
wolu dhawah suku nĕnggih | 
wolu dhawah wulu nulya | 
wolu malih dhawah taling || 

208. Wolu malih taling-tarung | 
mung wolung pada lingsĕki | 
wus jangkĕp sapadanira | 

de sĕkar Mĕgatruh nĕnggih | 
pan angkat rolas sukunya | 
nulya wolu wulu mĕlik || 

209. Wolu malih dhawah suku | 
wolu malih wulu mĕlik | 
lan wolu taling-tarungan | 
mung gangsal pada-lingsĕki | 
wus jangkĕp sapadanira | 
sĕkar Maskumambang nĕnggih 

210. Angkat rolas dhawah wulu | 
nulya nĕm nglĕgĕna nuli | 
gya wolu dhawah wulunya | 
lan wolu nglĕgĕna malih | 
namung kawan pada-lingsa | 
jangkĕp sapadanirĕki || 

211. Dene ingkang sĕkar Pocung | 
angkat rolas suku nĕnggih | 
nulya nĕm dhawah nglĕgĕna | 
gya wolu dhawah wulu mlik | 
gya rolas dhawah nglĕgĕna | 
pat pada-lingsa (n)jangkĕpi || 

212. Kang sĕkar Bĕlabak nĕngguh | 
angkat papat-papat ping tri | 
gya tiga dhawah talingan | 
mung tri pada-lingsa sami | 
wus jangkĕp sapadanira | 
tĕlas sĕkar tĕngahan nis || 

213. Kathahipun sangalikur | 
sĕkar tĕngahan puniki | 
kang sĕkar kidung macapat | 
kawit sĕkar Dhandhanggĕndhis 
sadasa dhawah wulunya | 
sadasa nglĕgĕna nĕnggih || 

214. Wolu dhawah talingipun | 
nulya pitu suku nĕnggih | 
gya sanga dhawah wulunya | 
lan pitu nglĕgĕna nuli | 
apan nĕm dhawah sukunya | 
gya wolu nglĕgĕna malih || 

215. Nulya rolas dhawah wulu | 
gya pitu nglĕgĕna nĕnggih | 
pan sadasa pada-lingsa | 
jangkĕp sapadanirĕki | 
kang sĕkar Asmaradana | 
angkat wolu wulu mĕlik || 

216. Gya wolu nglĕgĕna nĕngguh | 
wolu dhawah mure taling | 
anulya wolu nglĕgĕna | 
myang pitu nglĕgĕna malih | 
gya wolu dhawah sukunya | 

myang wolu nglĕgĕna malih 

217. Mung pitung pada-lingsĕku | 
jangkĕp sapada-lingsĕki | 
kang sĕkar Pangkur ingetang | 
pan wolu nglĕgĕna nuli | 
sawĕlas dhawah wulunya | 
wolu dhawah suku nĕnggih || 

218. Gya pitu nglĕgĕna nĕngguh | 
nulya rolas sukunĕki | 
anulya wolu nglĕgĕna | 
wolu malih wulu mĕlik | 
namung pitung pada-lingsa | 
jangkĕp sapadanirĕki || 

219. Kang sĕkar Sinom ingetung | 
wit wolu nglĕgĕna nĕnggih | 
gya wolu dhawah wulunya | 
lan wolu nglĕgĕna nuli | 
gya wolu dhawah wulunya | 
nulya pitu wulu mĕlik || 

220. Nulya wolu dhawah suku | 
lan pitu nglĕgĕna nĕnggih | 
gya wolu dhawah wulunya | 
gya rolas nglĕgĕna nĕnggih | 
namung sangang pada-lingsa | 
jangkĕp sapadanirĕki || 

221. Kang sĕkar Durma ingetung | 
wit rolas nglĕgĕna nuli | 

gya pitu dhawah wulunya | 
nulya nĕm nglĕgĕna nuli | 
gya pitu dhawah nglĕgĕna | 
wolu dhawah wulu mĕlik || 

222. Gya gangsal nglĕgĕna nĕngguh | 
gya pitu dhawah mulu mlik | 
pitung pada-lingsanira | 
jangkĕp sapadanirĕki | 

kang sĕkar Mijil ingetang | 
wit sĕdasa wulu mĕlik || 

223. Nulya nĕnĕm taling-tarung | 
gya sĕdasa dhawah taling | 
sadasa dhawah wulunya | 
anulya nĕm wulu malih | 
nulya nĕm dhawah sukunya ] 
amung nĕm pada-lingsĕki || 

224. Wus jangkĕp sapadanipun | 
dene kang sĕkar Kinanthi | 
wit wolu dhawah sukunya | 

nulya wolu wulu mĕlik | 
gya wolu dhawah nglĕgĕna | 
wolu malih wulu mĕlik || 

225. Gya wolu nglĕgĕna gupuh | 
wolu dhawah wulu mĕlik | 
wolung pada-lingsanira | 
jangkĕp sapadanirĕki | 
inggih punika lampahnya | 
sĕkar-sĕkar sadayĕki || 

226. Tĕlas kang macapat kidung | 
namung pitu kathahnĕki | 
gunggunge sadayanira | 

Dhĕndha kawi myang Salisir | 
tĕngahan kidung macapat | 
wolungdasa-gangsal nĕnggih || 

227. Ki Bayi suka ing kalbu | 
myarsa ing kidung kĕkawin | 
nahwune kang sastra Jawa | 
tĕmbung lan tĕmbang ginati | 

Ki Bayi Panurta suka | 
mĕsĕm angandika aris || 

228. Si paman Prĕnjana luhung | 
nyata yĕn wus alim Jawi | 
suwawi paman Lawatan | 

(n)dika nĕmbang Sulanjari | 

Ki Lawatan tur sandika | 
ngalĕsĕd ngewahi linggih || 

229. Dhĕhĕm watuk sĕmu-sĕmu | 
mapanakĕn swaranĕki | 
mĕsĕm mathĕt atrapsila | 
tangane sidunwĕng wĕntis | 
dumancunging dhĕsthar tinrap | 
nulya nĕmbang Sulanjari || 

230. Ulone landhung amuluh | 
rĕmĕk gĕng mĕmbat rum manis | 
gĕdhĕg lenggok gulunira | 
mayog-mayog lambungnĕki | 
dariji gĕnah wilangan | 

angkat wolu nĕm ping kalih || 

231. Sri Karna kasrĕg inirup | 
sinĕp linĕpasan nĕnggih | 
warastra pinarĕk dira | 
ngadĕg mamuling anuli | 
ngawe ri laruting bala | 
lara rĕbah ngajĕngnĕki || 

232. Bima ngĕbak lĕpas amuk | 
tiningalanira nĕnggih | 
mabat gajah rata bĕntar | 
trĕnyuh sing inarung nuli | 
tinĕmbungira ring gada | 
kasulayah jangkĕpnĕki |] 

233. Ki Bayi suka gumuyu | 
nora jamak paman iki | 
swara sĕdhĕngan kĕpenak | 
wong wis tau nĕng nĕgari | 
kaprigĕlane abeda | 
tĕmbang-tĕmbunge amathis || 

234. Mandahne nom-nomanipun | 
tuwa-tuwa maksih (n)dhandhing | 
dhuh paman sapisan ĕngkas | 
kula kasupĕn sakĕdhik | 

sĕkar Sasadra-kawĕkas | 
sami kalih-dasanĕki || 

235. Kadipundi kaotipun | 

Sasadra lan Sulanjari | 

Ki Lawatan nulya nĕmbang | 
swara wilĕte ginambi | 
mĕh raina sĕmu bang Hyang | 

Haruna kadi netraning || 

236. Angga rapuh lajĕngipun | 
gya sabdani kokila ring | 
kanigara lajĕngira | 

gya sakĕtĕrni kidung ning | 
akung lwir wuwusing nulya | 
wini panca papĕtĕking || 

237. Ayam wana lajĕngipun | 
ring pagakan lajĕng malih | 
gya mrak anguhuh brĕmara | 
angrĕbasa kusuma ring | 
para haswana rum purna | 
jangkĕp sapadanirĕki || 

238. Mĕsĕm Ki Bayi amuwus | 
enak Sasadaranĕki | 

jaman mangkono Lawatan wong nĕmbang Kawi | 
aja kaya Widiguna | 
mung Gurisa pintĕrnĕki || 

239. Padha mareneya cĕblung | 

pra dhalang kang pramĕng ringgit | 
sira padha (ng)gugurua | 
mring paman Lawatan bĕcik | 

Crĕmasana Widiguna | 

Widilĕksana Thrur Krucil 


240. Dhalang pan gupuh mangayun | 
cĕlaking Lawatan nĕnggih | 

Ki Bayi tanya hĕh Guna | 
sirĕku dhalang Matawis | 
ĕndi asalmu padesan | 

Widiguna matur aris || 

241. Matawis dhusun ing Bantul | 
nĕnggih Bantul Bantul Kawis | 
sirĕku apa ta dhasar | 

nak putuning dhalang ringgit | 
umatur Ki Widiguna | 
won-awon inggih naluri || 

242. Pan kĕbanton marasĕpuh | 
sami dhalang purwa saking | 
wiji ing Jodhog Lipura | 
marasĕpuh kula nguni | 
turuning dhalang Dalĕman | 

Ki Lĕbdapura kang nami || 

243. Yĕn mangkono sira iku | 
tabon pĕdhalangan yĕkti | 
kandĕl dalilmu Kabudan | 
apa kabĕh padha luri | 
kajaba si Crĕmasana | 
asli wong Wanamartĕki || 

244. Ki Widilĕksana matur | 
kawula saking Bahrawi | 
yĕktosipun asli Pajang | 
pun bapa nama Ki Rĕdi | 

-tata turun Citralata | 
dhalang bagor dalĕm nguni || 

245. Tinanya Ki Thur umatur | 
kawula saking Kadhiri | 
yĕktose asli Blambangan | 
mila turun dhalang krucil | 
anama Ĕthur kewala | 
katĕlah dalasan mami || 

246. Sadaya sami umatur | 
sami asli saking tĕbih | 
rĕhning tiyang nistha dama | 
pados tĕdhaning nak rabi | 
sapikantuking pajiwa | 
tĕmah katrĕm anĕng ngriki ]| 

247. Kĕraos sami pikantuk | 

saking gĕng bĕrkah (n)Jĕng Kyai | 
dhangan ing sakedah-kedah | 
sami kaangsalan bukti | 

nĕng Wanamarta tyas cipta | 
kandhĕm kĕrĕm anĕng ngriki || 

248. Ki Bayi ngling iya sokur | 
sira kaolĕhan budi | 
puku paman Lawatan | 
prayogi kawulang Kawin | 

kang dhalang gĕdhog nĕh wulang | 

Mĕnggalang Ditawatangi || 

249. Lah paman wawi tinĕmbung | 

Mĕnggalangipun dospundi | 

Ki Lawatan aturira | 

Mĕnggalang punika Mijil | 
inggih makatĕn ungĕlnya | 
nulya Ki Lawatan wiwit || 

250. Swara rum mijil Sang Prabu | 
saking jro puri anĕnggih | 
lampahira alon nulya | 
ginarĕbĕg lajĕngnĕki | 

ing dyah abayak kĕh endah | 
wanodya lir widadari || 

251. Sang Prabu ya lajĕngipun | 
pĕkik lir Asmara nuli | 
nuntĕn jangkĕp sapadanya | 

Ki Bayi ngandika aris | 
wawi paman Ditawatang | 

Ki Lawatan amiwiti || 

252. Anggalĕndĕm swaranya rum | 

Hyang Candra purnama murti | 
pinangka Dipa anulya | 

ning wĕngi lajĕngirĕki | 
lintang araras kumĕnyar | 
jaladara dipaning sih || 

253. Katrangan padyating nĕngguh | 
kilat thathit ajĕngnĕki | 
anarnatĕng limut nulya | 

riris andulur lan nĕnggih | 
lan imur rum ning mulat gya | 
surat-sari jangkĕpnĕki || 

254. Ki Bayi mĕsĕm lingnya mm | 
mara lah tirunĕn iki | 

iku (ng)gon-anggoning dhalang | 
wajib (ng)guguru kang bĕcik | 
dhalang mono sing pralĕbda | 
dadi manira lĕh bathi || 

255. Padha pakolĕhirĕku | 
wajib prĕlu amrih bĕcik | 

mundhak kapintĕranira | 
anggunggung kang anitĕni | 
kuncara ing kana-kana | 
dhalang Wanamarta bĕcik || 

256. Ingkang liningan tumungkul | 
nĕmbah umatur nuwun sih | 
mangkana antaranira | 

(n)Jĕng Kyai ngandika malih | 
lah payo padha bubaran | 
arib siyang nambut-kardi || 

257. Tur sandika sadaya wus | 
kang jagongan mundur mulih | 

Jĕngwĕsthi lan para paman | 
bodhol sarĕrĕhanĕki | 

Ki Bayi malĕbĕng wisma | 
lĕnggah tanya mring Malarsih || 

258. Lah ĕndi iki putramu | 
bagus pĕngantĕn Mongragi | 
matur putra Ni Turida | 
maksih sĕnĕt nĕng panĕpin | 
wau kala wĕktu dhahar | 
kawula ken nitik sĕpi || 

259. Tan wontĕn sabawanipun | 
samya jrih ingkang ngaturi | 
pan sinaosan kewala | 

Ki Bayi ngandika aris | 
lah ya wis akamdullilah | 
payo mulih Ni Malarsih || 

260. (n)Jĕng Kyai anulya kondur | 
lan garwa Nikĕn Malarsih | 
ingiring sarencangira | 
santri Luci anĕng ngarsi | 
anggawa ĕtinge gĕlas | 
gumarudug magĕrsari || 

261. Tuwin Kiyai Pangulu | 

luk salam sumimpang margi | 
samya mulih sowang-sowang | 
yata kang kantun pandhapi | 
sira kimas Jayĕngraga | 
lan paman Kulawiryĕki || 

262. Jĕngraga aris amuwus | 
wawi paman talu malih | 
awon nganggur piyambakan | 

Ki Kulawirya nauri | 

lah ya karo karĕpira | 
manira tĕka umiring || 

263. Kang putra malih amuwus | 
paman mĕnawi marĕngi | 
ngagĕma tĕkĕs prayoga | 
kang paman gumuyu nuli | 
la ngagĕm tĕkĕs cĕplĕsan | 
angling maring santri-santri || 

264. Padha lungguha kang tĕpung | 
wus ombĕr papane linggih | 
bagor magĕrsari mapan | 
miwah para santri-santri | 
kang nonton maksih akathah | 
kĕdhik ingkang sami mulih || 

265. Sangsaya pakolĕh (n)dulu | 
Jayĕngraga ngandika ris | 
punapa gĕndhinge paman | 
suwawi bĕksa lan mami | 
Kulawirya lon ngandika | 
Pĕtung-wulung gya Ginonjing || 

266. Ki Jayĕngraga amuwus | 
miwiti lĕlagon singir | 
ngĕling ngunkung tumlawungan 
la ilaha illalahi | 

Mukamadun Rasullolah | 
nulya santri naurani || 

267. Gumĕr rĕmpĕk swara barung | 
nganyut-anyut langkung asri | 
nulya ngadĕg Sĕnu Surat | 
anyarimpi ronggĕng kalih | 
Jayĕngraga trĕbangira | 
pinaringkĕn gus Arpani || 

268. Nulya jumĕnĕng sang bagus | 
kalawan Kulawiryĕki | 
ambĕksa rangin Mataram | 
pra bagor kĕplok mawanti | 
amiwir sondhĕr araras | 
sĕdhĕt amacak rĕspati || 

269. Acandhang asta ngĕrajung | 
angikal ukĕl titinggil | 
jariji gĕtĕr kĕjĕran | 
amanggĕl tangjĕg narisik | 
ahebat sarpa kadhangan | 
ambuncang kunca kumitir || 

270. Angridhong grudha nĕladhung | 
amĕnthang mĕthĕnthĕng kadi | 
sawung sawangan tarungan | 
anyimpar mĕrak kasimpir | 
angigĕl parigĕl manggal | 

lambung angula ngĕlangi 

271. Sinĕmbadĕng Surat Sĕnu | 
narimpi ringgit sarimbit | 
rumakĕting kawilĕtan | 
malulut umalat ing sih | 
anglĕngĕk mungsĕr nĕng ngarsa | 
sisirig ting-tingan ngĕnting || 

272. Amĕthĕt kĕclap sumĕmprung | 
mamprĕng ngalĕtĕr ngidĕri | 
sumrĕpĕt nindur tilapan | 
prĕt-uprĕtan prapta lari | 
sang priya anglir mardangga | 
sinambĕr ing kĕkĕt kĕsit || 

273. Lumarap angudĕr nindur | 
tumĕmplĕk caplĕk ngijĕni | 

Ki Jayĕngraga gus Surat | 

Sĕnu Ki Kulawiryĕki | 
amĕnthang asta andhĕngklang | 
nĕngkah lambung lambang liring || 

274. Amungsĕr pagolan pupu | 
mĕmĕtĕk amathĕt lathi | 
isthanira lir amothah | 
kathah ature kumanthil | 
sang priya ro lir kalana | 
ngalaga jayĕng prang tandhing || 

275. Tinanggalĕng garwanipun | 
manusul atawan tangis | 
sumamar ing tyas sih marma | 
eman manawa sor jurit | 
mangkana raras ĕsthanya | 
sindhĕn anglik lir nangisi || 

276. Priyanya kadya tan kengguh | 
pĕpagol malang ing wĕntis | 
tan watos tĕtĕsing tiwas | 
ngamĕr-amĕr ing garwa sih | 
sĕlahing jangga ling-lingan | 
asangkut buburon liring || 

277. Kumalepat sĕnthot mundur | 
akalangan langĕn ngĕlik | 
ronggĕng ro pĕncar asimpar | 
sindhĕn saplak tan sarĕnti | 
tuwin kĕcaping parikan | 
rĕrekan wangsalan sami || 

278. Dhuh kusuma apisadu | 
cĕlore dĕnwor lan liring | 
srĕnging karsa pasugata | 

lun-aluning saya dadi | 
karĕpe dĕnladĕnana | 
sĕmune kalangkung brangti || 

279. Siti rĕngka gayung sumur | 
gĕgĕlang munggĕng dariji | 
katula nora lĕh tamba | 
lali uripe kinardi | 
bayantaka linggar sana | 
dening kĕnure undhagi || 

280. Srat pĕpacak kang ginadhuh | 
sipating dhat nora mati | 
kewala ngalih panggĕnan | 
tirtamaya ya Ilahi | 

supana loro parannya | 
ĕningna tyas ywa nimpangi || 

281. Lalu mangsa margĕng ciyut | 
panusuling magut jurit | 
kasĕp rupak bantu brangta | 
barat sira ya Ilahi | 
pasewakan jro nayaka | 
pupusĕn driyanirĕki || 

282. Mangun harja jayĕng-ranu | 
kang tinut sabarang kardi | 
pantĕs baya angawula | 
nata-dewa wrĕksa aking | 
kursi lawak sikil dĕnta | 

(ng)gurua paraning pati || 

283. Gagak bang salin pandulu | 
wana lit pinggir pasisir | 
tulung dudu kĕtĕbira | 
sarah madu bibis tasik | 
pan jarene wong awirya | 
lamun kondur ing swarga di || 

284. Nutug dĕnnya bĕksa alus | 
gĕndhingan niba ginonjing | 
acancut serong sarigak | 
asondhĕr kawĕng ubad ji | 
bubuntar li wangsulan | 
adhupak gagah tan wigih || 

285. Tangjĕg cengkok cĕkĕh kukuh | 
sarĕng tandangira kalih | 

para bagor ngadĕg samya | 
kĕploke gaprok mawanti | 
agobyog kang trĕbang kĕndhang | 
angklung sĕngkrak umrĕs ngĕnthir || 

286. Pong pĕk prong brung klur klur thir thur | 
cruk cruk crak krok kling bĕng pung gring | 
tung plĕk tung plĕk pak blang pak blang | 
pyak pyak bĕm pĕp brung pĕp brung bring | 
kĕtĕngtĕng nguk pĕp pĕp bah bah | 

bah gur bah gur tong ting tong gring || 

287. Samya ngantĕp sukanipun | 
barung dalah kang ningali | 
sarta kĕndhange kinĕmpyang | 
angklung wor kĕplok gora tri | 

Crĕmasana Widiguna | 
wong roro samya (m)badhuti || 

288. Kang bĕksa nutug sakayun | 
nĕlas rekane pĕngibing | 
ambapang mĕnthang andhĕngklang | 
ukĕl tapis angĕngibing | 

ahebat garudha kagyat | 
ngaricik ngijig sisirig || 

289. Nyanguk nyangkluk pacak-gulu | 
ĕjĕgan klĕk oklak-aklik | 

asta kipat gĕtĕr kadya | 
pĕthiting sarpa kĕpipit | 
ngĕbyak gidrah runjah-runjah | 
angĕdhindhang ngolang ngaling || 

290. Umaju bandhil anyurung | 
ngadĕg ngindha-indha jĕglig | 
anĕrĕcĕt kicat-kicat | 
cing-cag kĕcingcag anjinjing | 
angglong lir tungkak kaborang | 
ilo-ilo aliliring || 

291. Anggiwar wĕr muwĕr kĕsrug | 
srisig srĕg sinrĕg tan srĕnti | 
anjingklak nglĕnggak andhangak | 
langak-langak alilingik | 
atindak banyak-nyiluman | 
gĕdrug lingak-linguk miling || 

292. Sisiring surungan ujung | 
ajĕng-ajĕngan ngajoni | 
langkung ramening abĕksa | 
samya rahabira kalih | 
kĕplok sĕnggak babanggenan | 
kang ningali suka ngĕnting || 

293. Sami katĕmbĕn andulu | 
dĕrĕng miyat kang kadyĕki | 
tongtonan sasore mula | 
milane tan ana arip | 
akathah paraning suka | 

tuwin myat ing Jayĕngragi || 

294. Abagus bĕksane alus | 
sakathahe kang parĕstri | 
pra pĕrapat manca-lima | 
warandha lanjar dudungik | 
salong somahan acipta | 
samyajrak tan nĕdya mulih || 

295. Dadia pangobĕngipun | 
mawongan mring Jayĕngragi | 
nora kudu binalanja | 

mung ginapeya bae wis | 
sadayĕstri pan mangkana | 
sĕngsĕm maring Jayĕngragi || 

296. Kang abĕksa dangu anut | 
luwaran dĕnnira ngibing | 
tarĕbang gobyog sĕsĕgan | 
anduduk kĕndhang tinitir | 
sapratĕloning irama | 
ngĕndhĕlong suwuking gĕndhing || 

297. Samya lĕrĕn sadaya wus | 
tata dĕnnira alinggih | 
winantu sugatanira | 
pateyan myang wedang kopi | 
miwah nyamikan mawarna | 
prayoga lir sorenĕki || 

298. Jĕngraga aris amuwus | 
payo kono sanak santri | 
padha sĕsambĕn nyamikan | 
sakarine inganipis | 
sadaya matur sandika | 

samya nyamik ngaring-ngaring || 

299. Jĕngraga malih amuwus | 
prayogi nutug saratri | 
yĕn wus aring rĕrĕnira | 
pra bagor ngibing agĕnti | 
tĕtomboke angrong uwang | 

lan sapa kang dhangan ngibing || 

300. Yĕn wus ngibing kang alungguh | 
nuli wong (n)jaba kang ngibing | 
padha atomboka nyuwang | 
mĕngko pajar bae uwis | 

Widiguna ambadhuta | 

wong roro (n)jĕnĕngi ngibing || 

301. Mundhuta bokor dĕn-gupuh | 

Ripin lan mundhuta dhuwit | 
rong reyal bolong dĕn-enggal | 

Nuripin tan dangu prapti | 
wus katur bokor myang arta | 
dinĕkĕk tĕngah pandhapi || 

302. Kulawirya tombokipun | 
sreyal winor ing bokor wis | 
warata parentahira | 

jawi lĕbĕt wus miranti | 
berag sadaya kang nĕdya | 
angibing mawi nomboki || 

303. Dĕnnya samya lĕrĕn nutug | 
Jayĕngraga ngandika ris | 
yĕn wis lah payo lĕkasa | 
sapa kang miwiti ngibing | 
anjaluka gĕgĕndhingan | 
sasĕnĕngira pribadi || 

304. Kang bawa gĕndhing gya talu | 
gĕndhing manut kang (n)jaluki | 
rame mindhak rahabira | 

trĕbang kĕndhang angklung ngĕnthir 
wor sru swaraning sauran | 
pangĕliking ronggĕng kalih || 

305. Mangkana sadangunipun | 
kang angibing gĕnti-gĕnti | 
tan winuwus solahira | 
yata kang anĕng ing masjid | 
panĕpĕn Sĕh Amongraga | 
ingkang (ng)girisakĕn ngĕlmi || 


17 Ing palĕrĕman Sĕh Amongraga ngandika dhatĕng ingkang garwa bab 
lampahing suhul kĕdah kaangkah lobok lanyah. Lanyahipun saking: 1. 
sarengating wirid; 2. tarekating wirid; 3. hakekating wirid; tuwin 4. 
makripating wirid. Satunggal-satunggalipun katĕrangakĕn kanthi wijang. 
Lajĕng kawĕdharakĕn gaibing Allah ngantos sajatining kawula Gusti, punika 
namung sagĕd kacakup dening para mukmin. Lampahipun botĕn kenging 
nalimpang, wĕkasan sagĕd mangĕrtos dhatĕng jatining Pangeran. Sadaya 
wĕjangan damĕl padhang tarawanganing manahipun Nikĕn Tambangraras. 
Kaca 204-212 


Jilid 6 - Kaca : 205 

368 Girisa 

1. Mangkana ta sang abrangta | 
kang wuru dĕnnira pana | 
apan wus sasontĕn mila | 
dĕnnya suhul ing Hyang Suksma | 
jĕnĕg lagya kanikmatan | 

sarira wus tanpa sesa | 

saujur-ujure niba | 

katri priyangga priyangga || 

2. Mujur ngulon ngalor ngetan | 
tan ana ingkang salaya | 

sangating pana tan padha | 
tinĕtah ing satariyah | 
jlalah barjah isbandiyah | 
amrat gaibing Pangeran | 
winĕtara dangunira | 
apan tigang ĕwu napas || 

3. Sira Ki Sĕh Amongraga | 
uwus bakda wiritira | 
asĕgu lawan istigpar | 

tan antara ingkang garwa | 

Nikĕn Tambangraras luwar | 
dĕnnira wirit sampurna | 
cĕthi Cĕnthini tan beda | 
samya bakda dĕnnya bengat || 

4. Gya patakur ing Hyang Suksma | 
nalangsa minta apura | 

saking kiparat ing donya | 
akĕh kang dadya gigila | 
taksis langiping kawula | 
aral kang bangsa riyah | 
kontrak karaosing driya | 
lupute tan ana sĕla || 

5. Katĕlu pisan mangkana | 
ikraling nala nalangsa | 
dadya samya mĕnggak waspa | 
misĕsĕg napas dhucungan | 
ting salĕnggruk kawistara | 
karuna tanpa karana | 
karanane brangtanira | 

marang Hyang ingkang amurba || 

6. Wus mangkana Sĕh Mongraga | 
tyasira lĕjar wĕntĕhan | 
aningali maring garwa | 

kang mĕntas luwaran padha | 
sih mingsĕg-mingsĕg karuna | 
lan Cĕnthini nora beda | 

Sang Monĕng alon ngandika | 
sarta sung salam mring garwa || 

7. Lan Cĕnthini sinalaman | 
lingira Sĕh Amongraga | 
yayi sira karahmatan | 
nugrahanira Hyang Suksma | 
yĕku aplalu ngagĕsang | 
pasĕmon saking Hyang Suksma | 
pupucukaning nugraha | 

iku angrahmati sira || 

8. Yata Nikĕn Tambangraras | 
umatur nalangsĕng raka | 
kawula darmi kewala | 

amundhi brĕkah paduka | 
jiwangga tan paja muga | 
lir sarah munggĕng lautan | 
ing karsa ngrĕh tanpa sesa | 
ing mangke praptĕng wĕkasan || 

9. Kang raka arum ngandika | 
yayi alkamdulilahi | 
muga sira tinulusna | 
santosaning tokitira | 
nulya Ki Sĕh Amongraga | 
maring patirtan akadas | 

Tambangraras tan kĕna sah | 
myang Cĕnthini samya kadas || 

10. Wusnya toyastuti samya | 
rambah malih tangatira | 
sukril wuluki tahyatal | 

-masjidi kalih rĕkangat | 
sawusira nulya ngangkat | 
tahajud rolas rĕkangat | 
garwa cĕthi makmum samya | 
pan wus saeka ing tingkah || 

11. Mangkat usali tangatan | 
tahjudi rakangatĕni | 
lilahi tangala Allah | 

-hu Akbar kabiran walkam | 

-dulilahi kasiran pa | 
subkanalahi bukratan | 
wa asila nulya wajah | 

-tu waji iya lajĕngnya || 

12. Lilahi patarasama | 

-wati walarli kanipan | 

wa musliman wa mahyaya | 
wa mamati muslimina anulya | 

[■ • ]| 
ngalĕsik maca Patekah | 
surat Ikrak wĕwacannya | 
subĕkana bikamdika || 

13. Yĕn nuju kalimahira | 
waswud tarib anulya | 
ing adĕge sinujudan | 

ing sabĕn-sabĕn mangkana | 
gumulung rolas rĕkangat | 
wus antara tangatira | 
nĕm salam rĕkangat akir | 
tahyat sarta tumaninah || 

14. Tĕrtib ing iptitahira | 
nulya salam awal akir | 
sawusira bakda tangat | 

amapanakĕn ing bengat | 
wus lobok nora rĕkasa | 
panarike wiritira | 
aguyĕng ngayĕngi rasa | 
rasa rasaning sarira || 

15. Sarira kang tanpa sesa | 
kumambang ing dhĕwĕkira | 
pan wus jomblah kajumbuhan | 
iya nyata nora nyata | 

iya tanpa nora tanpa | 
nora tanpa nyata tanpa | 
tan pae kang wus tan kĕna | 
kinarsĕng dening Hyang Suksma || 

16. Wus dangu wuru worira | 
mangkana Sĕh Amongraga | 

(n)dodonga nglindhung ing Suksma | 
munkiri kiparat donya | 

wus linuwar wiritira | 
aris dĕnnira ngandika | 
mring garwa Kĕn Tambangraras | 
yayi sira anuduha || 

17. Marang iku cĕthinira | 

Cĕnthini konĕn pĕpandam | 
gupuh kang garwa kĕn pasang | 
pandam ni Cĕnthini sigra | 

tan adangu nulya prapta | 
patrangan sumaos ngarsa | 
wau Nikĕn Tambangraras | 
umatur marang kang raka 1 1 

18. Punika rayinta prapta | 

Rarasati saos dhahar | 

Sĕh Mongraga ris ngandika | 
iya ing kene kewala | 

Rarasati majĕng ngarsa | 
angladĕni mring kang raka | 

Cĕnthini nampa rampadan | 
lancaran tinatĕng ngarsa || 

19. Tambangraras saos tirta | 
anĕng bokor pawijikan | 
ngandika Sĕh Amongraga | 
payo yayi lan rinira | 
kĕmbul nadhah lan manira | 
kang garwa ris aturira | 
pukulun anuwun duka | 

ajrih durakĕng Hyang Suksma || 

20. Namung ngalap bĕrkah tuwan | 
pakĕcĕran tapak asta | 
tĕdhan kang dadya lorodan | 

Sĕh Mongraga gya atirta | 
adan lĕkas dĕnnya nadhah | 
pulukira sakĕmlaka | 
adangu pangĕpĕlira | 
dhinahar tan pati ulam || 

21. Amung paru kang dhinahar | 
sakĕdhik lawan lalaban | 
tĕmu poh lawan lĕmpuyang | 
pikantuk dĕnnya adhahar | 
pan angsal pitung pulukan | 
atobe ping kawan-wĕlas | 
tan kawawa nutugĕna | 
nulya atĕturuh asta || 

22. Wus suci dĕnnya atirta | 
rampadan ambĕng linarad | 

Cĕnthini uthi anata | 
ingingsĕd nĕng ngarsanira | 
garwa ri nadhah carikan | 
tan pati piktuk nadhah | 
wus nutug nulya luwaran | 
sigra ingundurkĕn samya || 

23. Cĕnthini nadhah lorodan | 
sarĕng parĕstri warata [ 
samya tuwuk sadayannya | 
luwaran kang samya nadhah | 
lancaran tinatĕng dhulang | 
kang anampa wus samĕkta | 

Nikĕn Rarasati nĕmbah | 
mundur saking ngarsĕng raka || 

24. Gya dhĕdharan majĕng ngarsa | 
woh-wohan olah-olahan | 
myang pateyan mĕmanisan | 
wus samĕkta anĕng ngarsa | 
kang nampa mundur sadaya [ 
yata Ki Sĕh Amongraga | 
ngandika marang kang garwa | 
yayi mungguhing agĕsang || 

25. Lah kawruhana dĕnnira | 
mungguh lakune kang bengat | 
kudu pinrih lobok lanyah | 
lanyahe kudu anĕtah | 
saking patang prakaranya | 
sarengat ing wiritira | 

lawan tarekating wirit | 
miwah kakekating wirit || 

26. Tuwin makripat wiridan | 
iku yayi wruhanira | 
sarengating wirit ika | 
nĕbut sawiji kalimah | 

pan la ilaha ilalah | 
nut panjang wĕtuning napas | 
tanasubing mukaranah | 
ngling ing ati sanubari || 

27. Ya la ilaha ilalah | 

pan ora nana Pangeran | 
anging Allah ingkang Ĕsa | 
kang andadĕkkĕn sadaya | 
kudu mangkono ciptanya | 
tan kĕna kasĕlan basa | 
ing dalĕm sajroning cipta | 
dene tarekating wirit || 

28. Lapal ilalah ilalah | 

nut napas kang manjing mĕdal | 
tanasubing mukaranah | 
pamupusing ati puat | 
anging Allah kang sunsĕmbah | 
pan mangkono tan kĕna ra | 
yayi ywa kanti kasĕlan | 
liyan osik kang kadyeka || 

29. Dene kakekating wirit | 
lapalira Allah Allah | 

nut tanapas manjing mĕdal | 
tanasubing mukaranah | 
unining ati maknawi | 
angandĕl nyataning Allah | 
kudu mangkono kang cipta | 
tan kĕna kasĕlan liyan || 

30. Dene makripating wirit | 
hu hu hu lapalira | 

pan anut wĕtuning nupus | 
tanasubing mukaramah | 
pamuwusing ati siri | 

Allah pan uripe langgĕng | 
mangkono tan kĕna nora | 
ana dene napas ika || 

31. Ingkang mĕdal saking lesan | 

anpas kang mĕdal ing karna | 

tanapas kang mĕdal netra | 
nupus kang mĕdal ing grana | 
dene wiriting sarengat | 
apan wirit Satariyah | 

apan kaji salatira | 
ambuntu tigang prakara |) 

32. Karna netra grananira | 
amĕngakakĕn sajuga | 
mung lesan apĕngallulah | 
dene wiriting tarekat | 

iya wirit isbandiyah | 
apan kusta salatira | 
ambuntu tigang prakara | 
grana netra lesannira || 

33. Amĕngakakĕn sajuga | 
mung talingan asma-ullah | 
dene wiriting hakekat | 
apan iya wirit barjah | 

iku daim salatira | 
ambuntu tigang prakara | 
lesan grana karnanira | 
amĕngakakĕn sajuga || 

34. Mung paningal sipatulah | 

dene wiriting makripat | 
pan iya wirit jalalah | 
ismungalim salatira | 
ambuntu tigang prakara | 
netra karna lĕsannira | 
amĕngakakĕn sajuga | 
mung gĕrana ĕdatolah || 

35. Iku yayi lanyahĕna | 
yĕn uwis nora rĕkasa | 
ya ing dalĕm bengatira | 
sampurnaning pat prakara | 
kang kaucap mau ika | 
ingkang dhingin sampurnanya | 
apĕngalu tan rĕkasa | 

ping kalih sampurnanira || 

36. Asma-ulah tan rĕkasa | 

lan kaping tri sampurnanya | 
sipatulah tan rumangsa | 
kaping pat sampurnanira | 
datulah tan ana rasa | 
iya yayi iku ingkang | 
dĕnranni gaibing Allah | 
tan kĕna kinaya-ngapa || 

37. Ora ana kang kalilan | 
ambuka-a gaibing Hyang | 

mung mukmin kang wus musliman | 
ya kang santosa bengatnya | 
maring Hyang kang Mahamulya | 
karana ingkang wus bisa | 
mujud mukal mung mukmin kas | 
yayi iku kang kalilan || 

38. Ambuka gaibing Allah | 
janma kang wus wujud makal | 
iku roroning ngatunggal | 
pamoring Gusti kawula | 

sanalikaning ing kana | 
mulane ingaran tunggal | 
sabab tunggal ing pinangka | 
dene mungguhing Pangeran || 

39. Dat sipat asma apĕngal | 
de ta mungguhing kawula | 
wujud ngĕlmu ĕnur suhud | 
nyatane amor tan beda | 
padha kĕnane ngaranan | 
dat sipat asma apĕngal | 
wujud ngĕlmu ĕnur suhud | 
karone kĕna ngaranan || 

40. Gusti kalawan kawula | 
tan pae pinae sama | 

sira Nikĕn Tambangraras | 
manĕmbah matur ing raka | 
amba punapa kalilan | 
umatur ing (n)Jĕng paduka | 
wau Ki Sĕh Amongraga | 
aris dĕnnira ngandika || 

41. Iyĕngsun lilani sira | 
aturira Tambangraras | 
bab dat sipat asma apngal | 
lan wujud ngĕlmu nur suhud | 
nyatane ingkang sanyata | 
kang mugi tuwan sung wulang 
marang gĕbal padukamba | 
kang brangta kawĕlas-arsa || 

42. Angga lir bantala bĕlah | 
mangkya kadhawahan jawah | 
mĕh rapĕt bĕlahing bumi | 
(n)jĕng tuwan nampunakĕna | 
tungtuming tyas kang anĕla | 
nuwun balĕbahing wulang | 
supaya bantala rahmat | 
idayat wuwulang tuwan || 

43. Sĕh Mongraga ris ngandika | 
ya yayi pariksakĕna | 
mungguh nyataning dat yayi | 
Ĕdat iku pan sawiji | 

tan kĕna linoro tingal | 
dene nyataning kang sipat | 
sipat iku kaelokan | 
tan kĕna ingĕmpĕr-ĕmpĕr || 


44. De yayi nyataning asma 
asma iku apan langgĕng 
nora kĕna pinaido | 
yayi nyataning apĕngal | 

ya apĕngal iku pĕsthi | 
nora kĕna sinikara | 
iku yayi wruhanira | 
dene wujud nyatanira || 

45. Anane kita punika | 

kalawan dating Hyang Suksma | 
dene ngĕlmu kang sanyata | 
nyatane ngĕlmu pan uni | 
ya kalawan sipating Hyang | 
dene nyataning kang ĕnur | 
nyatane pan urip kita | 
kalawan ya asmaning Hyang || 

46. Dene nyatane kang suhud | 
nyataning pan ajal kita | 
kalawan apĕngaling Hyang | 
wujud kita ya dating Hyang | 
ngĕlmu kita sipating Hyang | 
ĕnur kita asmaning Hyang | 
suhud kita apngaling Hyang | 
iku yayi ingaranan || 

47. Wujud mokal jatinĕka | 
basa mokal iku yayi | 
patĕmon kawula Gusti | 
iku mokal namanira | 
datan Gusti tan kawula | 
ya Gusti iya kawula | 

Gusti kang sipat kawula | 
kawula kang sipat Gusti || 

48. Yayi iya iku mokal | 
gaibing roroning tunggal | 
nora tunggal nora pisah | 
tan kĕkalih tan sajuga | 
nora ewuh nora gampang | 
loro-loroning atunggal | 
iya ewuh iya gampang | 
ananing Hyang wujud kita || 

49. Ikram kita wujuding Hyang | 
iku wujud mokal rannya | 
paguting kawula Gusti | 
anĕng jamaning akomplang | 

plĕng wĕng-uwĕng suwung gĕmplung | 
yĕku mokal namanira | 
sira yayi dĕnwaspada | 
marang sajatining ora |( 

50. Yĕn wus bisa lobok yayi | 
yĕku wujuding nugraha | 
wus mokale dhĕwĕkira | 
mokal tan kĕnaning rusak | 
urip tan kĕnaning pati | 

muni tan kĕnaning luput | 
langgĕng bae sĕlamine | 
lamine nora watĕsan || 

51. Yĕku pok-pokane ing kak | 
poma yayi ywa pĕpeka | 
tokitĕna ing tyasira | 
ingkang tan kalawan-lawan | 
sira kang amokal mring sun | 
sun mokal marang Pangeran | 

Pangeran mokal ing sira | 
sira kang rumangsa mokal || 

52. Ywa rumangsa yĕn tan mokal | 
iku yayi mungguhing kak | 
kang tan kĕna winicara | 
kajaba kang wus anunggal | 
ubaya saeka kapti | 

iku yayi pasĕnĕtan | 

rasa kang nĕng jroning gaib | 

yĕn wus tumanĕm ing sira || 

53. Pĕpĕtĕn ywa kĕwanguran | 
ingkang agĕmi akunci | 
kang narima maring titah | 
tutupĕn ing wĕdi asih | 
maring Hyang ingkang amurba | 
angadili ing dumadi | 

adiling Hyang rong prakara | 
angganjar lawan aniksa || 

54. Dene yayi kang ginanjar | 

wong kang ngĕgungakĕn ing Hyang | 

de yayi ingkang siniksa | 

wong kang angapĕskĕn ing Hyang | 

iku yayi kawruhana | 

kang ngati-ati ing titah | 

aywa takabur ing manah | 

utawa yĕn kawicara || 

55. Iku ngapĕskĕn Hyang Suksma | 
ya kang mangkono tĕmahan | 
ganjaran asalin siksa | 

sabab dening kibirira | 

ya mulane yayi sira | 

kang wĕdi asih apasrah | 

kang kumambang wisesĕng Hyang | 

ywa pĕgat sĕmbah pujinta || 

56. Marang Hyang kang Mahamulya | 
poma yayi ywa nalimpang | 
mring cipta ingkang maksiyat | 
mangkana Ni Tambangraras | 
nĕratas tyasira padhang | 

nĕrawang nora sumĕlang | 
mĕlĕng wuwulanging raka | 
kabuka kalbunira dyah 1 1 

57. Cipta wus cakup kacupan | 
sakĕcap tan ana ninang | 
lir kaywaking rinancaka | 
mĕntĕr-mĕntĕr antaranya | 
umatur sayĕsmu waspa | 
tan sagĕd kawula nabda | 
sumanggĕng karsa (n)jĕng tuwan | 
kawula darmi lumampah || 

58. Dhumatĕnga lara pĕjah | 
tan sumĕlang ngĕstu pada | 
kang raka aris ngandika | 
ya yayi alkamdulilah | 
kang muga sira lulusa | 
sinung kanugrahaning Hyang | 
sarwi niyung lungayannya | 
ingusap srinatanira || 

59. Pinĕtĕg larapanira | 
astaning raka kangĕtan | 
maruntus riwe sang rĕtna | 
kĕkĕtĕging githok sumyar | 
mung ukur-ukur kewala | 
wontĕn labĕte nĕratab | 
kang raka anamur sabda | 

yayi mungguh kawasĕng Hyang || 

60. Andhĕkĕt nora gĕpokan | 
adohe nora wangĕnan | 
kita lir ulam sagara | 
sĕgara upamaning Hyang | 
anglimputi iwak kabĕh | 
jaba jro pari-polahnya | 

si iwak saking sagara | 
suprandene tan rumangsa || 

61. Lamun puniku kapurba | 
kawisesa ing sĕgara | 
mangkono manĕh kawula | 
tan uninga dhĕkĕtira | 
bĕnĕr ujare pralambang | 
suluk kidung kitab Jawa | 
kĕmasan tan wruhing rukmi | 
sarati tan wruhing gajah || 

62. Panĕgar tan wruhing kuda | 
kawula tan wruhing Gusti | 
mulane akĕh kang wigar | 
anggagar kawruhe bubar | 
kaburu ing kibirira | 

kaur ngĕlmune kĕsasar | 
jubar ambĕlabar nasar | 
pangrasane wus ambabar || 

63. Aywa maha sira rara | 
nĕrak kang wus linarangan | 
upamane wong apasa | 
owĕl batale sapala | 

sira wus sinung nugraha | 
ginanjar ilham tyasira | 
kang garwa nuwun turira | 
tyasnya rapĕh tan nĕratap || 

64. Pasang-surute wus kawrat | 
cipta tan tuwuh winulang | 
kalangkung ombĕr tyasira | 
wus papĕsthĕn titahing Hyang | 
tinitah ĕstri utama | 
anglangkungi kadang darma | 
brangtine marang Pangeran | 
bĕgyantuk krama kasaman || 

65. Kaidayating nugraha | 
winantu surasĕng ngĕlmu | 
sangsaya sĕnĕning cahya | 
angulati ing awirya | 

yata wau nalikanya | 
ing ratri wus waktu pajar | 
wau ta ingkang trĕbangan | 
anduduk suwuk gĕndhingnya || 

369 Mĕgatruh 

1. Abubaran pra bagor sadayanipun | 
nulya samya kinĕn mulih | 
miwah wong nonton akukut | 

Jĕngraga malbĕng wismĕki | 
acucul dĕnnya mĕrabot || 

2. Sawusira lajĕng mring patirtan adus | 
Widiguna amidĕni | 

arta nĕng bokor ingetung | 
totomboke angsalnĕki | 
tigawĕlas reyal bolong || 

3. Arta tigawĕlas pan pinara tĕlu | 
saduman mring ringgit kalih | 
saduman mring kang ambadhut | 
saduman mring para santri | 
pandume sami kemawon || 

4. Ngawan reyal wolung uwang langkungipun 
wolung dhuwit dĕnnya (m)bagi | 

wusnya sigra sami mantuk | 
pra santri ambage malih | 
kaduman kawan wang kang wong || 

18 V. Petangan Kurup tuwin Wuku 

Byar enjing ingkang trĕbangan ing pandhapi sami bibaran. Para ingkang 
ngayahi pakaryan damĕl tĕtingalan sami andum arta angsal-angsalaning 
tombok, lajĕng sami nĕdha kĕmbul sakalangkung pakantuk. Jamal Jamil suka 
pitĕdah dhatĕng Ki Pangulu jampining sakit encok tuwin bĕlaking suku. 

Sĕh Amongraga nĕrangakĕn petangan tanggal kanthi dhasar kurup Kamsiyah, 
Arbangiyah tuwin Jumangiyah. Lajĕng wiwit nĕrangakĕn bab Wuku. ... 
kaca 212-225 

369 Mĕgatruh 

5. Langkung nigang dhuwit sadaya wus cukup | 
nulya lajĕng maring mĕsjid | 

samya dus mĕt banyu wulu | 
kang wus suci ambĕdhugi | 

Jamal Jamil adan Suboh || 

6. Abandhungan sabawane adan Subuh | 
lor kidul kulon angalik | 

-alik sanggĕn-ĕnggĕnnipun | 
kang cĕlak myang ragi tĕbih | 
kang sarĕnti barung ulon || 

7. Ing sadesa sawarnining tajug-tajug | 
kang lagya dan kang pupuji | 
swaranya sri nganyut-anyut | 
mawur sabawaning pĕksi | 
wurahan myang ingon-ingon || 

8. Gĕmak pĕlung asĕngut prĕkutut manggung | 
jalak menco bĕthĕt nori | 

kruk babon sawung kaluruk | 
bĕbĕk banyak glathik ĕmprit | 
miwah mrak munya mangungong || 

9. Babon kruk-kruk lir wong wulu lagi kĕmu | 
sawung kaluruk angĕlik | 

kadya angadani Subuh | 
banyak ngak-ngok lir ngimami | 
bĕbĕk kadya Kunut alon || 

10. Jalak menco bĕthĕt nori lan prĕkutut | 
pitik cilik glathik ĕmprit | 

lir pupujiyaning Subuh | 
gĕmak mĕngung sĕnguk muni | 
nguk-nguk lir dhikir lĕlagon || 

11. Dalimukan lir andonga limang wĕktu | 
dara (m)bĕkur kadya amin | 

mrak munya nyĕngungong cohung | 

ĕsthanira lir nangsibi | 

jaran ambrangingĕh dhog-dhog || 


< Serat Centhini Jilid 06 - Halaman : 284 > 



12. Kadya (ng)gugah santri angĕnthongi Subuh | 
wĕdhus lir srĕngĕn kon tangi | 

barung pĕksi-wana umyung | 
sikatan munya cing-goling | 
cocak angroyok kumroyok || 

13. Wor kuthilang thithilungan bangun esuk | 
kĕdhasih angasih-asih | 

si tuhu lir wong akukuk | 
nĕng kaywa gĕng mĕmĕlingi | 
tĕkĕk munya othog-othog || 

14. Apan limrah wong sadesa (ng)gĕnnya Subuh | 
awal maksih pajar gidib | 

yĕn wus adan barung umyung | 
punujiyan langkung asri | 
sauran rampak lĕlagon || 

15. Datan liyan wong sadesa pujinipun | 
astagpirulah halngalim | 

minkuli dabin ngalamu | 
walayagpiru dunubi | 
ila rabil ngalamino || 

16. Kanan kering kulon wetan lor myang kidul | 
samya alĕlagon puji | 

anganyut swaranira rum | 
wong tuwa barung rarywalit | 
alayu-layu amelon || 

17. Gurantangan lir sundari tri katiyub | 
ing pracandha sru angidid | 

sring srang-srangan kapyarsa rum | 
wor swararsa agĕgrami | 
myang pĕpasar ting karengkot || 

18. Bang-bang wetan lĕkas tatrap awĕwarung | 
lincaknya nyamikan enjing | 

lagya dadĕn gĕni murub | 
kang adol ledre surabi | 
anake alit dĕn gendhong || 

19. Mĕh byar rina rĕma saput-lĕmah pĕdhut | 
sangsaya kĕh sabawaning | 

desarja lĕlangĕnipun | 
rame swaraning kang jalmi | 

(n)dulur nĕng marga agolong || 

20. Cĕcaturan guguyon tutur-tinutur | 
sawĕngi tan bisa guling | 
karipan dĕnnya (n)dudulu | 

ana batur gus Suratin | 
ana Sĕnu kang dĕn-omong || 

21. Ana Widiguna kang cinatur lucu | 
ana nutur Jayĕngragi | 

asigit bagus abĕsus | 
saselahe jongkar angin | 
bisa wĕh lam-lam ngĕlamong || 

22. Ting kulikik para bakul turut lurung | 
sami pĕpasar anggili | 

kĕsĕr pipikul andulur | 
tunggal kang cinatur sami | 
kalane andulu gamboh || 

370 Gambuh 

1. Sirat mabang byar esuk | 

Hyang Surya mijil udayĕng gunung | 
sirating Hyang Rawi mrabani salwirning | 
nahyani prĕdapa wungu | 
sumringah sinoming kayon || 

2. Kitri ingkang ngĕrĕmbyung | 
kawijilan ujwalaning samsu | 
gambiraning kitri ron katubing angin | 
lir wadya suka pinanggut | 

tampi ganjaraning katong || 

3. Mangkana ĕsthanipun | 
apan kathah alangĕn dinulu | 

ing sajroning desa ing Wanamartĕki | 
saking harjaning dhusun gung | 
tan ana kang walang atos || 

4. Sadaya sami cukup | 

pan (n)Jĕng Kyai Bayi brĕkahipun | 
rare alit jalu ĕstri samya ngaji | 
tan ana tajug kang suwung | 
kĕbak ing saĕnggon-ĕnggon || 

5. Gumrah ngaji nĕng tajug | 

ana kang gĕladhag ngaji Kulhu | 
ana lagya tutug Ikral lan Watini | 
kang wus tamat Ngama Sajud | 
ana kang ngejah kemawon || 

6. Akĕh kĕrĕng kang muruk | 
yĕn tan bĕnĕr sinabĕtan wilur | 
gigitike wilah lir walĕsan pacing | 
sĕsrĕngĕn sambi mumuruk | 
tansah nunutuh sarya kon || 

7. Jĕh ambaĕkkĕn tutur | 

yĕn wong ngaji amrih gangsaripun | 
yĕn tuttug Lamyakunil sidhĕkah inthil | 
ekrak opak Kulhu sĕkul | 

Idaja-a iku jongkong || 

8. Akathah solahipun | 

harjaning dhusun tan wun cinatur | 

Ki Sĕh Amongraga alĕnggah sarimbit | 
sarta lan kang rayi wau | 

Jayĕngraga sakarongron || 

9. Cĕnthini tansĕng ngayun | 

angladĕni sĕsaosanipun | 

Nikĕn Rarasati kang anatĕng ngarsi | 
pateyan tenonganipun | 
dharan enjingan sumaos || 

10. Sĕrabi ledre puthu | 

tan kolak bikang jĕnang garĕndul | 
gĕmblong lĕmpĕng juwadah gulali gĕbing | 
lan bakaran pisang suluh | 
dhĕndhĕng gĕpuk apĕm kocor || 

11. Munggwĕng paningratipun | 

ing bale-watangan dĕnnya lungguh | 
gya kang rayi Jayĕngwĕsthi ingkang prapti | 
lan garwa rencang nĕng pungkur | 
sarwi manggul dhulang loro || 

12. Dhĕdharan lawan bucu | 
praptĕng made Jayĕngraga mudhun | 
ingkang raka Amongraga anginsĕti | 
wus tata sami alungguh | 
dhĕdharan lajĕng sumaos || 

13. Wus aglar anĕng ngayun | 

nulya wau ingkang paman rawuh | 

Kulawirya lan sagarwanira katri | 
rencangira sarwi manggul | 
dhulang tĕlu abot-abot || 

14. Dhĕdharan lawan bucu | 
kupat lĕgandha sa-abĕnipun | 

praptĕng paningrat kang putra samya ngering | 
pan lajĕng tinatĕng ngayun | 
kupat lĕgandha mirantos || 

15. Datan antara dangu | 

(n)Jĕng Kyai Panurta ingkang rawuh | 
lan kang garwa sakucumbu samya ngiring | 
santri Luci anĕng ngayun | 
ngirid jodhang sarĕmbat bot || 

16. Kang putra duk andulu | 
lamun ingkang rama ibu rawuh | 

sigra samya mudhun sing bale ngurmati | 

(n)Jĕng Kyai sĕmada gupuh | 

myat ing putra mantu anor || 

17. Ki Bayi Panurta wus | 

lĕnggah lan garwa kang putra gupuh | 
samya nĕmbah sadaya sarĕng alinggih | 
(n)Jĕng Kyai alon amuwus | 
hĕh Wirya apa sireko || 

18. Banjur bae tan mantuk | 
ingkang rayi alon aturipun | 

inggih mantuk sakĕdhap bibaran enjing | 
pajar gidip samya mantuk | 
pan lajĕng Subuh kemawon || 

19. Byar siyang nulya wangsul | 

kang raka ngling gumujĕng ya sokur | 
apa karo anggawa sarapan enjing | 
iki manĕh bokayumu | 
anggawa sĕmĕkan wayon || 

20. Rada sompok gyanipun | 
saenggane ngalih ing (ng)gĕnnipun | 
ing pandhapa kang bawera bae bĕcik | 
sadaya sami umatur | 
sumanggĕng karsa kemawon || 

21. (n)Jĕng Kyai nulya nuduh | 
hĕh Tiraga gĕlarana gupuh | 

ing pĕndhapa lampit kĕlasa dĕn-aglis | 
ingkang dhinawuhan gupuh | 
tan adangu wus mirantos || 

22. Kang rama alon muwus | 

wawi anak nĕng pĕndhapinipun | 
matur inggih sumangga kula umuring | 
nulya samya linggar mudhun | 
lĕnggah ing pandhapa manggon || 

23. Dhĕdharan sadayĕku | 
samya ginawa sinaos ngayun | 

Ni Cĕnthini lan Sumbaling nglĕladĕni | 
wus tinata kadya wau | 

Ki Bayi ngandika alon || 

24. Luci undangĕn gupuh | 

si Pangulu Basarodin mupung | 
esuk yĕn wus muruk marang santri-santri 
kang liningan mentar dangu | 
tan antara nulya rawoh || 

25. Ki Bayi lingira rum | 
dimarene Pangulu alungguh | 
sira iku gĕlis tuwa sunarani | 
tan sĕmbada daging pupuk | 

sabobotmu gĕlis repot || 

26. Ki pangulu umatur | 

ping sadasa kĕcandhaking ribug | 
suku kula bĕlakĕn tan sagĕt mari | 
mila lampah griyah-griyuh | 
kawĕwahan sakit encok || 

27. Kulawirya gumuyu | 
punapyajĕng jampi kang Pangulu | 
jampi encok ampuh gathĕg sĕg gya mari | 
dene bobok pan pituduh | 

mung sarat nanging sayĕktos || 

28. Yĕn wontĕn manuk ĕngkuk | 

jinogĕdan wontĕn ngandhapipun | 
sampun ĕmpun yĕn botĕn mibĕr kang pĕksi | 
bĕr bĕr ya gawanĕn mabur | 

encokku ngaliha mrono || 

29. Puniku japanipun | 

kang sami myarsa suka gumuyu | 

Ki Pangulu ambĕkuh mĕsĕm nauri | 
jĕrku apa yĕn kadyĕku | 
tan pasaja mung guguyon || 

30. Nadyan yĕktos puniku | 

mawi anjogĕd pan botĕn mungguh | 
linampahan tiyang kadya awak mami | 

Ki Bayi mĕsĕm amuwus | 
hĕh gus Jamal Jamil kono || 

31. Kalamun duwe kawruh | 

tamba encok wong tuwa wlas-ayun | 

Sĕh Mongraga sumambung umatur aris | 
inggih Jamal sabĕnipun | 
sagĕd anjampĕni encok || 

32. Asĕnggak Ki Pangulu | 

dhuh inggih alkamdulilah sokur | 
kula ngalap bĕrkah adhi Jamal Jamil | 
sarta idine wong bagus | 
prayogi ngriki alunggoh || 

33. Jamal Jamil turipun | 

nuwun ajrih lan dede dhĕdhukun | 

Ki Baywa ngling munggaha gus Jamal Jamil | 
lungguha lan Ki Pangulu | 
cĕlakan bae ing kono || 

Jilid 6 - Kaca : 218 

34. Amĕksa Ki Pangulu | 

ngawe cĕluk-cĕluk manthuk-manthuk | 
sampun ta (ng)gih sampun ran dĕnlilani | 

Sĕh Mongraga ngandika rum | 

lah ya lungguha ing kono || 

35. Ki Jamal Jamil gupuh | 
lĕnggah tunggil lan Kyai Pangulu | 

Kyai Basarodin suka angingsĕdi | 
kadospundi tambanipun | 
ingkang nyarasakĕn encok || 

36. Ki Jamal aturipun | 

jampi encok inggih adatipun | 
ingkang sampun kalampahan kĕh kang mari 
sarate punika namung | 
isining bendha kang gesot || 

37. Kalawan cabe wungkul | 

pan salawe lan sarĕm sawuku | 
sawuku thil kang bendha gesot satunggil | 
pinipis ingkang alĕmbut | 
tinoyanan ĕmpon-ĕmpon || 

38. Kewala pathinipun | 

rambah ping salawe dĕnnya jamu | 
kaping kalih sawulan dĕnnira jampi | 
sarĕng tanggal pisanipun | 
lan tanggal limalas kono || 

39. Sabĕn-sabĕn puniku | 

kang ajangkĕp salawe jĕjamu | 
insa-Allah kang sakit encok pan mari | 
oyoding sĕsakit larut | 
kuwat balung daging otot || 

40. Sĕgĕr marang ing purus | 

dhatĕng napas aring antĕng landhung | 
lan tawĕkal mĕlĕk ratri tan patya rip | 
badan asaras sakojur | 
manah enggar tan mirangrong || 

371 Wirangrong 

1. Pangulu lĕga tyasnĕki | 
myarsa kojah jampi jompo | 
mituhu wirayat manthuk-manthuk | 
kĕduga sarya ngling | 

dhuh bagus Jamil Jamal | 
kĕlangkung alkamdulilah || 

2. Ki Bayi Panurta angling | 

Pangulu bĕgja-lih kaol | 
apan manirarsa iya mĕlu | 
agawe jĕjampi | 

wis bunuhe wong tuwa | 
agujih krĕp sakitira || 

3. Ki Pangulu matur aris | 
dhuh inggih apan sayĕktos | 

kados wus adatnya tiyang sĕpuh 
cĕpak kang sĕsakit | 

Ki Baywa ngling ya talah | 
puluh wus ganjaraning Hyang || 


Jilid 6 - Kaca : 219 

4. Apan sarwi ngancarani | 

ing dhĕdharan kang sumaos | 
paran sinĕnĕngan sadaya wus | 
nyamikan binukti | 
wedang myang pĕpanganan | 
sami sakantuk dhĕdharan || 

5. Dangu dĕnnira nyĕnyamik | 

Ki Bayi ngandika alon | 

bĕcik sĕsarapan mumpung esuk | 

Malarsih anuding | 

Sumbaling Cĕnthini gya | 
malbĕng wisma paparentah || 

6. Sadaya sampun miranti | 
rampadan ingangkat gupoh | 

Cĕnthini nĕng ngarsa manggul bucu | 
anĕng panjang giri | 

sinaoskĕn nĕng ngarsa | 
rampadanira tinata || 

7. Sumbaling lawan Cĕnthini | 
sawuse dĕnnya sĕsaos | 
mundur saking ngarsa tan adangu | 

Kyai ngandika ris | 

lah payo samya nadhah | 
barĕngan bae aenak || 

8. Bancakan pakolih bukti | 
lah mara padha wĕwisoh | 
krana Lah kewala payo kĕmbul | 
sigra kang sinung ngling | 
samya awiwijikan | 

adan lĕkas samya nadhah || 

9. Nulya Wiradhustha prapti | 

Panukma Panamar katon | 

Ki Baywa sru lingnya lah dĕn-gupuh | 

lagi lĕkas iki | 

rayi gĕpah alĕnggah | 

lajĕng wijik kĕmbul nadhah || 

10. Pakantuk kang samya bukti | 

lan garwa putra aroyom | 
samya rahabira Ki Pangulu | 
nunggil Jamal Jamil | 

bucu juga tinigan | 
lam-ulamane mawarna II 

11. Myang gudhang kulup mĕpĕki | 
jangan pindhang bobor loncom | 
sĕkul gorĕng pulĕn punar wuduk | 
myang rampadanĕki | 

ingkang kinarsan ana | 
janganan ulam-ulaman |] 

12. Ki Pangulu Basarodin | 
dĕnnya nadhah ngramĕs kokoh | 
cekoh mojar wawi ngriku | 
adhi Jamal Jamil | 

kang nĕnĕm kalih kula | 
sami krana Lah kewala || 

13. Jayĕngraga angĕjĕpi | 

mring Jamal Jamil wong loro | 
ingkang sinasmitan samyandhĕku | 
ing sĕmu wus tampi | 
mangkana Jamil Jamal | 
angangsĕg dĕnnira sila || 

14. Samya angling anangguhi | 
wong tĕlu kokoh aserob | 
samya drĕmbanira thĕkul-thĕkul | 
andhĕngĕngĕk kudhi | 

Pangulu lĕga tyasnya | 

kaecan dĕnnya anadhah || 

15. Dangu antaraning bukti | 

Ki Pangulu pantog tinog | 

ngling Ki Kulawirya kang Pangulu | 
saiki lĕh tandhing | 
binut ro Gathutkaca | 

Antarĕja Antasena || 

16. Lah mĕngko kalah kang ĕndi | 
pĕthĕkku kalah kang roro | 

Ki Pangulu saya nyĕrang puluk | 
abikut pakolih | 
tumpĕng sawiji tĕlas | 
ulam sarampadan bebas || 

17. Jangan sakuwali ĕnting | 
bĕsĕngĕk bĕtutu opor | 

kari balung (ng)glethak bantu sĕkul | 
punar pulĕn gurih | 
miwah kupat balendrang | 
ambandrĕng dĕnnira nadhah || 

18. Akokoh balendrang pĕtis | 
sambĕl tĕlas lalab lombok | 
pan urap-urapan carub wor-suh | 
puluke sabithi | 

akrĕp tan tulatĕnan | 

ingampĕr bar-bĕr kewala || 

19. Kokohe sapanjang lintrik | 

Jamal Jamil ya samono | 

Ki Pangulu mojar laminipun | 
nadhah tan kadyĕki | 
langkung takĕre saban | 
adhi pan eca kewala || 

20. Ki Jamal Jamil nauri | 
inggih sawĕg eca mawon | 
apan sarĕng tĕlas kokohipun | 
nulya luwaran bukti | 

Ki Bayi lon ngandika | 
wis padha dumĕn barĕkat || 

21. Kang wrata lir dum kĕndhuri | 
padha bae lanang wadon | 

nulya Kulawirya kang adungdum | 
barĕkat waradin | 
pan pinara nĕmbĕlas | 
ĕstri pitu jalu sanga || 

22. Ki Pangulu Basarodin | 

tan dinuman brĕkat mĕngko | 
sabab ambĕngira datan kantun | 
wus tĕlas binukti | 

Ki Pangulu malĕngak | 
dhĕlĕg-dhĕlĕg tan micara || 

23. Ki Bayi ngandika aris | 

iku si Pangulu (n)jomblong | 
tan dinuman brĕkat priye iku | 
katri Jamal Jamil | 

Kulawirya alatah | 

jĕr anumpĕr-numpĕr mangan || 

24. Ki Pangulu anauri | 

inggih sampun bĕgjaningong | 
sĕmune isin tyas ginaguyu | 
tumungkul tan angling | 
sakĕdhap byar katingal | 
ambĕng kang sampun pinangan || 

25. Wĕtah tan ana kang cuwil | 

Ki Pangulu andĕngongok | 
miyat ambĕnge tyasnya agumun | 
mĕsĕm sarya angling | 

niki ambĕng punapa | 

Jamal Jamil saurira || 

26. (ng)Gih ambĕng wau puniki | 
kĕdhik dĕrĕng kalong-kalong | 

Ki Pangulu Basar kagyat (n)jumbul | 

agiyak ambĕkik | 
gumuyu kĕkĕlyogan | 
sing tak pangan mau apa || 

27. Dudu rasane Ki Jamil | 
bisa tĕmĕn karya gawok | 
sadaya kang myarsa sru gumuyu | 

Ki Kulawirya ngling | 

wit ning mundhak akathah | 
barĕkate wutuh ayam || 

28. Nulya dinum pinara tri | 

Ki Pangulu muwus alon | 
niku mĕngke uga kadi wau | 
adamĕl prakawis | 

la (m)bok sampun dhi Jamal | 
mungna samĕntĕn kewala || 

29. Samya ginuyu Ki Rodin | 

Pangulu malih tĕtakon | 

adhi Jamal Jamil nĕdha tulung | 
kirang saprakawis | 
kang dadya kĕmlaratan | 
sĕsakite suku kula || 

30. Sangĕt susah ingkang ati | 
saking bĕlakĕn malĕthok | 

tan sagĕd lumampah griyah-griyuh | 

milane pun adhi | 

mugi suka-a tĕdah | 

jampi kang maraskĕn bĕlak || 

31. Inggih sok sarasa nuli | 
kula nadar mring (n)dika ro | 
mragad wĕdhus gibas wong tĕtĕlu | 
bukti kang dumugi | 

Jamal lon aturira | 
babakan pocung kewala || 

372 Pocung 

1. Kalih kayu urip lan widuri namung | 
punika ginĕcak | 

ginodhog kang molak-malik | 

yĕn wus ragi lĕmpĕr panase kang wedang || 

2. Suku kinum duga-duga panasipun | 
yĕn uwus sumawah | 
pangĕkume ywa dĕn-(n)dhani | 

pan sadintĕn (m)bĕngkĕlĕng kinum ing wedang 

3. Wedang lamun asrĕp ginodhog kur-ukur | 
sumawah kewala | 

suku kinumakĕn malih | 

ingkang tanak sadintĕn pisan tan tĕlas || 

4. Yĕn wus tutug sadintĕn pangĕkumipun | 
nulya kinĕrukan | 

lawan wĕlating pring lĕgi | 

ingkang kanti tĕlas dlamakan kang bĕlak || 

5. Lamun sampun tĕlas balĕdhaganipun | 
nuntĕn jinampĕnan | 

mung tela pĕndhĕm pinipis | 

lan apu dĕntraju kang sami wawratnya || 

6. Gya cinampu kaulĕt pan sukunipun | 
pinopok ing tamba | 

kang wrata lamakanĕki | 

pinanggang ing wangwa kusambi kang panas || 

7. Ingkang dangu pĕmanggangipun ing latu | 
kang karaos panas | 

dĕn-kantos aking kang jampi | 
pan makatĕn kewala sa-Allah saras || 

8. Yĕn wus mantun dĕlamakan mantuk alus | 
kang sampun klampahan | 

tan wontĕn madal satunggil | 

wah mĕkatĕn punika manawi madal || 

9. Lĕrĕsipun inggih botĕn-botĕnipun | 
pan wus dadi sarat | 

sakit dĕlamakan sikil | 

ĕrang porang bĕrak bĕlak bubul-yuta || 

10. Ki Pangulu Basarodin manthuk-manthuk | 
anggĕga kadugi | 

mring kojahe Jamal Jamil | 

angling inggih dhi sa-Allah botĕn mangmang || 

11. Nambung wuwus Kulawirya mring Pĕngulu | 
untung kakang Basar | 

layak mau bĕngi ngimpi | 

kĕh bĕrkate olĕh kojah jampi mata || 

12. Alon muwus Kyai Bayi Panurtĕku ] 
bĕgjane Ki Basar | 

kabĕh ngĕmum mring si Rodin | 

iku mendah sĕsandhingan lan wong bisa || 

13. Lingira rum Ki Bayi marang Pangulu | 
hĕh Pangulu Basar | 

mungguh kurup lan rukyati | 

pan manira masih sumĕlang tan padhang || 

14. Yĕn anuju wulan Ramĕlan sring kuwur | 
kakirĕn kawalan | 

sabĕn mĕgĕng mutawatir | 

kang utama apa kurup apa rukyat || 

15. Kurup tĕlung prakara iku sun durung | 
kusus ing lampahnya | 

kang tĕtĕp tanggaling sasi | 

kurup Kamsiyah Arbangiyah Jamngiah || 

16. Ki Pangulu umatur dĕrĕng tyas kusus | 
sumangga kewala | 

(n)Jĕng Kyai ngandika aris | 
kadospundi anak mas Sĕh Amongraga || 

17. Ingkang tĕmtu lampahe kurup tĕtĕlu ( 
punapa Kamsiyah | 

punapa Arbangiyahi | 

punapa Jamangiyah sĕntune ingetang || 

18. Alon matur Sĕh Mongraga mring marsĕpuh | 
mĕnggah kang punika | 

ing kurup tigang prakawis | 
apan sami kĕlampah katiga pisan || 

19. Lamun nuju ing taun Dal lampahipun | 
salĕbĕting Ĕdal | 

sami lumampah kurup tri | 

kurup Arbangiyah apan lawan wulan || 

20. Wiwitipun wulan Madilakiripun | 

Rĕjĕb Ruwah Siyam | 

saking Rĕbo wit winilis | 

pan ingetang nĕptuning taun lan wulan || 

21. De kang kurup Kamsiyah ing lampahipun | 
apan gangsal wulan | 

wit Sawal Dulkangidah Kaji | 
lawan Rabingulakir Jumadilawal || 

22. Pan ingetung saking Kĕmis naptunipun | 
lĕrĕse kang tanggal | 

sapisan kang botĕn sisip | 

lawan malih lampahing kurup Jamngiyah || 

23. Tigang tĕngsu wit Sura Sapar lan Mulud | 
pangetange tanggal | 

saking Jumuwah winilis | 

kala Nabiulah tĕdhak marang donya || 

24. Lĕrĕsipun tanggal kaping rolas Mulud | 
lamun tan dĕnetang | 

saking Jumuwah pan sisip | 
dene lamun botĕn nuju taun Ĕdal || 

25. Ingkang kurup Kamsiyah kewala laju | 
apan wolung wulan | 

Sawal Dulkijah Dulkaji | 

Sura Sapar Mulud Rabingulakirnya || 

26. Kĕlawan Jumadilawal jangkĕpipun | 
wolung wulan ngetang | 

saking Kĕmis kurupnĕki | 

kurup Arbangiyah anggĕr kawan wulan || 

27. Tan ewah Jumadilakir Rĕjĕbipun | 

Sakban lan Ramĕlan | 

saking Rĕbo etangnĕki | 

mila Arbangiyah anggĕr datan ewah || 

28. Sababipun ing dalĕm sawulan ngriku | 
siyame supaya | 

jangkĕp tigangdasa ari | 

dados botĕn mutawatir Ramĕlannya || 

29. Yĕn ta ngetung saking Arbangiyahipun | 
tĕmtu yĕn sumĕlang | 

sring tan jangkĕp tridasa ri | 

sabab dede jumblahe kurup ingetang || 

30. Lamun tangsu Ramĕlan tan liyan kurup | 
kĕdah Arbangiyah | 

kang tĕtĕp tan mutawatir | 

yĕn Kamsiyah asring katunjang ing rukyat || 

31. Alon muwus Ki Bayi marang sang bagus | 
wontĕn malih etang | 

tan mawi kurup dĕn-pĕsthi | 

ing dintĕne satunggal-tunggal (m)bĕn tanggal || 

32. Ris umatur Ki Sĕh Amongraga arum | 
pan inggih punika | 

winastanan etang Taprik | 

kang rama ngling kadospundi ing lampahnya || 

33. Aturipun kang putra mĕnggah puniku | 
tan mawi pinetang | 

taun kang dipuntingali | 

pan punika etang saking kapujanggan || 

34. Wiwit taun Alip Kunthara kang windu | 
tanggale ing Sura | 

Kĕmis Kaliwon marĕngi | 

wuku Kulawu nuntĕn ing wulan Sapar || 

35. Tanggal Saptu Kliwon Landĕp wukunipun | 
gya Rabingulawal | 

Akat Wage Warigalit | 

nuntĕn wulan Rabingulakir dintĕnnya || 

36. Tanggalipun Slasa Wage (ng)gih puniku | 
wukunya Galungan | 

gya Jumadilawal nĕnggih | 

tanggal Rĕbo Pon wuku Julungpujudnya || 

37. Kang wulan Jumadilakir tanggalipun | 
ing dintĕn Jumungah | 

Ĕpon wukunipun Tambir | 

wulan Rĕjĕb tanggal Saptu Paingira || 

38. Wukunipun Manahil ingkang lumaku | 

nulya wulan Sakban | 

sarĕng tanggal Sĕnĕn Paing | 
wuku Kulawu nulya wulan Ramĕlan || 

39. Tanggalipun Salasa Lĕgi puniku | 

Landĕp wukunira | 

Sawal tanggal Kĕmis Lĕgi | 

Wuku Gumbrĕg nulya sasi Dulkaidah || 

40. Tanggalipun Jumungah Kaliwon nĕngguh | 
nuju wuku Sungsang | 

wulan Bĕsar tanggalnĕki | 

Akad Kliwon wuku Julungpujud tamat || 

41. Gantya taun ehe nĕnggih kang lumaku | 
tanggale ing Sura | 

Sĕnĕn Wage wuku Tambir | 

wulan Sapar tanggale Rĕbo Wagenya || 

42. Wukunipun Manahil gya wulan Mulud | 

Kĕmis Pon tanggalnya | 

wuku Wayang nulya sasi | 

Rabingulakir tanggal Saptu Ponira || 

43. Wukunipun Sinta anulya kang tangsu | 
ing Jumadilawal | 

tanggalipun Akat Paing | 

wuku Gumbrĕg gya wulan Madilakirnya || 

44. Tanggalipun Sĕnĕn Lĕgi Sungsang wuku | 

Rĕjĕb tanggalira | 

Salasa Kliwon anĕnggih | 

wuku Mandhasiya nulya wulan Sakban || 

45. Tanggalipun Kĕmis Kliwon Mrakĕh wuku | 
gya wulan Ramĕlan | 

tanggal Saptu Kliwonĕki | 

wuku Wuye anuntĕn ing wulan Sawal || 

46. Tanggalipun Sĕnĕn Kaliwon puniku | 
wukunipun Wayang | 

wulan Dulkangidah nĕnggih | 

sarĕng tanggal dintĕn Salasa Wagenya || 

Ingkang wuku Sinta nulya Bĕsaripun | 
dintĕn sarĕng tanggal | 

Kĕmis Wage wukunĕki | 

Tolu tamat ing sataunipun lonthang || 

